
A MAGISZTER UTOLSÓ BÖRTÖNÉBEN 


Húsz János prágai magiszter utolsó fogságának napjait lélegzetállító módon 
írja le konstanzi kínszenvedéseinek krónikája. A kín, amelyet a Rana szigetén 
a dominikánus klastrom tornyában és Gottlieben erődjében! állt ki, a gyalázat 
és a fájdalom, melyet hideg kőhöz bilincselve elviselt, a kloaka közelsége, 
börtöncellájának homálya, vese- vagy epekőbántalma, amelyet beöntéssel 
inkább fokoztak, semmint enyhítettek - mindez semmi ahhoz a határtalanul 
ravasz machinációhoz képest, amivel 1415 júniusának első napjaiban ,,a zsinat 
rendelkezésére bocsátották", azaz tárgyalóképtelenné tették. 

A ferencesrendi kolostor refektóriumában vádlók százai, a császár, 
pápák, pátriárkák, bíborosok, püspökök, apátok és prépostok álltak szemben 
a szerény magiszterrel; valahányszor felelni próbált vádjaikra, , olyan 
ordítozással támadt rá az egész tömeg, hogy minden oldalra, jobbra és balra, 
előre és hátra védekeznie kellett". Mások gúnyosan mekegtek, hogy 
védekezését ne lehessen érteni. Ha azonban megvonta vállát és hallgatott, 
hiszen szavát úgyis elnyelte volna a pokoli zaj, akkor felujjongtak mindnyájan: 

- Látod, most hallgatsz, érre nem tudsz felelni! 

Esténként a magas uraságok könnyű homokfutóikon szállásukra 
hajtattak, hogy a finom falatokat elfogyasszák és puha dunnák között 
gyűjtsenek erőt másnapra.A beteg magisztert - aki immár hetedik hónapja 
sínylődött börtönlevegőben, világosság pedig csak gyéren szűrődött be hozzá - 
nem vezették vissza a Gottlieben vár kazamatáiba (ahová időközben az a férfi 
is bekerült, aki egy évvel előbb Huszt lefogatta, de ez idő tájt már nem volt 
csalhatatlan pápa, hanem csak Balthasar Cossa, a leleplezett csaló), hanem 
sötét lépcsők során át a ház tömlöcébe kísérték. 

Egyetlen porcikája sem volt már ép a mártír magiszternek, és 
a következő napon kellett az igazságát bebizonyítania a világ hatalmasságaival 
és főokosaival szemben. Egyetlen porcikája sem volt már ép, csupán a feje, 
amellyel gondolkodott, és a szája, amellyel gondolatait szavakká formálta. Az 
utolsó kihallgatás előtti éjszakán (június 8-án) feje és szája is felmondta 
a szolgálatot. Szédülési rohamok gyötörték, a szemét sem bírta lehunyni, és az 
őrök azt állítják, hogy üvöltött fájdalmában, fejfájás kínozta, rázta a hideg, 
sajgott a foga. ( Nam et noctem praeteritam dolore dentium totam insomnem 
duxerat" - mondja a per utolsó napjáról szóló jelentés.) 

Miért szenvedett úgy a fogfájástól? Mindaddig az inkvizítorok 
kérdéseinek százaira felelt meg erős hangján, s egyedül az tette lehetővé 
számára, hogy a nyilvános tárgyalás farkasordítása közepette mégiscsak 
meghallgatásra találjon. S lám, elzárta ajkát az ég, amelynek ügyét akarta 
védelmezni, fogfájást bocsátott rá, felduzzasztottá orcáját, a fejébe őrjítő 


1  ArwKkonstanzi püspök vára 


fájdalmat költöztetett. Ez nem lehetett véletlen: hiszen ez a betegség az utolsó 
napokban tört rá, közvetlenül azelőtt, hogy még utoljára visszavonhatta volna 
tanait; s még hozzá oly hevesen, hogy a magiszter attól tartott: másnap már 
nem lesz ereje a keresztkérdésekre megfelelni. Isten talán ezzel 
a megpróbáltatással adott jelt a behódolásra? A fogfájás gyötörte Húsz János 
a legfőbb bíróhoz könyörgött. Reggel, mire a nap kiemelkedett a városárokból, 
már tudta, mit kell tennie. Míg csak teste bírta, állta az egyházi fejedelmek 
kérdéseit, majd halottsápadtan megtántorodott. 

A rigai püspök és az alabárdosok visszavitték a szemmelláthatóan 
istentől látogatott, konok eretneket a földalatti odúba, amelyet többé, 
a máglyán való kivégeztetéséig, el sem hagyhatott. 
k 
A megégetett magiszternek ezt az utolsó és legszörnyűbb börtönét 
Konstanzban nem könnyű megtalálni. Még azok az újabb épületek is, amelyek 
történelmi nevezetességű házak helyén épültek, meg vannak jelölve (így az 
Obere Laube 19. szám alatti modern lakóház például Prágai Jeromos 
emléktáblájával dicsekedhet)?, a ferencesrendi kolostor börtöntornya azonban 
jeltelen. Sem az idegenvezetők, sem a hotelportások nem tudják, hogy 
Konstanzban ferences kolostor létezik. Az épülettömböt csupán az fedezheti 
fel, aki átböngészte a régi városi krónikákat, mivel azóta részben 
Ipariskolának, részben Fiúiskolának nevezik és fel is újították. Az iskolaépület 
főbejárata a Stephansplatzra nyílik, a hátsó frontot pedig az , Untere Laube 
12"7-es szám jelöli. Itt húzódott valaha a városfal, innen nem nyílt kapu 
a kolostorra. Épp ahol a kolostor frontja végződne, ugrik elő a torony 
négyzetes tömbje, tőle északra a háznak már csak alig négyméteres 
homlokzata maradt meg, s az utcáról az is toronyformának látszik. A hatalmas 
kolostorépület a múlt században kaszárnya volt, tornya pedig - 
a hagyományhoz híven - fogda. A zsinat idején a foglyokat a földdel egy 
szinten helyezték el, csupán tető húzódott felettük, és ott, ahol a két méter 
széles kockakövekből épült fal elkeskenyedik, egy elérhetetlen ablak. Ezt 
a helyiséget ma mosókonyhának használják, utólag második mennyezetet 
húztak benne, de oly ügyetlen munkával, hogy a régi nyomai mindmáig 
láthatók; a vele szomszédos lomtárban, amelyet nem is renováltak, az 
a hátborzongató gondolat hatalmasodik el rajtad, hogy ezen a kőpadlón valaha 
emberek feküdtek... A börtönök közül Húsz Jánosnak jutott a legelriasztóbb, 
mivel veszedelmesebb volt, mint más, közönséges eretnek; lázadó ember, aki 
a népért harcolt, s joggal tiszteljük a szocializmus előfutárai között. 

Amikor Adelseggné asszony, az iskolaszolga felesége, a torony jelenlegi 
lakója értesült róla, hogy mit keresünk, összecsapta kezét: 

- Hát mégiscsak igaz, amit a papa mindig mondott! 


2 PrágaiJeromost, Húsz János tanainak követőjét és terjesztőjét is máglyára ítélték. 1416. máj. 30-án 

A papa, a szürke pofaszakállas Anslinger úr, a rácsos ablaknál ül, 
hetvennyolc éves. Maga is iskolaszolga volt itt valaha, s régi szolgálati 
lakásában él, nyugdíjban, a vejénél. 

- Amikor ide költöztem mint még egészen fiatal ember, azt mondta 
nekem a rektor úr: , Megszentelt helyen fogsz lakni, ez volt a nagy cseh 
reformátor, Husz János utolsó börtöne." 

- De mi nem hittük el - szól közbe a lánya. 

- Hát nem járt itt soha senki, hogy a tornyot megnézze? 

- Negyven éve lakom itt, de még nem jött senki.Maga az első. 

Az öreg valósággal büszke, amiért még életében kiderült, hogy nem 
lódított, és mert a vendég egy, a konstanzi zsinatról szóló régi mű alapján be 
tudja bizonyítani, hogy a tévedés kizárt. Anslinger úr mesélte, miként hoztak 
sok-sok évvel ezelőtt egy óriási kőoszlopot Hegnéből, hogy Konstanz földjén 
felállítsák, ott, ahol Huszt és Prágai Jeromost megégették. 

- Nyolc ló húzta a kocsit, amelyen a kő volt, s mégis elbotlott 
a Kanzleistrassén kettő, egyik a lábát törte, ott voltam magam is. Az emberek 
ezt kiáltozták: , Isten ujja! Amiért emlékművet akarnak emelni a cseh 
eretneknek!" A fuvarosok ki is fogták lovaikat, s a követ ökrökkel kellett 
elvontatni, a saját két szememmel láttam... 


AMIRŐL AZ INKVIZÍCIÓ ELFELEDKEZETT 


Egyetlen nyom megsemmisítéséről feledkezett meg hajdanában az egyház, 
midőn nyomtalanul akart eltörölni a föld színéről egy eretneket; testét el is 
égette és hamuját a négy világtáj felé szórta. Még a nevét sem - pedig annak 
sok tisztelője akadt a keresztények között - tüntették fel a kivégzési 
jegyzőkönyvben. Ne maradjon fenn az sem. Egyetlen nyom eltüntetéséről 
mégis megfeledkezett a szent inkvizíció. 

Jakopos Olympidarios Palaeologos emelte a choteríni Matthaeus 
Collinus magiszter emlékezetére azt az emléktáblát, melyet a prágai 
Carolinum? felső emeletén a folyosófalba mélyesztettek. A mester 
vörösmárvány reliefjéről az évszázadok során lekopott az orr; de sértetlenül 
megmaradtak Homérosz művei, amelyeket fellapozva tart kezében, az 
Odüsszeiát az elejénél és az Iliászt a végénél. Babérlevélre vésett betűkből 
rakódik össze az ajánlás: , Ezt, Collinus, érdemeidért állítja neked 
a száműzetésben nemesedett Jakobus Palaeologus. 

- Te, aki befogadtál szerencsétlen utaim után, fogadd barátságom és 
hálám e jelét." Egy görög felirat pedig így szól: 

, Isten nevében kezdem és végzem. - A Kourimból származó choteríni 
Matthaeus Collinusnak, a vendég- szerető férfiúnak, a hellének barátjának és 
a görögnyelv tanárának állította ezt az emlékkövet Jakopos Olympidarios 
Palaeologos, a száműzött, aki Khioszban született, ártatlanul bíróság elé 
állíttatott, mindenütt üldözést szenvedett, egyedül Csehország fogadta be, ott 
él ma is, sok méltánytalanság közepette - az 1568-as évben." 

Jakopos Palaeologos, állítása szerint, az utolsó, trónját vesztett görög 
császár ivadéka volt, kinek családja Konstantinápoly eleste után! Khiosz 
szigetére menekült. A Szmirnában uralkodó törökök azonban a Palaeologosok 
kiszolgáltatását követelték a görögöktől, így tovább kellett menekülniök. 
Jakopos apjának Rómában meg kellett tagadnia görög hitét és két fiának be 
kellett lépnie a dominikánus rendbe. Míg a nagyobbik a katolikus hierarchia 
legmagasabb fokára is feljutott és végül vatikáni bíboros lett, addig Jakopos 
megszökött a kolostorfalak közül, hogy az evangélikus és a görög egyház 
egyesítéséért harcoljon és hogy életét tudományos és szabadságeszméi 
népszerűsítésének szentelje. 

Prágában - mert oda fordult az osztrák örökös tartományok közül - úgy 
hatott a feltűnése a Sodalitas literariara, erre a szigorúan humanista jellegű 
tudóstársaságra, mint amikor egy reménytelen kívánság mégiscsak teljesedik. 
A görögök országából jött a vendég, a görögök országából, amely után úgy 
szomjazott a lélek, és a bizánci császári házból ered; bölcsője fölött Khiosz 

napja mosolygott, Homérosz napja! Nem olyan a Hasenburg a Smíchovon az 
esti szürkületben, mintha Priámosz erődjére hasonlítana? 

1566. június 4-én meghalt a prágai hellénofilek?" vezére, a choteríni 
Matthaeus Collinus magiszter, és Palaeologos, aki egy óvárosi patríciuslánnyal 
kötött házassága révén Prágában polgárjogot és nagy vagyont nyert, a prágai 
Magnum Collegium Carolinumban emléktáblátakart neki állíttatni. Az 
egyetemi tanács azonban elutasította ajánlatát, mivel akkoriban már éreztette 
hatását a Jakopos Palaeologos ellen Rómából irányított üldöző hadjárat. 

Brus von Müglitz (Mohelnice), az első érsek Prágá-ban 140 évvel 
a huszita idők után, kinevezését követően nyomban a tridenti zsinatra utazott 
és onnan derekasan befeketítette Palaeologost Ferdinánd főherceg; " II. Miksa 
császár testvére előtt. De az érsek habzószájú vádaskodásában egyetlen szó 
sincsen arról, hogy nevét jogtalanul viselné vagy jogtalanul vezetné vissza 
eredetét a görög császári házra, pedig ez, a címekre sokat adó Habsburg 
szemében perdöntő lehetett volna. Ezeket a hazugságokat csupán a nép 
számára koholták, s csak később keltek szárnyra, hogy még évszázadok 
múltán is éljenek. Hogy mennyire retteghetett a kortársi katolicizmus , a 
szerzetes" Palaeologos tanaitól, azt mindenekelőtt ez a nagy, világtörténelmi 
zsinatról szóló titkos tudósítás bizonyítja: 

a... és kegyelmesen és bizonyosan elhiheti Hercegi Felséged, hogy 
rendelkezésre állnak ugyanezen szerzetes sajátkezű írásai, amelyekben maga 
is beismeri mindazokat az eretnekségeket, amelyeket a nyomtatott 
kiközösítési bulla felsorol. És egész halom tanúvallomás áll rendelkezésre, 
éspedig nem a legrosszabb polgároktól; száznál több személyre rúg a tanúk 
száma, csupa tanult ember, püspökök és teológusok, kiknek még akkor is 
hinnem kellene, ha nyakamat veszélyeztetném vele, s kik mindnyájan elítélik 
őt és azt mondják, az az egyedüli célja, hogy minél több embert keverjen 
gyanúba, saját személyéről pedig elterelje a figyelmet. Ugyanakkor oly konok, 
hogy minden segítség, minden tanács hiábavaló; így a dominikánus rend 
főnöke és két bíboros urunk kegyelmet és irgalmat nyert részére ő Pápai 
Szentségétől, ő azonban gőgjében nem akar élni vele, hanem igazságosságért 
kiált és az igazságosságot nem annak célja és mértéke, hanem saját tetszése 
szerint értelmezi; másokat próbálván sérteni, csupán rontott vele a dolgán, 
mivel most még hevesebben figyelik..." 

Ezt az épületes árulkodást Draskovics püspök" feljelentése követte, 
eredményt azonban ez sem ért el. Túlságosan sok barátja volt Palaeologosnak 

Prágában, befolyásuk a bécsi udvarig ért, és mivel védelmében még császári 
menlevél is érkezett a prágai érsekhez, nem kellett többé aggódnia. 

A helytartóságon tiltakozott azért, mert visszautasították emlékmű- 
alapítási ajánlatát. Megjelent tehát az egyetemi tanács küldöttsége a cseh fő- 
országbíró előtt és kinyilvánította, hogy Palaeologost semmi esetre sem 
pusztán a kolostorból való szökése miatt üldözik, hanem mert a világi 
törvények ellen is vétett, a , Palaeologos" nem is az igazi neve, hanem 
a , Pietro Mascellara" (Massilare) névre hallgat. 

E gyanúsítgatások ellenére a helytartóság kimondta, hogy Palaeologost, 
ha Collinus magiszter emlékezetére szobrot akar állíttatni, az egyetemi tanács 
nem gátolhatja. Kudarcot vallott a szentszéknek az a kísérlete is, hogy az 
agitátor expapot egy római küldöttel elfogassa és az inkvizíció börtöneibe 
hurcolja. 

Róma bosszújának ki kellett várnia a maga idejét. És az elérkezett. 

A görög a , Négy kehelyhez" címzett házában szabadgondolkozásúakat látott 
vendégül és menedéket nyújtott egy, az Ágnes-kolostorból szökött barátnak is. 
Az egyház természetesen azzal vádolta a szökevényt, hogy lopott, mert 

a kolostor tulajdonát képező holmit (csuhát?) vitt magával, és így 
Palaeologosnál megjelent az óvárosi másodbíró és a barát kiadatását 
követelte. De addigra az üldözött már hetedhét határon is túl volt. 

A klérus azon nyomban Palaeologos ellen emelt vádat, amiért 
segédkezet nyújtott egy szökött szerzetesnek, egy tolvajnak a városból való 
elmeneküléséhez, és ez a bűntett semmissé tette a császári menlevelet. 

A másodbíró utasítást kapott, tartóztassa le a kényelmetlen külföldit. 1571. 
március 30-án a poroszlók körülfogták a házát, aztán benyomultak. 
Palaeofogost állítólag egy vasládában találták meg, amelyet belülről magára 
zárt. Előbb a spinkai városi börtönbe kísérték, egy hónap elteltével pedig 

a podébradi állami börtönbe szállították. 

Miközben a bebörtönzött semmiféle rágalom ellen nem védekezhetett, 
előéletére vonatkozóan olyan rémmesékkel étették a nyilvánosságot, hogy 
még a barátainak is elment a kedve szót emelni az érdekében. A császári szó 
azonban még megvédte a Rómába való hurcolástól; megúszta a kiutasítással. 

Erdélyben, Lengyelországban, majd Morvaországban bolyongott, 
hadakozott a trinitáriusok és a pápisták ellen, az unitáriusok meg 
a humanizmus mellett. 1581 karácsonyán Uhersky Brodon az olomouci püspök 
fegyveresei elcsípték és a klosterneuburgi rendház őrizetére bízták. 

Most már nincs segítség. II. Rudolf nem Miksa; II. Rudolf spanyol 
kolostorokban nevelkedett, nem ismerte a konstanzi eretnekégetés 
visszhangját és tűri, hogy a pápa elszabadult vadját visszatereljék aklába. 


Rómában a Propaganda fide? egyik cellájában Palaeologos két éven át 
hősiesen ellenáll minden rábeszélésnek, minden fenyegetésnek, minden 
kínzásnak és minden csábításnak, nem hajlandó sem visszatérni a katolikus 
egyház ölébe, sem elfogadni a hármas istenség szerinte pogány tanát, és így 
mint , konok eretnek" tűzhalálra ítéltetik. 

1583. február 19-én két , marrano"9-val és egy hitehagyott karmelitával 
a Campo di fiorera vezetik, a máglyához. Az egyik portugál zsidón, aki 
hajthatatlan maradt, meg a karmelitán végre is hajtották az ítéletet. A másik 
marrano a prédaéhes tűztenger láttán megtagadja a hitét, így tehát irgalomból 
megfojtják s csupán hulláját adják át a lángoknak. 

Palaeologos útközben ellenáll ugyan d"Este bíboros és más magas papi 
méltóságok rábeszélésének, végül azonban mégis enged sürgetésüknek és 
kegyelmet kér. Az egyik szomszédos házba viszik, ott kell megvárnia a pápai 
végzést. Az így hangzik: , Palaeologos a máglyán, hangos szóval tagadja meg 
istenkáromlásait, a visszavonás szövege vétessék jegyzőkönyvbe, és 
Palaeologos intézzen sajátkezű üzenetet németországi követőihez, amelyben 
tanait tévesnek ismeri el. Ezután ismét kísérjék vissza a börtönbe." 

De a hitehagyott bűnbánata nem terjed idáig, esze ágában sincs 
ezeknek a feltételeknek eleget tenni, fenntartja, mégpedig , eloguenza 
incredibile"-vel (hihetetlen ékesszólással) eretnek nézeteit azok előtt 
a bíborosok előtt, akik lelke gyógyítására, teste megmentésére jönnek hozzá. 

Az elmaradt eretnekégetés után egy héttel a külön kongregációra 
összeült egyházi fejedelmek többsége már amellett van, hogy új kivégzési 
időpontot kell kitűzni, de a pápa még halogatja a döntést. 

Újabb két évig kérlelik, hogy térjen meg, majd ismét tűzhalálra ítélik. 
Paleotto bíboros, Bologna érseke, könyörög az elítéltért, testvéréért. XIII. 
Gergely pápa pedig, aki alig három héttel később maga is meghal, abban 
a ,kegyelemben részesíti" a szerencsétlent, hogy elégetése előtt lefejezik. 

1585. március 22-én Jakopos Olympidarios Palaeologost annak 
a rendnek a temploma előtt, amelyből mintegy harminc éve dezertált, a szent 
inkvizíció átadja a világi hóhér kezébe, az fogja fejét a törzsétől elválasztani. 
Hogy Palaeologos ez alkalommal - egy Baronius nevű egyházi személy 
jelenlétében - töredelmesen megtért volna a katolicizmushoz (ez 
a megállapítás minden egyes, az egyház által kezdeményezett kivégzésnél 
visszatér), ebben az esetben a legkevésbé sem lehet igaz, hiszen a megtérés 
nyomban megmentette volna. A hullát a lángok martalékául dobják, az 
elpusztított eretnek hamuját szerteszórják a négy világtáj felé; 

a jegyzőkönyvekben a kivégzettet , Pietro di Mascellara alias Palaeologos"-nak 


8 Egyházi intézmény a katolicizmus terjesztésére. 


9 Azok a zsidók, akik a XV. és XVI. század zsidóüldözései idején felvették a keresztény vallást, de 
titokban hívek maradtak hitükhöz. 


nevezik, hogy az elvetemült istenkáromlónak nyoma se maradjon e földön. 
Kéziratainak példányait hiánytalan gondossággal megsemmisítették; még 
címüket sem tudni. 

De egyetlen nyom eltüntetéséről megfeledkeztek: a prágai Carolinum 
emléktáblájáról, amelyet barátjának, s ezzel magának is emelt. 


BORBÍRÓ HERCEG HÁROM PÖRE 


Alsósziléziai XI. Henrik herceg uralkodására (1560-tól 1581-ig) az volt 
jellemző, hogy hitelbe tivornyázott és mulatozásaival egyre újabb adósságokat 
szerzett. , Élni és élni hagyni" - volt a jelszava -, de lehetőleg a mások 
költségére élni. Naponta leitta magát barátai és udvartartása körében, 
örökösen úton volt, szerette, ha megajándékozták, és ő is szeretett 
ajándékokkal megörvendeztetni másokat. Ez a mesébe illő életmód persze 
ínyére volt mindazoknak, akik részt vehettek benne. Ellenségei és irigyei, s 
ilyenekben nem volt hiány, alaposan kihasználták gyengeségeit. 

Feleségét, Anspachi Zsófiát, aki négy évvel volt idősebb nála, be sem 
engedte az ágyába, sokkal jobban szerette a mások asszonyait és az idegen 
leánykákat. Amikor egyszer a hercegasszony panaszkodni mert, amiért egy 
ilyesfajta hölgyecske részt vett az udvari ebéden, őkegyelmessége a herceg 
olyan pofont kent le őkegyelmességének a hercegasszonynak, hogy az egész 
anspachi rokonságot magára haragította. 

Mivel XI. Henrik a Piasztok nemzetségéből származott, azt remélte, 
hogy a gyermektelen lengyel király utóda lehet. Minthogy azonban Valois 
Henrik megelőzte, még kalandosabb tervet eszelt ki: Anglia szűzies 
királynőjét, Erzsébetet kívánta feleségül venni. Tervezte még, hogy 
Franciaországban Condé hercegnek, a hugenottavezérnek a szolgálatában 
háborúzik. De erre sem került sor és a herceg úr - félig Gargantua"", félig Don 
Ouijote - tovább vándorolt, tivornyázva, adósságokat hátrahagyva, a német 
tartományokon át. 

Senki sem akarta már befogadni, ékszerei már régesrégen a uzsorások 
kezére jutottak, otthon, Liegnitzben ebek harmincadjára került minden. Az 
alsósziléziai rendek, akik fivéréhez, hainaui IV. Frigyes herceghez húztak, 
felkeltek kószáló fejedelmük ellen és II. Rudolf császárnak kellett közbelépnie. 
El lehet képzelni, mennyire gyűlölte ez a Hradzsinba bezárkózott és 
a miszticizmusba, katolicizmusba és a művészetekbe begubózott, sápadt 
Habsburg ezt a szabados, szláv eredetű, dőzsölő és Luther eretnek nézeteit 
valló sziléziait, aki mindig a Habsburgok ellenfeleinek oldalán harcolt. 

Amidőn Henrik, a rendekkel való vitája miatt, első ízben járt a prágai 
udvarban, Rudolf még nem volt császár; 1575-öt írunk, apja uralkodásának 
utolsó évét. Útjáról hitelt érdemlően számol be emlékirataiban a mókáskedvű 
Hans von Schweinichen, a herceg kamarása és hitelügyi minisztere, famulusa 
és Sancho Panzája, pohárnoka és ivócimborája: , Ennek az 1575. évnek 
augusztus 13-i napján felkerekedtünk Liegnitzből két kocsin, az egyiket hat, 

a másikat négy ló vontatta, és Assmann von Küttlitz úr, én, Kaspar Heilung, 
Andreas Mohaupt, egy titkár és két apród voltunk ott. Hainaun, Bunzlaun, 


10 Francois Rabelais francia író Gargantua c. szatirikus művének élvezethajhászó hőse. 


Görlitzen, Zittaun, Jung-Bunzlaun, Brandeisen át mentünk Prágába. Mivel ő 
Római Császári Felsége a súlyos adósságügyekben segedelmére kívánt lenni 
a liegnitzi rendeknek őkegyelmessége Henrik herceggel szemben, Prágába 
ítéletnapot hívott össze, őhercegsége pedig előzőleg néhány birodalmi herceg 
és választófejedelem közbenjárását kereste. A császárig a herceg nem jutott 
el, hanem általam küldött jelentést a főudvarmesternek, milyen okból kell 
a birodalomba utaznia, és ezzel Ő Császári Felsége meg is elégedett. így hát 
Őhercegsége gyorspostán elutazott Prágából. Két mérföldenként egyegy 
koronát kellett minden egyes gebéért fizetnie. Az első napon tizenkét 
mérföldet kocsiztunk Pilsenig. Őhercegsége és szolgái már oly fáradtak voltak, 
hogy én a magam személyében soha életemben fáradtabb nem voltam. Habár 
szívesen ettem volna azon az estén valamit, annyi erőm sem volt, hogy egy 
tojást feltörjek magamnak, inkább étlen maradtam, fogtam a vánkost, amelyet 
a nyergemen hordok, egy padon a fejem alá tettem, és oly édesdeden 
elszunnyadtam, ahogy ágyban még soha. A postaállomáson aludtunk, azzal az 
elhatározással, hogy éjfélkor ismét talpon leszünk, de álmunk olyan édes volt, 
hogy a hajnalpírt sem vettük észre." Pilsenből a lovasmenet Waldmünohenen, 
Regensburgon és Augsburgon át Heidelbergbe tart, a választófejedelemhez, 
aki éppen az elűzött Condé hercegnek nyújt menedéket és a liegnitzi 
hercegnek is megígéri, hogy , segedelmére lesz alattvalóival és a rendekkel 
szemben a prágai udvar előtt". 

Mainzban Henrik a választófejedelemtől kezeslevelet kap, Speyerben 
a herceg a legkiválóbb jogászokkal tanácskozik és száz magyar forintért jogi 
szakvéleményt irat velük a rendekkel folyó vitájáról, a pfaffenhofeni 
kolostorban a bajor herceg, Neuburgban pedig Pfalz grófja tesz ígéretet 
a sziléziainak, hogy érdekében latbaveti befolyását a császári udvarnál. 

Ezután visszatérnek Prágába. Az utazás ezerötszáz tallérba került, , és 
ez alatt a rövid idő alatt, vagyis két és fél hét alatt, több mint kétszázkilenc 
mérföldet utaztunk, közben több napot egyhelyben is töltöttünk és nem 
keveset ittunk... Mihelyt Őhercegsége Prágába érkezett, az Udvarba hajtatott 
és jelentkezett a tiszt uraknál (a tisztviselőknél) és kérte Ő Császári Felségét, 
hogy halassza el nyolc nappal a kihallgatást, amíg őhercegsége a kért 
segedelmet meg nem kapja. A rendeknek tehát nagy költségek árán továbbra 
is ott kellett maradniuk. A tárgyalás napról napra húzódott, míg végre kb. hat 
hét eltelte után, Őhercegségét a tisztek egy órán át kihallgatták. Mivel 
a herceget a fejedelmek és választófejedelmek tizennyolc birodalmi követe 
támogatta, a dologból semmi sem lett, hanem az a határozat született, hogy Ő 
Császári Felsége mihamarább bizottságot küld Sziléziába, hogy az ott 
kihallgatásokat végezzen, a vallomásokat összevesse és döntsön. A rendek 
tehát ismét hazatértek és maradt minden a régiben." 

A herceg mindezzel keveset törődött. Prágában maradt, ami érthető is, 
hiszen egyrészt semmi sem csábítja Liegnitzbe, ahol a bizottság távollétében 


is meg fogja állapítani, hogy a saját és az ország számlájára nem kevesebb, 
mint 485 466 tallér és 25 fehér garas! adósságterhet halmozott, másrészt, 
mivel a prágai élet nem a legkellemetlenebb; Rudolf király koronázására 
készülnek éppen, lovagi tornákkal, lovas versenyekkel és nagyszabású 
tivornyákkal, amelyeken az életvidám liegnitzi szívesen vesz részt. , Igen 
nehéz volt a szolgálatom azidőtt, - sóhajt Schweinichen, hűséges kincstárnoka 
- kiváltképpen, ha jámbor uramnak elfogyott a pénze, és nekem a hébereket 
kellett felkeresnem, hogy zálogkölcsönt vegyek fel. Közben Őhercegsége 
bizonyos osztozkodást foganatosított és ezáltal néhány száz tallérhoz jutott, 
így tudta végül is megfizetni a kihallgatás után Prágában töltött öt hetet!" 

A menet újra felkerekedik, a herceg és udvari marsallja, Schweinichen, 
a thüringiai Kaspar Heilung, a boroszlói Martin Seidenberger, Andreas 
Mohaupt, a titkár, két apród, három felfegyverzett szolga, egy szakács, 

a kocsisok és lovászok. Négy hátaslóval, egy hatfogatú határral és egy 
háromfogatú boroszlói bérkocsival hagyták maguk mögött a prágai 
városkaput. A hercegnek egy fabatkával sem volt többje 
háromszázötvenhárom tallérnál, az útimarsall egész magánvagyona - három 
tallér. Elegendő lesz ez Liegnitzig? Ő, alsósziléziai XI. Henrik sokkal 
messzebbre óhajt jutni, Velencéig, Taljánföldre és Hispániába, az Armadába! 

De nem jutnak olyan messzire. Bár egészen jól elszórakoznak, ez 
a Shakespeare-t megelőző, javíthatatlan Henrik herceg és malacnevű Falstaff 
ja"? meg az egész pereputty, de több szégyent kell megérniök, mint dicsőséget. 
Törvényszéki tárgyalások, zálogolások, csalások, koldulás és kiutasíttatás, 
szégyenletes perpatvarok Kölnben, Utrechtben és Emmeriohben - ezek 
a kétéves portyázás szakaszai. 

1579 januárjában a herceg, egész vezérkarával, Krummauba (Krumlov) 
utazik - Schweinichen ,Krommenau"-nak írja emlékirataiban - a gazdag 
Wilhelm von Rosenberg úr esküvőjére. , Az aranyláncokat és mindazt, ami egy 
pompás menethez még szükséges, ismét kölcsön kellett venni és Őhercegsége 
ellátására nem jutott több, mint kétszáz tallér fedezet. A következő napokban 
Őhercegsége a vőlegény úrral a menyasszony - egy platteni palotagrófnő - elé 
lovagolt, harminckét ló és három kürtös volt velük, és öltözetük sokkal 
díszesebb volt, mint a hatszáz cseh úrnak." Azt beszélik, hogy a bevonuláskor 
a , Lorettá"-nak nevezett kísértet a toronygomb körül táncolt, ami nem lehetett 
jó előjel. Hét napot töltöttek tánccal, vívással, lovas versenyekkel, 
álarcosbállal, tűzijátékkal és más mindenféle szórakozással. 

Csámcsogó élvezettel másolja le Schweinichen azt a listát, amelyet 
a konyháról szerzett és amely arról szól, mi mindent használtak ott fel: 113 


11 Sziléziában és Csehországban a XVI. és XVII. században használatos ezüst pénznem, a forint 1/36. 
része. 


12 Célzás Shakespeare , IV. Henrik" című drámájára. 


egész szarvas, 98 vaddisznó, 162 őz, 2229 nyúl, 470 fácán, 3910 fogoly, 22 687 
fenyőrigó, 88 westfáliai sonka, 600 pulyka, 3000 hízott kappan, 12 888 hízott 
tyúk, 2500 jérce, 2687 ürü, 1579 borjú, 3550 liba, 40 837 tojás, 117 mázsa vaj, 
39 hordó zsír, 15 800 csuka; részletesen felsorolja a 6000 akónyi különböző 
borfajtát és a 7000 akó különböző sörfajtát és feljegyzi a fűszerek, marcipánok 
és az abrak összköltségeit. , Egyedül a ruhák, az álarcosbál, a tűzijátékok és az 
ilyesfélék - folytatja - több mint 40 000 tallérba kerültek és ezen felül az 
uraság minden falujában megvendégelték a szegényeket. Hogy erre mi ment 
rá, azt nem lehessen tudni. És amikor a lakodalom végére értünk, 
Őhercegsége nem tudott elutazni, mert nem volt elég pénze, hogy szállását 
kifizesse. Mivel pedig a vőlegény úrtól hiába kértem, végül is egy törpétől 
kaptam száz forint kölcsönt a hercegnő nyakláncára..." 

Henrik még ugyanebben az évben újra Prágában terem hitvesével, 
lányaival és hatalmas udvartartásával. Asztaluknál naponta vagy ötvenketten 
étkeznek és mivel háztartásuk se pénzt, se rendet nem ismer, a másféléves 
prágai tartózkodás alatt az adósságok az égig nőnek. 

Egy vidéki cseh nemes lovag, Schwamberg ura üzenetet küld a herceg 
úrnak, hogy megkaphatná-e leánya, Emilia kezét; kedvező válasz esetén kész 
a hercegi apósnak tízezer tallért kölcsönözni. A kérő szerepével ez az 
arisztokrata egy zsidó házasságközvetítőt bízott meg. A herceget csábítja 
a tízezer tallér, amelyet fejedelmi magjának áraként természetesnek tart, de 
a kisasszonynak nem tetszik lealacsonyodnia ehhez a vásárhoz. 

A házasságközvetítő azonban nagyon igyekszik s végül Schweinichen 
udvarmester megbízást kap, hogy utazzék a lovag kastélyába és győződjék 
meg szándékainak komolyságáról (különös tekintettel a tízezer tallérra!): 

, Amikor tehát odaértem, mindent bőségben találtam, miként azt gazdag 
embernél el is lehet várni, de minden sarokban egy ringyó rejtőzött és az úr 
méghozzá francia-betegségben szenvedett és meglehetősen koros is volt. És 
amikor azután jobban megismerkedtem az úrral, fölöttébb eldicsekedett az 
ágyasaival nekem és inni is vitt a mocskos nőszemélyek közé. Én akkor 
megmondtam az úrnak, hogyha lesz valami az én uram lányával való 
házasságából, akkor ezeket az egérkéket el kell zavarnia a háztól. Azt kellett 
azonban látnom, hogy az urat jobban érdeklik az ő nőszemélyei, mint 

a hercegi hölgy, és hogy fölösleges tovább tárgyalnom ebben az ügyben. Az is 
kiderült, hogy a közvetítő saját szakállára, ajándék reményében, fűt-fát ígért 
az én uramnak. Semmi sem lett a tízezer tallér kölcsönből, csupán az ígéret, 
hogy egy másik úrral együtt kezességet vállal ötszáz tallér erejéig." 

A másik hercegkisasszonyért, Anna Mária hercegnőért egy gazdag és 
csinos ausztriai úr vetekszik; Kaischan ura feleségül akarja venni Anna Mária 
hercegnőt és felajánlja, hogy százezer tallért fektet be Sziléziában, ami halála 
után majd a hercegnőt illeti. A fejedelemasszonynak tetszik a kérő, 


a hercegkisasszonynak is tetszenék, ha azt állítja is, hogy köti magát a hercegi 
származáshoz. 

A herceg - bármennyire is vágyódik a százezer tallérra - nem egyezik 
bele a lánya rangon aluli házasságába. Nikolaus von Hassensteint szeretné 
vejéül, de erre viszont a kisasszonyt nem lehet rábeszélni. 

Így mennek füstbe ezek a kiházasítási tervek és a herceg prágai 
udvartartásában a , nincsen" veszi át Schweinichentől a konyhamesteri tisztet. 
A herceg a barátok asztalánál ugyan teletömheti és leihatja magát, a hercegnő 
és a kisasszonyok azonban már-már böjtölésre vannak kárhoztatva, és a lovak 
egy ízben tizenkét napon át nem kapnak abrakot, a jászlat kezdik rágcsálni és 
sorra felfordulnak. Minden közbenjárás ellénére tovább és tovább húzódik 
a XI. Henrik és Frigyes bátyja, valamint a vele szövetséges alsósziléziai rendek 
között folyó jogi vita az udvarnál. A hitelezők egyre jobban követelőznek. 

Ezekben a keserves napokban a protestáns herceg sajátkezűleg írt 
levélben koldul kétszáz forintnyi kölcsönt a pápa prágai követétől. 
Viselkedésük mindkét félre s egyben a korra is jellemző. A nuncius így 
válaszol: , Ha a herceg visszatér régi katolikus hitére és országába is 
visszaülteti azt, akkor nem kétszáz, hanem sok ezer forintokat kaphat és 
hamarosan visszaiktatandják hercegségébe is; máskülönben azonban nem 
vállalhatom a felelősséget a Szentatya előtt, amiért vallásunk ellenségének 
a szükségben segítségére siettem; olyan lenne ez, mintha az ördög oltárán 
gyújtanék gyertyát." Bár nagy bajban van, a máskülönben oly könnyelmű, sőt 
a pénzkölcsönzésben teljesen gátlástalan, szláv uralkodócsaládból származó 
herceg mégis túlontúl ragaszkodik Luther Márton tanaihoz, s a kísértő levelet 
eldobja: , Mit nekem ez az ármányos pap; ha nem akar nekem pénzt 
kölcsönözni, ám ne tegye. Ördög vigye ezt a papot, szerzek pénzt máshol!" 

Csupán 1580. szeptember 28-án intéződik el a császár előtt a liegnitzi 
vita. Ennek a napnak a reggelén valamennyi herceg és nemes úr, aki 
segítséget ígért XI. Henriknek, megjelent a herceg lakásán és mind együtt 
lovagoltak, ötvenhatan, az udvar elé, ami feltehetőleg bizonyos hatást 
gyakorolt Rudolf császárra. IV. Frigyes herceget - Henrik bátyját és ellenfelét 
- csupán két udvari tisztviselője és egy glogaui jogász kísérte. A tárgyalás fél 
óráig tartott, amikor a császár megjelent és a legfőbb kancellár felolvasta 
a császári döntést, amely szerint mind a két liegnitzi úrnak haza kell térnie, ő 
Császári Felsége parancsot küld sziléziai főhivatalának miheztartás végett, és 
mivel Henrik herceg oly buzgón és alázatosan kérelmezte, hogy helyezzék 
vissza hercegségébe, a császár eleget tesz ennek a kérelemnek. 

A továbbiakról a boroszlói püspök tartozik gondoskodni. Henrik igen 
elégedett volt a döntéssel, cikornyás beszédben mondott köszönetét az 
igazságos ítéletért és visszautazott Sziléziába, ahol ismét elkezdődtek a nagy 
ivászatok. Október 27-én a liegnitzi kastélyban a boroszlói püspök kihirdette 
a császári határozatot, amely szerint Henrik herceg székeljen Liegnitzben, 


Frigyes herceg pedig Hainauban, uralkodjanak egyidejűleg mindketten és 
jövedelmüket osszák meg egymással békében és testvériesen. 

Helyreáll hát végre a rend és az egyetértés? Semmiképpen sem. XI. 
Henrik kastélyában újra folyik az ivászat és a kölcsönkérés, a herceg fütyül 
a ,iustitia administratio""-ra, újra kötekedni kezd a rendekkel, s azok újra 
súlyos panaszt emelnek ellene. Ezért aztán nem is mer elmenni személyesen 
az 1581. április 28-ra, Boroszlóba egybehívott fejedelmi gyűlésre, hanem két 
követet küld. Okosan tette, mert börtönbe vetették volna, ha személyesen 
jelenik meg. Távollétében határozatot hoznak ellene, vádirat formájában 
a császárnak is átnyújtják, miként az abból a korabeli költeményből is kiderül, 
amelynek kézírásos példánya a berlini állami könyvtárban van. Negyvennyolc 
strófa nyolc negyedíves lapon és a cím: Das Lied vom liegnitzer Putter Kriege. 
(Régies németséggel: Dal a liegnitzi vajháborúról.) 

Ez a vajháború úgy keletkezett, hogy a császár röviddel a boroszlói 
fejedelmi gyűlés után Prágába rendelte Henrik herceget, hogy tegye le 
a hűbéri esküt, őhercegsége elnézést kér a távolmaradásért és - rühességére 
való hivatkozással menti ki magát. Ismételt felszólításra is megmarad annál, 
hogy rühessége miatt nem tud a császári udvar előtt megjelenni. II. Rudolf 
ekkor megparancsolja a sziléziai rendeknek, hogy Liegnitzet haddal támadják 
meg és a herceget kényszerítsék engedelmességre. Június 8-án kerül sor 
Liegnitz meglehetősen kedélyes körülzárására, amelynek során az 
ostromlottak megengedték az ellenséges ostromló seregnek, hogy rajonként, 
vagyis egyszerre tíz-tíz emberenként a városba látogathasson és élelmet 
vásárolhasson magának, többnyire kenyeret és vajat. Innen ered azután 
a ,vajháború" gúnynév is. Az említett gúnyvers így ír erről az egyáltalán nem 
harcias intézkedésről: 

, Szív ellenségen is megeshet, 

úgy este hát kaput nyitottunk, 

tódult a harci nép, 

ételt, italt vásárolhattak ők 

jó pénzért itt maguknak." 

A ,háború" hamarosan véget ér és a herceg az ellenfél táborában 
leteszi a hűbéri esküt, továbbá kötelezi magát, hogy eleget tesz a császári 
idézésnek. Schweinichen a hadjárat leírását, a háború borzalmaira emlékezve, 
ezzel a sóhajjal zárja: , Mégis elpusztult három ember, nem tudom, hogy 
a félelemtől vagy más okból-e, de le nem lőttek senkit. Isten kegyelme óvjon 
bennünket az ilyesfajta borzalmaktól. Amen!" 

Ezután a derűs hadjárat után Henrik herceg harmadik ízben is Prágába 
utazik, a császári törvényszék elé. És itt torkollik életének farsangi komédiája 
- tragédiába. Frigyes herceg, a bátyja, szintén jelen van és ellene tanúskodik - 

testvérharc a testvérharc udvarában." Henriket megvádolják, hogy a császár 
ellen készülődött, hogy a lengyelekkel paktált, adósságot adósságra halmozott, 
nem kormányzott a törvények szerint, és itt tudja meg, hogy letartóztatják és 
fogságba vetik. 

Eleinte eszébe sem jut a szökés, később pedig már szállását - a császár 
szállásmesterének házában - nagyon is jól őrzik. , 1531. augusztus 12-én - így 
szól Schweinichen naplója - jött egy császári darabont és közölte, hogy 
a herceg legyen holnap reggel kilenc órakor az ebédlő teremben és várja be 
ott a további utasítást. Ekkor inába szállt a bátorsága és ezen az éjjelen 
szívesen megpróbálkozott volna már a szökéssel, de a házat az őrök minden 
oldalról körülvették és a házon belül is őrség állt. Korán reggel, hét órakor, 
Őhercegsége a császári udvarba lovagolt, hogy - miként szokása volt - a nagy 
(Ulászló) teremben sétáljon, magam pedig a várószobába mentem, hogy új 
hírek után érdeklődjem. És amikor odaérek, hallom, hogy már fel van állítva 
a császári trónus és mindenfelé korlátokat emelnek, akárcsak azon a napon, 
amelyen Őfelsége egy csehet ítélt halálra. Nagyon megijedtem és jelentettem 
a dolgot Őhercegségének. Kilenc óra tájban, kürt és sípszó közepette, 
felvonult a gárda (az őrség), ami még jobban megrémísztette Őhercegségét, 
hiszen más hétköznapokon nem volt szokás az őrséget felvonultatni. 
Őhercegsége ekkor engem és másokat is tudakozódni küldött, de minden 
csendes volt és semmi hír sem szivárgott ki. Ekkor már szívesen lett volna 
árkon-bokron is túl, de ez lehetetlen volt, mert az őrséget titokban már régen 
felállították. És amikor a herceg kilenc órakor a várószobába érkezett, már az 
egész gárda ott állt a szobában, jelen volt az egész udvari nép, Frigyes herceg, 
valamint a rendek követei, őhercegsége vidámabbnak mutatta magát 
a valóságnál, hogy ne vegyék észre rajta a félelmet. Röviddel ezután 
megnyitották a császár termeit, Rosenberg és Bernstein urak meg a cseh 
korona más tisztjei léptek ki az ajtón. Rosenberg úr a császári trónus lábához 
ült és megvárta, amíg a nép lecsendesedik. Ezután felállt és cikornyás 
beszédben közölte Ő Császári Felsége határozatát, elismételvén mindazokat 
a pontokat, amelyekkel Uramat már a liegnitzi háborúban is megvádolták. 

A beszéd vége az a parancs volt, hogy Henrik herceg engedelmeskedjék 
a császárnak és menjen oda, ahova utasítják. Minderre a herceg olyan 
beszéddel válaszolt, hogy azon mindenki csodálkozott, és nyomatékos 
indokokkal utasította vissza az összes ellene felhozott vádakat. Végül azt 
kérte, hogy kímélje meg őt a császár kegyelme a fogságtól, hogy maga 
vállalhassa a felelősséget tetteiért, és oly megindító hévvel kérte, hogy 
a császári tisztek (tisztviselők) azzal álltak fel, hogy ilyen irányú 
legalázatosabb előterjesztést fognak tenni Őfelségének. 


14 II. Rudolf öccse, Mátyás főherceg (a későbbi II. Mátyás király és császár) fegyveresen elragadta 
bátyjától a Magyarország, Ausztria, Morva- és Csehország fölötti uralmat. 


Hamarosan visszatértek és Rosenberg jelentette, hogy a császár 
fönntartja előző határozatát, hajlandó azonban gondolkozni a dolgon és 
később majd értesíti a herceget. A herceg ekkor hosszasan bizonygatta 
ártatlanságát, de meghallgatásra többé nem talált, Rosenberg félbeszakította, 
és Őhercegségét kézenfogva, így szólt: xA császár parancsa, hogy Őhercegi 
Kegyelmességének velem kell jönnie.x Majd a kelleténél hangosabban 
kiáltotta: : Hans Schramm, a kancellár, tartson a várnaggyal.x Mikor is 
Brandano von Zedlitz, Schrammra mutatva így szólt a várnagyhoz: xÍme 
a tiszteletre méltó emberke.x Ezzel a gárda elvonult, és nagy tolongás 
kezdődött, mindenki látni akarta, hová mennek. Rosenberg a herceggel 
a váróteremből a téren (a harmadik udvaron) át a nagyterem fölötti szobába 
tartott. A kancellárt láttam, amint a várnaggyal együtt mentek, azután szem 
elől vesztettem őket. Igen meg voltam rémülve, hogy uramat fogolyként 
vezették el, s nagy izgalommal törtettem utánuk, miként Szent Péter a mi 
Urunk után, de a tömeg miatt nem tudtam a lépcsőn beérni őket." 

A herceg engedélyt kap, hogy fogsága idején Schweinichen szolgáljon 
körülötte, ám kiderül, hogy a lakáji alázat és a naponként megpecsételt 
ivócimboraság semmire sem kötelez: Schweinichen igazi udvaronc módjára 
viselkedik, elhagyja urát, mikor az bajba jut, hogy odahaza, a sziléziai 
Mertschützben vidám mézesheteket ünnepeljen ifjú nejével, aztán IV. Frigyes 
szolgálatába lép; eddigi ura ellenségéhez és utódához szegődik. 

XI. Henrik herceg, amikor búcsúznia kellett Schweinichentől, - talán 
a hálátlanság láttán is - úgy sírt, mint egy gyerek, és több ízben írt volt 
bizalmasának, látogasson el egyszer hozzá Prágába; Schweinichen azonban 
csak ezt válaszolja: ,A szomjamnak immáron vége, s nem szeretném ismét 
elölről kezdeni." 

Fordultak hát a dolgok, Falstaff elhagyta Henrik herceget. De vajon az 
még mindig Henrik herceg? A hasonlat nem áll meg többé. Lear királyhoz 
hasonlít inkább, aki hálátlanságtól övezve, egyik fogságból a másikba 
hurcoltatva, hol menekül, hol meg koldusszegényen bolyong tartományról 
tartományra, míg végre nyomorultul elpusztul és gyalázatban földelik el 
Krakkóban 1588-ban. 


KÉT NEMES ÚR 


Mindössze huszonnégy tavaszt látott még Francois de Bassompierre, amikor 
Prágába érkezett. Addigi kalandjai - noha késő öregkoráig pontosan 
emlékezett minden dátumra, minden apróságra, és ezeket a Bastille-ban 
kimerítően le is írta - alig töltenek meg száz oldalt memoárjainak testes 
kötetében. 

1604. január 22-én gördült át vele a postakocsi a város kapuján. 

A frontról jött. Olyan bravúrosan harcolt Magyarországon a török ellen, hogy 
Christian Hermann von Russwurm marsall Prágába hívta - habár az apja 
halálos ellensége volt. Szállásról is gondoskodott számára: a Kleinseitner 
Ringen (Malostranské námésti), a , Kulcsos ház"-ban, Kocinnál, 

a történetírónál. A következő napon Russwurm meglehetősen korán 
elkocsizott ifjú harcostársáért, hogy a Várba vigye és az Ulászló-teremben, 
amely egyesítette egy luxusbazár forgatagát az udvari korzóéval, bemutassa 
Rudolf császár tanácsosainak. Ezután magával vitte ebédre Vresovic úrhoz, 
Karlstein (Karlűv Tyn) várnagyához, akinek nevét Bassompierre emlékiratai 
írásakor , Perchtoris"-ra, avagy a szójáték kedvéért , Prechesessoins"-ra 
franciásítja. 

Russwurm, az ismert szoknyavadász, azért fogadta el a várnagy 
meghívását, mivel éppen Anna Szibillára vetett szemet, a legkisebbre Vresovic 
úr leányai közül. Az ifjú Bassompierre-t nyugodtan magával vihette; hiszen 
Bassompierre a török elleni harcban barátságot kötött a várnagy egyik fiával, 
Wolf Vresoviccal. 

A karcsú lotharingiai nemesurat, aki már harcolt Savoya ellen 
Franciaország, és a muzulmánok ellen Ausztria oldalán, valóban szívélyesen 
fogadhatták. Vresovic, hat gyermekével, asztalnál ült. Két fia közül az 
idősebbik a császár első solymásza volt, a fiatalabb, aki az előző évben 
Bassompierre oldalán és Russwurm parancsnoksága alatt harcolt Budánál és 
Esztergomnál, éppen egy lovasezred parancsnoki tisztére pályázott, s 
ennélfogva buzgón kereste Russwurm generális kegyét és védelmét. 

A legidősebb leány már Millesimo grófné volt, a másik jegyben járt Karl 
Kollowitz ezredessel (a testvérével, Siegfried Kollowitzcal Bassompierre egy 
évvel előbb, Bécsben , bruder"-t ivott), a harmadikat Anna Eszternek hívták, 
tizennyolc éves volt s már özvegy; az ura, egy Brichind nevű nemes, hat 
hónappal ezelőtt, alig egy évi házasság után meghalt; a legfiatalabbal, a szinte 
még gyermek Anna Szibillával a generálisnak voltak szándékai. 

Bassompierre azonban csupán egyet talál szépnek közülük, Anna 
Esztert, s midőn evés után táncra kerül a sor, tökéletesen belefeledkezik 
a várnagy harmadik leányának szemébe. A fiatal özvegy sem talál kivetnivalót 


15 Preche ses soins: gondjait hirdeti, terjeszti. 


a nemesúron. Egyetlen pillanat alatt, amíg egyedül maradnak a szobában, 
Bassompierre szenvedélyes szavakban vallja meg neki érzéseit, s ő nem 
hagyja válasz nélkül, beleegyezik, hogy levelezzenek, és elárulja, hol látható. 

Fülig szerelmesen tér meg Bassompierre a vendégségből, ami azonban 
nem tartja vissza attól, hogy még ugyanazon az estén egy szégyenletes 
kimenetelű szerelmi kalandba ne bocsátkozzék. 

A fő felelősség mindenesetre a féktelen Russwurm generálist terheli. 

Vresovic asztalát odahagyva, elbeszéli ifjú barátjának, miféle 
egyességet kötött egy újvárosi kocsmárossal; kétszáz aranyba fog kerülni, de 
jó mulatság lesz. A háztól háromszáz lépésre kiszállnak kocsijukból, és egy 
cseh inas kíséretében, akit tolmácsként visznek magukkal, belépnek 
a kocsmárosék lakószobájába. Ott ül a gazda, két szűzies, illedelmesen 
kézimunkázó leányával, s mindnyájan elképedve néznek az ajtóstól berontó 
idegenekre. 

És amikor az urak kedélyeskedni kezdenek, Russwurm pedig 
a megállapodásra hivatkozik, az apa megdöbbenve ugrik fel, közli, hogy 
ilyesmiben soha, senkivel meg nem állapodott, feltépi az ablakot és teljes 
erejéből kiáltja: 

- Gyilkosok, gyilkosok! 

Durva jelenet játszódik le, Bassompierre nem is szépíti, csupán azt 
bizonygatja, hogy jobb meggyőződése ellenére vett benne részt. Hol egyikük, 
hol másikuk tartja a kocsmáros torkán a tőrt, váltásban próbálják a lányokat 
megölelni... Ám a segélykiáltásokra összecsődül a szomszédság, hallani, hogy 
a tömeg közeledik, a generális és a kapitány kénytelen engedni. 

Russwurm (a gazdához): 

- Megölöm, ha nem segít a tömeg elől elmenekülnünk! 

S hogy a fenyegetés hatásosabb legyen, Russwurm és Bassompierre 
a bő kabát alatt, tehát a tömeg számára láthatatlanul, az öreg bordáinak 
szegezik tőrük hegyét. Ily módon hagyják el, látszólag teljes egyetértésben, az 
immár körülkerített házat, s a megfélemlített ember egyfolytában 
magyarázgatja a tömegnek, hogy félreértés történt. De mihelyt két 
kalandkeresőnk elereszti, hogy meggyorsíthassa lépteit - az öreg, 
kiszabadulva, ismét torkaszakadtából kiáltozni kezd: 

- Morterioh! Gyilkosok! Gyilkosok! 

A tömeg az idegenek után nyomul, s kőzáporral árasztja el őket. 

- Testvér, most mindenki csak magával törődjön - kiáltja a menekülő 
marsall. - Fuss! Ha elesel, én nem emellek fel! 

Menekülésük közben sűrűn hullanak feléjük a kövek. Egy erőteljes 
dobás a veséjén találja Russwurmot. Bassompierre felemeli, átkarolja és 
eltámogatja azon a húsz méteren, amíg a kocsijukhoz nem érnek. Az ülésre 
vetik magukat, a kocsis vadul a lovak közé vág, elvágtatnak az Óváros felé, s 
a két gavallér immár biztonságba ért... , Kicsúsztunk a több mint négyszáz 


főnyi tömeg kezéből" - mondja Bassompierre, midőn a Bastille-ban 
visszaemlékszik erre a kalandra, amelyet több mint három évtizede élt át. 

További napjait Prágában az Anna Eszterrel való találkozások töltik ki, 
ezenkívül Waldstein Adámmal labdázgat (a császár az ablakából figyeli 
a játékot), spanyolnyelvű kihallgatáson vesz részt az uralkodónál és közbenjár 
unokabátyja, a rajnai gróf érdekében, aki Siray bárót megölte. II. Rudolf, 
Fürstenberg gróf útján, azt az ajánlatot teszi az ifjú Bassompierre-nek, álljon 
be ezredesként a császár szolgálatába. Bassompierre vállalja is, mivel 
Franciaországban éppen béke honol és - mindenekelőtt - mivel így imádott 
Anna Esztere közelében maradhat. 

Az özvegy és a húga, akinek Russwurm udvarol, megígérte, hogy 
a farsangot Prágában töltik. Ígéretüket azonban nem tarthatják be: az öreg 
várnagy megbetegszik, és nincs mit tenni, a hölgyeknek Karlsteinben, mellette 
kell maradniok. 

A karnevál ennek ellenére is túláradó jókedvben telik, csupa ünnepség, 
álarcos menet, párbajbotrány, lakodalom, balettnézés, kártyajáték, de 
nagyban: két-háromezer talléros nyereségekkel és veszteségekkel. Egy ilyen 
parti alkalmával Popel Lobkowitz és Wenzel Kinsky gróf összeszólalkozik; 
másnap meg verekszenek, s Popel Lobkowitz a lábán megsérül. 

Betegágyánál nevetséges vitára kerül sor; Theobald Matthaeus 
Lobkowitz, a máltai lovagrend nagymestere (akinek néhány évvel később az 
utolsó pillanatban sikerül elmenekülnie sorsa elől, nehogy a prágai vár 
ablakából a mélybe taszítsák!"), beszélgetés közben többre értékeli Szent 
Jánost Szent Márknál, míg Velence jelenlevő követe városa védszentjét az 
összes többi szentek fölé helyezi. Sőt, a vita hevében arra vetemedik, hogy 
gyalázni kezdi Szent Jánost a johannita előtt. A két apostol ügyéből szabályos 
becsületbeli ügy kerekedik, mulat is rajta az egész udvar. 

Komolyabb és megdöbbentőbb következményekkel jár nyolc nyegle 
arisztokratának és a rendőrség kétszáz emberének az Óváros főterén történt 
összeütközése. Ulrich Desiderius Pruskovsky császári főistállómester rövid 
özvegység után másodszor is megnősült. Négy napig tart a lakodalom, s az 
egyik álarcosbálon Russwurmnak, Bassompierre-nek, az ifjabb Adam 
Waldsteinnek (becenevén: a , Hosszú"-nak) Wenzel Kinskynek, Hermann 
Czernin von Chudenitznek, Harrach grófnak, Wolff von Mansfeldnek és 
Schömberg grófnak kedve támad, hogy álarcosán, jelmezeikben 
végiglovagoljanak a városon. Kettesével vonulnak, az élen Russwurm és 
Bassompierre. 

, Mikor a városháza elé értünk, néhány rendőr lépett elénk és 
valamilyen szláv nyelven közölték Russwurmmal és velem, hogy a császár 


16 1618. máj. 23-án Csehország protestáns rendjeinek képviselői a Hradzsin egyik ablakából 
a várárokba dobták Martinic és Slavata császári tanácsosokat és titkárukat, Fabritiust; ezzel 
indultak meg a császár elleni fegyveres felkelések és vette kezdetét a harmincéves háború. 


megtiltotta a városon belül az álarcos meneteket. Mi csupán azt feleltük, hogy 
nem értjük a nyelvet és tovább ügettünk. De mielőtt visszafordulhattunk 
volna, láncokkal zárták le a főtérre torkolló utcákat, kivéve azt, amelybe 
belovagoltunk. Miután áthaladtunk rajta, elénk és mögénk ott is láncot 
feszítettek. Megragadták Mansfeld gróf és Schömberg lovát s valamennyi 
barátunkat a börtönbe kísérték. Foglyul ejtették Harrachot, Charmint 
(Czernint), Waldsteint és Kinskyt is; azok nehezen tűrték ezt a gyalázatot, de 
mivel nem volt kardjuk, mit sem tehettek ellene. Husswurmnak és nekem 
azonban sikerült hozzáférnünk a kardunkhoz, s anélkül, hogy azt hüvelyéből 
kihúztuk volna, csupán arra ügyeltünk, hogy lovunk zabláját senki meg ne 
ragadja. Amikor egy őrmester az én lovam körül kezdett próbálkozni, 
Russwurm akkorát csapott a hüvelyében hagyott karddal a kezére, hogy 

a hüvely megpattant s az az ember igen súlyos sebet kapott. 

Ez idő tájt a városi őrségnek már több mint kétszáz embere küzdött 
ellenünk, és mi kardot rántottunk, hogy távol tarthassuk őket. Valahányszor 
kitöréssel kísérleteztünk, alabárdjuk nyelével jókora ütéseket mértek lábunkra 
vagy karunkra. Ez eltartott egy ideig, mígnem a városházból kilépett 
a városbíró, botját, amelynek ,kormánypálca" a neve, magasra emelve, mire 
az őrség lábhoz támasztotta alabárdjait, valamint a szokást ismervén, 
Russwurm is leeresztette kardját és odakiáltott nekem, hogy hamar kövessem 
példáját. Engedelmeskedtem, különben a császár ellen, való lázadásnak 
nyilvánították volna a dolgot és megbüntettek volna érte. 

Azután Russwurm megkért, hogy válaszoljak én, ha a városbíró valamit 
kérdezne, nehogy őt felismerjék. A városi bíró megkérdezett, ki vagyok, és 
miután ezt nyíltan megmondtam, azt kérdezte, hogy társam kicsoda; én 
közöltem vele, hogy az Russwurm marsall. Amikor ezt megtudta, nagy 
dadogva elnézésünket kérte. Russwurm azonban, aki eleinte neheztelt rám, 
hogy kilétét mégis felfedtem, most azonban belátta, hogy nem tehettem 
másként; dühöngve kapta le álarcát és megfenyegette a városbírót meg az 
őrséget, hogy panaszt emel a császárnál és a kancellárnál. Amazok 
megpróbálták kiengesztelni, amennyire csak tőlük telt, de Russwurm - 
akárcsak jómagam - túl sok ütést kapott ahhoz, hogy szavakkal beérje... 
Visszakaptuk hat társunkat és úgy tértünk vissza az esküvőre, mintha mi sem 
történt volna. Russwurm a következő napon felkereste a királyi kancellárt s 
rendkívül hetykén tárgyalt vele. A kancellár, hogy nekünk elégtételt 
szolgáltasson, az őrség több mint százötven tagját elzárásra ítélte; asszonyaik 
naponta megjelentek lakásom ajtaja előtt, hogy kegyelmet kérjenek, s én igen 
melegen támogattam is őket Russwurmnál. De ő kérlelhetetlen volt, s a nagy 
téli hidegben két hétig fogdában tartatta őket, ketten közülük meg is haltak. 
Végre, nagy erőfeszítések árán sikerült elérnem szabadonbocsátásukat. 

És amikor a farsangnak vége, akkor sincsen vége. Míg Prágában 
ugyanis már a Gergely naptárt használják, addig a vidék huszita érzelmű népe 


még mindig a régi, Julián-féle kalendárium szerint él.!" Az eszeveszett 
mulatozóknak kapóra jön, hogy Karlstein várnagya meghívja őket, töltsék nála 
a vidékies farsangutó tíz napját. így aztán hamvazószerdán Russwurm, 
Bassompierre, Kolovrat és Slavata urak nem hamut szórnak a fejükre, hanem 
díszhintóba ülnek, s a drágakövek kastélyába"? hajtanak. Mert nemcsak 
Russwurmnak és Bassompierre-nek akad választottja a várnagy leányai között, 
hanem Kolovrat úr is régóta szereti Millesimo grófnőt, Slavata pedig - akit 
tizennégy évvel később az ablakból való letaszítása és annak harminc éves 
következményei tesznek híressé - Kollowitz ezredes felesége iránt érdeklődik. 

A kvartett tagjai nem is sejtik, hogy ez a Karlstein várába való szerelmi 
zarándoklat mennyire nem lett volna az építtető ínyére. Hiszen IV. Károly az 
erődítményt szent helynek tekintette és szigorúan megtiltotta, hogy földi 
szerelem valaha is megfossza szentségétől: , Nec in turri Castri 
Carlsteiniensis, in guo Capella dominicae passionis cum aligue muliere, etiam 
uxore légitima dormire seu jacere liceat.""? Dehát - azóta két és fél évszázad 
telt el, és sok minden gyökeresen megváltozott. Bassompierre nem tudhatott 
a szigorú tilalomról, és egy tizennyolc éves, bájos özvegytől csak nem lehet 
elvárni, hogy betartson egy drákói latin formulát! 

Karlsteinben nagy társaság nyüzsög, köztük húsznál több szép hölgy, 
miként Bassompierre megjegyzi. A négy újonnan érkezett lelkes fogadtatásban 
részesül, különösen szíve hölgye részéről. Tíz napig időznek itt. , Rendkívül 
szerelmes voltam - írja az öreg Bassompierre elragadtatott 
visszaemlékezéseiben - és állíthatom, hogy soha életemben nem töltöttem el 
kellemesebben tíz napot s nem használtam ki jobban tizenegy éjszakát; 
szakadatlanul állt a bál, az ember hol a terített asztalnál ült, hol táncolt, hol 
egy bizonyos, még szebb dologgal foglalatoskodott". 

Az özvegy Anna Eszter ennek a meghosszabbított karneválnak a végén 
sziklaszilárdan megígéri barátjának, Francois de Bassompierre-nek, hogy 
hamarosan a székvárosba utazik. Apja azonban ismét megbetegszik, s így nem 
tarthatja szavát. Szerencsére egy szerelmes asszonynak mindig támadnak jó 
ötletei: álöltözetben Karlsteinbe engedi kedvesét, és Bassompierre egy rejtett 
kamrácskában el tölthet még öt napot és hat éjszakát. 

Úszik a boldogságban, de vissza kell térnie Prágába, hogy a császártól 
franciaországi útjához szabadságot kérjen, és hogy - még egyszer elmehessen 
Karlsteinbe, ezúttal hivatalosan, búcsút venni Vresovic várnagytól és annak 


17 Az új naptár szerinti időszámítást XIII. Gergely pápa 1582-ben rendelte el. A nem katolikusok 
sokáig húzódoztak a naptárreformtól. 


18 E várban őrizték a koronázási jelvényeket és Csehország kiváltság-leveleit. Két kápolnájának falát 
aranyba foglalt féldrágakövek borítják. 


19 ,Karlstein várában, amelynek kápolnája az Úr kínszenvedéseinek emlékezetére szenteltetett, 
semminemű asszonnyal, még hites feleséggel hálni sem engedtetik". 


családjától. Anna Esztertől annak biztos reményében búcsúzik, hogy mihelyt 
ezredét kellőképpen felszerelte, visszatér Rudolf udvarába, vagyis hamarosan 
viszontlátják egymást. 

Cselédségét is Prágában hagyva, Pilsenen (Plzen), Regensburgon, 
Münchenen, Strassburgon és Zabernen át utazott szülőföldjére, Harrouelbe. 
Éppen akkor érkezett haza Ostendéből halálos sebbel testvére, Jean is. Ez 
a Bassompierre-ek öröksége miatt összetűzött IV. Henrikkel, spanyol 
szolgálatba lépett és egy ostrom alkalmával olyan súlyos sebet kapott, hogy 
hazajövetele után öt nappal belehalt. Henrik király érezteti haragját Francois 
de Bassompierre-rel is, mivel azt gyanítja, hogy szintén a spanyol III. Fülöp 
hadiszolgálatába kíván lépni, azért csináltat magának tábori felszerelést. Ám 
a félreértés hamarosan tisztázódik, Franciaország királya maga kezdeményezi 
a Bassompierre-rel való kibékülést, ígéretet tesz, hogy tökéletesen kielégíti 
a család igényeit és felszólítja a lovagot, lépjen be ismét seregébe. 
Bassompierre nem utasíthatja el. 

Russwurmhoz egy nemes apródot küld a hírrel, valamint azzal 
a kéréssel, indokolja meg Rudolf előtt, miért kéri felmentését. Utóbbit 
legkegyelmesebben engedélyezik, s a lovag visszaküldi a császári kincstárnak 
az ezred felszerelésére kapott teljes összeget. 

Szép asszonyok, szerelmi légyottok, gáláns kalandok tarkították 
Bassompierre egész életét. Soha többé nem találkozik azonban Anna 
Eszterrel, noha Bassompierre igen sokat utazott. 

Kalandjainak társa, Russwurm marsall, Bassompierre távozása után 
egy évvel nyomorúságos véget ér: 

, A hadtörvényszék ült ma össze. Gyilkos 

áll itt előttünk, s bár önvédelemből 

ölt Hermann Russwurm, mégis pallos által 

kell vesznie felséged hű fiának, 

törekvő harcokban hős vitéznek." 

Russwurm ugyanis egy éjszaka Prágában meggyilkolta Francesco 
Barbiano di Belgiojoso milánói grófot. Hogy ez valóban csak önvédelemből 
történt-e, miként azt Grillparzer a , Testvérharc"-ban (Ein Bruderzwist im 
Hause Habsburg) megénekli, az ma már kinyomozhatatlan. Adatainkat 
mindössze a Russwurm halála után három évvel, a császár volt komornyikja, 
Philipp Lang ellen lefolytatott pernek, ennek a sivár komédiának az adataiból 
meríthetjük. A per célja az volt, hogy a megvesztegethető udvar és 
a megvesztegethető tisztviselők minden bűnét az egyik megvesztegethető 
kegyenc nyakába varrják; a lakájt tegyék felelőssé a koronás különc minden 
hangulatváltozásáért, s Lángot, miután kegyvesztett lett, emberbőrbe bújt 
ördögnek, s már-már Ausztria egyedüli megrontójának állítsák be. 

Russwurm marsall végzetét - aki megmentette a Habsburgokat és akit 
a Habsburgok kivégeztettek, mint annyi más, híres és hatalmas államférfit és 


hadvezért - szintén a komornyik számlájára írják; a mendemonda szerint Lang 
terjesztette a hírt, hogy Russwurm II. Rudolf életére tört és összeszövetkezett 
a törökkel. E vádakat azonban csupán évekkel a marsall halála után, Lang 
perbefogásakor vették jegyzőkönyvbe, amikor is Johannes Philipp Russwurm 
ezredes kivégzett testvére hagyatéka körül kezdett buzgólkodni. 

Ami Belgiojoso agyonveretését illeti, az a per iratai szerint így 
rekonstruálható: Francesco Barbiano di Belgiojoso grófot a milánói rendőri 
hatóságok egy jogtudós feleségének megszöktetése miatt üldözték és fejére 
tizenkét ezer forint vérdíjat tűztek ki; a körözésben állítólag az állt, hogy az 
összeget bűnözők is elnyerhetik, sőt minden vád alól felmentik őket, ha 
a grófot élve vagy halva előteremtik. Erre építette tervét Giacomo Furlani, egy 
másik milánói, akit valamiféle bűntettért ugyancsak üldöztek: elveszejti 
a grófot, hogy maga szabadon és megjutalmazva hazatérhessen. A gróf 
Prágában élt, testvérénél, Giovanni Belgiojoso generálisnak, 

a Magyarországon és Erdélyben állomásozó császári hadak parancsnokának 
házában. A védelmet, amit a grófnak egy ilyen hatalmasság befolyása 
nyújthatott, csupán egy még nagyobb hatalmasság segítségével lehetett 
semmissé tenni. Ám akkoriban épp Prágában tartózkodott egy ilyen még 
nagyobb hatalmasság: Christian Hermann von Russwurm, császári főmarsall, 
a török legyőzője. Az udvari intrika ugyan Russwurmot is nyomban kikezdte, 
de Furlani értette a módját, hogyan hasznosítsa ezt saját céljaira. A főmarsall 
fülébe juttatta, hogy az összes róla terjesztett rágalmakat Francesco Barbiano 
di Belgiojoso gróf sugallja; meg akarja buktatni Russwurmot, hogy testvére 

a császári hadak főparancsnoka lehessen. 

Egy estén, 1605. július 29-én, amidőn Francesco épp szíve hölgyének 
ablaka alatt sétálgatott, Furlani Herberstein generális palotájába sietett, mivel 
tudta, hogy Russwurm marsall ott vacsorázik, és jelentette, hogy Belgiojoso 
leskelődik utána, meg akarja támadni. Russwurm Fúurlani vezetésével előre 
küldte embereit, ő maga is felfegyverkezett és egyedül indult utánuk. Mire 
odaért, Francesco di Belgiojoso már javában dulakodott az embereivel, s az 
utcán párharcra került sor a két nemesúr között; mindegyik merénylőt látott 
a másikban. A marsall húzta a rövidebbet, már három veszélyes sebből 
vérzett, alig állt a lábán és bizonyára megkapta volna a kegyelemdöfést is, ha 
Furlani, az összecsapás értelmi szerzője, kis pisztolyából le nem ad három 
lövést Belgiojosóra. Az olasz grófot tarkón találta, s az holtan rogyott a földre. 

Rudolf császár talán hajlandó lett volna eltussolni az esetet, több ízben 
volt ő már kíméletes érdemes marsallja iránt. De az olasz udvaroncok, 
mindenekelőtt Giovanni di Belgiojoso generális, ostrom alá vették a császárt 
és megtorlást követeltek az orgyilkosságért. A szóbeszéd, hogy a generális 
húsz ezer tallér lefizetése ellenében a maga pártjára hajlította Lángot, 

a mindenható komornyikot (akit egy évvel előzőleg, Dentice meggyilkolása 


után viszont Russwurm vesztegetett meg egy aranylánccal), minden 
valószínűség szerint igaz. 

Russwurm Kinsky gróf kastélyában rejti el szolgáit, akik a véres 
jelenetnek részvevői voltak, és kijelenti: csupán védekezni akart 
a megtámadtatás ellen. S noha tanúkkal tudta igazolni, hogy vacsoráról hívták 
el, hogy egy ellene készülő merénylet hírét hozták neki, és bár sebeivel is 
bizonyítani tudta, hogy nem követett el orgyilkosságot, mégis a városháza 
tömlöcébe vetették. 

Russwurm letartóztatásának hírére testvére, Johann Philipp Russwurm 
ezredes is Prágában terem, több választófejedelem és Bajorország hercegének 
követe akar a császárnál közbenjárni a marsall érdekében, Lang azonban - 
bukása után legalábbis így mondták - meghiúsított minden kihallgatást, 
egyetlen kegyelmi kérvényt sem juttatott el a császárhoz és Johann Philipp 
Russwurm ezredest császári paranccsal kitiltatta Prágából. Furlanit, Prágából 
való menekülése közben, Brandysben elfogták, vétkesnek mondták ki és 
felnégyelték. 

Senki sem látogathatta meg a marsallt börtöncellájában, sem barát, 
sem ügyvéd. A hagyatéki perben nagy szerepet játszott az a tény, hogy 
a fogoly semmiféle írószerszámhoz nem jutott - ezzel akarták megmagyarázni, 
miért végrendelkezett szóban és nem írásban. Arra, hogy a vaskos, latin 
nyelven fogalmazott vádiratot megválaszolhassa - amely, akárcsak a kivégzett 
marsall perének egyéb iratai is, szőrén-szálán eltűnt -, oly kevés időt kapott, 
hogy abból a vádirat lefordítására is alig futotta. 

A Lang elleni perben később megállapították, hogy a komornyik 
szakadatlan kapcsolatot tartott fenn Russwurm ellenségeivel. Elhitette 
a császárral, hogy a marsall összeesküdött ellene és hogy önhatalmúlag 
tárgyalt a törökkel. Rábírta a császárt, hogy írja alá a fővezér halálos ítéletét. 

Russwurm barátainak II. Rudolfhoz címzett kegyelmi kérvényét Lang 
állítólag a dolgozószoba várótermében átvette, színleg be is vitte a császár 
szobájába, de nyomban vissza is tért a válasszal: , Őfelsége parancsa: 
folytassák az ítélet végrehajtását!" 

A fogollyal november 27-én, a bíró, a gyóntatóatya, néhány jezsuita, két 
ferences barát, Prága városának polgármestere, valamint két városi 
tanácsnoka jelenlétében közölték az ítéletet. 

Russwurm mélyet sóhajtott és kijelentette, hogy nem bűnös Belgiojoso 
halálában. Hűséges szolgálataiért és e szolgálatokban oly gyakran hullajtott 
véréért másfajta köszönetét várt őfelségétől. Arra a közlésre, hogy nem 
szabad téren fogják lefejezni, mint a többi halálraítéltet, hanem kevésszámú 
néző előtt a városháza elülső udvarán, így felelt: , Ha már hóhér kezétől esem 
el, oly mindegy nekem, hogy nyilvánosan vagy titokban rendezik-e meg." Ettől 
az órától kezdve egészen kivégzéséig, nem fogadott el többé Russwurm egy 
falatot sem. Böjtölt és imádkozott. 


1605. november 29-én reggel hat órakór jelent meg a hóhér, Wenzel 
Mydlar a városházán. Russwurmot abba a terembe vezetik, ahol négy szolga, 
lobogó fáklyákkal, már vár reá, s a padlót fekete szőnyeg fedi, rajta 
bársonypárna. A marsall a ferences barátok csuháját viseli. Elviteti 
a szőnyeget meg a párnát; puszta földön akar meghalni. Majd ismételten kéri, 
hogy a kivégzés legyen nyilvános, neki nincs miért szégyenkeznie halála miatt. 
Amikor azt felelik neki, hogy ez ellenkeznék az ítélettel, az a kívánsága, 
olvassák fel neki az ítéletet még egyszer. A kancellár igazán sajnálja, de nem 
hozta magával. Russwurm ekkor e szavakkal: , Látom, nem lehet másképp", 
térdre ereszkedik, fejét a földön fekvő keresztre hajtva, imádkozik egy 
negyedórát és kéri a jelenlevőket, akik között egy Albrecht von Waldstein nevű 
fiatal ezredes is álldogál", bocsássanak meg neki, ha valaha megbántotta 
volna őket. (Az ezredes sem gondolta volna, hogy a Habsburgok hálátlansága, 
az udvaroncok irigysége és az olaszokkal való összeütközése egykoron majd őt 
is hasonló sorsra juttatja!) 

Russwurm, térdeltében, megkéri a hóhért, hogy akkor csapjon le rá, 
miután harmadszor is elkiáltotta Jézus és Mária nevét. A harmadik kiáltás 
után így szól: , Most!" és kinyújtja nyakát, amennyire csak tudja. A hóhér 
bárdja átszeli a nyakat, , olyan hang hallatszik, mintha valami fütyülne, és 
Christian Hermann von Russwurm marsall teste, amelyből ím eltávozott 
a lélek, a keresztre roskad, amelyen az előbb még imádkozott". 

Fejét visszavarrják törzsére, hulláját nyitott, gyalulatlan koporsóba 
rakják és a városháza előtt felravatalozva, közszemlére teszik ki. A következő 
napon, késő este, az Újvárosba viszik át a holttestet, s a Havas Boldogasszony 
templomában elföldelik. Az egykor ünnepelt hadvezér sírja ma már nem 
lelhető fel. 


20 Albrecht Wenzel von Wallenstein, később a harmincéves háború híres hadvezére. A svédekhez való 
tervbevett átpártolásáért gyilkolták meg a császárhoz hű tisztek Cheb (Eger) városában 1634-ben. 


ZORD HADFIAK 


Az út, amely előtte állt, veszélyesebb volt, mint a háború, amelyet maga 
mögött hagyott. Paul von Münch lovaskapitány Kandia szigetén Velence 
szolgálatában harcolt a török ellen. És most véget ért a hadjárat. A dózsék 
köztársasága meg volt elégedve Münch szolgálataival és gazdag jutalommal 
bocsátotta útjára a vitéz kapitányt. De azonkívül jócskán akadt zsákmány 

a négy szürke lóra felmálházott iszákokban is. 

Münch esküvőre készült. Szász-Altenburg hercegségben, a meuselwitzi 
kastélyban él nevelőapja, Northafft őrnagy, s annak leánya, Anna, a kapitány 
jegyese. Hozzá utazik most, boldogan, amilyen gyorsan csak lehet, hiszen 
menyasszonyát nemcsak visszatérésével, hanem pompás, mesébeillő velencei 
és keleti eredetű nászajándékokkal is megörvendeztetheti. 

Mindez azonban csak növelte az út veszélyeit. Noha a nemes paripák és 
a tömött iszákok bizonyára szemet szúrtak a vad déli hegylakóknak, Münch 
háborítatlanul jutott át a Balkán hegyszakadékain, baj nélkül lovagolt át 
a zsiványtanyáknak kikiáltott erdőségeken. 

Úgy. És most túl vagyunk a veszélyen. 

Chomutov előtt vagy egy mérfölddel, immár Csehországban, négy 
császári tiszt előzi meg Münchöt és kísérőjét, Philipp Schillert. Együtt 
lovagolnak át a városkapun. S míg Münch folytatja útját, hogy majd 
a következő városban, az érchegységbeli Sebastiansbergben töltse az éjszakát, 
a többiek úgy határoznak, hogy Chomutovban ütnek tanyát; a tisztek és 
lovászaik le is telepednek. Ám hamarosan átvonulnak ők is a sebastiansbergi 
fogadóba, ahol Münch megszállt. Asztalához ülnek és igazi bajtársi 
beszélgetésbe fognak: csak úgy járja a ,bátyámuram" így - ,bátyámuram" úgy. 

- Bátyámuram mikor utazik tovább? 

- Reggel, amint hetet harangoznak. 

- Nahát, bátyámuram, az a mi óránk is! 

A kapitány korán lefekszik. A másik négy lent marad és még sok 
suttogni valójuk akad... Reggel együtt utaznak tovább. A császáriak azt 
javasolják, alkossanak zárt menetet. Úgy rendezik el a dolgot, hogy Philipp 
Schiller lovagoljon az élen a málháslovakkal, őt egy császári tiszt kövesse, két 
másik között pedig Münch lovagoljon; az utóvéd egy hadnagy, egy vöröshajú 
vasgyúró, rangjához képest kissé már koros is. 

k 

- Hejhó, kocsmáros, kinyitni! 

Ijedten riad fel álmából a gazda és feltápászkodik az ágyon. 

- Hahó, hahó! Mi lesz már? Hej, kocsmáros! Te szarházi! Törjük be 
talán a kapudat?! 

Ilyen garázda vendégei még sosem voltak Nikolaus Hatzinak, amióta 
a csehországi Chlumban megnyitotta fogadóját. Még sosem ugratták ki úgy 


a dunna alól, mint 1669. április 23-án éjjel, tizenegy óra tájban. Felébreszti 
a cselédeit, kaput nyit. 

Nyolc lovas és tizenkét ló nyomul be az udvarba. Négy tiszt a söntésbe 
lép. Szolgáik lekantározzák a vezetéklovakat, leveszik a négy szürkéről 
a díszes nyeregtakarókat meg a három iszákot és átnyújtják uraiknak. Mialatt 
a kocsmáros világot gyújt a vendégszobában, az egyik tiszt megkérdezi: 

- Milyen messze van ide Reitzenhain? 

- Reitzenhain? Sosem hallottam róla. 

- Hiszen az Sebastiansberg mellett van. 

- Ahá, Bassberg mellett! Jó hat mérföld?! odáig. 

- Ezer ördög és pokol! Tehát úgy vágtattunk, mint a szászok Lipcsénél 
Aremberg?? alatt. 

- Hogyan? A nagyságos urak ma már ekkora utat tettek meg, egészen 
Bassbergtől? 

- Mi köze hozzá? Akkor beszéljen, ha kérdezik, érti? - mordul rá az 
utazó társaság vezetője, egy vöröshajú óriás. - Azzal törődne inkább, hogy 
kapjunk végre valami jó falni- és innivalót! 

A kocsmárosnak úgy tetszik, mintha a vörös közben megrovó pillantást 
vetett volna arra a bajtársára, aki a megtett távolság után érdeklődött. 
ir, 8 
A következő napot is a chlumi fogadóban akarja tölteni a társaság. A tisztek 
bezárkóznak az egyik hálókamrába, ami a kocsmárost hallgatódzásra ingerli. 
És hallja, amint a vörös (később megtudjuk: Hans Bayer, császári hadnagy) 
éppen azt javasolja, hogy osszanak mindent négyfelé és a kocka döntse el, 
kinek melyik rész jut. Hamar kiürítik hát az iszákokat, és a mechelni Christoph 
Richter főhadnagy kezdi meg a négyfelé osztást. 

Aztán kockát vetnek. A legtöbbet Wilhelm Haitmar császári őrnagy 
dobja. A legnagyobbnak látszó részt választja: egy bőrzekét, egy díszes 
kardszíjat, egy arany medaillont, tizenhat dukátot és huszonnyolc császári 
forintot. Ehhez jön még a legerősebb ló, felszerszámozva. 

Második Bayer, a vörös hadnagy lett: egy vállszalagot, egy bála 
atlaszselymet, egy lobogót - a velencei köztársaság aranyhímzésű címerével -, 
egy damaszkuszi kardot, egy bőrzekét, fehérneműt, tizenhat dukátot, 
huszonnyolc császári forintot nyert. 

Meg egy szürke kancát. 

A harmadik nyeremény PB. lovagé: egy szögsárga mellény, arany 
gombokkal díszítve, fekete selyemmel bélelve, ezenkívül több ing, harisnya, 
tizenhat dukát, tizenöt császári arany. És egy ló. 


21 Egy régi osztrák mérföld — 7,586 km, a 6 mérföld tehát kb. 45.5 km. 


22 Fülöp Károly Ferenc, Aremberg (Ahrenberg) hercege, császári generális, több csatában tüntette ki 
magát. A török elleni harcban, 1691-ben esett el Szalánkeménnél. 


A fennmaradó részt Richter főhadnagy kapja: egy fekete 
bársonyköpenyt, egy sokszínű brokátcsokrokkal díszített ékszerdobozt, egy 
pár aranysarkantyús csizmát, ingeket, kendőket, keszkenőket, egy arany 
pecsétgyűrűt, egy korallfüzért, tizenhat dukátot meg húsz császári forintot. És 
egy lovat. 

Azt a tizenegy drágakővel díszített gyűrűt és azt a másikat, amelyen 
hét volt, Richter már korábban félretette, mondván, hogy , úgy sem lehet 
négyfelé osztani". Most megkapta őket vigaszdíjul. - ,Én pedig megtartom az 
üres iszákokat - szólt Bayer hadnagy, - a puskaporért meg az ólomért." Ebben 
is megegyeztek. Abban is, hogy valamennyien három-három császári forinttal 
ajándékozzák meg lovászaikat. 

És mikor véget ért az osztozkodás, az urak nagy tivornyát rendeznek 
a söntésben. Ekkor egy lovász ront a kocsmába: 

- Eltűnt a Tobis! 

Mindnyájan felugrálnak: 

- Meglógott a gazember a lánccal! 

Tobis ugyanis Haitmar őrnagy szolgája volt, az ő őrizetére bízták 
a Szent Márk szárnyas oroszlánjával díszített aranyláncot. Ez volt 
a legértékesebb darab, eladásra szánták, az árán majd megosztoznak. 

A lovak néhány percen belül felmálházva állnak, az egyik tiszt odavet 
a kocsmárosnak fizetségül egy császári forintot és a hét lovas elviharzik 
Arbesau irányában; üldözi a nyolcadikat, azt a gazembert... 

k 

Az előző nap reggelén egy kétségbeesett, lihegő, kimerült katona jelent meg 
Wolkenstein érchegységbeli városkának az elöljárója előtt és eldadogta, hogy 
éppen az előbb gyilkolták meg urát, Münch lovaskapitányt az erdőben. 

A feljelentő - Philipp Schillernek hívták - előadta, hogy ura ma reggel 
négy idegen tiszt társaságában lovagolt ki Sebastiansbergből. Néhány 
percnyire attól a helytől, ahol az országút Reitzenhainon túl az erdőbe 
torkollik, reggel nyolc óra körül, a menet élén haladó Schiller lövést hallott és 
ura kiáltását: 

- Philipp! Philipp! Állj meg! 

Hátrafordulva már csak azt látta, amint a második lövést is leadták: 

a leghátul lovagló tiszt tüzelt karabélyából Münchre, s az szétroncsolt fejjel 
zuhant le lováról. 

Ebben a pillanatban Philippre is rálőttek. Meg akart ugrani, de lova 
a lövésektől vagy a tempó hirtelen változásától megijedve, felbukott egy kiálló 
fagyökérben. És ez volt Philipp szerencséje! Gyalogosan bemenekült a sűrűbe, 
ahová a lovasok nem tudták követni. 

A feljelentő vezetésével az elöljáró és több sebtiben felfegyverzett 
wolkensteini lakos nyomban az országúinak , a fekete fenyőről" elnevezett 
pontjához sietett. Az árokban, egy bokor mögé rejtve, megtalálták Münch 


hulláját, ide vonszolták be a gyilkosok, hogy zavartalanul és alaposan 
kifoszthassák: a halotton csupán egy inget hagytak... 

Egy futár lóhalálában Égerbe (Cheb) vágtatott, hogy onnan 
megindítsák a nyomozást a gyilkosok után. Elég adat állt rendelkezésre, mert 
a sebastiansbergi szálláson a császáriak lovászai sok mindent elfecsegtek 
Philippnek arról, honnan jönnek és mi az útjuk célja. 

k 

Tizenhárom nappal a gyilkosság után bukkantak rá a tettesekre. Szállásukat, 
az eisenachi , Csillaghoz" címzett fogadót, muskétások fogták körül és a négy 
tisztet letartóztatták. A lovászok közül, akik a csehországi gyilkosságnál jelen 
voltak, már csak ketten álltak a szolgálatukban, de az egyik azok közül is 
észrevette a katonaság közeledését, megszimatolta a bajt és még idejében 
kereket oldott. 

A lefogottaknál megtalálták a rablott holmit. Csupán a velencei 
aranylánc hiányzott, hisz Tobist, , azt a gazembert" nem sikerült elfogniuk. 
Bevallották a gyilkosságot, részben önként, részben a kínpadon. 

A kínvallatáshoz Mária Erzsébet hercegnőnek, Szász-Eisenach uralkodójának 
külön engedélyére volt szükség, hiszen tisztekről és nemesemberekről volt 
szó. Haitmar őrnagy volt a terv sugalmazója, Bayer hadnagy adta le a halálos 
lövést, és Richter főhadnagy gondoskodott a holttest kifosztásáról. P. 
századost - a gyilkos útonállók bandájának ő az egyetlen lovagi tagja - 

a többiek áldozatának állítják be: állítólag kezdettől fogva tiltakozott 

a gyilkosság ellen és később is csak félelemből vett benne részt. Az ítéletben 
csupán nagy kezdőbetűvel jelölik a nevét. 

A kínvallatás során Haitmar bevallotta, hogy Bayer és Richter már 
régen foglalkozik útonállással és Prága közelében néhány olaszt is leütöttek és 
kifosztottak; egy ilyen alkalommal Bayer lábát is átlőtték. Bayer és Richter ezt 
a rablást még a hüvelykszorítóban, a spanyol csizmában és a nyújtólétrán is 
tagadta. 

1669. július 23-án Eisenach város keleti végén, azaranyhegynek 
nevezett dombon sokezer ember jelenlétében fejezték le Haitmart és Richtert, 
Bayer hadnagyot pedig kerékbe törték. A holttesteket kerekekre szögezték, 
embereknek tanulságául, varjaknak táplálékául. Mindhárman vitéz hadfiak 
voltak pedig. 


TOLVAJCÉH 


, Nem messze Prága királyi székvárostól, félúton Crusteintz (Chrustenice) és 
a már említett Prága városa között, azonhelyt, ahol a Sandberg (Na Skalách) 
halmai kezdődnek s ahonnét egy mély úton a Kleine Seitére (Malá Strana) 
juthat a vándor, találkozék vala egyszer nyáridon, Szent Margit napja táján, 
mikor legnagyobb vala a hőség, két fiatal csavargó. 

Arról, hogy a két csavargó - akik a Prága felé vezető úton, itt, 
Chrusteintz és Sandberg között összetalálkoztak és hamarosan 
érdekszövetségre is léptek - miféle különös kalandokat élt át, egy szokatlanul 
furcsa történet mesél: 

, Isaac Winckelfelderről és Jobst von Schneidtről, meg arról, hogyan 
ment soruk a világhíres Prága városában, meg arról, miféle csodálatos és 
különleges szövetségre akadtak ott, amelybe fel is vétették magukat. 

Irta Nikolaus ÜUlenhart. 

Nyomatott Augsburgban, Andreas Aperger által. 

Kiadta Niclas Hainrich, 1617." 

Ez a történet a XVII. század közepéig ötször jelent meg a Lazarillo de 
Tormes spanyol kallandorregény ulenharti fordításával egybekötve, önálló 
könyvként pedig a következő ponyvacímet kapta: 7olvajok, banditák és 
csirkefogók szokásai. 

Ez az első ,pikareszk" mű Németországban (a XVI. században 
Spanyolországból indult kalandorirodalom neve) a grimmelshauseni 
rémregények?? elődje, a Régi és új csirkefogók és szélhámosok viselt dolgai és 
lelkiismeretlen praktikái című tolvajtörténet-gyüjtemény fő forrása és egyben 
az első, cervantesi szellemben fogant német novella. Ulenhartot C. A. Bloedau 
Grimmelshausen Simplicissimusa és annak elődjei című írásában csehországi 
németnek tartja, míg Schwering a Spanyol-német irodalmi kapcsolatok című 
könyvében augsburginak mondja; de az sincs kizárva, hogy Ulenhart prágai 
diák volt, hiszen a Rudolf Prágájában lejátszódó, s a csirkefogókról szóló 
regényét (amelyhez mintául a Rirtconette y Cortadillo című novella szolgált?) 
a helyi viszonyoknak és prágai kiszólásoknak olyan pontos ismeretével 
tarkítja, hogy azt egy, csupán átutazó idegen semmi esetre sem sajátíthatta 
volna el, viszont könnyűszerrel eltanulhatta a Károly-egyetem diákja - ezt 
a híres főiskolát ugyanis akkoriban tömegesen látogatták külföldi származású 
diákok. 


23 HansJakob Christoffel von Grimmelshausen német író, főműve a harmincéves háború idején 
lejátszódó, Der abenteuerliche Simplicissimus (Simplicissimus kalandjai) c. regénye. 


24 Miguel de Cervantes Saavedra 1613-ban megjelent Novelas ejemplares c. kötetének egyik 
novellája. 


Ulenhart a prágai helyi színeket nemcsak kulisszaként használta, 
hanem atmoszférát teremtett velük. A csavargók, akik a regény kezdetén 
Motolnál ismeretséget kötnek, nem sokáig titkolják egymás előtt prágai útjuk 
célját: az idősebbik egy pakli cinkelt kártyát húz elő, hogy megmutassa, , mi 
végre is tartok én a császári udvarba, amely immár hosszabb ideje székel e 
messze földön híres városban", a fiatalabb pedig, Jöbstel Schneider, tolvajként 
mutatkozik be. Színleg nyomban kártyázni is kezdenek, hogy 
megkopaszthassanak egy parasztot, aki beszáll a játékba; harminc fehér 
garast nyernek el tőle. Aztán apróbb szolgálatokkal igyekeznek elnyerni egy 
utazó társaság jóindulatát, hogy velük tarthassanak, s az utasok egyike meg is 
engedi, hogy Jöbstel fölszálljon mögéje, a lovára. Olasz az illető - kortörténeti 
utalás ez is, hiszen akkoriban tömegestül tódultak az olaszok Rudolf udvarába, 
ahol Montecuccoli Malascina, Millesimo Caretto, továbbá Grana, Colloredo, 
Gonzaga és Piccolomini urak magas tisztségeket viseltek, miközben 
a hadsereget a marcona Basta, Belgiojoso, Strassoldo és Collalto generálisok 
tartották kezükben. Amilyen az udvar, olyan a népe is, és a regényben 
a későbbiek során is találkozunk két olasz legénnyel, mint a zsiványcéh 
kiemelkedő tagjaival. 

Jöbstel nem fecsérli idejét a ló hátán hiába: felfejti az olasz iszákjának 
varrását, de oly ügyesen, hogy a batyu belseje hamarosan kitárul: két ing van 
benne, egy ütőóra meg egy írótábla. Jöbstel magához veszi azokat, , mivel 
Prágának nincs olyan kapuja, amely előtt azokat az árukat, amelyeket ki-ki 
magával hoz, elvámolnák". Meglehet, Jöbstel úgy gondolja, megkíméli az 
olaszt attól, hogy a következő napon a Theinhofba (Tynsky dvúr) kelljen 
zarándokolnia? s ott jó borsos vámot fizessen az ingekért, óráért, írótábláért... 

A csavargók odébbállnak a lopott holmival, és Strohoffban (Strahov) 
éjszakáznak, ,ami nem más, mint egy kolostor Prága városán kívül, a Hradzsin 
fölött". A következő napon a városban egy pár harisnyára, egy kalapra, két 
ócska nadrágra és két tallér készpénzre cserélik a zsákmányt, s új cipőt 
vásárolnak. 

Új öltözetükben szemügyre veszik a császárváros forgatagát. Jó 
reménységgel tölti el őket az óváros széles útjainak lüktető élete. Ám látják 
a fenyegető veszély komor jeleit is. Azt hihetnők, hogy Ulenhart túlontúl sötét 
színekkel festette ezt a jelenetet s csupán azért mesél a prágai rabok nyomorú 
sorsáról, hogy a cervantesi novellamintát kövesse: Cervantes hősei Sevilla 
kikötőjében, a gályák láttán, szomorúan gondolnak jövőjükre. De Prága 
történetéből tudjuk, hogy az óvárosi városháza börtöncellái és a bennük 
uralkodó állapotok valójában is a város szomorú nevezetességei közé tartoztak 
és hogy nem a mi két csavargónk az egyedüli, akiket a rabok üvöltözése 
megrémített, ami: ,az Óváros már említett városházának részben a rácsai 


25 A XVIII. századig Prága fővámhivatala. 


mögül, részben a földalatti cellákból kihallatszott; és mindez annál inkább 
érintette őket, mivel megtudták, hogy a raboknak a börtönben is koldulással 
és gajdolással kell megszerezniük élelmüket". 

De ez az élmény sem ijeszti el őket sokáig. Miután Isaak Winckler és 
Jobst Schneider eleget kódorgott már a város utcáin és a Hradzsin körül, és 
csupán azt sajnálja, hogy az Ulászló-terembe nem merészkedhetik fel, egy 
sziléziai származású csibész tanácsára csomaghordónak, hordárnak állnak be: 
állomáshelyük az Óváros főtere. Schneider ellopja az ágostonrendi kolostor 
konyhai beszerzőjének pénztárcáját és a zsebkendőjét. Ez egy 
utcakereszteződésnél történt, ,a sarkon, ahol az utca oly igen összeszűkül s 
aztán jobb kéz felől be kell fordulni a jezsuita-kollégium felé". 

Egy helybeli csavargó azonban észrevette a lopást s a következő 
kérdéssel settenkedik oda ismeretlen kollégáihoz: 

- Neg sauly panij taky toho rzemesla? (Az urak is ezt az ipart űzik?) 

- Már megbocsásson az úr - feleli a mi két csirkefogónk hasonló 
udvariassággal a cseh nyelvű kérdésre -, de nem értünk olaszul. 

Ekkor a prágai lókötő elszánja magát és kertelés nélkül megmondja 
nekik: 

- Kérdésem, amelyet az uraknak feltettem, nem arra irányult, hol és 
mikor tanultak meg csehül, hanem oda akart kilyukadni, hogy talán az urak is 
egerésznek? De mi szükség a sok kérdezésre, hiszen magam láttam a próbát! 
Azt kívánnám tehát megtudni az uraktól, jelentkeztek-e már nemes céhünk és 
szövetségünk fejeinél, vezetőinél és prefektusánál, hogy eme kézműves 
mesterséget háborítatlanul űzhessék? 

Bizony nagy a mi két idegenünk csodálkozása, hogy a tolvajoknak itt - 
mondhatni - hivatalos szervezete van, és még jobban elcsodálkoznak, midőn e 
céh jámborságáról és erkölcsösségéről hallanak. Isaac Winckler és Jobst 
Schneider kijelenti, hogy hajlandó belépni. 

A tolvajok klubjában a két újonnan érkezett betekintést nyer a tolvajok 
vallási életébe, rendjük törvényeibe, fegyelmi szabályzatukba, és 
tanulmányozhatják, hogyan működnek együtt a hatóságokkal. Megtekinthetik 
azoknak a gonosztetteknek a listáját, amilyeneket nemesurak és 
polgáremberek szoktak náluk megrendelni, köztük olyan , közönséges munkát 
is, mint a Gruenhauss csaplárosának tizenkét szárazát a hátára verni". 

A Kleine Seitén (Malá Strana), a Welsche Gasséban (Vlasská ulice) azt a fontos 
megbízatást kell ellátniok, hogy egy kereskedő arcára tizenkét hüvelyk hosszú 
vágást helyezzenek, amit azonban nyolc hüvelyknyire kell leengedniök, többre 
a megbélyegzendő arcon nem lévén hely. (Arisztokrata megbízójuk azonban 
nem elégszik meg ennyivel, habár a kereskedő szolgájára az eredetileg rendelt 
méretű szégyenbélyeget sütik.) 

A tolvaj- és zsiványcéh vezetőjét közönségesen Zuckerbastelnek 
nevezik. (Grimmelshausen feltételezi, hogy olvasói ismerik Ulenhart regényét, 


és a , Simplicissimus"-t a modern piperkőcök elleni kifakadással kezdi, akik 
nemesembernek adják ki magukat, holott nemzetségük, fel egészen 
a harminckettedik ősükig , oly koszos és rongyos volt, amilyen Zuckerbastel 
céhe lehetett Prágában".) 

Zuckerbastel felveszi barátainkat a közösségbe, nemessé avatja őket 
a fennhéjázó névvel: , Isaac von Winckelfelder" és , Jobst von der Schneidt", 
megvendégeli őket kalácssal, néhány korsó fehér és egy kis hordó rakonici 
sörrel és vadászterületül körzetet utal ki nekik: ,a Hradzsin felett, az érsek 
palotájától elindulva, ki egészen a kapucinus kolostorig, onnan pedig 
Strohoffig, majd a mély úton lefelé haladva, egészen addig a kapuig, mely 
legközelebb éri a xTörökhözc címzett fogadót." Ami által csavargóink 
teljesjogú prágai csavargókká lesznek, s egyben az elsők is, akikről 
a világirodalomban szó esik. 


A KABALISZTIKUS KALANDOR 


Nehemia Chija Chajon vagy kalandor, vagy őrült volt, vagy a saját szakállára 
dolgozó szélhámos. Voltaképpen nem bizonyítható, hogy a sabbatáriusok 
szektájához tartozott-e (ez a szekta azt állította, hogy isten fia Sabbatai Cvi 
alakjában jelent meg ), habár a nála tizenöt évvel fiatalabb Sabbatait 
határozottan elismerte messiásnak. 

1650 táján született Szarajevóban, hamarosan letagadja azonban 
születése helyét, s azt állítja, hogy szüleinek a Szentföldre való zarándokútján 
született. Tizenkilenc éves korában ismét felbukkan Boszna-Szerájban"", 
állítólag meg is házasodik; bizonyos csupán az, hogy egy szombaton 
megszökteti egy bizonyos Molina nevű ember rabnőjét. 

Néhány évvel később Avlonában előttünk ismeretlen okból 
letartóztatják, majd Üszkübben mit sem sejtve rabbivá választják; hivatalától 
azonban hamarosan megfosztják, el is tűnik Albániából, de nem ám 
a Balkánról; újra megjelenik szülővárosában, aztán Belgrádban, 
Adrianopolisban (Drinápoly), Livornóban és Szalonikiben, a XVII. század végén 
pedig a palesztinai városokat keresi fel. Koldus, házitanító, prédikátor, 
kereskedő, álszent, szélhámos, varázsló. 

1708-ban Szmirnában egy igen bölcsnek látszó régi kézirat birtokába 
jut és vallási tévtanokat kezd hirdetni; ám a szmirnai rabbi leleplezi mint 
eretneket, ésa jeruzsálemi rabbitanács, amelyhez Chajon fordul, szigorú 
egyházi átokkal sújtja. Ekkor Egyiptomba, majd Olaszországba vándorol, útját 
kevés siker övezi, habár a velencei rabbinátus szervei, hanyagságból vagy még 
inkább attól való félelmükben, hogy kitudódhat, mennyire nem ismerik 
a kabalát, hozzájárulnak Raza di Jehuda című brosúrájának kiadásához; ez az 
írásmű azonban szentháromságról beszél (a szent Ősről, a szent Királyról és 
Sechina asszonyról) s tökéletesen ellenkezik a zsidóság szellemével; sőt, 

a szerző odáig merészkedett, hogy a La bella Margherita című trágár nóta 
kezdő sorait játékosan és cinikusan beleszője új tanaiba. Ezért menekülnie kell 
Velencéből, Rómából, Anconából és Livornóból is. 

Szóval sehol sem tudott megállapodni, a Balkánon tisztátalan ügyeken 
érték és üldözték, Afrikában érzelmi okokból mellőzték, Kisázsiában értelmi 
okokból adtak túl rajta, Itáliából elűzték. Hol próbálhatna még szerencsét ez 
a kóbor kalandor? Hát hol másutt, ha nem Prágában? 

Prága zsidósága egészen különleges. A tudás misztikával elegyedik itt, 
a hit egyértékű a babonával. A főrabbi, David Oppenheim, a kabala 
bűvkörében és ugyanakkor könyvgyűjtő hajlamainak él (az ő könyvtára volt az 
oxfordi , Bodleyana", a híres egyetemi könyvtár magva), s fia, Josef 
Oppenheim, még nála is kevésbé kritikus szemmel nézi a kabalát. Menedékre 

talált Prágában Naphtali Kohen rabbi is, aki a kabalisztikát ráolvasással űzte, 
s lakásában tűzveszély ellen, talizmánként, egy, mindenféle ákombákomokkal 
telerajzolt szarvaskoponya lógott. 

Prágában furcsa rajongók találkoznak össze, cseh kisvárosokból jönnek 
meg Morvaországból, ahol Dietrichstein gróf, a tartományi főnök, hiába adott 
ki körleveleket a sabbatariánizmus túlkapásai ellen, s ahol a messiánista 
őrület még mindig járványos. Az ifjú és igen művelt Jonathan Eibeschützöt is 
nagyon tisztelik Prágában, aki kripto-sabbatárius hókuszpókuszaival később 
izgalomba fogja hozni a világ zsidóságát. Loebele Prossnitz aranyfüsttel írta ki 
mellére isten nevét s foszforeszkáló anyaggal kente be; titkos, éjszakai 
öszszejöveteleken feltárja mellét, és miként ezelőtt a vidéki morva zsidók, 
éppúgy bámulják most a prágaiak is ezt a fénylő csodát. Moses Gerson Kohen 
is Prágába jön Mitauból, talmudot tanul Eibeschütznél, de hamarosan 
megkeresztelkedik, felveszi a Károly Antal nevet és most már keresztény 
szemszögből kezeskedik annak a csaló amulettnek a hasznosságáért, amelyet 
egykori tanára, Jonathan Eibeschütz, gyermekágyi láz ellen bocsátott ki. 

Nem kevesebb, mint hatvanegy éves már az örökösen vándorló, 
örökösen elűzött, de örökösen új kalandra éhes Nehemia Chija Chajon, amikor 
1711 októberében bekukkant Prágába, a vallási okkultizmusnak és 
dogmatizmusnak ebbe a boszorkánykonyhájába. Alig néhány napot 
szándékozik itt tölteni, minél hamarább vissza akar térni Palesztinába. 

Mégis több mint félévig marad itt. Miért is ne? Hiszen a főrabbi házába 
fogadják be, s mivel az apa többnyire úton van, lelkes fia, Josef Oppenheim, 
hódolattal és figyelmességgel halmozza el a , palesztinai hírnököt". Szellemi 
hitelt Naphtali Kohen szerez számára: ajánlással látja el Chajon áltudományos, 
a zsidóság szellemével ellenkező prédikációit, amelyeket az prágai 
tartózkodása három hónapja alatt papírra vetett. 

David Oppenheim, az apa is engedélyt ad 1712. február 9-én a könyv 
kinyomtatására, habár a héber folyőóírással írt, misztikus tartalmú, testes 
kéziratköteget még kevésbé tanulmányozta át, mint Naphtali; ez utóbbi pedig 
már jóval korábban, 1711. november 4-én túláradóan lelkes előszót ír az új 
jövevény, azaz Chajon másik, még eretnekebb könyve, az Eser Lelohis elé. 
(Rangos személyiségek is megtiszteltetésnek tartják, ha nevük egy könyv első 
oldalán nyomtatásban szerepelhet és amellett kényelmesebb egy művet 
engedélyezni vagy akár megdicsérni is, mint elutasítani - hiszen az alapos 
indokolást kíván és csupán ellenségeskedést eredményez.) Jelen esetben 
Naphtali Kohennek nemcsak hízeleg a dolog, hanem a szinte varázserejű 
szélhámos rendkívül eleven egyénisége és talpraesett szarkazmusa el is 
vakítja. 

Akárcsak egész Prágát. Chajon prédikációira messzi vidékekről 
tódulnak a hívek, különösen az ifjúság rajong a szellemes szónokért és 
homályos hasonlataiért; beszédeiben a sorok között olyasfajta istenkáromló 


nézeteket is hirdet, amilyeneket Sabbatai Cvi özvegye és köre terjeszt 
Szalonikiben: e világ szennyét csupán a szenny még nagyobb áradatával lehet 
lemosni. 

Velencéből magával hozott famulusa útján Chajon azt is tudtára adatja 
prágai híveinek, - persze hét lakattal őrzött titokként - hogy ő rá tudja venni 
az istenséget: nyilatkozzék meg neki. Ezenkívül kapcsolatot tart fenn Éliás 
prófétával, valamint Sechinával, a maga szerkesztette szentháromság női 
tagjával; továbbá holtakat is fel tud támasztani és új világokat is tud 
teremteni. És számosán akadnak, akik ezt elhiszik - Chajon tehát nyíltan is 
felléphet, magas tiszteletdíjért amuletteket gyárthat és vidám társaságban 
különböző szerencsejátékokkal szórakozhat. 

Több hónapja tartózkodik már Prágában, míg végre rabbi Naphtali átlát 
a mesterkedésein, ám Nehemia Chija Chajonnak esze ágában sincs, hogy 
a könyvei kiadásához kapott engedélyt szépszerével visszaadja; s 
a szemrehányásokra, amiért amuletteket árul és istentelenségeket hirdet, 
csupán gúny és hencegés a válasz. Rabbi Naphtali téved, ha azt hiszi, hogy 
pártfogása nélkülözhetetlen; van Chija Chajonnak követője elég. 

Ilyen elismerten, ilyen megbecsültén hagyja el Prágát 1712 tavaszán. 
Bécsbe, Nikolsburgba (Mikulov), Prossnitzba (Prostéjov) és Szilézián át 
Berlinbe utazik. Itt nyomatja ki könyveit - a még Prágában kicsalt ajánlásokkal 
- és Amsterdamba költözik, ahol valóságos harcokat és tettleges 
összetűzéseket robbant ki a portugál és a német hitközség között. A német 
chacham Cvi rabbi és a jeruzsálemi Mose Ohages talmudtudós egyházi átokkal 
sújtja Chajon írásait, holott a szerzőt közben nagy tisztességgel a portugál 
hitközség is felvette tagjai közé. A portugál rabbitanács úgy véli, hogy ez az 
ítélet pusztán a konkurrensek irigységéből, gyűlölködéséből fakad s egyben 
beavatkozási kísérlet is a másik hitközség ügyeibe - felmenti tehát Chajont 
a vádak alól, sőt, kihívóan dicsőíti, Mose Chagestől és családjától azonban 
megvonja a támogatást, kiközösíti és elűzi őket és olyan sikeresen uszít 
chacham Cvi rabbi ellen, hogy annak szintén el kell hagynia a várost. 

Ebben a három világrész zsidóságát felbolygató frakcióharcban 
erőteljesen éreztetik hatásukat azok a kapcsolatok is, amelyeket Chajon 
Csehországban és Morvaországban felvett. Ám nem az ő javára. 

Prágában ugyanis, eltávolodván tőle térben és időben s így 
felszabadulván egyéniségének közvetlen hatása alól, megnyílnak a szemek és 
az emberek felismerik, kivel akadt dolguk. Az újabb egyházi átkot 
Nikolsburgban szövegezik. Rabbi Naphtali nyílt levélben teszi közzé, hogy már 
régen vissza akarta vonni a könyvek kinyomásához adott engedélyét; leírja 
Chajon mesterkedéseit, aljasságait és istentelenségeit. David Oppenheim, 
Prága főrabbija is kijelenti, hogy elítéli Chajon eretnekségét. 

1714-ben Chajon elhagyja Amsterdamot és évekig kóborol Keleten. 
Távollétében Podoliában egy nagyszabású sabbatárius mozgalom indul, 


szervezői futárokat menesztenek főként Cseh- és Morvaországba, hogy ott 
újabb híveket toborozzanak a messianista hitnek és kapcsolatot teremtsenek 

a régebbi követőkkel. Az egyik ilyen futárjuk éppen Loebele Prossnitz, aki még 
mindig mellén - időközben megvénült mellén - viseli az istenség 
foszforeszkáló nevét; egy másik pedig állítólag maga a prágai Jonathan 
Eibeschütz rabbi. Midőn azonban a nagy sabbatárius megmozdulás terve 
kipattan, és az ótestámentumhoz hű zsidóság a leghatározottabban fegyvert 
ragad, Jonathan Eibeschütz, más rabbikkal és hitközségi elöljárókkal 
egyetértésben, 1725. szeptember 16-án az engesztelés napjának előestéjén, 
kimondja a zsinagógában a sabbatáriusokra az egyházi átkot. 

Hát ez bizony a lehető legrosszabb időszak Nehemia Chija Chajon 
szempontjából, pedig hajón ismét Európába jött éppen - hetvenötéves is 
elmúlt immár -, hogy újból szerencsét próbáljon. Meglehet, hogy ez 
a törhetetlenül tetterős és még mindig életvidám aggastyán a sabbatárius 
szekta feje akart lenni. Hogy üldözői elől biztonságban legyen, először Bécsbe 
megy, keresztény kapcsolatai révén bejut a Burgba s ott azt a látszatot kelti, 
hogy a szentháromságot is magában foglaló tanaival a kereszténységhez 
igyekszik elvezetni a zsidóságot; néhol megint mohamedánnak adja ki magát. 
Sikerül is VI. Károly udvarától menlevelet szereznie, s ez a megtestesült 
Ahasvérus most négyféle álarcban járja be újra Európát: törökként, katolikus 
hittérítőként, sabbatárius trónkövetelőként és igazihitű rabbiként. Egyik 
szeretőjét magával hozva, Morvaországban is megjelenik és követőket keres. 
sikertelenül. 

A prágaiak, akik egykor ünnepelték, most megtiltják, hogy belépjen 
a gettóba. Csupán Jonathan Eibeschütz felesége és anyósa visz neki ételt az 
utcára, hogy éhen ne pusztuljon. Chajon általuk kéri Eibeschützöt, segítsen 
megengesztelni iránta a zsidóságot; válaszul azonban csupán azt a tanácsot 
kapja, hagyjon fel végre kóborlásaival. 

Mégis tovább indul, koldulva s éhezve vonszolja el magát Hannoverig, 
ahol elkobozzák a papírjait, onnan Berlinig, ahol a keresztény hit felvételével 
fenyegetőzik, onnan Amsterdamig, ahol kiközösítik és kiátkozzák, majd 
Altonába veszi útját, ott azonban Mose Chages a rabbi, akit Chajon 
amsterdami követői egykoron oly vérszomjasan üldöztek. Végül is visszatér 
Keletre. Valahol Észak-Afrikában hal meg, oly nyugtalan és annyi 
nyugtalanságot keltő élete hetvenhatodik évében. 

Fia, felvéve a keresztény vallást, később megbosszulja apját, 
keresztényellenességgel vádolja a zsidóságot s zsidó műveket és zsidó 
személyeket állít inkvizíció elé - hiszen a vallás mindkét oldalon egyaránt 
lehetővé teszi, hogy szélhámosok bűnös hajlamaiknak élhessenek. 


KOMENSKY A LAKTANYA FOGDÁJÁBAN 


Érdekes stratégiai rendeltetése van Naarden hollandiai erődnek. Amsterdam 
körül, a Zuidersee és az Északi-tenger között két meghatározott területen, ha 
ellenség közelednék, kitelepítik a lakosságot, átvágják a gátakat és egy lábnyi 
mély vízzel árasztják el a földeket. 

Ebből a talajból, amelyet valaha elhódítottak a víztől, de adott esetben, 
katonai okokból, ismét átengednének a víznek, emelkedik ki a naardeni 
citadella, hogy ,megállj"-t kiáltson az ellenségnek, ha az az elárasztott 
földeket ismét lecsapolná és seregével megpróbálna áthatolni a lápon. Ami 
Verdun Párizsnak, az Naarden Amsterdamnak. 

Az utóbbi időben azonban egyes geológusok kiszámították, hogy az 
évtizedek leforgása alatt Hollandia talaja süllyedt és ma gátszakadás esetén 
a víz legalább nyolcvan centiméter magasságban lepné el az árterületet, tehát 
az ellenség hajón is be tudna hatolni. Gyakorlatilag ezt ugyan senki sem 
bizonyította be, a stratégiai számítás papíron maradt, Naardent azonban 
mégis átadták az enyészetnek, mivel az elmúlt háború?" a semleges államokat 
is megtanította arra, hogy bombázó kötelékek pillanatok alatt meg tudják 
semmisíteni a legpompásabb sáncokat és védőbástyákat is. 

Egy barátommal, aki Naardenben töltötte gyermekkorát és jobban 
ismeri az összes bástyákat és erődöket meg valamennyi lőrést és 
kémlelőnyílást, mint azt egy tüzér valaha is megismerhetné (hiszen az a tüzér 
aligha játszott benne évekig ellenséget és jóbarátot, ostromlót és várvédőt, 
katonásdit, sőt még indiánosdit is), megyek át a hídon a várárok felett. Az árok 
miben sem különbözne Hollandia sok ezer halastavától és csatornájától, ha 
a meredek parton látható nyílások nem a fedezékek és beépített ágyúk lőrései 
volnának. 

A fekete vízen valaha lőszeres hajók úsztak, terhük kirakása és 
elraktározása annak idején a naardeni gyerekek legnagyobb élménye volt; 
igazi lőpor, igazi gránátok és igazi töltények! , Azóta túlontúl is 
megismerkedtünk velük" - mondja barátom és arra céloz, hogy az akkori 
ifjúság közben felnőtt, hadköteles lett és megtanulta, hogyan kell bánni az 
efféle holmival. Ez a , túlontúl" Hollandián kívül sokfelé még nem is olyan 
,túlontúl" az ifjúság számára - bennünk a tüzérségi lőszer fogalma sokkal 
borzalmasabb emlékeket ébreszt. 

Dehát nem azért jöttem ide, hogy a csendes tavacskát bámuljam és 
nézzem a tükrén nyiladozó tavirózsákat és közben az imperialista háborún 
elmélkedjem; azért jöttem, hogy Komenskyt - Jan Amos Comeniust - 
látogassam meg, a filozófust, a pedagógia megalapítóját, az internacionalistát, 
hazám fiát. 

Benn a városban temették el; a várost ugyan kőfalpáncél övezi, ám 
ennek ellenére sem vesztette el a békés holland kisváros jellegét, ahol a falak 
semmit sem rejtenek: sem a vörös téglából épült házak szerkezetét, sem az 
ablakok mögött zajló életet. Ez a nyíltszívűség kíváncsisággal jár együtt - erről 
tanúskodnak az ablaktáblák mellől az utcára kukucskáló ferde tükröcskék. 

A kávéházat , Het gooische koffiehuis"-nak hívják, az egyik trafik és az 
egyik szálloda a büszke , Het Gooiland" nevet viseli, hiszen Naarden nemcsak 
a főváros katonai előőrse, hanem maga is főváros, az egykori Gooci erdőterület 
fővárosa. 

A polgárok méltóságteljesen lépdelnek. Fejük tulipán-, sajt- és 
tehéngondokkal van teli, az üzletmenet jó, a belső problémák sem lehetnek 
nagyok és elcsodálkozom, amikor egy simára borotvált koponyájú és arcú 
óriást kalap nélkül látok rohanni az utcán. Kísérőm köszöntését szívélyesen, 
de sietősen viszonozza. Hermann Gorter volt, a költő: megunta a nagyváros és 
az irodalom zaját, hallani sem akar többé róluk és most Gooiland 
legcsendesebb vidékén latin és görög órák adásából él. 

Naarden városának és erődítményének háborús múltja messzire nyúlik 
vissza. Annyiszor perzselték fel, hogy Egmont?" korából már csak három 
épület áll: a tanácsháza, a kovácsműhely és a Spanyol Ház. Az utóbbi 
homlokzatába süllyesztett színes domborművön (a szobroknak színeseknek 
kell lenniök - ezt újra meg kell tanulnunk!) spanyol alabárdosok éppen egy 
gyülekezetet koncolnak fel. 

A haragnak ez a napja 1572. december elsejére esett Naardenben. Az 
ötszáz legelőkelőbb polgár összegyűlt a kórház templomában, hogy 
a spanyolokkal a békefeltételekről tárgyaljon. Hirtelen egy lelkész lépett az 
egybegyűltek közé és felszólította őket, készüljenek fel a halálra. Nyomban 
ezután rájuk törtek a zsoldosok, és puskalövéseik, kardvágásaik és 
alabárdszúrásaik ötszáz polgárral tették Naardent szegényebbé. 

A várost felgyújtották, a kórházi templomnak - ahol a tömeggyilkosság 
történt - szintén csak a falai maradtak meg. Most Comenius-múzeum van 
benne, bár az épületnek semmi köze Comeniushoz - hisz ő nemigen költözött 
volna ebbe a házba, amelynek sorsa saját fulneki házának sorsára 
emlékeztette volna: azt is spanyol muskétások hamvasztották el. 

E helyen tehát nehéz megilletődnünk; a múltból csupán a beépített 
dagasztóteknők, sütőkemencék és kémények maradványai láthatók - kísérőm 
még emlékszik a katonai sütődére: a Comenius-emlékek előtt az foglalta el 
a házat. 

A múzeum rendkívül szerény, csupán könyvek vannak benne: Orbis 
sensualium pictus, História fratrum Bohemorum, Pansophiae Diatyposis, 
Pansophiae Prodromus, Didactica opera omnia, néhány ismert Comenius 


28 Lamoral, Egmond (Egmont) grófja, a németalföldi spanyolellenes forradalom egyik vezető alakja. 
1568-ban vérpadon végezte életét. 


arckép másolata, egy csehszlovák ötkoronás Komensky fejével, az amsterdami 
emlékmű gipszmodelljei, Comenius két pártfogójának, Kari van Zierotin 
grófnak és Mijnheer Lodewijk de Geernek arcképe, Morvaország régi térképe, 
egy üvegszekrény teli fonnyadt koszorúkkal, amelyeket pedagógiai társaságok 
helyeztek itt el, és egy vitrin a látogató honfitársak névjegyeivel. 

Az egyetlen eredeti érdekesség a vallon egyházközség?? halotti 
anyakönyvéből való; összefűzött pergamenlapjain az egyik rubrikában 
a következő feljegyzés olvasható: 

,No. 8. Johannés Amos Coménius, le faneaux Autheur du Janua 
Linguarum c" est aparamment enterré le 22, novembre 1670." (8. sz. 
Comenius Ámos János, a Janua Linguarum híres szerzője, nyilvánvalóan 1670. 
november 22-én temettetett el.) 

Ugyanebbe a rubrikába, de sötétebb tintával még két férfiút jegyeztek 
be, akik hatvan, hetven évvel később haltak meg, mint a nagy filozófus (bár 
aligha temették őket ugyanabba a sírba). Az anyakönyvvezető bizonyára meg 
akarta tisztelni ezt a két halottat: Brouwerus van Niderth írót, meghalt 1742. 
június 15-én, és Mr. Louis Guerre-t, aki nevének megfelelően a rokkant 
katonák kapitánya volt? s a naardeni vallon egyházközség elöljárójaként halt 
meg 1730-ban. A két bejegyzés, sub numero 8, a megjelölt halálozási évből 
való, tehát későbbi, mint a Comeniusról szóló bejegyzés, habár nem XVII. 
századbeli az sem. Egyébként maga az ,aparamment" (nyilvánvalóan) szócska 
is lerontja az okmány dokumentáris értékét. 

k 

Az erőd sorakozóhelyén, az álgótikus díszítésű Utrechti-kapu és az 
utászlaktanya között, katonacsapat gyakorlatozik, egy szakasz az egysoros 
vonalba való fejlődést gyakorolja, egy másik a kanyarodást, a harmadik 

a célzást; a cél: az emlékmű csúcsa. Az emlékmű a konstanzi Husz-szoborra 
hasonlít, borostyánnal sűrűn benőtt emelvény, elöl és hátul szabadon hagyott 
táblával. A szobrot 1892-ben emelték, és rajta - jóllehet Comenius 

a naardeniek nagyobb dicsőségére Naardenben fejezte be életét - márványba 
vésve az áll, hogy Comenius 1670. november 17-én Amsterdamban halt meg. 

Hiba csúszott hát a filozófus szobrára, holott már önmagában is 
elhibázott helyen áll: egy erőd udvarán, ahol ágyúk meredeznek és ahol 
a szobor a fegyverforgatást tanuló katonáknak szolgál céltáblául. Hihetőleg 
mások is észrevették, hogy ez így nincs rendjén, és 1920-ban, kint a parkban 
a városfal előtt, új emlékművet állítottak neki, de az új mellszobor és 


a téglatalapzat a szokásos giccs. 
k 

A vallon templomból már csak egy épületrész maradt fenn, éppen annak az 
oltárnak a helye, amely alá Comenius földi maradványait temették. A magas, 
csúcsíves ablakot befalazták és kis négyzetalakú ablakokat törtek a falba. Az 
egyik pillér lábához kis őrbódé támaszkodik. Messzire elnyúlik a katonai 
épületek tömbje, a Weeshuis-laktanya, amelyben a 7. vártüzérezredet 
helyezték el. A hadügyminisztérium 1845-ben megszerezte a vallon templom 
tulajdonjogát és műszaki csapatok anyagraktárának használta, míg 1861-ben 
ide nem helyeztek egy lövészszázadot, ami a templom átépítését tette 
szükségessé. 1861. április 10-én fejeződött be az egyházi épület elvilágiasítása 
és egy 1896-ban épített fal kivételével - a , Naardeni Helyőrség Könyve" 
feljegyzései szerint (megtalálható a műszaki alakulatok hollandiai 
levéltárában) - egyéb építészeti változás nem történt, tehát a sírokat sem 
helyezték el. 

Mi pedig Comenius sírjához tartunk, és a kapuban őrtálló katona, 
miután megpróbált lebeszélni bennünket, mondván, hogy nincs ott semmi 
látnivaló, kihívja az őrparancsnokot, az előszedi a kulcsokat és ugyancsak óva 
int bennünket a túlzott reményektől. 

Majd felnyit egy vasveretű kaput, fölötte meszelt felírás: , Nr. 10 A." és 
alatta: , Voor 3 Man." (Magyarul: 3 ember részére.) Ez a szigorított fogdások 
cellája. Egymás mellett egy hordágy és két fapriccs; az őrparancsnok kinyitja 
az ablaktáblákat - a rácsos ablakon alig hatol be a gooilandi nap sugara -, 
felemeli a hordágyat és az egyik priccset s a kőpadlőra mutat - , itt lent". 

A padlón most egy vödör áll és három garnitúra kézi- és lábbilincs hever, , itt 
lent van Comenius eltemetve. Itt állt az a sírkő, amely most a prágai 
múzeumban van." 

Itt tehát megtalálhatjuk a hely szellemét, amelyet eddig hiába 
kerestünk. Itt, ahol a csöbör áll, állt az oltár, a rácsos börtönablak helyén 
valaha egy magasba nyúló, gótikus ablak színes üvegén át ragyogott be az ég, 
és a béklyókkal meg lakattal ellátott három lánc alatt alussza a nagy 
humanista az örökkévalóság álmát. 

- Az őrszemnek igaza volt: kevés a látnivaló, a falakat összefirkálták, az 
egyik fogoly hajót karcolt körmével a meszelésbe, mások, akiknél meghagyták 
az irónt, nevüket és a dátumot örökítették meg a falon. 

- Gyakran használják ezt a fogdát? 

- Nem, szinte már egyáltalán nem. 

És amikor az őrparancsnok észreveszi, hogy egy múltheti dátumot 
betűzök ki éppen, hozzáteszi: 

- Csak akkor, ha a többi cella mind foglalt. 

Megmagyaráztatom magamnak a bilincs használatát; kíváncsiságom 
tettetett, hiszen ismerem én ezt a kínzószerszámot, voltam én is osztrák 
katona... Az őrparancsnok kulcsot húz elő és megmutatja a szerkezetet, az 
egyik bilincset a jobb bokámra csatolja, a másikat a bal csuklómra és a kettőt 


a lánc összekötő kapocsként köti össze. Hétrét görbülve ülök a kurtavasban, 
mint 1905-ben a berouni császári hadgyakorlaton. 

- De ma már nem használják - mondja a fiatal őrparancsnok, holott 
engem egy naardeni polgár kísért ide és nem gyanúsíthatnak árulással. 

- Miért tartja akkor magánál a kulcsokat? 

- Nos igen, ha valaki mégis nagyon rendetlenkedik..., mondjuk részeg. 

- És a hordágy is a részegek miatt van? 

- A betegeknek. 

- Akkor a gyengélkedőben kellene tartani, nem? 

- Ott is van néhány. 

- Miért nem exhumálják tulajdonképpen Comenius csontjait? 

- A vallon templom oltára alatt négy ember van eltemetve. Nehéz volna 
megállapítani, melyik ő. Így legalább a helyet tarthatjuk tiszteletben, ahol 
eltemették. 

Méltó tiszteletadás - az internacionalizmus és a pedagógia nagy 
humanistája haló porai fölött lecsukott katonák ülnek, az egyik részeg, keze- 
lába bilincsben; a másik a csöbrön ül; a harmadik a nevét karcolja be éppen az 
egykori templomfalba. 

Ilyen képet Jan Amos Komensky sohasem vett volnafel Orbis pictusába! 


EX ODIO FIDEI" 


Egy bizonyos: hogy a gyermek Abelesz Simon a Thein templomban (TYnsky 
chrám) van eltemetve. Ha az ember a tér felőli oldalon lép be a főkapun, 

a jobb hajóban, a kórus alatt megláthatja valamiféle polgárember padlóba 
süllyesztett barna sírkövét; az alatt - a templomszolga szilárdan és kitartóan 
állítja: - ott van Abelesz Simon rézkoporsója is. Régi krónikák szerint azonban 
a Szent Kereszt kápolnában nyugszik, mégpedig a Kereszt-oltárnak azon az 
oldalán, ahol a szent leckét felolvassák, nem messze Tycho de Brahe?? sírjától, 
a márványtábla alatt, amelybe ezt a huszonnégy latin nyelvű sort vésték: 

, Abelesz Simon, a tizenkét esztendős zsidó fiúcska, Isten szavát 
követve s a szent keresztségre vágyva 1693. év szeptemberében a Jézus 
Társaság Collegium Clementinumába menekült; néhány nappal később e 
vendégszerető helyről áruló módon elhurcoltatott; otthon hízelgéssel, 
fenyegetéssel, bántalmazással, éheztetéssel és iszonyatos fogsággal próbára 
tétetett, de mindezek ellenére erős maradt, és apjának, valamint apja 
barátjának kezétől halt el 1694. február 21-én. A titokban elföldelt hulla 
a hatodik napon kihantoltatott, hatóságilag megvizsgáltatott és mind 
a koporsó lepecsételéséig természetes színű maradt, meg nem merevedett, 
csúf szagot nem árasztott, látványa nem volt kellemetlen és rózsaszínű vér 
ömlött belőle. 1694 márciusának utolsó napján az óvárosi városházáról pazar 
gyászpompával, a részvétteljes nép óriási tömegei kíséretében ide szállíttatott 
és itt eltemettetett." 

A Thein templom sekrestyéjében lóg a zsidó fiú bájosan idealizált képe, 
piros zeke van rajta, fején fehér paróka, díszkard az oldalán, kereszt 
a kezében; a kép keretére pedig a következő feliratot rajzolták: , Hic gloriose 
sepultus est Simon Abeles Catechumenus, ex odio fidei Ohristianae a proprio 
parente Hebraeo occisus."?? A zsidó gyereket úgy temették el keresztény 
templomban, hogy közben per folyt, izgalmat és feltűnést kiváltó per. 

A harmincéves vallási háborúk évszázada már végefelé járt. Azoknak az 
unokái, akik valaha fellázadtak és ellenfeleiket az ablakon hajították ki, 
valamint a kivégzettek, bebörtönzöttek és száműzöttek unokái egyaránt 
elismerték már az új nemességet, az új tisztviselői kart, az új tanokat, sőt az új 
államnyelvet is. De mélyen tudatuk alatt mégis ott rágódott bennük az érzés, 
az az öröklött komplexum, hogy leigázottak lettek. Valóban így kellett ennek 
történnie? Lám, a zsidókat sok száz éve üldözik, s mégis megőrizték 

33 ,ltt tisztességben eltemettetett a még meg nem keresztelt Abelesz Simon, kit a keresztény vallás 
elleni gyűlöletében saját zsidó apja ütött agyon." 


vallásukat, szokásaikat és nyelvüket! A jezsuiták, akik vallási 
megszállócsapatként jöttek a katonailag leigázott országba, nagyon is jól 
tudták, hogy nekik, az egyedül üdvözítő egyház igehirdetőinek, minden 
másvallású előtt be kell bizonyítaniuk, hogy nemcsak a cseh testvéreknek és 
más protestánsoknak ellenségei, hanem a zsidóknak is. 

Gustav Freytag?: olvasta két jezsuita atyának, Edernek és Christelnek 
az Abelesz Simon esetéről szóló kis írását, amely 1694-ben A tizenkétéves 
fiúcska férfias állhatatossága címmel jelent meg. Freytag így írt a nagy 
botrányról: 

, Aki előítéletek nélkül olvassa ezt a jezsuita jelentést, ráakad benne 
egy és másra, amit pedig a szerzők el akartak hallgatni. És aki elítéli 
a fanatikus gyilkosokat, az nem érezhet együtt a fanatikus papokkal. Hiszen 
kémek és besúgók, ígéretek, fenyegetések és a fantázia megmozgatása révén 
toboroznak híveket istenüknek, aki csöppet sem hasonlít az evangélium 
istenére; erőszakkal térítenek; rutinos rendezői ügyességgel alakítanak át egy 
nyomorú gyilkosságot valódi szomorú játékká, és hordozzák meg benne 
a zsidó fiú halott testét, pompában, flitterrel, tömegfelvonulásokon, lehetőleg 
csodától kísérve - így ajánlgatván hitüket zsidónak és kereszténynek. 
Fanatizmusuk, amelyet a polgári felsőbbség és a szolgálatkész törvény 
támogat, egy ócsárolt, üldözött, szenvedélyes nép fanatizmusával kerül 
szembe - az eredmény: fondorlat és erőszak, bűn és erkölcsi elnyomorodás 
mindkét oldalon." 

Bizonyos, hogy a kultúrtörténész még megsemmisítőbb véleménnyel 
lett volna a jezsuitákról, ha e két rendtag írásán kívül - amelyet már 
önmagában is gyanúsnak talált - még a hivatalos közleményt is olvasta volna. 
Lipót császár parancsára adták ki ezzel a címmel: , Processus Inguisitorius, 
amelyet a fellebbviteli bíróság két prágai zsidó, Lazar Abeles és Loeb! 
Kurtzhandi ellen az Ex odio Christianae Fidei meggyilkolt tizenkétéves 
Abelesz Simonnak, az előbbi fiának ügyében és a keresztény vallás 
felmagasztalására, valamint mindenek okulására, az inguisíitio fő irataival és 
más érdekességekkel együtt a közönség számára kinyomattatott. Prága, 
Caspar Zacharias Wussin könyvkereskedésében. " Ebben a röpiratban - 
bármennyire igyekszik is az Abelesz Simon ügyében foganatosított eljárást 
jogosnak, az ítéletet pedig megérdemeltnek beállítani - Freytag nemcsak egy 
és más olyan dologra akadt volna, , amit pedig a szerzők el akartak hallgatni", 
hanem olyan sejtése is támadhatott volna, hogy a , fanatikus gyilkosok" talán 
nem is gyilkosok, hanem éppen ellenkezőleg, maguk is áldozatok, egy ex odio 
fidei, vallási gyűlöletből elkövetett Justizmord áldozatai. De akárhány 
leírásával találkozzunk is ennek az esetnek, egyetlenegy sem próbálkozhatott 
meg közülük a vádlottak védelmével, akiknek annak idején egyébként a jogi 

képviseletet sem engedélyezték. Akárcsak száz évvel később a toulouse-i 
hugenották esetében, a prágai zsidók ügyében sem tudták bebizonyítani, hogy 
a fiú valóban át akart térni vagy hogy a fiú valóban gyilkosságnak esett volna 
áldozatul, az apák viszont mindkét esetben áldozatul estek a papok 
uszításának és a csőcselék dühének. Míg Jean Calais azonban, Voltaire lángoló 
vitairata révén, ha halála után is, de felmentésre talált, addig Abelesz 
Lázárnak és barátjának védelmét mind ez ideig nem vállalta senki. Csupán 

a vádirat mond, abban is, amit elhallgat, és - akaratlanul - abban is, amit 
elbeszél, éppen eleget kettejük javára. 

A , Processus Inguisitorius" ezzel a mondattal indul: 

, Az 1694-es év februáriusának 25-ik napján a nagytekintetű prágai 
királyi helytartói hivatalhoz... névtelen írásbeli feljelentés nyújtatott be 
a prágai Zsidóvárosban egy zsidó fiúgyermeken esett gyilkosság ügyében, 
melynek részletes tartalma alább következik." 

Hogy ez a feljelentés a jezsuitáktól származik, az már az első percben 
nyilvánvaló és sorról sorra nyilvánvalóbbá válik; az áll benne példának okáért, 
hogy a fiú az előző év szeptemberében , főtisztelendő PR Andrea Muentzer; Soc. 
Jesu Collegii, a prágai Clementinum rektora, továbbá számos más atyák, így P 
Guilielmus Dworski, P Johannis Eder és P Johannes Capeta jelenlétében 
a legbuzgóbban kérte, hogy áttérhessen..." - mindezek olyan nevek és tények, 
amelyek csupán a kollégiumban lehettek ismeretesek. 

P. Johannes Eder a brosúrájában valósággal dicsekszik azzal, hogy 
rábírta a helytartóság egyik fogalmazóját, - aki egy Joszel (azaz József) nevű 
zsidó révén tudomást szerzett az esetről - nyújtson be feljelentést: , Miután 
hírét vettem a dolognak, s a vádaskodó zsidót több ízben, a legkomolyabban 
intettük, hogy híven számoljon be róla; a fogalmazó a következő napon le is 
írta az egész szomorú esetet, hogy benyújtsa a nemes helytartóságon." Ez 
a mondat teljes egészében hazugság, hiszen , habár annak (ti. Constantin 
Frenkin úrnak, a helytartóság fogalmazójának, akit az írásbeli feljelentés 
szerzőjének tartanak) egyben szigorúan meghagytuk, hogy ezt az előbb 
említett, Joszel névre hallgató zsidó feljelentőt teremtse elő, azt a kívánt időre 
mégsem tudta felkutatni". A hivatalnok, feljelentésében, óvakodik is attól, 
hogy határozottan utaljon az állítólagos informátorra és annak kihallgatására, 
hiszen akkor meg kellene magyaráznia, miért nem érdeklődött - ilyen fontos 
eset forogván fenn! - mindenekelőtt a feljelentő családi neve iránt? 

A következő napon már exhumálnak is, a hullát a városházára 
szállítják, egy sor letartóztatást (Hirschi Keffelet betegápoló, Jenuchem 
Kuranda temetőgondnok, két cselédlány) és vizsgálatot foganatosítanak. 
Futótűzként terjednek a rémhírek s a város nemsokára az izgalom lángjában 
ég. A helytartóság az ügy kivizsgálását a fellebbviteli bíróságra ruházza át, s 
ezt egyben fel is szólítja, hogy jelentse nyomban , ami esetleg in hoc causa 
(ebben az ügyben) időről időre történne, hogy a publicum tudomására jusson 


és a közönségre való tekintettel a szükséges lépések idejében 
foganatosíthatók legyenek". Az egész ügy a hatóságok buzgalmából 
felkorbácsolt közvélemény nyomása alatt áll. 

A feljelentés, amelynek alapján a vizsgálat indult, csupán egyet adott 
meg határozottan: hogy a gyermeket megmérgezték, ,,... borába szórt 
méreggel pusztíták vala el könyörtelenül". A kihallgatások során - és azt, hogy 
ezek miféle kínzásokkal jártak együtt, ki lehet olvasni a sorok közül - Hennele, 
Abeleszéknek a kleinseitei (Malá Strana-i) városházán fogvatartott 
szakácsnője végül is bevallja, hogy a kis Simon méregtől pusztult el. 
Mindeddig az apával és a halott gyermek mostohaanyjával egybehangzóan azt 
állította, hogy az nyavalyatörésben (görcsökkel járó gyermekbetegségben) halt 
el, most azonban ezt adja válaszul: , Az igazat akarom vallani: az apja 
megétette valamivel; akkor rogyott össze." A kérdésre pedig, hogy mi lehetett 
az, így felel: , Heringet adott neki enni." 

Íme, a bevallott bűnrészesség, a szemtanú vall a mérgezésről! 
Időközben kiderült azonban, hogy a holttestben nyoma sincs a méregnek. Az 
az alap, amelyen a vizsgálat megindult, éppoly hamis volt tehát, mint 
a szakácsnőből kierőszakolt vallomás. 

De nemhiába a hivatalból indított vizsgálat, nemhiába a már felszított 
gyűlölet - a két boncolóorvos és a két sebész nem meri a természetes halált 
megállapítani. A rövid exhumálási jegyzőkönyvben, amely könnyelmű 
megcsúfolása annak a ténynek, hogy nyolcvan évvel előbb már egy Jesenius 
nevű - és rangú! - anatómus működött Prágában - az a megállapítás 
olvasható, hogy , a bal halánték fölött ütéstől származó, garas nagyságú Íriss 
kerek seb" van (halálos? mély? vagy horzsolás csupán? - erről szó sem esik), 
és ,a vertebra colli (a nyakcsigolya) törött". Ehhez tehát legalábbis két ütés 
kellett, a lakonikus jegyzőkönyv mégis azzal zárul, hogy , a fiúcska halálát egy 
hatalmas ütés okozhatta". 

A fellebbviteli bíróságot egyáltalában nem zavarja, hogy 
a feljelentésben foglalt és immár , bebizonyított" mérgezés semmi esetre sem 
áll fenn; a következőképpen magyarázza ki tévedését: ,,... hiszen 
a mérgezésről és a titokban való elföldelésről (közben ugyanis hamisnak 
bizonyult a fiú éjjeli elhantolásáról szóló megállapítás is: a temetés nyilvános 
volt) semmi esetre sem várhattunk in limine egy idegentől, mégpedig az 
Abeleszék házában nem túlságosan járatos zsidótól, teljesen pontos adatokat." 

Vagyis , Joszel" közlései azért nem helytállóak, mivel a házban, ahol 
a titokzatos gyilkosság megesett, nem volt túlságosan járatos - mindez nem 
érinti azonban állítólagos állításait, az adatszolgáltató adatai mégiscsak 
adatok -, itt gyilkosságnak kellett történnie! Az orvosi kar ,nyomatékos 
rendelettel" kikért szakvéleménye úgy dönt, hogy a boncolás adataiból a fiú 
erőszakos halálára kell következtetni. A zsidóság kérdéssel fordul a nyomozó 
hatósághoz, nem lehetséges-e, hogy a hulla a kiásáskor sérült meg; ez 


a kérdés azonban, amely az orvosi kar szakvéleményének beszerzését is 
szorgalmazta, megválaszolatlan marad. 

Tragikomikus, hogyan igyekszik a törvényszék a bizonyítási eljárás 
ellentmondásait (pl. mérgezés, agyonütés) kimagyarázni, midőn azt a tényt, 
hogy a vádlottak és a mentőtanúk vallomása egybevág, előzetes 
összebeszélésként próbálja értelmezni. Valamennyi letartóztatott, egymástól 
függetlenül, azt vallja, hogy a halántékon látható sebhely nem más, mint 
valami elvakart var, ,s hogy így valljon, arra még a házban mellettük lakó, 
kicsiny nyolcéves fiúcskát is betaníták". Abelesz Lázár tehát, az exhumálás 
esetére nemcsak feleségét és cselédjét oktatta ki jó előre (kik most 
letartóztatásban vannak), hanem egy apró szomszéd-gyereket is - habár nem 
sejthette, hogy azt is beidézik! 

A vádlottak tagadják, hogy a kis Simon egyáltalán azért szökött volna el 
hazulról, hogy kikeresztelkedjék. Most tanúként ki kellene tehát hallgatni 
a jezsuita atyákat is, hiszen a feljelentés nyilvánvalóan tőlük származott, sőt 
a későbbiek folyamán azt is állították, hogy a gyermekkel valóságos hitvitát 
folytattak. A tanúskodás azonban elmarad. A gyermek állítólagos szökése 
különben is négy hónappal előbb történt s így nem lehetett az agyonverés 
indítóoka. Ha el is fogadnánk a szökés és gyilkosság bebizonyításáról s a kettő 
közötti okozati összefüggésről költött mesét, akkor is az lehetne 
a legkézenfekvőbb magyarázat, hogy a gyerek, az otthoni rossz bánásmód 
miatt egyszer meg próbált szökni embertelen apjától és belehalt a további 
rossz bánásmódba; de erre nézve nincs semmiféle adat a , Processus 
Inguisitorius" irataiban. 

A gyereket a jezsuiták állítólag egy Kafka nevű kikeresztelkedett 
zsidónál helyezték el, innen vitte haza Abelesz Lázár. Ez a Kafka azonban 
eltűnt, és a szerep, amelyet neki szántak, teljesen tisztázatlan; egyszer azt 
mondják, hogy a gyereket elrabolták tőle, másszor, hogy összejátszott 
Abelesszel. 

Ám felbukkan egy újabb tanú, egy áttért zsidó gyerek: a kis Sara 
Uresin, aki ebben az ügyben a Sámuel küldetését vállalja. Tizenhárom éves, 
testileg nyomorék és - miként maga a vádirat is elismeri: - erkölcsileg züllött 
teremtés; ha mentőtanúnak jelentkezik, a jezsuiták biztosan nem a gyöngéd 
, lányka", hanem a , pimasz zsidókölyök" névvel illették volna. Olyan kapóra 
jön, , mintha a mennybéliek küldötte lenne". Hallgassuk csak: 

, És minekutána a nagyrabecsült fellebbviteli Collegium mindezek érett 
megfontolása után úgy döntött, hogy feltétlenül törekednie kell újabb, 
mindenekelőtt zsidó tanúk felkutatására, hogy azok révén confírontatiot 
érhessünk el in contradictorio (mivel zsidók elleni inkvizíciós tárgyalásokon 
már több ízben megállapíttatott, hogy sokkal hatékonyabb a conírontatio, 
mikoris egyik zsidó a másiknak szemébe mondja a dolgot, mint a kínvallatás, 
hogy az igazságot beismerjék), - egyszer csak, sosem remélt módon, az 


inkvizíciós eljárásról hallomásból értesülvén, teljesen magától, szabad 
akaratából, megjelent egy bizonyos Sara Uresin nevű tizenkét év körüli zsidó 
lányka, aki valóságos keresztény hitben egy keresztény nőnél lakozik. 

És ez a váratlan csoda, amelynek Sara Uresin a neve (Eder atya 
érzékfölötti dolgokkal magyarázza megjelenését), előadja mindazt a királyi 
felsőbíróság előtt - amelyhez magától találta meg az utat -, amit 
a vizsgálóbírák a vizsgálat jelen állásakor éppen tudni akarnak: hogy az elmúlt 
esztendőben abban a házban szolgált(!), éppen amikor Simon elszökött, hogy 
megkeresztelkedjék, és hogy az apa kijelentette: inkább pusztulna el a fia, és 
hogy aztán egy husánggal véresre verte. A lányt szembesítik Abelesz Lázárral. 

- Verjen meg az Isten, ha valaha is láttam ezt a leányt - kiáltja. 

A leányka azonban, ennek ellenére szemébe mondott mindent 
,tökéletes állhatatossággal, bátran és félelmet nem ismerve". 

Abelesz Lázárt ez után az eredménytelen szembesítés után 
visszavezetik , előző, a városháza órájához közeli, a toronyban levő börtönébe, 
mindkét lábán és egyik kezén jól megbilincselve". 

Néhány órával később holtan találnak rá. Felakasztva. E tett miatt, 
amelyet öngyilkosságnak nyilvánítanak, a bíróság nem győz eleget 
csodálkozni. Hiszen - először is - a zsidó lányka ,semmi mást sem tudott 
a szemébe mondani, mint néhány praeliminariumot" a fiúgyermek keresztény- 
katolikus buzgalma miatt", másodszor pedig kissé bonyolult az öngyilkosság 
egy ennyire megbilincselt, ennyire őrzött fogoly számára: Szombatzsinórját, 
amellyel a zsidók övezni szokták magukat, testéről levéve, rákötötte a kettős 
vasrácsra, oly magasságban, hogy egy fatuskót is igénybe kellett hozzá vennie, 
és azután, nyakát beléje dugván, felakasztá vagy sokkal inkább megfojtá 
önmagát." Úgy lehet - mondja az emlékirat -, az Uresin leányzó lényegtelen 
szemrehányásai , annyira megindították érzéketlen, eldurvult szívét és 
lelkiismeretét", hogy megölte magát. 

Ez a tettben megnyilvánult bűnbánat sem menti meg azonban a hullát 
az elítéltetéstől. A halottat jogerősen bűnösnek mondják ki és végrehajtják 
rajta az ítéletet: szívét kitépik és arcába vágják, aztán a hullát felnégyelik és 
máglyán égetik el. Feleségének és Hennele szakácsnőnek azonban nem 
szólnak a fővádlott haláláról. Azok minden fenyegetés ellenére - bár Abelesz 
Lázár beismerő vallomására is célozgatnak előttük - megmaradnak amellett, 
hogy az apa ártatlan. A leánykát ekkor , in privato zsidó öltözetben" 
szembesítik a szakácsnővel. Az most már mindenre, amit a leányka előad, 
igent mond, és végül hozzá kell tennie azt is, hogy az apa ölte meg a fiút. 
Megétette. Majd a szakácsnő és - az előző éjjel szívgörcsöktől gyötört - 
Abelesz Lea asszony szembesítése következik. Az asszony látja, hogy minden 
elveszett, hiszen már a szakácsnő is - jobb szándéka ellenére - terhelő tanúvá 
lett. Hogy férjét mentse, haláláról sejtelme sem lévén, azt vallja, hogy egy 


ismerősük, bizonyos Loebl Kurtzhandl, aki már nem tartózkodik Prágában, 
ölte meg a gyermeket: megfojtotta. 

Kurtzhandlt Manétínben letartóztatják és vizsgálatot indítanak ellene. 
A gyermek Abelesz Simont közben, mint , in proprio sanguine", saját vérével 
megkeresztelt keresztényt - Hans Friedrich von Waldstein érseki döntése 
alapján, aki a hittudósok és kanonokok tanácsát is kikérte - példátlan 
pompával, nyilvánosan temetik el. 1694. március 25-én, , in ipso festo Simonis 
Tridentini pueri, aguae a Judaeis martyrisati" (éppen a gyermek Trienti Simon 
ünnepén, akit szintén a zsidók tettek mártírrá), bizottság dönti el, hová 
temessék a gyermeket. 

Egy héttel később megrendezik a temetést; a hulláról, amelyet február 
22-én a zsidó temetőben földeltek el, öt nappal később exhumáltak és egy 
hónapon át a tanácsházán ravataloztak, hivatalosan kinyilvánítják, hogy 
a legcsekélyebb mértékű rossz szaga sincs. Pompásan kiállja az üdvözülés 
második próbáját is: 3... a törött nyakcsigolya körüli halálos sebekből 
folytonosan és állandóan, szünet nélkül, akár a kútnak forrásából, buzog 
a legírissebb és legszebb vér; a jelenlévők közül többen megpróbálták 
(megpróbálták!) zsebkendőjüket az ömlő vérrel benedvesíteni; példájukat még 
egy evangélikus hitű seborvos is követte!" 

Loebl Kurtzhandlt, akire az akták a gyanú árnyékát sem vetik, 1694. 
április 19-én halálra ítélik. Hogy miképpen bántak vele, kitűnik I. Lipót 
császárnak a Királyi Fellebbviteli Bírósághoz intézett leiratából: , Egy panasz 
nyomán immár nem első ízben tudomástokra hozzuk, hogy az általatok halálra 
ítélt Loebl Suesel Kurtzhandl prágai zsidó sem a saját, sem a barátai kezébe 
nem kaphatott az ellene hozott ítéletről semmiféle másolatot, sem pedig ex 
officio jogi védelmet." A császár megparancsolja, hogy tartsák be a törvényes 
rendelkezéseket, halasszák el egyelőre a kivégzést és gondoskodjanak róla, 
hogy , az elítélt élete in carceribus (a börtönben) meg ne rövidíttessék, miként 
az a hírek szerint társával történt vala". 

A fellebbviteli bíróság azt válaszolja őfelségének, hogyaz elítélt csupán 
húzni akarja az időt; Lipót ennek hatására , ebben a rendkívül bosszantó 
bűnügyben" csupán tizennégynapos fellebbezési "határidőt engedélyez 
Kurtzhandlnak; az ítéletet végül is megerősíti, , mivel annak végrehajtását 
a közönség már annyira sürgeti, tegyenek neki eleget minden egyéb 
meggondolás és további fellebbezések engedélyezése nélkül". 

Ruhátlanul kötik rá a tagjai alá helyezett háromélű vasbakokra, úgy 
állítják a vesztőhelyre, ahol a nyolcvan font súlyú kerék , harmincegynéhány 
lökéssel" töri össze felső és alsó lábszárát, mellkasát pedig vasgerendával 
roppantják össze. Egy páter szakadatlanul ajánlgatja a gonosztevőnek, hogy 
térjen át a krisztusi hitre; a tizenegyedik csapás után Kurtzhandl állítólag azt 
válaszolja, hogy hajlandó rá; ekkor megkeresztelik és a , János" nevet kapja. 
Majd a hóhér bekötözi szemét, , nyakára rázuhan a végső, halálos csapás, 


elveszti eszméletét, két további ütés következtében száján és orrán dőlni kezd 
a vér, és békén elszunnyad az ÚRBAN; az összes jelenlévők ámuló 
csodálkozására, akik nem győzik vala eléggé áldani és dicsőíteni Isten 
csodatévő kezét és kimeríthetetlen irgalmát". 

A korábban , konok gyilkos"-nak nevezett Loebl Kurtzhandlt János 
néven , bűnbánó katolikus keresztényként" a Szent Pál templomban temették 
el. 


HOGYAN MESÉLI EL BŰNTETTÉT EGY HÍRES KOMÉDIÁS 


Ez a bűnügy, s ahogy azt annak idején beállították: hamisítatlan rokokó. Nem 
mintha abban a piperéskedő korban kevesebb véres tragédiához vezetett 
volna a bűn s a szenvedély, mint más korszakokban. Mégsem lehet azonban 
a rendőrségi iratok hűvös modorában beszélni egy színészi szemforgatással 
kísért és színpadi díszkarddal tarkított gyilkossági jelenetről, a dáridókkal és 
menüett-oktatással egybekötött szigorított fogságról, sem pedig arról 
a dagályos, patétikus nemesi rátartiságról, amellyel az emlékiratok szerzője 
ezt az esetet előadja. Mindezek oly igen jellemzőek arra a gáláns világra, hogy 
lehetetlen ellenállni és ezt a kis bűnügyi zsánerképet újra fel nem eleveníteni. 

Joseph Anton Christ a XVIII. század fordulóján, midőn a német 
Hanswurst-játékból és a francia komédiából megszületett a német 
színművészet, a legkiválóbbak közé tartozott, és nemcsak Iffland??" adózott 
neki elismeréssel. Az ő önimádatának köszönhetjük az eset leírását. 1744-ben 
született, császári levéltáros fia, és miután osztrák huszárként részt vett 
a hétéves háborúban és Liegnitznél megsebesült, egy ideig Salzburgban és 
Bécsben szerepelt, majd huszonnyolc éves fejjel a prágai Nemzeti Színházhoz 
került, a Kotzengasséra (Kotcich), hogy itt , a bátor hős, a gyöngéd szerelmes 
és petitmaitre" (piperkőc) szerepkörében lépjen színre , , valamint táncoljon 
a balettkarban, időnként azonban szólóban és kettősökben is". 

A második évadban, amelyet itt töltött, máris összeakadt madame 
Naumann-nal, karlsruhéi kolléganőjével - ez volt az a találkozás, amelynek 
a hatóságokkal való ismeretségét köszönhette. A viszályt állítólag ez a nő 
okozta, aki egyébként csupán egy színi évadon át volt a társulat tagja. Az 
1775-ös Gothai Színházi Almanachban, amely közli a prágai színház előző évi 
személyzetének névsorát, a madame Naumann név már nem fordul elő. Christ 
gyűlölködő leírásából hátrányos képet kapunk, néhol azonban - afeletti 
tetszelgésében, hogy a nő ajánlatát elutasította - így beszél róla: , Nemrég lett 
özveggyé és szép alakja volt. A himlő ugyan elég sok nyomot hagyott az arcán, 
de viselkedése megnyert mindenkit." 

Christ lakásán ismerkedtek össze, amely a Perlgasséban (Perlová ulice) 
, Az aranyos tollhoz" nevű Monti-féle ház második emeletén volt. 

, Első vizitjekor, amikor madame Naumann végiglátogatta a társulat 
tagjait - beszéli Christ -, annyira megtetszett neki nálunk, hogy hazaküldte 
a színház portását, aki kísérte. Azt mondta neki, itt jól érzi magát, ma már 
nem tesz további viziteket, hanem nálunk marad. E bók hatására, noha nem 
éreztem jól magam és hálóköntösben hevertem az ágyon, hamar ruhámba 
bújtam és csevegni kezdtem vele. Beérte gyümölcsből álló szerény 


35 August Wilhelm Iffland (1759—1814) német színész és drámaíró, a német színművészet 
történetének egyik kiváló alakja. 


vacsoránkkal, sokat és sokáig beszélgettünk a művészetről, és feleségemnek?" 
is kedvére való volt a hölgy. Amikor haza kellett indulnia, zavarba jött, hiszen 
még idegen volt Prágában és nem tudott eligazodni; messze is lakott tőlünk. 
Az illem azt parancsolta, és feleségem is arra kért, kísérjem haza a hölgyet, s 
én meg is tettem, gáláns ember lévén világéletemben. 

Útközben a hölgy így szólt hozzám: 

- Bizony kár, kedves Christ, hogy ön nős; szép pár lett volna belőlünk. 
Nem is élhet valami boldogan, a felesége idősebbnek látszik önnél. 

- Ez valóban így is van, a feleségem egy évvel és tíz hónappal idősebb 
nálam, de mégis elégedetten élünk, leszámítva az ő részéről egy kevés 
féltékenykedést. 

- Igen, hallottam már a felesége féltékenységéről és csodálom, hogy 
megengedte, hogy engem elkísérjen. 

- Ejnye, ki mondta ezt kegyednek? Azt persze nem közölték a pletykás 
perszónák, hogy tisztességes asszonyra, s kegyedet biztosan annak tartja, 
sohasem féltékeny. 

E beszélgetés közben lakásához értünk." 

Monsieur Christ ekkor el akart búcsúzni, mert bármily gáláns ember 
volt is világéletében, mégiscsak az elkorcsosult, de moralizáló kor gyermeke 
és hetven éves, amikor erre a kalandra írásában visszaemlékezik. Különben is 
Évára akarja hárítani a felelősséget minden további következményért; így hát 
természetesen a nő az, aki csábít, és Christ az, aki ellenkezve követi. 

, Szobájába lépve, csókkal üdvözölt. Ez meghökkentett, hiszen alig 
néhány órája ismertük még egymást, de visszacsókoltam. Maga mellé vont 
a kerevetre és (a hőségre panaszkodva) vetkezni kezdett. Elnézést kért ugyan, 
de amikor illemtudóan távozni akartam, nem eresztett el, és mintha véletlenül 
történt volna, feltárta fonnyadó bájait - rám azonban egyáltalában nem 
hatottak. Órámra néztem és mivel már háromnegyed tíz körül járt és velem 
nem volt lámpás, ezzel az ürüggyel téptem ki magam a bűvkörből és teljesen 
átizzadva értem haza. Ha ez a nőszemély nem ilyen szégyentelen és pimasz, 
ha finomabb eszközökkel él, ki tudja, hű maradtam volna-e kötelességemhez - 
de ez a nőietlenség inkább elriaszt, semmint vonz minden olyan férfit, aki úrrá 
tud lenni érzékein. Röviden: kicsúsztam a hálóból, viszont kibékíthetetlen 
ellenségemmé tettem a nöszemélyt." 

Állítólag csak azután, hogy monsieur Christtől visszautasíttatott, vagyis 
hogy megvigasztalódjék és bosszút álljon, veti ki madame Naumann a hálóját 
Bergopzoom rendezőre. Hamarosan benn is vergődik a hal, s a fogás nem 
mindennapi, hiszen Johann Baptist Bergopzoom a prágai színház voltaképpeni 


36 Christ első felesége a Lisszabonban született Isabella Maria Peixoto de Costa nevű fiatal színésznő 
volt. Az 1772. évi színházi személyzeti névsorban így szerepel: , Mad. Elisabeth Christ, szerelmes, 
fiatal anya, a Hősnő bizalmasa; dalműben harmadik szerep. — Gyermekszerepekben: Josepha 
Christ, Johanna Christ." (E. E. Kisch jegyzete.) 


ura. Tanult nyomdász, de már szülővárosában, Bécsben, később pedig 
Münchenben is színészkedett. A prágai színházba rendezőnek és művészeti 
vezetőnek szerződött és 1771. október 25-én Zápor szerepében - A renegát 
című tragédia hőseként - lépett először erre a színpadra. Bergopzoomnak mint 
színésznek, a Bécsbe szerződött Peter Senefeldert kellett pótolnia; Senefelder 
Alois nevű fia, aki még ugyanebben az évben Prágában született, később, 

a litográfia feltalálójaként, bőségesen kitöltötte azt az űrt, amely a grafikában 
Bergopzoom nyomdász kiválásával keletkezett. Bergopzoom azonban 
megreformálta Prágában a színjátszást, beszüntette a rögtönzött burleszkek 
előadását. 1774-ben, egy évvel a Christ leírta epizód után, Bergopzoom is 

a bécsi Udvari és Nemzeti Színházhoz szerződik. 

Egyelőre azonban még mindenható rendező Prágában, és ha hihetünk 
Christ úrnak, madame Naumann rá tudta venni, hogy sok borsot törjön Christ 
orra alá. , Küldött nekem például három igen jó és két rendkívül közepes 
szerepet; tanuljam be mielőbb, mert a darabok nyomban színre kerülnek, 
mihelyt én elkészültem. Igyekeztem is; de csak a rosszakat mutatták be, a jók 
nem kerültek színpadra. Hősi és gyöngéd szerelmes szerepekre szerződtem, 
de intrikusokat kellett játszanom. Valahányszor panaszkodtam, nagyon 
barátságosan felelte: 

- Kedves Christ, vállalja el a kedvemért, nincs más, akire rábízhatnám 
ezt a szerepet, a többiek csak elrontanák a darabot. 

Miután észrevettük, hogy Bergopzoom nagyon szoros kapcsolatba 
került madame Naumannal és lassan már olyan hangot kezdett használni, 
mintha uralkodónk volna, s mi az alattvalói - én, Spengler, Frank és Henisch"" 
szükségesnek láttuk, hogy szorosabban összetartunk s véd- és dacszövetségre 
lépünk ellene. Ezzel szemben Bergopzoom az ő babilóniai madame 
Naumannjával, a két von Griechern úrral és Hennet báróval"?, valamint Heli 
patikussal alakította ki a maga külön és persze jóval előkelőbb körét. 

A feszültség köztünk egyre nőtt. Madame Naumann, akit kora időközben már 
anyaszerepekre tett volna alkalmassá, ifjú hölgyeket akart játszani, és 
frakciója meg a rendező támogatásával meg is kaparintott magának minden jó 
és hálás szerepet. Madame Franknak és madame Henischnek már csak az 
jutott, amit ő visszadobott - így az elégedetlenség nőttön-nőtt. 


37 Spengler sváb származású volt, vidéki junkereket és olyan jellemszerepeket alakított, amelyekben 
az óvatosság elfojtott indulatokkal párosul; Franz Frank komikus inasszerepeket és felsült 
szerelmeseket, Carl Franz Henisch pedig második öreget, élemedett korú szerelmest, kicsinyes 
embert és más, karikírozott figurákat játszott. Henisch felesége, Carolina (szül. Jiraneck), aki 
tragikus fiatal hősnőket játszott, később megszökött Spenglerrel és hozzáment feleségül. (E. E. 
Kisch jegyzete.) 


38 Johann Marcellus Hennet kormánytanácsos 1772-ben adminisztrátorként átvette a prágai színház 
vezetését. (E. E. Kisch jegyzete.) 


Így álltak a dolgok, amikor A klikk című darabot kezdtük próbálni. Egy 
garnizonbeli tisztet, Hutten bárót figuráztak ki benne. Én kaptam a báró 
szerepét s egyben az utasítást, hogy zöld frakkot kell öltenem, rózsaszín 
ingmellel, továbbá szalmasárga nadrágot, fényes csizmát, ezüst sarkantyút; 
szalvettát kell akasztanom a nyakamba, erősen púderezett parókámon pedig 
karvastagságú copf lógjon. 

A darab bemutatása előtti nap reggelén tíz óra tájban a két von 
Griechern úr kíséretében megjelent nálam Hutten báró úr, mindegyikük 
kezében vastag nádpálca. Hutten vitte a szót: 

- Ön ismer engem s mégis odáig merészkedik, hogy parodizálni akar 
engem a színpadon? 

Meghökkentem, de nyomban össze is szedtem magam és így feleltem: 

- Soha nem jutott még eszembe, hogy önt parodizálni akarjam; de 
minél tovább nézem önt, báró úr, annál több olyan ruhadarabot fedezek fel 
önön, amilyeneket nekem előírtak. 

- Micsoda, előírtak? Nekem azt mondták, az ön ötlete volt, hogy 
ízlésesen összeválogatott ruhadarabjaimban tegyen nevetségessé a színpadon. 
És ha nem tesz le tervéről, én úgy összeverem (megsuhogtatta botját), hogy 
örökre elmegy a kedve az ilyesfajta ötletektől; nevetségessé akar tenni egy 
tisztet?! 

- Báró úr, kikérem magamnak, hogy szállásomon fenyegetőzzék és 
botjával hadonásszon; önnek is vannak felettesei, és előttem sincs lezárva az 
út a táborszernagyig. Már maga az is törvénybe ütközik, hogy így rám tört, két 
hasonlóan felfegyverzett úrral. Várjon sorára, azután cselekedjék, de akkor is 
gavallérhoz méltóan. Én úgy lépek színre, ahogy azt nekem előírták. Ha ön 
akkor majd sértve érzi magát, forduljon a szerzőhöz - és ezzel meghajoltam. 

A három urat kissé zavarba hozta szilárdságom, összedugták a fejüket 
és így mormogtak; 

- Hazudott volna nekünk az a nőszemély? 

Meghallottam ezt a néhány szót és megkérdeztem: 

- Miféle nőszemély? Csak nem madame Naumann? 

- Igen... nem... illetve nem ő, hanem... 

- Hanem? - vágtam a szavába. - Látja, báró úr, ha illemtudóan lépte 
volna át házam küszöbét, nem került volna sor erre az incidensre. Nyomban 
azt tettem volna, amit most teszek, kezébe adtam volna szerepkönyvemet, s ön 
megállapíthatta volna, hogy félrevezették. Nekem pontosan az az öltözék van 
előírva, amilyenben önt most itt látom. 

A báró átvette a szerepet, elolvasta az utasítást, elnézést kért és szidta 
Naumann-nét, mivel az mondta neki, hogy én nevetségessé akarom tenni. 
Végül még teljes öltözetét is felajánlotta nekem a holnapi előadásra. 

Az idősebb Griechern úr azonban védelmébe próbálta venni madame 
Naumannt, aki nemcsak Bergopzoomnak, hanem neki is bensőséges barátnője 


volt. Én azonban kereken megmondtam neki, hogy társulatunknál azóta nem 
mennek rendjén a dolgok, mióta a szóbanforgó hölgy Bergopzoomot és a város 
más urait is (itt szúrósan a szeme közé néztem) befonta. 

Az urak eltávoztak, hogy egyenest Bergopzoomhoz vagy madame 
Naumannhoz menjenek, ami ugyanaz, hiszen együtt laktak, együtt 
gazdálkodtak és isten tudja, mi mindent nem csináltak együtt. Amikor 
Griechern úr előadta az általam előadottakat, madame Naumann felugrott, 
úgy káromkodott, mint egy dühöngő halaskofa és bosszút esküdött ellenem. 
Hogy esküjét milyen mértékben sikerült betartania, az a továbbiakban 
mutatkozott meg. 

A következő napra? hirdették a komédia bemutatóját. Zsúfolásig telt 
ház volt, a legfőbb várgróf is bekocsizott birtokáról, hogy ezt a paródiát 
megnézze. Én Bergopzoomék lakása elé hajtattam, hogy felvegyem a rendezőt 
és a babilóniai madame-ot, mivel ők is játszottak a darabban. Mosolyogva 
fogadtak, dicséretekkel halmozták el öltözékemet és előre örültek az előadás 
biztos sikerének. Nyomban sejtettem, hogy a kedves párocska rendkívüli 
szívélyessége mögött valami álnokság rejlik, és résen voltam. 

Az öltözőben egyenest a helyemre ültem, kezembe vettem a szerepem, 
hogy beleéljem magamat. Ám hamarosan szörnyű lármára és szidalmakra 
riadtam. Bergopzoom és Henisch váltakozva a legförtelmesebb 
gorombaságokat vagdosták éppen egymás fejéhez. Henisch végül így kiáltott: 

- Igenis, így van, minden szerepet, amelyet a feleségemnek vagy 
madame Franknak kellene játszania, Naumann-né kap. Pedig inkább 
vénasszonyokat és bordélyházi madámot kellene játszania, mint ifjú 
szerelmeseket. Dehát az ágyastársnak mindent, tisztességes asszonyoknak 
semmit! 

- Így csak egy gazember beszél - volt Bergopzoom válasza. 

Ez feldühített engem is. 

- Micsoda? - kiáltottam. - Az én barátom gazember? Aki mondja! 

- Hab, - ordított Bergopzoom - te is beleavatkozol, te cselszövő? Te 
strici! - és felém sújtott. 

- Strici? - őrjöngtem és bal kézből teljes erővel pofonütöttem. 

Botot akartam ragadni, dühömben azonban a kard akadt a kezembe. 
Kétélű pengéje volt és könnyen járt ki hüvelyéből. Bergopzoom koponyájába 
szúrtam, a jobb halántéka alatt. Földre rogyott. Én mozdulatlanul álltam, mint 
akit odaszegeztek, s szemem a padlóra meredt. 

A lárma egyidejűleg riasztott a földszinten és a páholyokban; 
futótűzként terjedt a hír: Christ leszúrta Bergopzoomot. A legfőbb várgróf 
parancsára katonai őrség zárta le az öltözők ajtajait. Más darabot kellett 
választani, mert Bergopzoom nem léphetett fel. A szmirnai 


39 1773. szeptember 15. (E. E. Kisch jegyzete.) 


rabszolgakereskedőt választották, amelyben én is szerepeltem. Nagyon 
lélekemelő volt, amikor az én jelenetemre került sor: az őrség egészen 
a színfalakig kísért, megvárt és a jelenet végén visszakísért az öltözőmbe. 

A komédia után Spengler urat és Frank urat, miután ők is 
belekeveredtek a verekedésbe, velem együtt őrizetbe vették. Az óvárosi 
főőrségre vittek bennünket. Több mint ezer főnyi tömeg kísért és a csőcselék 
így ordítozott: 

- Zatraceni komedianti! Taskari!§! 

Szerencsére éppen Harrach gróf volt az őrség parancsnoka, s mivel 
a gróf nem volt a Bergopzoom-frakció beltagja, barátságosan fogadott és 
üdvözölt bennünket. Azt is megengedte, hogy a tiszti szobában étkezzünk és 
aludjunk. A következő napon azonban La Motte kapitány váltotta fel. 

A kapitány Naumann asszony barátja volt és elhatározta, hogy a legénységi 
szobába zár és a priccs alá dugat bennünket. Mihelyt azonban a nemeslelkü 
Harrach értesült La Motte gyalázatos szándékáról, nyomban tudatta vele, 
hogy a váltás után párbajra hívja, ha minket a legkisebb bántódás ér. 

A fenyegetés hatott, La Motte egy ujjal sem mert hozzánk nyúlni. 

Az ebédet még a főőrségen fogyasztottuk el, az ételt Harrach gróf 
küldette nekünk. A nap nem telt unalmasan, annyi jó- és rosszakarónk 
látogatását kellett fogadnunk. Szabadkőműves páholytestvéreim közül 
azonban nem mutatkozott egyetlenegy sem, és mivel segítségükre nem 
kevéssé számítottam, csodálkozásom percről percre nőtt. De nagyon is 
igazságtalan voltam a jó testvérek iránt. Mert csakis az éppoly humánus mint 
bölcs Kaspar Hermann von Kinigel gróf titkos közbenjárásának és hatalmas 
befolyásának köszönhettük, hogy sikeresen megúsztuk a dolgot. 

A következő nap délutánján, négy órakor, a főőrségről az óvárosi 
tanácsházra vittek bennünket, ahol a porkoláb igen illedelmesen fogadott. 
Még több látogatónk érkezett, mint a főőrségen, folyt a bor, és barátaink 
megéljeneztek bennünket. De ellenfeleinknek éppen elég kémük akadt köztük 
ahhoz, hogy minden szó a fülükbe jusson. Ezeknek a kiváló besúgóknak 
köszönhetjük, hogy engem és Frankot a harmadik napon elszállítottak az 
óvárosi tanácsházáról, mégpedig engem a Kleine Seitére (Malá Strana), Frank 
urat pedig az Újvárosba. Spengler úr az óvárosi tanácsházában maradt. Egy, 
számomra még ma is érthetetlen tévedés következtében felcseréltek 
bennünket; mert az újvárosi börtönt, ahová szegény Frankot vitték, valójában 
nekem szánták mint főbűnösnek. Frankot a föld alá hurcolták, ahová sem 
a napfény, sem a holdsugár be nem hatolt, kést-villát nem adtak a kezébe, 
borbélyt nem engedtek hozzá, és a húst, amelyet felesége küldött, foggal- 


40 A darab címe valójában , A szmirnai kereskedő". Az operettet Ondrej Holly (született 1747-ben 
Cesky Luhovban) szerezte; Berlinben 1775-ben adták ki zongorakivonatát. (E. E. Kisch jegyzete.) 


41 Átkozott komédiások! Csibészek! 


körömmel kellett szétmarcangolnia. Bár én sem heverésztem rózsaágyon, 
mégis aránytalanul több kényelemben volt részem. 

Csak miután Bergopzoom súlyos betegnek tettette magát és egy 
tudatlan érvágó-borbélysegéd, a sebet megvizsgálva, a szúrást halálosnak 
nyilvánította, vittek át engem is abba a börtönbe, ahová az akasztófára vagy 
hóhérbárdra várakozókat dugják. Ez a szigor azonban mindössze hat napig 
tartott, hiszen ekkorra éppen kilenc nap telt el a tett elkövetése óta és 
Bergopzoom nem halt bele sérülésébe. Fejem tehát a nyakamon maradt. 

Ekkor végre felhoztak a föld alól (eddig a pincében voltam) Wilde 
törvényszéki írnok lakásának egyik szobájába. Itt végre meglátogathatott 
feleségem is, aki röviddel ezelőtt leánygyermekkel ajándékozott meg és még 
szoptatott. Addig teremtett lélekkel sem beszélhettem. 

Wilde, a derék törvényszéki írnok részvéttel volt irántam és esténként 
néha titokban sétálni is mentünk; olyankor nagy kerek kalapot és szürke 
kabátot adott rám. Tudta, hogy semmit sem kockáztat vele, hiszen ő is 
szabadkőműves volt és én testvéri szavamat adtam, hogy nem szököm meg. De 
még ezt is beárulták. Egyik este, amikor már felöltöztem a sétához, váratlanul 
betoppant a városbírő. A törvényszéki írnok villámgyorsan lerántotta rólam 
a kalapot meg a kabátot, az ágy alá dobta és rám kiabált: 

- Feküdjön le! - és a városi bíró fogadására indult. 

Ruhástól az ágyra vetettem magam, úgy betakarództam, hogy az orrom 
is alig látszott ki, és behunytam a szemem. Ebben a pillanatban lépett 
cellámba a városi bíró a törvényszéki írnokkal és így szólt: 

- Azt hallottam, hogy a gonosztevő minden este sétálni jár - s közben 
az ágyamra nézett -, no nézd csak, hogy hazudnak az emberek, hisz itt fekszik 
és alszik. Pedig nekem azt mondták, hogy minden este, mihelyt besötétedik, 
sétálni megy. Ez meg úgy hentereg itt a párnák közt, akár a disznó 
a pocsolyában! Várjatok, gyertek csak még egyszer ilyen hazugságokkal! - és 
ezzel kiment az ajtón. 

Megparancsolta a törvényszéki írnoknak, hogy jól vigyázzon rám, és 
kezében botjára erősített lámpásával elcsoszogott. 

Miután elment, felkeltem ugyan ágyamról, de mivel éjjeli sétáimat 
elárulták, nem mertük folytatni. Hogy agyonüssük az időt, táncórákat adtam 
Wilde úrnak. Szorgalmas volt és a huszonnégy nap után, amit a tanácsházán 
töltöttem, már tűrhetően táncolta a menüettet. 

Ezután a büntetőtörvényszék elé állítottak. Itt tudatták velem, hogy 
magatartásommal vétettem a közrend ellen s megérdemelném, hogy 
a kezemet levágják. De mivel a legfőbb várgróf ősi nagylelkűséggel elengedi 
ezt a büntetést, csupán azt rója rám, hogy kérjek bocsánatot a hatóságoktól 
a rendzavarásért, a rendezőtől pedig az elhangzott szidalmakért és az eléggé 
el nem ítélhető tettlegességért. Valamennyi költség megfizetése után pedig el 
kell hagynom Prága városát. Mivel három hetet kaptam arra, hogy ügyeimet 


rendezzem, Bergopzoomnak , juramentum de non offendendo"-t kell esküdnöm 
(esküvel kell vállalnom, hogy békésen viselkedem): ne kelljen újabb 
merénylettől tartania. 

Én így válaszoltam: 

- Elnök úr! Mélyen sajnálom, hogy vérem felforrt, és emiatt 
megzavartam a közrendet. Ami a rendezőtől való bocsánatkérést illeti, akinek 
nevét sem akarom ajkamra venni, nincs a világon olyan hatalom, amely arra 
kényszeríthetne, hogy ettől a fickótól bocsánatot kérjek, még akkor sem, ha 
soha többé nem leszek szabad. Igen, még akkor sem, ha éhségemben 
egymásután meg kellene ölnöm és felfalnom mind a három gyermekemet! És 
akkor, elnök úr, majd önök is igazat kell hogy adjanak nekem! 

- Szentisten, Christ uram - mondta az elnök -, miket beszél ön? Inkább 
meg sem hallom. Elég, ha leteszi a juramentum de non offendendót. 

Wilde barátom átölelt és megkért, látogassam meg a városi bíró urat és 
mondjak köszönetét barátságos magatartásáért. Nem szívesen tettem, de 
elmentem. Gratulált, hogy ebből a nagyon csúnya ügyből ilyen olcsón 
szabadultam. 

- Olcsón úsztam meg? - válaszoltam. - Nos, hát ilyen olcsón: nyolc nap 
a föld alatt, tizenhét egy cellába zárva, s bár az már a föld felett volt, mégsem 
engedték meg feleségemnek és gyermekeimnek, hogy meglátogassanak, és 
végül valamennyi költség, még az orvosi költségek megfizetése is! Mindez 
hatszáz forint adósságba dönt. Ezen felül elvesztettem a kenyerem, és 
asszonyostul-gyerekestül el kell utaznom, azt sem tudom, hova. Ezt nevezi ön 
olcsó szabadulásnak? Ó, méltóságos városbíró úr, úgy hiszem, ön csúfot űz 
belőlem. 

- Igen, elég súlyos bünhődés, de azonkívül még három forintot kell 
kérnem az úrtól a porkoláb számára szálláspénz fejében. 

- Mit - kiáltottam -, három forint szálláspénz a porkoláb számára, 
amiért nyolc napon át csirkefogók, tolvajok, gyilkosok és rablók között 
sínylődtem a föld alatt? 

- Igen, tisztelt uram - mondta -, nagyon sajnálom, de ez így szokás. És 
mennyi híja volt, hogy az úrból nem lett gyilkos? Tehát csak fizessen és azután 
szerencsés utat! 

E szavak hallatára azonban már kívül voltam az ajtón és ő volt olyan 
szíves, hogy nem kerestetett meg." 

Monsieur Christet megostromolják a hitelezők, cserbenhagyják 
a barátai is, és boldog, amikor batárja végre áthalad a városkapu alatt, hogy 
kerülőúton Németországba vigye, Lessinghez, a klasszikus német 
színjátszáshoz, Berlinbe, a dicsőség felé. 


KÁSEBIER ÉS II. FRIGYES 


1757 nyarán a prágai csata után II. Frigyes szinte egész haderejével ostrom 
alá vette Prága városát, ahová az osztrák seregek, Lotharingiai Károly herceg 
vezetésével, befészkelték magukat. Noha az éhínség és a bombázás szörnyű 
pusztítást okozott a szorosan körülzárt városban, ahová Mária Terézia 
udvarából sem élelmet, sem követet nem tudtak bejuttatni, Prága mégsem 
adta meg magát. De a poroszoknak sem sikerült bejuttatni kémeiket 

a városba, hogy az ostromlott sereg és a védelmi vonalak helyzetét 
kifürkésszék. Ekkor Frigyes király gyorspostával a táborba hozatta 

a ravaszságáról, vakmerőségéről, álöltözeteiről és csínyjeiről messze földön 
ismert tolvajt, a hallei születésű Christian Andreas Kásebiert, hogy lopózzék 
be a városba és vagy híreket szerezzen, vagy esetleg az őrség lepénzelése 
árán juttassa Prágát a brandenburgiak kezére. A jövevény 1757. június 12-én 
kilenc óra harminc perckor érkezett a stettini börtönből a Stern kastélyba 
(Hvézda), a király pedig nyomban egy teljes óráig tartó kihallgatáson fogadta 
a híres tolvajt. 

Frigyes és Kásebier első szóváltása már összetűzést sejtetett. Kásebier 
kezén ugyanis hatalmas lánc ékeskedett, azon pedig vasgolyó függött. 

- Így meg volt vasalva egész úton? - kérdezte a király. 

- Nem, felség, csupán a táborba lépéskor rakta rám a kísérő személyzet 
parancsnoka a láncokat. 

Mire a király, nem titkolt megvetéssel: 

- Nem vall éppen nemes lelkületre, hogy beárulja azt, aki elnéző volt 
magával szemben. 

- Felség - viszonozta Kásebier -, ha egy porosz hadnagy azt hiszi, hogy 
a nagy Kásebier éppen akkor szökik meg, amikor a király hívatja, nem 
érdemes arra, hogy továbbra is a király szolgálatában maradjon. 

Frigyest állítólag ez a válasz nagyon meghökkentette, mivel előbb 
elhamarkodva nyilvánított véleményt. 

Még jobban meglepődött, amikor - szerinte legalábbis - váratlan 
ajánlatára Kásebier, a király szavába vágva, már pontosan előadta, milyen 
módon szándékszik belopódzni Prágába és milyen eszközökkel akarja ellopni, 
illetve az uralkodó kezére játszani a várost. A király csupán annyit fűzött hozzá 
Kásebier javaslataihoz, hogy a vállalkozást három-négy napon belül végre kell 
hajtani. Kásebier erre így felelt: 

- Aha, hát ilyen közel járnak már a felmentő seregek!? 

E megjegyzés rendkívül kínosan érintette II. Frigyest és a jelenlevő 
Keith marsallt. Egy hét óta valóban gyülekezett már Kolín környékén Daun 
osztrák tábornok parancsnoksága alatt a Prága felmentésére induló sereg, és 
négy napon belül döntő csata volt várható. Frigyes azonban joggal bízott 
benne, hogy a felmentő sereg közeledésének híre nem jut be a teljesen 


körülzárt Prágába. Frigyes terveibe ez így illett bele, hiszen ostromló 
seregének háromnegyedét Daun ellen akarta bevetni. Ha azonban a Prágában 
körülzárt osztrák hadsereg értesülne a felmentők közeledéséről, elállna 
esetleges tervétől, a város feladásától, sőt eredményes kitörést is hajthatna 
végre a meggyengült ostromlókkal szemben. És most éppen a király küldjön az 
ostromlott városba kémszemlére egy közönséges kalandort, aki méghozzá sejt 
is valamit a felmentő sereg létezéséről! 

- Mi nem jut eszébe, - ordította Keith marsall - ki beszél itt felmentő 
seregről? Szó sincs semmiféle felmentő seregről. 

Ez a kitörés azonban nem tévesztette meg Kásebiert. Gúnyosan fejet 
hajtott: 

- Ahogy a tábornagy úr parancsolja. 

A feszült hangulatú kihallgatás közben Keith marsall még félrevonta 
a királyt és óvta attól, hogy ezt a tolvajt, aki ily veszedelmes hadititok nyomára 
jutott, az ellenség közelébe eressze. De II. Frigyes, ha már elhozatta 
Stettinből, fel is akarta használni a bűnözőt és röviden így válaszolt: 

- Úgysem hisznek neki odabenn. Végigülte már a prágai börtönöket és 
látták a pellengéren is. Az ilyen ember szavára nem sokat adnak. 

Majd Kásebierhez fordult és hogy megengesztelje, felszólította, mesélje 
el egyik híres csínyjét. A tolvaj azonban szabódott, nem szokott ő - úgymond - 
színész vagy meseköltő módjára parancsszóra előadni történeteket, csak néha, 
egy-egy korsó sör mellett, barátok körében tud mesélni, akkor viszont 
szívesen. 

- Csak nem képzeli, hogy meghívom udvari ebédre! - dühödött fel 
ismét a király. 

Mire Kásebier állítólag szószerint a következőket mondta: 

- Sose csúfolódjék felséged! Ha visszatérek, bizony könnyen 
megtörténhet, hogy felséged meghív az udvari ebédre. Háborúban érdemnek 
tartják azt, ami más körülmények között bűnténynek számít: az ellenséget 
megölni nem gyilkosság, hanem fenegyerekség, egy ellenséges városba 
betörni nem betöréses lopás, hanem dicsőséges betörés. És ha esetleg holnap 
odalenn Prágában váratlanul lángbaborul a császári főhadiszállás, akkor 
felséged valószínűleg nem azt mondja majd, hogy Kásebier egy közönséges 
, gyújtogató", hanem legföljebb , lobbanékony fickó"-nak fog nevezni. Könnyen 
meglehet tehát, hogy jövő héten hivatalos leszek az udvari ebédre és vidám 
részletekkel szórakoztatom felségedet az Andreas Christian Kásebier élete és 
tettei című bűnügyi regényből. 

E szavakra a király dühösen dobbantott a lábával és felháborodva 
kiáltotta: 

- Megelégszik maga másfajta fizetséggel is! Kegyelmet kap és pénzt. 

A kihallgatás véget ért. 


Kásebier szerencsésen átjutott a városkapun. Egy Moldva-parti 
lebujbán az Irgalmasok kórházának közelében hozzálátott a szaglálódáshoz. 
Egy fiatal utcalány azonban felismerte, aki még gyerekkorában látta 
a pellengéren állni a tolvajt. A lány kikezdett Kásebierrel és amikor 
megbizonyosodott róla, hogy porosz kémmel van dolga, megpróbálta 
lebeszélni arról, hogy hadiszolgálatokat teljesítsen a poroszoknak. 

Kásebier azonban négy napon belül eredményt akart elérni, hogy 
bebizonyítsa ügyességét a királynak. A ringyó ekkor hangosan leleplezte 
legújabb szeretőjét egy osztrák titkosrendőr előtt, aki ugyancsak ott volt 
a kocsmában. Ám a spicli odalépett a leleplezetthez és felkérte, biztosítson 
számára állást a porosz hadseregben. Így tudta meg az ámuló Kásebier, hogy 
az osztrák vezérkar már elhatározta a város feladását és hogy Laudon 
alezredes este hat órakor akarja felajánlani a poroszoknak a kapitulációt. 

A vezérkar azért kényszerült erre a lépésre, mert a várost erősen összelőtték s 
tombolt az éhínség. Nem reménykedtek már a felmentő sereg közeledésében. 

Kásebier mindebből arra a következtetésre jutott, hogy nem teljesítheti már 

a rábízott feladatot és nem tudja többé bebizonyítani a királynak, hogy milyen 
lángeszű bűnöző. 

- Ha már nem tudom ellopni a várost a király számára, akkor legalább 
ellopom a királytól - jelentette ki állítólag. 

A titkosrendőrrel elvezettette magát a Clementinumba, ott éppen 
javában tanácskozott az osztrák vezérkar; Kásebier közölte velük, hogy Daun 
felmentő serege már egészen közel jár. A főparancsnokság nyomban 
értesítette Ferenc főherceget, elhalasztották a kapitulációt és ideiglenesen, 
amíg a jövevény híreinek igaza be nem bizonyosodik, őrizetbe vették 
Kásebiert. 

Négy nap múlva lezajlott a kolíni csata. Frigyes királyt, mivel 
seregének javát kénytelen volt Prága alatt hagyni, megsemmisítő vereség érte. 
Nimburgon (NymburIk) át menekült vissza Prága előtt veszteglő csapataihoz és 
elrendelte az ostrom beszüntetését. Az elvonulás közben osztrák parlamenter 
érkezett a porosz csapatokhoz azzal a százhuszonkét porosz tiszttel, akik egy 
hónappal ezelőtt a prágai csatában sebesültek meg, mostanáig az Irgalmasok 
kórházában feküdtek, most pedig a győztesek visszaküldték őket seregükhöz. 
A parlamentert, akit fehérzászlós trombitás kísért, a király a Stern kastélyban 
(Hvézda) fogadta. Frigyes Prága alatt rendezett utolsó udvari vacsorájára 
természetesen meghívták ezt az osztrák tisztet is, aki elbeszélte, hogy a város 
egy héttel ezelőtt már majdnem megadta magát, de az utolsó pillanatban 
valami Kásebier közléseinek hatására elhalasztották a kapitulációt (ami pedig 
a poroszok javára döntötte volna el a háborút). 

- Ha itt volna most az a gazember - üvöltött fel Frigyes ennek hallatára 
-, nyomban agyonlövetném. 


Ekkor az osztrák tiszt leveszi fejéről hosszúfürtű parókáját... és most 
ráismernek: Kásebier!!! Közben a kísérő trombitás meglengeti a fehér zászlót 
a feje felett. 

- Engem véd a nemzetközi jog! 

A király asztalt bont, a parlamenter pedig ellovagol - mégiscsak részt 
vett hát Kásebier az udvari ebéden! 

Az ellopott város című komédiám utószavában elmondom azt is, hogyan 
tiltotta meg Frigyes király e történet terjesztését, üldözte Kásebier csínyjeinek 
igen népszerű leírásait (Bürger, Weisse, Seume és Lichtenberg is 
megénekelte) és megakadályozta, hogy a tolvajok e mesterének önéletrajzát 
kinyomtassák. Kásebier későbbi sorsáról csupán annyit lehet tudni, hogy 
Szászországban birtokot vásárolt, megházasodott és ott húsz évvel később 
békében elhunyt. 


A MÁRIA-KULM-I BŰNTANYA 


KONRAD: Bizton magad manap nem érzed 

A kulmi dombon, mondhatom, 

A rablóbanda mind merészebb. 

Mind szabadabb. A friss havon 

Ma is, ki útját arra fogta, 

Rálelt a véres lábnyomokra. 

OTTOMAR: Kegyetlenek. 

KONRAD: Ez Isten ujja, 

Sok bajt okoznak ők nekünk. 

(Cuno: A Mária-Kulm-i haramiák. Első felvonás, III. jelenet.) 
De ma már nem. Ma már újra nyugalom honol Kulm (Chlum) fennsíkján. 
Csupán zarándokok nyittatják fel a sekrestyéssel a bűntanyát, miután 
elrebegték imájukat a kegyhely kápolnájában, hogy egy kicsit 
megborzonghassanak az egymásra halmozott koponyák és csontvázak láttán. 

, Istenben boldogult anyám még emlékezett a rablókra. Azok voltak 
csak a borzasztó idők." 

Egy százéves anyóka mondta ezt nekem, miközben a lábszárcsontokat 
és csontvázakat néztük, szavaiban mégis kételkednünk kell: anyja nemigen 
emlékezhetett a rablókra és azokra a borzasztó időkre, hiszen az elvetemült 
gyilkosok a legjobb esetben is a tizennegyedik században követték el 
gaztetteiket. A legjobb esetben. Erre vonatkozó okiratok nem maradtak fenn, 
ámde vegyük úgy, hogy az öreg nénike, illetve istenben boldogult édesanyja 
tanúskodása dokumentumokkal ér fel. 

Bárhogy is van, akár éltek a Mária-Kulm-i rablók, akár nem, több 
vonatkozásban is teljesítették küldetésüket. 

Nagy szolgálatokat tettek mindenekelőtt ad majorem Mariae glóriám 
(Mária nagyobb dicsőségére). A zarándokhely története egy rablóbanda 
története, amely a legenda szerint a kápolna közelében tanyázott és akiket 
a Mária-szobor előtt tettek ártalmatlanná. 1814-ben, a Goethe által is 
megénekelt karlsbadi kölcsönkönyvtár tulajdonosa, Heinrich C. Cuno drámát 
írt az esetről és hat évvel később a graslitzi (Kraslice) Andreas Dietz négy 
képen hátborzongató hűséggel meg is festette leöldösésüket. Másodsorban: 
a zarándokok az Irgalom kápolnájából közvetlenül a borzalmak barlangjába 
léphetnek, ami viszont egy kis pénzt hoz a sekrestyés konyhájára. Mert 
a sekrestyés őrzi a , bűntanya" kulcsát és egyúttal egy haramiákról szóló kis 
értekezést is árul. Hogy a csontvázakat egy megszüntetett temetőből 
hántolták ki: ennek igazán nincs jelentősége a borzalmakra éhes hívők 
szemében. 

A dráma nagy sikert ért el, részben mint dráma, részben mint hatásos 
propaganda az Eger (Cheb) melletti csendes kegyhely számára. Közel száz 


évig játszották a német színházak A Mária-Kulm-i rablók vagy A hit ereje; 
Képek hazánk történetéből a XIV. században címmel. Először a nagy színházak 
adták (Bibiana szerepében nem kisebb színésznő tündökölt, mint Sophie 
Schröder), később a vándorszínészek, végül a Karásek rablóvezérről szóló 
rémdrámával együtt a bábszínházak." 

Benne van minden, ami szem-szájnak ingere, lovagi romantika, rabló- 
romantika és vallási romantika; vakmerőség, borzalmak és bujaság, oly 
nagyszerűen elosztva, hogy mind az öt felvonásra bőséges adag jut 
mindegyikből. 

A drámát azonban elsősorban a logika elképesztő hiánya vitte sikerre. 
A szerző naivitását csupán lovagjainak együgyűsége s lovagjainak 
együgyűségét csupán rablóinak bárgyúsága múlja felül. E hibák magja 
bizonyára még az eredeti hitregében rejlik, amelyet Heinrich C. Cuno eléggé 
gépiesen dramatizált; de ami felett - az atyák prózai elbeszélésének 
olvasásakor - még csak átsiklik az ember, az tökéletes ostobasággá nő, hiszen 
a hibát egy estén át nyújtják és átmentik az elsőből az ötödik felvonásba is. 

A történet a következő: az öreg Heinrich von Reisengrün, Katzengrün 
várának ura, kilovagol, hogy Falkenauval, a szomszédos vár urával sakkozzék. 
Ezt az alkalmat használja fel Ottomar lovag, Katzengrün várának nemes, 
kisebbik gazdája, hogy szerelmet valljon a szép Bibianának, a várnagy 
leánykájának. Mindezt részben versben, részben dagályos prózában teszi meg 
és a lány szemérmes mesterkéltséggel viszonozza a szerelmet. 

Hamarosan - hisz közben beesteledett - hazaérkezik Heinrich, az atya, 
vacsorához ül és hirtelen felfedezi, hogy elhagyta drágakövekkel gazdagon 
díszített sakktábláját. A kulmi dombon felejthette, ahol nemrégiben a Szent 
Szűz és a kis Jézus fába faragott képére bukkantak egy mogyoróbokor alatt. 
Tiszteletükre e helyütt nyomban kápolnát emeltek. Ott szállt le az öreg a lóról, 
hogy imát rebegjen Isten szent anyja előtt és ott felejtette a sakktáblát, amikor 
újra lóra ült. 

- Siess, Ottomar - szól fiához, mihelyt várában ülve mindez eszébe jut 
-, hozd el a táblát. 

, OTTOMAR: Én? Éjidőn? Atyám, mit képzelsz? 

HEINRICH: Az én fiacskám fél talán? 

OTTOMAR: Bátor vagyok, te légy tanúm rá. 

HEINRICH: Hozd hát az ostáblát, siess! 

OTTOMAR: Éltem szívesen kockára tenném, 

Ha embert tudnék ezzel menteni. 

De egy játékszerért ezt hogy tehetném? 

Vérem buzog, méltóbb tettekre hí. 

Konrad, a várkapitány: Nos, küldj hát inkább egy apródot. 


42 Magyarországon is játszották, a , Kulmhegyi haramják" címen, először Kolozsvárt, 1839-ben. 


HEINRICH: Parancsot Ottomarnak adtam. S ha egyszer bármit is 
kimondtam, szavam már vissza nem veszem. (Ottomarhoz): Te mész! 

OTTOMAR: Atyám, megyek már. Ám, ha rablók... 

HEINRICH: Mit, rablók! Vidd hát kardodat. 

Konrad: Egy apródot küldj hát, lovag te! 

HEINRICH: Az is csak ember, mint fiam. 

S az apród hogyha bátran indul, 

Az én fiam se tétovázzon. 

Bibiana: Majd én - 

HEINRICH: Dehogy! 

Bibiana: Hadd hozzam én el! 

HEINRICH: A fiú megy, te itt maradsz! (Feldühödve tér meg 
szobájába.)" 

Mi történik ezután? Tán néhány szolga kíséretében kilovagol a fiú, hogy 
mégiscsak eleget tegyen a nyakas atya parancsának? Vagy egyik fegyveresét 
küldi, nem törődve azzal, hogy atyja ezt megtiltotta és így gyávának bizonyul? 

Még rosszabb a döntés! Ottomar úrfi egyszerűen Bibianára bízza, hogy 
küldjön egy apródot a kijelölt helyre. 

Ám maga Bibiana az, aki a kísérteties útra vállalkozik. A szerző, sőt 
valószínűleg a közönség sem veszi észre, hogy Ottomar így még gyávábbnak 
bizonyul, ha egy leány szégyeníti meg. Az ifjú lovag tehát a további öt 
felvonást is rokonszenves hősként bolyongja végig. 

Bibiana megérkezik a kegyhelyhez. Közelgő lépteket hall, elrejtőzik és 
kihallgatja a rablóbanda három tagjának, Rupertnak, Kralnak, és Lutznak 
a beszélgetését. A haramiák üzleti titkaikról tárgyalnak és kiderül szavaikból, 
hogy a közeli várakban tartott ünnepségeken kóbor lovagnak öltözve vesznek 
részt. 

, Főképpen a várurnak asszonyaira és leányaira vetjük szemünket, 
hiszen itt is, miként mindenütt - előnyben részesítik az idegent a hazaival 
szemben. Ha kegyüket hajhásszuk és elnyerjük szerelmüket, akkor 
rábeszéléssel, furfanggal vagy erőszakkal lehetőleg ide csábítjuk őket. 

LUTZ: Drágaságaikat és kincseiket természetesen magukkal hozzák. 

RUPERT: Ha pedig sikerült a zsákmányt a szabadba csalni, idehozzuk 
őket, itt megbékülhetnek saját lelkiismeretükkel, és miután elszórakoztunk 
velük kissé, kiadjuk nekik az útlevelet az örökkévalóságba, megosztozunk 
a holmijukon és a holttetemet ide dobjuk balra, a gödörbe, az öreg tölgy alá." 

A mit sem sejtő zsiványok nemcsak a taktikájukat teregetik ki a rejtőző 
leány előtt; Bibiana még két gyilkosság elszörnyedt tanúja is lesz. Az első 
áldozat egy apród, aki a rablók megbízásából elárulta úrnőjét, és most 
tőrdöfés a jutalma. A másik még borzalmasabb: egy Leokádia nevű 
várkisasszony, úti köpenye alatt pompás, díszes ruhában, jelenik meg a színen 


Hugo von Felsenburg gróffal, hogy titokban megesküdjenek. Azonban, ó 
szörnyűség, a vőlegény ráparancsol: 

- Rakd le ékszereidet, vesd le ruháidat, egyikre sem lesz már 
szükséged. 

Megmondja neki, hogy meg kell halnia, és bemutatkozik: 

- Nem vagyok lovag és nem vagyok gróf, hanem egy rablóbanda 
vezére. 

Mialatt a halálra ijedt lány levetkőzik, a rablóvezér, akit - miként 
a színlapról tudjuk - Kustnak hívnak, megjegyzéseket fűz ahhoz, hogy ilyen 
gyorsan hajlandó levetni ruháit: 

, Te balga, te! Nem vágyódom már bájaidra - véredre szomjazom. 
Sietve vetkőzz, hadd adjalak át mielőbb az örök nyugalomnak. Egy jó vacsora 
és néhány kupa tüzes bor jól fog esni ezután a munka után. 

LEOKÁDIA (haja kibontva omlik vállaira; ruhái és ékszerei a karján; 
testét csupán egy fehér lepel takarja): Amire kapzsiságod sóvárgott, íme 
megkapod. Hagyd meg nekem az egyetlen darabot, amely még elfedi testemet 
- hadd legyen halotti leplem, és fogadd el cserébe ezt az arany nyakéket: 
százszorosán pótolja értékét. (Leoldja nyakláncát és átadja Kustnak.) 

KUST: Ám legyen!" 

Amíg Kust áldozatának lemészárlásával foglalatoskodik, Bibianának 
sikerül elosonnia, persze várurának sakktáblájával és a szegény Leokádia 
ruháival és ékszereivel. Kust, kezében a véres gyilokkal a zsákmányt keresi és 
felfedezi a menekülőt: 

, Vér s gyilok! 

Ezerszerest lakolj ezért te - 

Kezem közül ne juss ki élve - 

Pokloknak minden kínja marjon! (Elrohan.) 

Utána! Még eléri kardom! (Nyomába ered.) 

(Mikor már majdnem utoléri, lemegy a függöny.) " 

Minő közjáték, minő kín a közönség számára! És minő éjszaka ez 
Ottomar számára, aki az állítólagos, ellovagolt apród sorsáért aggódik és 
végül is meg kell tudnia, hogy imádott ja, szívszerelme egyedül vállalkozott 
a rettentő útra. Nem csoda, hogy szűnni nem akaró monológokban tör ki! De 
megjön Bibiana, sápadtan és kifulladva; s míg szemét és karját égnek emeli, 
elmeséli, hogyan tudott megmenekülni a gyilkostól; ,közben gyakorta kihagy 
a lélegzete, amiért is időnként szünetet tart": 

, Ruhámat két marokra fogta - 

Hasadt ez - ő dőlt - nos, birokra - 

Míg végre - újra - futhatok. 

De ő - megint - nyomomba lépve - 

Már-már elér, veszni küld. - 

De éppen ekkor szól a kürt - 


A vár felől - a messzeségbe. - 

A vad - megtorpan - les - figyel - 

S galambja - huss - elröppen, el." 

Két felvonás következik, bennük balgaság balgaságra halmozódik. 
Katzengrün várában nyomban ünnepséget rendeznek, hogy a rablók is 
eljöjjenek. És ők valóban el is jönnek, sőt Kust is, bár tudja, hogy az elmúlt 
éjjel figyelték, és hogy a nő, aki kihallgatta őket, nyílegyenesen Katzengrün 
várába menekült, tehát ott bizonyára beszámolt mindenről, és hogy a leány fel 
fogja őt ismerni. Ráadásul Bibiana a bálon a meggyilkolt Leokádia ruháit 
viseli. (Ráadásul? Éppen a pazar ruhák újfajta felhasználási lehetősége tette 
a darabot a csekély jelmezzel ellátott színházak számára is előadhatóvá. 
Grillparzer , Az ősanya" (Ahnfrau) című drámájában, amely valamelyest 
hasonlít a , Mária-Kulm-i rablók"-ra, a lovagként belopódzó rabló előtt 
ugyancsak Berta öltözetében jelenik meg a kastély kísértete.) 

Miként Bibiana látnoki módon megjövendölte, a nemesnek öltözött Kust 
megkísérli, hogy a leányt, akivelaznap éjjel tusakodott (és hogy ez még 
nyilvánvalóbb legyen, a tőle elragadott zsákmányt még testén is viseli), 
szökésre csábítsa. Bibiana beleegyezik és teljes joggal mondja, félre: 

, Hah, a vadállat! Minő vaksággal verte meg az ég. 

Különben látná a hurkot, amelyet egy tapasztalatlan 

leány, ím, nyakára vet." 

Bibiana meg is szökik a fickóval, aki tegnap a szeme előtt gyilkolt, mert 
az a terve, hogy a vérszomjas csirkefogót nem az ünnepségen fogatja el, 
hanem majd a Mária-Kulm-i Szent Szűz előtt. Hogy ez a legendában miért van 
így, az világos. De miért kell a dr-ámában a kulisszákat újra kicserélni? Hogy 
a kápolnánál az egész rablóbandát el lehessen csípni? Mintha a tapasztalt 
rablóvezérnek az egész együttesre szüksége volna, hogy egy leányt megöljön? 

De hát kell egy ötödik felvonás is és mihelyt erre sor kerül, Bibiana 
éppen a kápolna elé érkezik álnok kísérőjével. A helyzet kezd kényessé válni. 
A fickó arra kényszeríti a szűz leányzót, hogy szeme (és a nézőközönség 
szeme) láttára félig levetkőzzék, s már tízszer is alkalma lett volna, hogy kést 
döfjön Bibiana bimbózó mellébe. A leány jámbor bizakodása annyira dühbe 
hozza, hogy három éles füttyel előhívja cinkosait odúikból: kínozzák meg 
a leányt. Tüstént ott is teremnek mindnyájan. 

Tehát nem volt igazunk, amikor Bibiana tervét ostobának találtuk. 
Immár az egész haramia társaságot körülzárhatja a nemesek sokasága. 

Ottomar lovag Kustra veti magát - de ő húzza a rövidebbet. 

A rablóvezér már-már lesújt rá, de - hah, a pompás Bibiana ebben 

a pillanatban kitépi Kust kezéből a tőrt és ily módon megmenti az öreg 
Heinrich egyetlen fiának életét. Mi mást tehet a meghatott várúr: menyévé 
magasztosít ja a leányt - a polgári származékot! 


A gyilkos bandát megbilincselik, átkutatják a barlangot és az ott talált 
zsákmányt Bibiana javaslatára egy templom építésére fordítják, a Szent Szűz 
képmásának dicsőségére. 

, (Bibiana letérdel a kép elé, valamennyien követik őt és köréje 
térdelnek. Fáklyát emelnek a magasba.) 

Alázattal szól szív s ajak! 

Téged köszönt, csodás segítőt, szentet, 

Ki rablókézből, mint anyám, kimentett - 

Ég királynője, áldalak! 

(A lány meghajol és homlokával a földet érinti. 

Valamennyien így tesznek és meghajtják fáklyáikat.) 

(A függöny bársonyosan lehull és eltakarja a képet.)" 

Ez hát a Mária-Kulm-i haramiák vége, akiknek a leggonoszabb sors 
jutott osztályrészül, amit egy rablóbanda valaha is elszenvedett: a sors, hogy 
sohasem léteztek. 

Emlékeznek még az egerlandi anyókára, aki borzongva szemlélte velem 
együtt az egykori temetői csonthalmokat? Csakis az ő istenben boldogult 
mamája emlékezett már a rablókra és azokra a rettentő időkre. 


DANTON HALÁLA ÉS A POPPER-ROKONSÁG 


Az Errancis? temetőben, Monceau határában, közös sírban porladt el a brünni 
(brnói) Frey-testvérek lefejezett holtteste Danton és Camille Desmoulins 
lefejezett holttestével. A két Frey testvériesen összeölelkezett, mielőtt 

a guillotine alá hajtotta volna fejét. Amikor a kivégzőhelyre vitte őket a kordé, 
a köztársaság II. éve germinaljának azon a bizonyos 16-ik napján (1794. április 
5-én), sem Danton, sem Desmoulins nem hallott egyetlen baráti vagy részvevő 
kiáltást sem, csupán a régi gúnydal harsogott a fülükbe, amely a velük egy 
taligán vitt, volt konventbeli társaikat, Chabot-t és Bazire-t csúfolta: 

, Connait-on jamais rien de pire 

Oue Chabot, Merlin et Bazire 

Et jamais rien de plus coguin 

Oue Chabot, Bazire et Merlin." 

A Frey-testvéreknek még csak gúnyvers sem jutott. A három taligát 
a Conciergerie-től"" a Forradalom teréig artikulátlan zajongás kísérte; 

a lármának csupán foszlányai illethették a két spekulánst, akik 
megvesztegették a nép egyes képviselőit s a szakadék szélére sodorták 
a forradalmat és a köztársaságot. 

Amikor Danton a bírósági teremben őrjöngésben tört ki, annak oka 
nem a börtön, nem a törvényszék és nem a vérpad bizonyossága volt, hanem 
az, hogy ügyétChabot képviselő botrányával kapcsolták össze. Chabot egy 
bájos menyasszonyért és készpénzért adta el magát. Ezzel a Chabot-val és 
társaival, tőzsdei üzérekkel és részvénycsempészekkel kell hát Dantonnak 
a vádlottak padján ülnie, a két Frey bankárral kell Párizs népe közt elhaladnia, 
még kiömlő vérének is a spekulánsok vérével kell elegyednie. 

, Siegmann Gottlob Junius Frey, harminchat éves, született Brünnben 
(Morvaország), lakik: Párizs, rue d Anjou, faubourg Saint-Honoré. 

Emanuel Frey, huszonhat éves, született Brünnben (Morvaország), 
lakik: rue d Anjou, faubourg Saint-Honoré, előbbinek öccse, és akárcsak az, 
Chabot-nak sógora, 

összeesküvés szervezésével, pártolásával és elősegítésével vádoltatnak. 
összeesküvésük célja az volt, hogy a népképviselet tekintélyét egyes tagjainak 
megvesztegetésével aláássák és a konventet szétzüllesszék. " 

Így szól a vád, amelyet Fouguier-Tinville a II. év germinaljának 9. 
napján emelt. 

- A Frey-testvérek - mondta a közvádló - külföldi arisztokraták, 
exbárók, Anglia és a bécsi kormány ügynökei még akkor is, ha forradalmi 


43 Az, ,Errancis" temetőt később megszüntették. Az ott eltemetettek, köztük a francia forradalom alatt 
kivégzettek csontjait a párizsi katakombákban helyezték el. 


44 Börtön Párizsban. 


hazafisággal leplezik magukat. Szabadságszeretetüket sógoruk, Chabot azzal 
igyekszik bizonyítani, hogy Bécsben in effigie (képletesen, hiszen 
távollétükben) felakasztották őket és birtokaikat elkobozták. De ők 

a vagyonelkobzás ellenére is megtalálták a módját, hogy kétszázezer livre 
hozományt adjanak húgukkal, és ez vitte rá Chabot-t, hogy egy, az 
arisztokraták osztályából származó külföldi nőt vegyen feleségül. Sohasem 
vetették még ki a megvesztegetés hálóját náluk vakmerőbben, 
elvetemültebben, sohasem mutatkozott meg még ilyen szégyentelen 
nyíltsággal az összeesküvők igazi célja. A dán Deiderichsen, udvari ügyvéd, 
aki Bécsben élt és 1792-ben Franciaországba jött, a Frey-testvérek és 
spekulációik ügynöke; egész magatartása bizonyítja, hogy kizárólag 
cselszövéseik eszköze volt. Habár azt állítja, hogy a Frey-testvérek adta 
alamizsnából éldegél, mégis jelentős összegeket tud kölcsönözni 
magánszemélyeknek, bőségben él, fontos kereskedelmi ügyleteket bonyolít le 
a külfölddel és végül - abban a pillanatban, mihelyt felismeri, hogy 
machinációik láncolata megakadt, sőt megszakadt - megkísérli, hogy zsebében 
nagyobb, állítólag a fentemlített Frey-testvérektől átvett pénzösszegekkel 
elhagyja a francia földet. 

A Frey-testvérek nem akartak sem többet, sem kevesebbet, mint hogy 
a nemzetgyűlés látszólag oszlassa fel az Indiai Társaságot, a legjobban 
működő francia importvállalatot. Az elértéktelenedett részvényeket fel akarták 
vásárolni, majd a konvent határozatának nyilvánosságra hozatala után jó áron 
eladni. Mert a határozat zárócikkelye az eddigi igazgatótanácsra ruházta 
volna a jogot, hogy felszámolja a Társaságot és bonyolítsa le folyó ügyeit. 

Vendémiaire 17-én (1793. október 8-án) a megvesztegetett Delaunay"? 
megtartja beszédét az Indiai Társaság ellen; harsog a fanfár, amellyel 
feloszlatási javaslatát fújja, leleplezvén a Társaság adócsalásait, az 
igazgatótanács visszaéléseit, azt, hogy az adóköteles részvényeket 
kötelezvényekre váltotta át. Nem harsog azonban a zárócikkelyre vonatkozó 
javaslat - vesszen csak el a felháborodás zajában. 

A konvent azonban nem szavazógép, a parlament tagjai nemcsak 
a monarchisták és a reakció mesterkedéseivel néznek bátran szembe, hanem 
meghallják és megértik azokat a cselszövéseket is, amelyeket a forradalom 
vámszedői próbálnak alkalmazni. Alig végezte szavát Delaunay, Fabre 
d" Eglantine már a szószékre is lép. 

- Nem győzök eleget csodálkozni, hogy az előadó, miután ilyen 
támadást intézett az Indiai Társaság ellen - mondja d" Eglantine, a drámaíró, 
akiről pedig azt hinnők, hogy művészeti dolgokhoz ért inkább és nem 
a pénzügyekhez - s miután ilyen súlyos szemrehányásokkal illette azt, mégsem 
követelte annak teljes mértékű, azonnali feloszlatását. Olyan emberek iránt, 

akik a nemzetet ötven millióval károsították meg, sosem lehetünk eléggé 
szigorúak. Tehát azt javasolom: foglalja le a kormányzat haladéktalanul 

a Társaság minden áruját és adja át elárusításra az állami szerveknek. 
Pecsételjék le ezenkívül az összes üzleti könyveket, mint az igazgatótanács 
csalásainak bizonyítékát. 

Robespierre az előadóval szemben szintén Fabre d" Eglantine javaslatát 
támogatja. Módosító javaslatok hangzanak el, az ügyet öttagú bizottság veszi 
kézbe - tagjai Fabre d EEglantine, Ramel, Cambon és a két lepénzelt: Delaunay 
meg Chabot. Az üzéreknek tehát le kell pénzelniük a bizottság még egy tagját, 
hogy többségük legyen. S ez nem olyan könnyű, mint amilyennek a Frey- 
testvérek hiszik. Százezer frankot adnak Chabot-nak, hogy vesztegesse meg 
Fabre d" Eglantine-t. Midőn azonban Chabot az ülésterem előterében 
d" Eglantine elé teszi a rendelettervezetet, s aláírását kéri, Fabre átnézi az 
elaborátumot, nyomban kihúzza azt a mondatot, hogy a Compagnie des Indes 
maga számolja fel önmagát, azt a mondatot, amely a bankárok számára 
a legfontosabb, és térdére fektetve a kéziratot, beleírja a konventben már 
előadott megfogalmazását. 

Chabot nem meri a pénzt Fabre d"Eglantine-nek felajánlani, nem meri 
azonban megbízóinak sem bevallani, hogy ehhez a vesztegetési kísérlethez 
nincs bátorsága, inkább azt állítja, Fabre elfogadta a százezer frankot. Chabot 
és Delaunay betoldásokkal és radirozással meghamisítja az írást és benyújtja 
továbbküldésre a konvent-irodába. 

A Frey-testvérek értették a módját, hogyan fonják be Chabot-t, azt 
a férfit, aki teljhatalommal bírt; akit , Robespierre után az első franciá"-nak 
neveztek. Egy szakács fia volt s a kapucinus rend kelletlen tagjából 
a jakobinus klub lelkes tagjává vált. Mestere volt a szónak, mind szóban, mind 
írásban, hírnévre azonban mégsem tett szert, a reakciós történetírók, mint 
hegypártit ítélik el, a haladás hívei pedig a Frey-féle korrupciós botrány 
bűnrészességével vádolják. 

A törvényhozó gyűlésen, mint Loir-et-Cher képviselője, Chabot alkotta 
Merlinnel és Bazire-ral a balszárnyat, a jobbszárny támadásai közepette és e 
versikével csúfoltan: 

, Láttál már oly bolondot, ó, 

Mint Merlin, Bazire vagy Chabot? 

Oly selmát képzelni ki bír, 

Mint Chabot, Merlin vagy Bazire? 

Oly gaz nem élt a földtekén, 

Mint Bazire, Chabot vagy Merlin 

1792. augusztus 9-ének estéjén, amikor a faubourg Saint-Antoine 
felkelt, hogy a Tuileirák ellen vonuljon és véget vessen a királyságnak, Chabot 
a mozgalom vezérei között volt; mint a konvent küldötte, ő vezette a lyoni 
ellenforradalom letörésére indított támadást és energikusan visszautasította 

azokat a kártérítési igényeket, amelyekkel a feudális kiváltságok eltörlése után 
a földesurak próbálkoztak. A véres szeptemberi napokban kíméletet kért 
egyes papoknak, mivel még szerzetes korából feddhetetlennek ismerte őket. 
XVI. Lajos kivégzése mellett szólalt fel és szavazott, ellene volt azonban, hogy 
valamennyi Bourbont és az Orleansi herceget száműzzék, mert bízott Égalité 
Fülöp" herceg szabadelvűségében. Hadakozott a Marat propagálta diktatúra 
ellen; érdemeket szerzett viszont a girondisták megdöntésében, az 1793. 
május 31-i forradalomban. 

Ezt a napot és e nap hőseit ünnepli Junius Frey egyik brosúrája, 

a Nicaise apó kalandjai vagy Az antijöderalista, Chabot pedig egyik 
beszédében, viszonzásképpen Junius Frey Philosophie sociale című másik 
írásművéből idéz és a szerzőt Lockehoz, Szokrátészhez és Krisztushoz 
hasonlítja. 

Régen bejáratos már Chabot a rue d"Anjoura, ahol a Frey-testvérek 
nagy házat visznek - konyhájuk évente ötvenezer frankot nyel el. Színes 
társaság gyűlik asztalukhoz, sansculotte-ok és grófnők, diplomaták és 
szabadkőművesek, színésznők és írók: Junius Fey barátai között találjuk 
Prolyt, aki a forradalmi kormányzat számára futárszolgálatokat teljesít, és 
állítólag nem kisebb személyiség házasságon kívül született fia, mint Kaunitz 
hercegé, az osztrák kancelláré; Frey házában találkozik össze Georg Wedekind 
mainzi orvos, Georg Forster barátja, Saiffert szász ügyvéddel, aki 
antiklerikális színművet írt a francia követség Rómában meggyilkolt titkáráról, 
Basville-ről; itt találkozik Hérault de Séchelles és a toulouse-i Julien képviselő. 

A bírósági aktáknak köszönhetjük a Frey-ház leírását: az előszobában 
bronz talapzaton Brutus mellszobra áll, a falon rézkarc lóg Marat és Lepeletier 
síremlékével, a bútorzat zöld-fehércsíkos selyemmel van bevonva, ugyanilyen 
színezésűek a kockamintás selyemfüggönyök, a kandallót kecses, kék-fehér 
márvány álló-óra díszíti, tetején mázatlan sévres-i porcelán Ámor; a leltárba 
belekerült még négy karosszék, két szék, egy mahagóni toalettasztal, egy nagy 
tükör, egy széles szekrény, amelybe kék márványlapon Cicero domborművű 
arcképe van beépítve, és egy mennyezetes ágy, aranyozott fából, sárga-fehér 
mintás, fehér tafttal bélelt függönyökkel. 

Léopoldine, a Frey fiúk húga, illedelmesen ül leányszobájában, sosem 
mutatkozik a vendégek előtt. Ez a csöndes leány, finom, elefántcsontszín 
arcával, mandulavágású szemével, fekete hajával és arany hozományával 
a vad Chabot felesége lesz. Chabot a börtönben írt védekezésében - , Francois 
Chabot és Léopoldine Frey házasságának hiteles története, mint az összes 


46 Lajos Fülöp József, Orleans hercege, a francia forradalmat támogatta; belépett a jakobinusok 
társaságába, felvette a Philippe-Egalité (egyenlőség) nevet s a konvent tagjává választották. Célja 
az volt, hogy a forradalom révén magának szerezze meg a francia királyi trónt. Leleplezték és 1793- 
ban halálra ítélték. 


ezzel kapcsolatos rágalmak cáfolata" - azt állítja, a házasságot Junius Frey 
hozta össze. 

, Glandyt, egyik legjobb barátomat és rokonomat, Párizsba küldte 
a községe, hogy kártérítést eszközöljön ki a konventtől a lozére-i banditák 
elleni harcért. Nálam lakott, a rue St. Honorén. Meg akartam neki mutatni 
Versailles-t, ahol magam is csak egyszer jártam, akkor is éjjel, mikor 
a svájciakat kellett a Ohateau-Vieux ezredtől elhoznom. Kirándulásunkra 
meghívtam a Frey-testvéreket és hölgyeiket, mivel távollétemben gondját 
viselték Glandynak. A Frey-testvérek többször tettek már említést, húgukról, 
akit én férjes asszonynak hittem, és azt mondtam, jöjjön velünk az a házaspár 
is. A Frey fiúk jót nevettek: Léopoldine alig tizenhat éves, és rajtuk kívül férfit 
még nem is látott. A kiránduláson Glandy beleszeretett a lánykába. Amikor 
legközelebb meglátogattuk Freyékat, kérésünkre ebéd után megjelent 
Léopoldine is és oly kedvesen és bájosan játszott a spinéten, hogy Glandy 
szerelme még jobban fellángolt iránta. Megkért, kérjem meg neki Léopoldine 
kezét. Amikor aztán feltettem a kérdést Junius Freynek, férjhez akarja-e adni 
a húgát, azt felelte, hozzám feleségül adja. Én hallgattam, de közöltem 
a választ a szerelmes Glandyval, aki most már azt követelte, tegyek nevében 
határozott házassági ajánlatot. Ezt meg is tettem és Júniustól a következő 
választ kaptam: 

- Húgomat kérték már milliomosok is (megmondta nevüket is), de 
elutasítottam őket. Ha a volt chartres-i herceg kérné, azt is kikosaraznám. 
Franciaországban egyedül te vagy méltó erre a leányra. Becsülöm Glandyt 
mint a te barátodat és mint rendes embert, de húgomat nem adhatom hozzá. 

Először szóhoz sem jutottam. Később közöltem vele, hogy Glandynak 
jólmenő üzlete van, míg nekem semmim sincs, leszámítva a kapucinus rendtől 
húzott rendkívül bizonytalan járadékomat. Frey így felelt: 

- Ha ennél több volna, sohasem kapnád meg a húgomat, hiszen akkor 
korrupt volnál és a forradalom ellensége. Kétszázezer livre hozományt kapsz 
tőlem. De ha valaha is elárulnád a nép ügyét, le kell mondanod barátságomról 
és mindennemű örökségről. Mert ha te elveszed Léopoldine-t, én nem nősülök 
meg soha, s te leszel családunk feje Franciaországban. Emanuel testvérem 
impotens, sohasem lehet apává." 

Chabot gondolkodási időt kért, előbb huszonnégy órát, aztán 
meghosszabbította tizenkét nappal, amely idő alatt klubtársai melegen 
ajánlották neki, vessen már házassággal véget szoknyavadász hírének. 

1793. szeptember 27-én Chabot Freyéknek a rue d"Anjoun lévő 
palotájába költözik, hogy ily módon megmeneküljön eddigi szeretője, 

a veszedelmes Juliette Berger bosszújától. A nő azonban nem nyugszik és 
Chabot 30-án már úgy érzi, meg kell próbálkoznia egy szónoklattal előre 
védekezni. Beszédében nagy általánosságban int egy asszonyi 
összeesküvéstől, amelynek célja a konvent tagjainak megrágalmazása. 


Újabb három nap múlik el, a jakobinusok üléstermében bejelenti 
eljegyzését. Kifejti, hogy felhagy csapodár életmódjával, meg akar végre 
állapodni, hangsúlyozza, milyen szegényen és igénytelenül él, de - hogy 
esetleg később se vethessék szemére jogtalan meggazdagodását - elárulja azt 
is, hogy választottjának igenis van hozománya. Polgári esküvő lesz, s reggel 
nyolckor tartják, nehogy Chabot a konvent üléséről elkéssen. 

Meghívja a klub tagjait a szertartásra, a meghívást azonban jeges 
dermedtség fogadja. Az ő füle cseng vagy pedig valóban zümmögni kezdte 
volna valamelyik klubtársa a dalt, amelyet idáig csak a jobboldalról hallhatott: 
, Vít-on jamais rien de plus sot, gue Merlin, Ba- zire et Chabot...?" 

Másnap az Annales de la Républigue írancaise a következő, 
nyilvánvalóan Freytől származó jegyzetet közli a népképviselő 
menyasszonyáról. 

, Léopoldine Frey-Minaires családja Csehországból származik; zsidó 
vallású, nem pedig a morva testvériség tagja, mint hírlett. A Freyek ősapja 
a magyar királynő szolgálatában a hétéves háború alatt jelentős 
bevásárlásokat eszközölt, úgyhogy a bécsi udvar végül már kétmilliós 
összeggel tartozott a családnak. Mivel a császárnőnek szívügye volt, hogy 
országaiban a katolikus vallást terjessze, Léopoldine apját is sikerült rávennie, 
adja fel mózesi hitét s éljen a római katolikus hitben. Ennek eredményeképpen 
a császárnő neki adta a Found-Schömberg-i szép birtokot, amelyet több mint 
kétmillióra becsültek. Itt született a bájos Léopoldine." 

A rosszalló megjegyzések mégsem szűnnek, XVI. Lajos feleségére 
célozva gúnyolódnak Chabot , Autrichienne"-jén"; azt beszélik, Frey 
unokaöccse a valóságban fia , nagybátyjának", és a forradalomhoz való 
csatlakozásának kémkedés a célja; Léopoldine pedig az osztrák császár 
háreméből való. Chabot később azt állítja, hogy Delaunay megfenyegette: 

a nemzetgyűlés szószékéről fogja ezeket a rágalmakat elismételni, ha Chabot 
nem segédkezik neki az Indiai Iársaságot feloszlató határozat 
meghamisításában. Chabot-nak hamarosan pénzre lesz szüksége, mivel 
politikai helyzete megingott. Valójában Chabot maga is érezte, hogy 

a bankárokkal atyafiságba kerülve, nem maradhat meg sokáig 
népképviselőnek a forradalmi köztársaságban. A II. év brumaire 20-án (1793 
novemberében) Philippeaux filippikát mond a konventben, hogy a képviselők 
a szigort mindenekelőtt önmagukkal szemben alkalmazzák: , Javaslom, hogy 
minden képviselő készítsen pontos kimutatást, mennyi vagyona volt 

a forradalom előtt és mennyi van ma. Aki tíz napon belül nem nyújtja be az 
adatokat, azt azonnal le kell tartóztatni és hazaárulóként büntetni." Bazire, 
a toulouse-i Julien és mindenekelőtt Chabot felszólalnak és sikerül elérniök, 
hogy a javaslatot záradékkal fogadják el. E szerint minden képviselőnek 


47 Szójáték: Autrichienne a. m. osztrák nő, autre chienne a. m. másik szuka. Célzás arra, hogy Marie 
Antoinette is osztrák nő. 


lehetőséget kell adni, hogy esetleges letartóztatása előtt a konventben 
védekezhessék. 

Egy nappal később a klub megvitatja Chabot beszédét, megállapítja, 
hogy a záradékra vonatkozó javaslata ellenkezik a nép akaratával, és 
elhatározza, hogy küldöttséget meneszt a konventbe. Ott jégesőként hullanak 
Chabot-ra a szemrehányások, s noha kijelenti, hogy megbánta tegnapelőtti 
állásfoglalását, szidalmakkal árasztják el feleségét, a gyanús külföldi nőt és 
egész rosszhírü pereputtyát. 

A Frey-testvéreknek, akik jelen vannak az ülésen, végig kell 
hallgatniok, hogyan ítél felőlük Párizs népe: húguk házassága előtt megnyúlt 
arccal jártak-keltek, most azonban a szolgálólányuk is jobban öltözik már, mint 
a ház asszonya egykoron. Amikor náluk is, akárcsak a többi külföldi bankárnál, 
mindent lepecsételtek a hatóságok - ezt az intézkedést Chabot közbelépésére 
szüntették meg -, akkor házuknál, amelynek értéke hétszázezer livrera 
becsülhető, nem találtak semmi ruhaneműt, és a szekrények üresen álltak. 

, Kémekkel laksz egy fedél alatt, Chabot polgártárs!" Újabb szidalmak 
hullnak, záporoznak, áradnak Chabot felé, habár csak ösztönösen sejtik 
árulását. Kétségbeesetten könyörög ,, a jóindulatú polgártársakhoz", hogy 
segítsenek neki a rágalmazók leleplezésében, de füttykoncert a válasz, és 
sokan azt követelik, utasítsa vissza az elnök a , rágalmazók" kifejezést. Chabot 
kitámolyog az ülésteremből, már érzi, hogy tarkójához lassan, de 
feltartóztathatatlanul közeledik Guillotin polgártárs élesrefent vaslemeze. 
Senki sem mentheti meg tőle. 

Senki? Robespierre-ben reménykedik. Álmatlan éjszakája után, kora 
hajnalban őhozzá siet. Franciaország első embere rideg szobácskájábán 
fogadja Franciaország második emberét; a berendezés mindössze egy 
asztalból, négy székből, egy matracból és sok könyvből áll. Chabot magával 
hozta azt a százezer frankos csomagocskát, amellyel Fabre d"Eglantine-t 
kellett volna rábírnia, hogy álljon el javaslatától, az Indiai Társaság 
maradéktalan felszámolásától. Chabot dadogva számol be Robespierre-nek 
egy nagy összeesküvésről, amelyet gyökeréig feltárhatna, ha az 
összeesküvőkkel továbbra is érintkezésben maradhatna. Robespierre 
a Közbiztonsági Bizottsághoz küldi, ott jegyzőkönyvet vesznek fel az 
állítólagos szervezkedésről, elutasítják azonban Chabot kérését, hogy önmaga 
fedezésére menlevelet kaphasson és az összeesküvőkkel továbbra is érintkezni 
merjen. 

Egyetlen napot tölt még szabadlábon, aztán érte mennek, sorra 
beviszik mindazokat, akiket megnevez, és másokat is, akiket korrupcióval, 
kicsapongó életmóddal és forradalomellenességgel gyanúsítanak. Köztük az 
ártatlan Fabre d Eglantine-t is, Desmoulins és Danton barátját. A Frey- 
testvérek, akiket a II. év frimaire 3-án (1793. november 23-án) tartóztattak le, 
a Saint-Pélagie börtönben ülnek, Léopoldine az Angolkisasszonyok 


kolostorában, amelyet ekkor börtönné alakítottak át. , Megköszönöm - írja 
Chabot a Luxembourg-börtönből a Közbiztonsági Bizottságnak -, hogy végre 
elhatároztátok két sógorom letartóztatását. Makulátlanul tisztának tartom 
őket és becsületes jakobinusoknak. Ha nem volnának azok, akkor nincsen 
náluk nagyobb képmutató a világon." 

Robespierre is úgy véli, hogy nincsen náluk nagyobb képmutató 
a világon. Hátrahagyott írásai között szerepel a következő, Junius Freyről 
készült feljegyzése: 

, A forradalom első napjai óta él Párizsban két gazfickó; tökéletes 
alakoskodási művészetük a zsarnokság alkalmas eszközeivé teszi őket...; 
egyikük a felvett családnév mellé felvette annak a férfiúnak a nevét is,? aki 
megalapozta Róma szabadságát. Azok a hazafiak, akikkel kapcsolatot teremt, 
otthonában mindeddig csak úgy látták, hogy éppen toll volt a kezében, az 
emberi jogokról elmélkedett, vagy Plutarkhosz és Rousseau műveinek 
tanulmányozásába mélyedt. Az új Junius szigorú külseje és forradalmi öltözete 
tökéletesen megfelel az ilyen jelentős emberről alkotott elképzeléseknek: 
filozófus módra nyírt haja és tudós koponyáján a vörös sapka kezeskedik 
ország-világ előtt, hogy mily tiszták hazafiúi érzelmei." 

Chabot egyik beadványában azt kéri, engedjék ki a börtönből ártatlan 
feleségét, és ez meg is történik. A többiek, az egykori hatalmasságok, 

a legszigorúbb őrizetben maradnak, félévnél is tovább. Chabot ekkor már 
tudja, hogy ügye reménytelen, mérget vesz be, de az sem mentheti, az sem 
válthatja meg a végső szégyentől: bíróság elé viszik és a vérpadra hurcolják, 
akárcsak azokat, akiket magával rántott, és azokat, akik őt magukkal 
rántották - a Frey-testvéreket. A vészthozó két fivér aránylag rövid idő óta élt 
Franciaországban. 1792 április végén, éppen a háború előtt bukkantak fel 
Strassburgban, kiálltak Thibault de Laveaux mellett, annak klerikális ellenfelei 
ellen, akik a tudóst bíróság elé állíttatták. Jean Charles Thibault de Laveaux 
nyelvtudós volt, az összehasonlító nyelvészet megalapozója, II. Frigyes barátja 
és életrajzírója: később azonban lemondott az uralkodó kegyéről, hogy mint 

a Courrier du Bas-Rhin szerkesztője, Elzászból kelet felé terjeszthesse 

a forradalmi tant. 

A strassburgi klerikálisok elleni perét megnyerte; mire a Freyek 
A jakobinusoknak a feuillantínusokon aratott győzelme emlékére feliratú 
érmet verettek és jelentős összeggel járultak hozzá a forradalmi hadsereg 
felszereléséhez. Hessen hercegének, aki magáévá tette a francia forradalom 
ügyét, a testvérek díszkardot nyújtanak át, és a Courrier du Bas-Rhin 
dicsérően emlékezik meg Freyék, az új polgártársak áldozatkészségéről. Egy 
Ghairoux nevű újságíró azonban már ekkor felteszi a kérdést, voltaképpen kik 
is ezek az idegenek, akik állítólag a szabadságmozgalom iránti lelkesedésből 

siettek ide, ezek az állítólagos arisztokraták, ezek az állítólagos milliomosok, 
akiknek valódi nevét, származását, szándékait senki sem ismeri. 

Lehet, hogy ettől a kérdéstől ijednek meg. Párizsba akarnak költözni. 
Oda tart most éppen Thibault de Laveaux is, hogy átvegye a Journal de la 
Montagne szerkesztését, és Hessen forradalmár hercege vele egy kocsin 
utazik - jó alkalom Freyéknek, hogy velük mehessenek, pompás belépő ez 
a fővárosba. Amikor megérkeznek, már javában tart a Tuileriák ostroma, és 
a két testvér nyomban megtalálja az utat, hogy hivatalosan is igazoltassák e 
forradalmi harcban való részvételüket. Sőt, amikor két héttel később 
a législative-ben, a törvényhozó nemzetgyűlésen arról tárgyalnak, hogy 
a külföld nagy forradalmi gondolkodóinak megadják a tiszteletbeli francia 
állampolgárságot, Boussac képviselő négy német gondolkodót javasol: 
Wielandot, Vosst és - a Frey-testvéreket. De a négy közül egyik sem felel meg 
a referensnek, az elzászi származású Rühlnek. Egyedül Friedrich Schillert 
ajánlja, akiről pedig hamarosan be fog bizonyosodni, hogy tévesen hitték 
forradalmárnak; hiszen Schiller zengte el , A harang dalá"-t, a polgárság 
dicshimnuszát, a dalt az alattvalói zendülés ellen. 

Tisztelettel adózunk a konventnek mégis, amiért a Frey-testvéreknek 
nem adózott tisztelettel. Más módon kell tehát megkísérelniük, hogy francia 
állampolgárrá lehessenek. Azon a napon, amelyen Franciaország kikiáltja 
a köztársaságot, a Freyek gondjaikba vesznek egy árva gyermeket és egy vak 
öregasszonyt; a Tuilriák választókerületének ünnepét olyan fáklyák világítják 
be, amelyek Frey polgártárséktól erednek; és látogatást tesznek Lebrunnél, 

a külügyminiszternél, hogy olyan tervet terjesszenek elé, amelynek alapján 
Ausztriát és Poroszországot össze lehetne ugrasztani és véget lehetne vetni 
azok közös harcának Franciaország ellen. De hiába minden; még a nagy 
Chabot-val való barátságuk, sőt rokonságuk sem képes eloszlatni a gyanút, 
amely újra meg újra fellángol. Az egyetlen ember, aki régről ismeri őket - egy 
emigráns, egy világhírű férfi, kit II. Frigyes börtönbe vetett, Trenck báró? - 
nyíltan kimondja, hogy a Frey-testvérek Ausztria kémei. Trenck - abban 

a hiszemben, hogy Freyék akadályozták meg a jakobinus klubba való felvételét 
- mindenütt ellenük szólal fel, valószínűleg őket és Chabot-t teszi felelőssé 
azért is, amiért letartóztatják. Holott mire Trenck a vérpadra lép (1794. július 
25-én), mindkét osztrák ellensége és francia sógoruk már rég levágott fejjel 
nyugszik az Errancis-temetőben. 

Névtelen feljelentések is érkeznek a Frey-testvérek ellen. Az egyik 
fennmaradt a francia külügyminisztérium archívumában. Egy girondista 
készítette, és a Freyek bűnlajstromára írja nemlétező, Marat-val való 
49 Trenck Frigyes porosz parancsőrtiszt, később II. Frigyes kémkedés vádjával várfogságra ítélte. 

Innen kiszabadulva Mária Terézia szolgálatába lépett. Hosszabb időt töltött magyarországi 
birtokán. 1791-ben mint a forradalom híve Párizsba ment. Robespierre ellenforradalmi vádak 


alapján 1794-ben kivégeztette. (Jókai A két Trenk címen regényt írt róla és unokaöccséről, 
Ferencről.) 


kapcsolatukat is. A névtelen levélíró szemében bizonyára Marat, 

a legkövetkezetesebb francia forradalmár volt a szörnyűség maga. Szerinte 
a Frey-testvérek mindig előre tudták mindazt, ami Marat lapjában másnap 
megjelent, vádaskodik, hogy Junius Frey miniszteriális - főként 

a hadügyminisztériumban dolgozó - tisztviselőkkel is érintkezik, s azt állítja, 
bizonyítékai vannak rá, hogy az osztrákok és a poroszok négy hónapon belül 
elfoglalják Párizst. De a Frey-testvéreket mégiscsak az Indiai Társaság körüli 
botrány kipattanása és Chabot bebörtönzése után tartóztatják le és akkor 
kezdenek csak utánanézni, kik és mik is voltak franciaországi tevékenységük 
előtt. Sokat azonban nem tudnak meg róluk. 

Amar képviselő, a Le mercure universel című lapban, a bebörtönzött 
Chabot elleni cikkében, azt írja, hogy Chabot másik két sógora - Junius Frey 
testvérei - osztrák tisztek, s az ellenség seregében, a francia határon állnak. 
Vádlott társuk, Diederichs kijelenti, hogy Junius és Emanuel Freyt Bécsből 
ismeri; Júniust II. József igen kedvelte, szívesen elbeszélgetett vele filozófiai 
kérdésekről. 1791 nyarán vele (Diederichsszel) együtt hagyták el Bécset, hogy 
részt vegyenek a hercegek pillnitzi összejövetelén", majd ellátogattak 
Drezdába, Berlinbe és Hamburgba; Diederichs onnan megbízásukból Angliába 
utazott, a két Frey pedig Strassburgba, s maguk után hozatták húgukat, 
Léopoldine-tt is. Junius felesége, Wilhelmine, állítólag nagy lábon él Bécsben. 
Junius Frey, amikor személyi adatait kérdezik, így vall: , A császár valamennyi 
birtokomat elkoboztatta. Feleségem egy jómódú ember fogadott leánya és 
kétmillió fölött rendelkezik." 

Az Archives nationales-ban található az az irat, amelyet a rendőriroda 
a nyomozással megbízott jakobinus képviselőnek küldött meg: 

,Les Frey sont nés juifs sous le nom de Tropousca a Brunne en 
Moravie, anoblis sous le nom de Schoenfeld. Ils sont deux Íreres ici et trois au 
service de TAutriche. Le comtesse leur soeur a été baptisée et est entretenue 
par un baron allemand. Frey TVainé á Paris est marié, sa femme est a Vienne 
avec deux de ses filles; et un fils de seize ans, guil a mis dans Tarmée 
révolutionnaire, leguel il fait passer pour son neveu." 

(A Freyek Brünnben, Morvaországban született zsidók, eredeti nevük 
Tropuska, későbbi nemesi előnevük von Schönfeld. A testvérek közül kettő 
nálunk tartózkodik, három pedig osztrák szolgálatban áll. Húguk, a komtesz, 
megkeresztelkedett, és egy német báró kitartottja. A Párizsban élő, idősebbik 
Frey nős, neje két leányával, Bécsben él. Tizenhatéves fiát, akit a forradalmi 
hadseregbe vitt be, unokaöccsének adja ki.) 

P. d 
Hogy Frey előéletéről valamivel többet is megtudjunk, fel kell kutatnunk azt 
a brünni, Schönfeld nevű arisztokratát, akit korábban , Tropouscá"-nak vagy 

valami hasonlónak hívtak. A Wurzbachban, az osztrák életrajzlexikonban meg 
is találjuk. ,Franz Thomas Schönfela, született Brünnben (Morvaország), 
1753-ban, zsidó származású, korábbi neve Dobruska, Atyja, Salomon 
Dobruska, gazdag zsidó volt, és a csász. és kir. dohányjövedék főadóbérlője. 
Fiát tudós rabbivá akarta nevelni s talmud-oktatásban részesítette. Nevezettet 
a véletlen azonban egy olyan izraelitával hozta össze, aki a héber költészetet 
és retorikát tanulmányozta s aki nevezettet ebbe a tudományágba be is 
vezette. Franz Thomas ezekután hallani sem akart többé a talmudról, 
humanisztikus tudományokkal kívánt foglalkozni és végül ki is erőszakolta 
apja beleegyezését. Nagy buzgalommal tanulmányozta a régi klasszikusokat 
és a német költőket. Utóbbiak közül elsőnek Gessnert olvasta s ez úgy 
megnyerte tetszését, hogy megismerni vágyott a többi német költőt is. 
Sikerült apját rávennie, hogy a tetszése szerinti könyvek vásárlására 
ezerötszáz forintnyi összeget kapjon kézhez. Ekkor teljes erővel kezdett 
németül tanulni, még német nyelvű verseléssel is megpróbálkozott, és tanulni 
kezdte a többi élő nyelvet is, az angolt, a franciát, az olaszt. 1773. (helyesen: 
1775) december 17-én Prágában áttért a katolikus hitre és felvette ezen hitre 
még 1769-ben áttért bátyja nevét, aki Schönfeldnek nevezte magát és mint 
tiszt az egyik császári gyalogezredben szolgált. Több verskötet és 
irodalomtörténeti könyv szerzője. Nevezett 1778-ban testvéreivel - Karl S. 
császári és királyi alhadnaggyal, Joseph zászlóssal, Maximiliannal, Leopolddal 
és Emanuellel - együtt öröklődő nemességet kapott, és a nemeslevélből 
megtudjuk, hogy Franz Thomas, Denis elnöksége"! idején, a híres Garelli- 
könyvtár társelnöke volt." 

És most jön az utolsó mondat, amelyhez némi aggodalommal 
közelítettünk, hiszen azt is tartalmazhatta volna példának okáért, hogy 
Schönfeld élemedett korban Bécsben hunyt el, s akkor megsüthetjük felfedező 
tudományunkat. De mégsem: az utolsó mondat ugyanis így hangzik: 

, Erőszakos halálának okáról - miként Friedrich Rassmann a Deutscher 
Nekrologban (Nordhausen 1818, G. W. Happach, 172. o.) írja, Emanuel Ernst 
nevű fivérével együtt 1794. április 9-én Párizsban lefejezték - sajnálatos 
módon semmi közelebbit nem sikerült megtudnom." 

Az életrajzíró Wurzbach sok mindent tud tehát a nemes Schönfeldekről, 
ismeri még az apa és a fia között lezajlott vitákat is, meg tudja mondani, 
mekkora összegre rúgott az apai támogatás, csupán arról nem sikerült , semmi 
közelebbit" megtudnia, arról az egyről, amiről e fejezet olvasói a francia 
forradalom történetéből már értesültek: hóhérkézre jutásuk okáról. 

Franz Thomas előző neve Mózes. 1774 decemberében héber nyelvű 
könyvet nyomtatott ki Prágában, s az előszóban megemlíti, hogy éppen ma, 

a chanukka ünnep 7-ik napján tölti be huszadik életévét. A Széf er hasesvi, 


51 Johann Hep. Michael Denis (1729—1800) osztrák bibliográfus és költő. 


A szórakozás könyve címet adta könyvének Moses ben Salomon Dobrusohka, 
a kiadást Landau és Kassowitz prágai rabbik engedélyezték; az ajánlás 
Joachim Poppernek, a híres prágai mecénásnak szól, s a mű maga szó- és 
névmagyarázat a béziers-i Jedaja Penini héber nyelvű filozófiai művéhez; 

a húszéves Dobruschka, merész modernséggel, ismételten idézi a világinak 
bélyegzett Mendelssohn Mózest, és hibáztatja, hogy a zsidók elhanyagolják 
a metafizika tanulmányozását. 

Még mielőtt ez az év véget érne, amelyben zsidó tárgyú műve 
megjelent, a szerző már meg is keresztelkedett, hamarosan könyvtáros lesz 
a nemes ifjakat nevelő Teréziánumban és három évvel később elnyeri egy régi 
cseh nemesi család nevét és a nemességet. E nemzetség egyik tagját 
ugyanabban az időben Prágában találjuk, a jezsuita rend tagja és egyetemi 
tanár, neve Franz Expeditus Schönfeld atya, ő fordítja németre Denis atyának, 
az udvari poétának, Moses Dobruschka főnökének, latin nyelvű költeményeit; 
azelőtt pap volt Breznicében, egy Blatna melletti kisvárosban, ahonnan az ifjú 
tudós Moses Dobruschka neje származott. 

És Chajim Breznitz volt az eredeti neve annak a Joachim (később 
nemesi jogon , von") Poppernek, akihez a Széfer hasesvi című könyv ajánlása 
szól. Magtalanul hunyt el 1775-ben Prágában és a Vinohrady-Zizkov-i régi 
zsidó temetőben nyugszik, felesége, Reizl - az 1744. november 27-i prágai 
pogrom alkalmával meggyilkolt Zecharja Joss lánya - mellett. Popperné 
egyetlen testvérének, Isaak Juda Jossnak két gyermeke volt: Simon Gottfried 
és Elke. Ezt a Simon Gottfriedet gazdag nagybátyja, Popper, egy ellopott vagy 
jogtalanul felhasznált biankómeghatalmazás miatt kirekeszti végrendeletéből, 
Elke Josst azonban leányává fogadja; Elkének Moses Dobruschkával, a későbbi 
sansculotte Junius Freyjel kötött házassága alkalmából Popper - a párizsi 
kihallgatás , jómódú embere" - nagyobb összeget juttat mammutjövedelméből, 
mihelyt azonban Elke férjestül áttér keresztény hitre és inmár Wilhelmine 
Schönfeld néven szerepel, Popper visszavonja örökösödési levelét. 

Húsz évvel azután, hogy Freyt a Place de la Revolutionon a guillotine 
alá állítják, Popper pedig a prágai Langegassén (Dlouhá trída) lévő házában 
békésen elszunnyadt, hosszú bírósági harc indul az örökségért a kivégzett 
özvegye és egy rokon, Abraham Duschenes között. Popper Duschenest tette 
egyetemleges örökösévé, az pedig az örökség felvétele után nyomban 
megkeresztelkedett és felvette az Andreas Josef Dusensi nevet. Frey 
származásáról annyit mond a brünni anyakönyv, hogy jakobinusunk Salomon 
Dobruschkának (1715-1774), a morvaországi dohányjövedék, valamint 
a fejenkénti zsidóvám adóbérlőjének és nejének, az 1731-ben Boroszlóban 
született és 1791. május 17-én a bécsi Leopoldstadtban meghalt Schöndl 
Katharina Jakobinak másodszülött gyermeke a tizenkettő közül. 

A tucatnyi gyerek hamarosan szétszóródott a világban. Míg az öreg 
Dobrusohka, aki fiait az austerlitzi (Slavkov) zsinagógában metéltette körül, 


a brünni Kröna külvárosban Brünn egyetlen zsidó imaházát tartja fenn, addig 
fiai és lányai már a kikeresztelkedés útját járják, s apjuk halála után 
a fiatalabb fiúk már a Löwenburg konviktusban? nevelődnek, tisztekké 
lesznek, nemességet kapnak. Blümele Dobruschka, azaz Theresia Maria Josefa 
Eleonore von Schönfeld, még Wenzel Paar gróf ágyasává is lesz. József császár 
1787-ben visszatoloncoltatja ugyan Bécsből Brünnbe, illetőségi helyére, mit 
tehet azonban a császár egy boldog szerelmespár ellen - Blümele hamarosan 
visszatér és három testvérével a Bráunerstrasse 1166 sz. alatt lakik. 
Leginkább a kis Ester fölött anyáskodik, aki 1771-ben született Brünnben, 
1791. január 10-én Bécsben megkeresztelkedik, felveszi a Leopoldine 
Schönfeld nevet, majd - bátyjától valamelyest megfiatalítva - Chabot felesége 
lesz. Theresia Maria, Paar gróf kedvese, 1808-ban Párizsban halt meg - nem 
tudhatjuk, viszontlátta-e ott a , kicsi"-t, a jakobinus özvegyét. Ez hát Moses 
Dobruschka családja, alias Franz Thomas von Schönfeldé, alias Junius Freyé, 
aki a talmudot a német klasszikával, a gettót a Theresiánummal, Popper bácsit 
Chabot sógorral, a katolicizmust az ateizmussal cserélte fel; aki Elke Josst 
magával vitte az osztrák arisztokráciába, testvéreit pedig a francia 
forradalomba - s ott maga ásta meg magának a vermet, amelybe eltemették - 
az Errancis temetőben, Dantonnal és Desmoulins-nal és Chabot-val együtt. 
Életéből fantasztikus operát lehetne írni; furiosót furiosóra halmozva, 
úgy, hogy visszafelé is lehessen játszani; kezdhetjük a finálé záróakkordjával: 
a hős temetésével, és végezhetjük a nyitánnyal: a család történetével. 

A GYILKOS PIERROT 


Párizsban kétezer év múltán újjászületett a pantomim műfaja: Párizsból indult 
el a múlt század elején ez az ógörög játék és hatalmába kerítette a modern 
világot. 

Mindez Gaspard Deburau műve volt. A korabeli életrajzírók kétségkívül 
neki köszönhetik azt az adatot, hogy 1796. július 31-én született a csehországi 
Új Kolínban, habár mellesleg mindig arra szeretett célozgatni, hogy francia 
vér folyik ereiben: atyja, a kiszolgált francia katona, Csehországban telepedett 
le, de ott sem tudott vagyont gyűjteni. Ezért Varsóba költözött és itt tudta 
meg, hogy örökség vár rá: az amiens-i családi birtok. Mivel az öreg Deburau 
az útiköltséget képtelen volt előteremteni, akrobata csoportot alakított 
családja tagjaiból és így vándorolt városról városra Franciaország felé. Két 
leánya a kifeszített kötélen produkálta magát, három fia egyensúlyozó 
művészként szerepelt (a kis Gaspard különös ügyetlenségével tűnt ki). 

Amiens-ben, miután a csapat végre-valahára megérkezett, hogy 
tulajdonába vegye a mesebeli birtokot és gazdag földbirtokosok módjára új 
életet kezdjen - ott, Amiens-ben kiderült, hogy a családi örökség nem több egy 
düledező háznál s fél hold hasznavehetetlen ugarnál. Deburau atya gyors 
elhatározással túladott a viskón, tizennyolc frankért lovat vásárolt és tovább 
vándorolt. Thespis lovának két kosarat kellett cipelnie, azokban ringott 
a cirkusz személyzete és felszerelése. Aztán a ló megdöglött és az éhező 
hátramaradottak gyalog érkeztek Konstantinápolyba és gyalog vándoroltak 
onnan vissza Franciaországba, Párizsba. 

A rue Saint-Mauron telepedtek le. Deburau egyik fiát, , Nieumensek"-et 
(Nemecsek?) az elragadtatott közönség a trapéz királyaként ünnepli, a másik, 
István, pedig kiváló műugrónak számít. Gaspard azonban a háttérben marad. 
A két nővér közül az idősebbet - mivel beszédéből kirí a cseh eredet és már 
csak szépsége miatt is - , La belle Hongroise"-nak (szép magyar lánynak) 
hívják; a fiatalabb a lengő trapézról egyenest az oltár elé ugrik: egy Dobrovski 
nevű főhadnagy veszi el, nem rossz parti egy kötéltáncos-gyereknek, aki az 
utcán és a vásárokon mutatja be tudományát. 

De Gaspardnak kis híján még nagyobb a szerencséje, legalábbis egy 
negyedóra hosszat. Amidőn egyszer a családi csapat mögött bandukolt, Saint 
Cloud-n túl - így mondta tollba életrajzírójának - utolérte Napóleon hintája. 

A császár - puszta szeszélyből - kocsijába szólítja a poros komédiást, 
beszélgetésük a színházra terelődik. Bonaparte a modern drámaírók, 
különösen Badur-Lormian felől faggatja a fiatal artistát. 

- Sire - válaszolja Gaspard -, ezek az urak nagy költők lehetnének, ha 
tragédiaírás helyett pantomimok alkotásával szórakoznának! 

Gaspard bolondja volt a pantomimnek, amit akkoriban a zsonglőr- 
mutatványok szünetében adtak elő; folyton arról beszél és arról álmodik, hogy 


elmélyíti a jellemeket, kidolgozza a cselekményt, egész estét betöltő darabokat 
ad elő és - hogy ő lesz a pantomim Talmája. 

Napóelon már nem él, amikor Deburau álma megvalósul. Bemutatja 
játékát Nikolas Bertrandnál, a kötéltáncos-színház igazgatójánál, megalkotja 
Pierrot nevét és figuráját, az olasz , Gille"-nek ezt a francia változatát, eredeti 
francia jelleggel és névvel. És Pierrot-ról beszél egész Párizs, mert Pierrot 
Párizsban született, mert Párizs a saját népi alakját látja benne, az irodalom is 
felkapja ezt az új hősi típust és nem is szabadul meg tőle Laforgue-ig és 
Giraud?? , Pierrot Lunaire"-jéig. N. M. Bertrand 1828 pünkösd hétfőjén három 
évre szerződteti és heti harmincöt frank mammut-gázsit fizet a boldog 
Gaspard Deburau-nak. 

Minden este játssza , a tündéri, fényes kiállítású, színekben változatos, 
zenés, pantomim-játékban" Péterkét, az inast, , Pierrot"-t, aki hol ügyes, hol 
kétbalkezes, akit folyton üldöz a balsors meg ellenfele, Harlekin, és csőstül 
kapja a pofonokat, miközben ő maga deus ex machinaként jelenik meg. 

Gaspard, a nagy Kaspar", az Új Kolín-i francia meglelte saját, egyéni 
műfaját, amellyel párizsi módon szólhat a párizsiakhoz, anélkül, hogy a száját 
kinyitná. , Avec lui, la pantomime de Funambules devient aussi francaise gue 
sont le Cid et TEtourdi""?, - így magasztalják, ezt írják róla a korabeli kritika 
nagyjai, akik Gaspardot franciának vélték. Béranger egyenesen isteníti, 
úgyszintén Théophile Gautier, Charles Nodier, Malibran színésznő, Gérard, az 
idősebb Dumas, az előkelők, a nép, a művészek és a gyerekek is. 

De éppen dicsősége ingatja meg dicsőségét. 1836 áprilisában ennek 
a Napóleonnak is meg kell érnie a maga Waterlooját. Gaspard Deburau 
feleségével Bagnolet-ba megy sétálni, ágy fiatal külvárosi legény (nem tudjuk, 
hogy lelkesedésből-e, avagy büszkeségből, hogy felismerte Pierrot-t, amikor 
éppen nincs Pierrot-jelmezben, vagy talán abban a hiszemben, hogy kiáltozása 
különösebben szellemes, de az is meglehet, hogy csak bosszantani akarta 
a színészt) kiabálni kezdett: 

- Hurrá, Pierrot! Hurrá, Pierrot! 

Gaspard Deburau, te nem örültél ennek a lelkesedésnek. Gaspard 
Deburau, én megértelek! A színpadon, igen a színpadon te vagy Boissec 
polgár legszolgálatkészebb inasa, megküzdesz helyette Colombináért, 
hajbakapsz helyette vetélytársával, Arleguinnel, még meg is vereted magad, te 
vagy a közönség legodaadóbb rabszolgája, és hogy tapsait kiérdemelda, 
virágvázákat döntesz le, nem bánod, ha a csillár a fejedre esik, hagyod, hogy 

piszkavassal, seprőnyéllel és pálcával kékre-zöldre verjenek - de éppen ezért 
szolgálaton kívül komoly férfi, grandseigneur szeretnél lenni. S éppen ezért 
odalépsz a fickóhoz, aki előadáson kívül is Pierrot-nak, bohócnak, baleknak 
mert tartani, odalépsz és szájonvágod. 

Az ilyesfajta eseteket a színházban előjátéknak hívják, s a , spectacle 
tragigue" követi őket. Este, amikor Deburau hazafelé tart, ellenfelével találja 
magát szemközt. A fickó számos barátjával megleste őt, hogy bosszút álljon. 

- Hahó, Pierrot, hahó! 

Egyetlen lendülettel - még István bátyjának is becsületére válnék ez az 
ugrás - ellenfele előtt terem Gaspard. Szerencsétlenségére éppen kezében 
a bot s ő kora egyik legkiválóbb botvívója. Talán mert ennek a képességének 
a színpadon nem veheti igazán hasznát, szívesen bemutatná másutt, most 
pedig ég a dühtől; erős ütésétől a szerencsétlen fickó a földre zuhan, fel sem 
kel onnan többé. 

Meghalt, és Pierrot: gyilkos. A Saint-Pélagie vizsgálati fogházba viszik. 
S mivel a baj ritkán jár egyedül, kitudódik, hogy Pierrot-t, ezt a szerencsétlen 
flótást, nem is Deburau-nak hívják, hanem , Dvorák"-nak! A bulvár-lapok 
megírják a szenzációs gyilkosság részleteit s közlik a csodálkozó párizsiakkal, 
hogy a legpárizsibb párizsi nem, véletlenül Kolínban született párizsi, hanem 
színtiszta cseh. Valamennyi önéletrajzi meséje - kezdve az amiens-i örökségtől, 
egészen Bonaparte Napóleonnak adott válaszáig a modern Írancia drámáról - 
mind-mind koholmány. A Pierrot figurát is csak azért találta ki, hogy csehes 
francia kiejtését takargassa vele. A francia irodalom az újromantikus irányt, 
a pantomim pedig a reneszánszát köszönheti egy becsvágyó színész , hibás 
kiejtésének". 

Deburau-Dvoráknak a börtönben fogalma sincs róla, hogy nem 
a gyilkosság, hanem származása miatt fordul el tőle a párizsi közönség. , Ha 
majd botommal a színpadon handabandázok, a nézők Pierrot-ra, a gyilkosra 
fognak gondolni, és elmegy a nevethetnék j ük" - írja a fogságból. Az 
újságcikkek egy része valóban a vérszomjasság vádját emeli Deburau ellen. 
Alphonse Karr Deburau-t elkeseredett embernek állítja be, aki a színpadon 
kívül sohasem mosolyog. Innen származik az az anekdota, hogy Deburau 
inkognitóban orvossal is konzultált már búskomorsága miatt, s az azt 
tanácsolta neki, nézze meg Deburau-t, hogy megtanuljon nevetni. Henri 
Riviere azt állítja, hogy Deuburau legszívesebben gyilkoló szerszámokkal 
foglalatoskodik, borotvakésekkel zsonglőrösködik, szeret mérgeket keverni... 
De semmi sem ártott neki annyira, mint idegen nemzetisége. 

Bár nem hagyják el az összes barátai, George Sand és Champfleury 
a Constitutionnelben, a Charivariban és a Corsaire-Sátánban heves harcot 
folytat szabadonbocsátása érdekében; a Nemzeti Gárda, amelynek tagja volt, 
szintén közbenjár és azzal mentegeti, hogy , ennek a heves csehnek 
a magyarok forró vére folyik az ereiben". A lelepleződött Pierrot vissza is 


térhet a színpadra, de a nagy siker már elhagyta. Viszonylag fiatalon hal meg 
1846. június 16-án. Sírkövén ez áll: 

, Ci-git un comédien gui a tout dit et gui na jamais parlé."(, Itt nyugszik 
egy komédiás, aki mindent el tudott mondani anélkül, hogy szóra nyitotta 
volna ajkát. ") 

Gyászolja fia és utódja, Charles Deburau, megsiratja a művészet és 
a nép, és mindaddig ápolják Napóleon-Pierrot sírját, míg új hősökkel el nem jő 
az újfajta pantomim: a némafilm. Az feledteti el a párizsi Gaspard Deburaut-t, 
akinek szemére vetették, hogy Kaspar Dvoráknak hívják és Kolínból való. 


GRÜNER POROSZ RENDŐRFŐNÖK ÖSSZEESKÜVÉSE 


Senki sem hitte volna arról a vöröshajú, bőbeszédű fiatalemberről, aki 1812. 
április 14-én érkezett Prágába, hogy már Berlin rendőrfőnöke, sőt az egész 
porosz állam területén működő rendőri igazgatás vezetője is volt. És még 
kevésbé gondoltak arra, hogy a jövőben összeesküvést szervez az ellen 

a Napóleon ellen, aki éppen Európa végleges leigázására készülődött. 

S mivel mindezt senki sem hitte, Justus Grüner államtanácsos a saját 
neve alatt jelenthette be magát, és a rendőrség félannyit sem törődött vele, 
mint például Stein báróval, az egykori államminiszterrel, aki akkor már két 
éve lakott Prágában. Amikor Grüner Prágába érkezett, Stein megtörtén és 
már-már reményt vesztve üldögélt lakásán, a brenntegasséi (Spálená ulice) 
Deym-palotában. Poroszország ekkoriban csatlakozott a franciákhoz, Ausztria 
hasonlóra készült, és II. Ferenc drezdai útra indult éppen, hogy a többi német 
csatlóssal együtt hódoljon Napóleon császár előtt. Blüchert már elkergették, 
amiért késve állította le a felfegyverkezést, Gneisenaut Grunerrel egyidejűleg, 
francia parancsra, rövid úton elbocsátották és Scharnhorst állítólag 
háromszáz tiszttel együtt kilépett a német szolgálatból. Stein bizakodása, hogy 
visszaszerezheti elkobzott birtokait, hiú reménynek bizonyult, és azért 
határozott úgy, hogy elfogadja Sándor cárnak, az utolsó Napóleon-ellenes 
uralkodónak a meghívását és feleségét meg gyermekeit elhagyva 
Oroszországba költözik. 

Grüner is az oroszok szolgálatában áll, de erről persze sem Hardenberg 
porosz államkancellár, sem az osztrák kormány nem tud, különben aligha 
nyújtottak volna számára menedékjogot. Nem, Grüner nem várakozik 
nyugdíjas módjára a Palota-lépcső (Zámecké schody) 184. szám alatti 
lakásában, hanem Balasev orosz rendőrminiszter utasításait követve 
munkához lát. Feladata, hogy Prágában az összeesküvést támogassa; innen 
kell megszerveznie a francia hadsereg elleni kémszolgálatot, irányítania 
a napóleoni seregek hátában élő németség franciaellenes rétegeinek 
valamennyi akcióját. Arra kell törekednie, hogy katonai táviratokat és 
parancsokat fogjon el, zavarja meg a parancsok véghezvitelét, vágja el 
a csapatok utánpótlását, küldjön ki hírvivőket és partizánokat, segítse elő 
a dezertálást és Oroszország védnöksége alatt a leszerelt német tisztekből és 
katonákból német légiót szervezzen. 

Az eljövendő szabadságharc irányításának hálózati központja csakis 
Prága lehetett: 

,Prága alkalmas hely erre a célra, mivel semleges országban, lojális 
környezetben fekszik, mivel Németország egy részében még az elmúlt 
háborúból hasonló vállalkozások előtereként ismerik, mivel közel esik 
mindazokhoz a területekhez, amelyekre a legközelebbi időkben hatni kell, 
mivel ott veszélytelenül és észrevétlenül fenn lehet tartani a kapcsolatot 


a porosz kormányzattal és a leggyorsabban innen lehet az eredményeket 
Oroszországba juttatni..., minden instrukciónak és a vezetésnek Prágában kell 
összpontosulnia." 

Prágában székel tehát Justus Grüner, a terv értelmi szerzője, 

a főügynök, a titkos mammutvállalkozás feje. Alig három héttel Prágába 
érkezése után már egész Németországon végighúzódik levelezőinek láncolata 

., Ismerek néhány, a jó ügy érdekében mindenre kész kapcsolatot, 
összeköttetésbe próbálok velük lépni, fel akarok használni mindenkit, aki 
a korábbi insurrectiókból még megmaradt, és fel kívánom szítani a parazsat, 
hogy Németország újra felszabadítsa önmagát." 

Ügynököket bíz meg, futárláncokat teremt, különleges trükköket talál 
ki, fedőneveket ír elő. A mozgalom forrása Prágában a föld alatt eredt, a föld 
alatt kell Prágában torkolatot is találnia. A Grüner által küldött utasításokat, 

a hozzá érkező jelentéseket háromszorosan, négyszeresen is védik illetéktelen 
kezektől. Az ártatlan (de nem feltűnően ártatlan) levél sorai közé láthatatlan, 
melegítéskor azonban előtűnő írással, ritkás tejjel, különleges vegyi 
összetételű tintával vagy citromlével írták az igazi közléseket. A levél 
rejtjelezett: a kulcsként szolgáló könyv oldalszámát fordított számjeggyel 
tudatják. Ezenkívül fedőneveket is rendszeresítenek. Magát Grunert hol 
Müllernek, hol Falknak hívják, Stein bárót - aki Prágában , Karl Frücht" néven 
lakik - a levelekben , Böttcher"-nek nevezik, Napóleon neve , Heinze" vagy 

, Schwarz", Frigyes Vilmos királyé , Schenck", , Soldin" név alatt pedig magát 
Prágát értik. 

Bonyolult a Prágába vezető út is: Palm, Grüner frankfurti ügynöke, 
jelentéseit előbb von Dittmarnak küldi Weimarba, aki bizalmi embere útján, 
Asba továbbítja; Volkart Reinnek vagy Hofífmannak szóló jelentéseit 
Hamburgból Lipcsébe irányítja, anonnan könyvek közé csomagolva a prágai 
Calve-féle könyvkereskedésbe, amelynek Friedrich Tempsky a tulajdonosa, 
vagy a Widmann-féle könyvkereskedésbe kerülnek. Mikor aztán Tempsky 
a tavaszi vásárra Lipcsébe utazik, utána személyesen jelentkezik Grunernél és 
beszámol neki, miről szerzett Lipcsében tudomást. így például azt a hírt hozza, 
hogy Sayn-Wittgenstein herceget porosz rendőrfőnökké nevezték ki, s a hírhez 
a következő kérdést fűzi: , Meg lehet bízni ebben a Sayn-Wittgensteinben? 
Nem valami francia kreatúra ő is?" Grüner üzleti kapcsolatokat tart fenn 
Ballabene bankárral és a Teinel céggel, sőt - miként erről Limbeck von 
Lilienau városkapitány Kolovratnak, a legfőbb várgrófnak beszámolt - még 
a Weigl és Tsa. bankház is, , amely jelentős kereskedelmi kapcsolatokat tart 
fenn az itteni Moritz Zdekauer nagykereskedővel, állandó levelezésben áll 
Grunerrel". Prágai tartózkodása idején Grüner az orosz kormánytól egyszer 
5000 tallért, később 1394 dukátot és végül 4000 dukátot kap az ügynöki 
szolgálat megszervezésére, az oroszországi német légióba toborzandó tisztek 
útiköltségére, továbbá a partizántevékenység élénkítésére és felkelések 


szítására. Azok között, akiknek Thüringiában felkelést kellene szervezniük, ott 
van Burgsdorff prágai vegyianyag- és pecsétviaszgyáros, egykori tiszt is; de 
családi viszonyai akadályozzák, s azért kénytelen lemondani feladata 
végrehajtásáról. 

Grüner tevékenysége nem marad titokban a rendőrség előtt, néhány 
levelét felnyitják, Hager osztrák rendőrminiszter, de még inkább a prágai 
legfőbb várgróf, Kolovrat, Grüner kiutasítását sürgeti, ,mivel Grüner jelenléte 
kedvezőtlenül hatna az itteni hangulat alakulására, amely amúgy sincs teljes 
összhangban az osztrák állam jelenlegi politikai rendszerével." Gróf Zichy, 

a berlini osztrák nagykövet is küld egy bizalmas jelentést, amelyben közli, 
hogy Grüner, Hardenberghez írt levelében a prágai hangulatot 
kormányellenesnek és a császár prágai fogadtatását rendkívül hűvösnek 
mondja. 

Metternich eleinte meg akarja tűrni Grunert Prágában, , hogy ki 
lehessen kémlelni az Erény Szövetsége tagtoborzó tevékenységének menetét 
és legtitkosabb ágait""", és későb is legfeljebb csak arra hajlandó, hogy 
kiutasíttassa; Poroszországból azonban újabb meg újabb feljelentések 
érkeznek; Bülow állam tanácsostól, a berlini titkosrendőrség vezetőjétől, 
Jankétől, akit demagógüldözése tett később hírhedté, és Berlin egész 
franciabarát bürokráciájától. Poroszország kancelláriája kéri Metternichet: 

, Grüner volt államtanácsost, ki jelenleg Prágában tartózkodik, a lehető 
leggyorsabban ártalmatlanná kell tenni. Ezért tisztelettel kérem 
Nagyméltóságodat, kegyeskedjék olyan irányú utasítást adni, hogy Grüner volt 
államtanácsos, valamint a környezetében lévő személyzet a legnagyobb 
elővigyázatosság és titoktartás betartásával haladéktalanul őrizetbe 
vétessenek, s ugyanakkor kegyeskedjék elrendelni, hogy az összes, Grunernél 
található - és valószínűleg elrejtett - levelek, számlák és a pénzállomány 
lefoglaltassanak. Kívánatosnak tartanók, ha azok a levelek is elkoboztatnának, 
amelyek a letartóztatás után érkeznek Grüner címére. Egyébiránt a prágai 
helyi és személyi viszonyokat nem ismervén, Nagyméltóságod belátására 
bízom, milyen intézkedéseket óhajt hozni. Mivel a Grüner elleni vizsgálat - 
lévén Grüner különben is itteni alattvaló és mint itteni állami alkalmazott már 
korábbi magatartása és kapcsolatai miatt is megérett a büntetésre - az 
irányításom alatt álló hivatal ide vonatkozó jelentése szerint csakis itt vezethet 
kiváltképpen teljes és kielégítő eredményre, ezért kérésemhez mély 
tisztelettel szeretném még hozzáfűzni, kegyeskedjék Nagyméltóságod 
intézkedni, hogy Grunert és társait letartóztatásuk után nekünk szolgáltassák 
ki, a megtalált iratokat, számlákat és pénzállományt pedig küldjék ide, vagyis 
teljesen biztos kíséret mellett adják át Le Cog itteni államtanácsosnak és 
rendőrfőnöknek. Az itteni kormány kellemes kötelességének fogja tartani, 


56 Av, Tugendbund", 1808-ban Königsbergben alapított társadalmi egyesület; burkolt célja a francia 
iga lerázása volt. A következő év végén III. Frigyes Vilmos porosz király feloszlatta. 


hogy viszonzásképpen, valamennyi hasonló esetben, haladéktalanul eleget 
tegyen a cs. és kir. kormány kiadatási kérelmeinek és hogy a Grüner 
kiadatásával kapcsolatos költségeket nyomban megtérítse... Berlin, 1812. 
augusztus 6-án, Bülow." 

Ez a gyalázatos üldözési mód, amelynek aljasságát még az is növeli, 
hogy a berlini levél másolatát a francia kormánynak is tudomására hozzák, 
még Metternichet is arra a véleményre indítja, hogy sok személyeskedés lehet 
a dologban, ,ha nem Hardenberg, akkor Bülow és Janke részéről." A kancellár 
undorodik a gondolattól, hogy kiszolgáltassa Grunert ellenségeinek - az ilyen 
ellenségeknek! 

A letartóztatást mégsem leihet elkerülni, a vádak igen súlyosak. 1812. 
augusztus 22-én éjjel elfogják Grunert, az inasát, Andraet, a lakáját és 
a kocsisát. Titkárát, dr. Langét, és Andraet kiadják a poroszoknak, kihallgatják 
Grüner prágai munkatársait is, Burgsdorff hatósági dorgálásban részesül, 
Tempsky könyvkereskedőt még a kiutasítás veszélye is fenyegeti; egy 
Pochmann nevű postatisztviselőt, aki az összeesküvők levelezéséhez nyújtott 
segédkezet, börtönbüntetésének letöltése után másik csehországi szolgálati 
állomásra helyeznek át. Grüner maga két hónapon át a prágai 
városkapitányság őrizetében marad az Óvárosban. November 2-án bécsi 
rendőrtisztviselők jönnek érte és kocsin Péterváradra (Petrovac) viszik; az 
erőd kapui bezárulnak mögötte. Így tűnik el Justus von Grüner államtanácsos, 
egy várfogoly azonban - , Adolf von Mayer, magánzó" - egy teljes éven át 
vágyódik a tevékeny szabadságra... 

Csupán akkor, amikor a Nagy Armada (Grande Armée) oroszországi 
megsemmisülése tettekre lelkesíti a Grüner által létrehozott szervezetet, 
amikor ellenségei és rágalmazói egycsapásra szintén franciaellenessé lesznek, 
amikor kirobban a szabadságharc, hiszen mindenki felemelte szavát és még 
a király is előjött (Grüner Gneisenauval még Prágában arról tanácskozott, 

a királyt megvetésre méltónak, gyanúsnak vagy elnyomottnak kell-e beállítani 
a nép előtt), s amikor Lipcsében a népek csatájára készülődnek, szabadul 
Grüner is. 


GRASEL ELFOGÁSA 


Izgalmasan kezdődik az ősz 1815-ben. Napóleon már fogságban van, s Bécs új 
szenzációra éhezik: Ferenc császárt, egész udvarát, a hadsereget, az 
igazságügyi hatóságokat és a lakosságot üldözési düh keríti hatalmába, óriási 
hajtóvadászatot rendeznek Grasel, a rablóvezér ellen. Grasel már nincs 
hazájában, Morvaországban, hanem Alsó-Ausztria földjén garázdálkodik, 
bandájával betöréseket követ el és addig kínozza a megtámadottakat, amíg el 
nem árulják, hová rejtették pénzüket. 

November 4-én Oberhollabrunn-nál egy ezredes parancsnoksága alatt 
hatszáz gyalogos és kétszáz lovaskatona fésüli át csatárláncban az erdőt, de 
hiába. A rendőrminiszter azt javasolja, ígérjenek őfelsége magánpénztárából 
négyezer forint jutalmat annak, aki Graselt élve vagy halva kézre adja. Ha 
bűntársai működnének közre elfogatásában, azok kétezer forinttal és 
a büntetlenség biztosításával jutalmazhatók. A döntés azonban úgy szól, hogy 
a jutalmat csakis abban az esetben fizetik ki, ha Johann Georg Grasel élve 
kerül a bécsi városi magisztrátus elé. A jó Ferenc császár nyilvános kivégzést 
szeretne a pénzéért - hisz azt annyira szeretik az aranyszívű bécsiek! S Grasel 
dolga komolyra fordul. A hatóságok semmiféle eszköztől sem riadnak vissza, 

a jutalmat meghirdető plakátokat még cseh nyelven is kinyomatják, de mindez 
nem segít, és ha Ausztria végül mégiscsak megmenekül, az kizárólag egy 
beugrató spiclinek köszönhető. 

David Mayernak hívják, Prossnitzból (Prostejovból) való és átkozottul 
ravasz a terve. Segítőtársnőjét, bizonyos Penkhart asszonyt - természetesen az 
igazságügyi hatóságok segítségével - a látszat kedvéért a drosendorfi 
börtönbe csukatja, mégpedig egy cellába Therese Hambergerrel, Grasel 
imádott Rézijével. Mayer néhány nap múlva üzenetet küld Penkhartnénak 
a börtönbe, készüljön, , álkulcs segítségével kiszabadul". Rézi könyörög, hogy 
szintén szabadulhasson. Rövid, de jól megjátszott habozás után (mintha nem 
éppen Rézi kicsempészése volna a szöktetési komédia célja) kérése 
meghallgatásra talál és a mit sem sejtő Rézi javaslatára mindhárman Horn felé 
menekülnek. Rézi itt a sintér házában helyezi el szabadítóit. A ház elhagyatott 
helyen fekszik és jó szállás Grasel bűntársai számára. De hol van maga 
a rablóvezér? Nincs itt, és Mayer és állítólagos szeretője számára a várakozás 
veszélyes napjai kezdődnek. Náluk is izgatottabb azonban Schopf úr, 

a drosendorfi bíró: hiszen a saját szakállára engedélyezte, hogy a rettegett 
bandavezér szeretője és fontos segítőtársa megszökhessék a tömlöcből. Kínos 
bírósági vizsgálatoknak nézhet elébe, hacsak Grasel letartóztatásával 
bizonyítani nem tudja, hogy ravaszul és célravezetőén járt el. Schopf úr 
idegesen várakozik a horni fogadó egyik szobájában. 

Hamarosan mindnyájuknak tovább kell menniök. A sintérek nem 
akarnak többé menedéket adni sem Rézinek, - szökése nagy feltűnést keltett 


egész Ausztriában (a nép azt hiszi, hogy Grasel, a , Hansjörgel" szabadította 
ki) - sem pedig , megmentőinek", Mayernak és Penkhart asszonynak. Tehát 
tovább utaznak - és Schopf, a bíró megy utánuk. Mayer a gyepmesternél hátra 
hagyta címét (a Brünn melletti Kloboukba utaznak, ahol Penkhart asszonynak 
egy kis vityillója van) és azt az ígéretet, hogy Graselt a határon át Porosz- 
Sziléziába segíti, ha az viszont segít neki egy letovicei gyárba való betörésnél. 

Néhány nap múlva küldönc érkezik a klobouki kunyhóba: Mayer 
menjen kocsival Hornba Graselért. És a titkos ügynök itt valóban 
megismerkedik Ausztria rémével. Sőt, Grasel Mayer nyakába borul: , Istenem, 
végre mégiscsak van egy barátom, aki segít kiszabadulni Ausztriából!" 
Naplementekor utaznak tovább. Az ópium azonban, amelyet a spicli áldozata 
kávéjába kevert, nem hat, viszont eltörik a kocsi kereke és így elkerülik 
a zsákmányra leső csendőröket, akiket Mayer jóelőre értesített. 

Mörtersdorf előtt, alig valamivel éjfél után, David Mayer megállíttatja 
a kocsit, hogy , elhozhassa még egy cinkosát". Grasel és Penkhart asszony 
a kocsiban marad, míg a rendőrügynök az alvó faluba lopódzik és Schopfot 
keresi. Az azonban a falusi bírónál várja a kocsi érkezését és se nem látja, se 
nem hallja a gyalog érkező Mayert. 

Mayernak másokat kell keresnie, akik segítségére lehetnek 
a rablóvezér elfogásában. Lármát nem szabad ütnie. Még lépteinek 
visszhangjától is megijed. Hátha gyanút fogott Grasel és hátha társai lesben 
állnak az árulóra várva? Alusznak a parasztházak, miközben Mayer, remegő 
inakkal, ide-oda bolyong és miközben fegyvere annak a férfinak a kezében 
van, aki , honfitársai esti imájában rögtön az ördög után következik" . 

De lám! - egy ablakból fénysugár villan, a reménység halvány sugara. 
Mayer beles az ablakon: kicsiny söntés, s benn parasztok kártyáznak két 
szabadságos tüzérrel. Halkan kopogtat az üvegen. Kilép a fogadós és ezt 
hallja: , A brünni rendőrség megbízottja vagyok, a kocsimon maga Grasel van, 
mindjárt ideérkezem vele. Neked és a vendégeidnek segítenetek kell 
a megkötözésében... " 

A gazda, Grasel nevének hallatára, ujjával homlokát, ajkát és mellét 
érinti. Hebeg, dadog. Hallani sem akar az ügyről. És Grasel barátai? Bosszút 
fognak állni, elő fognak jönni... 

A rendőrügynök visszautasítja a felhozott kifogásokat: , Az ellenkezés 
a házadba kerülhet. Én magam foglak letartóztatni!" 

A fenyegetés még jobban megijeszti a fogadóst. Beleegyezik, bele kell 
egyeznie. A vendégeket beavatják, megbeszélést tartanak. Csak ketten 
maradnak a vendégszobában, a fogadós és Vollmost, a tüzér. Amikor Grasel 
a szobába lép, Mayer ezt fogja kérdezni: ,Nos, gazduram, hol van a szobánk?" 
Erre a többiek előrohannak a szomszéd szobából, rejtekhelyükről és lefogják 
Graselt. 

A bilincseket addigra előkészítik. 


David Mayer ismét visszamegy a falu határába, ahol a kocsi várakozik. 
Penkhart asszonynak közben nagy erőfeszítésébe került, hogy a kísérője 
hosszú távolmaradása miatt immár nyugtalankodó Graselt lebeszélje 
a kiszállásról. Folyton csak azt ismételgeti, hogy barátja nagyon óvatos és 
először mindent pontosan kikémlel, mielőtt valahol megszállna. 

Mayer beszámol Graselnek: talált egy fogadót, szobát is foglalt, 

a faluban tiszta a levegő. A kocsit Mörtersdorfon át a fogadó elé hajtja. 

, Egyelőre nem fogjuk ki a lovakat" - mondja (szökési készenlét!), hogy ezzel 
leszerelje Grasel esetleges gyanúját. Belépnek a fogadóba. A két férfit 
Penkhart asszony követi. Éjjel egy óra van. 

, Nos gazduram, hol van a szobánk?" Senki sem mozdul. A fogadós ülve 
marad, a kamrából senki sem jön elő. A jelszót elnyeli a csönd. Senki sem 
mozdul a kamrában, senki sem mozdul a szekrényben! Ki is merne rárohanni 
arra az emberre, aki olyan félelmetes nevet visel, mint amilyen a Grasel név! 

A titkos ügynök megismétli a szavakat, hangosan, dühösen: , Nos, 
gazduram, hol van a szobánk?" Megint semmi. Résnyire tárja az ajtót és 
besúgja: , Gyertek már elő!" 

Úgy látszik Graselnek nincs ínyére ez a néhány másodpercnyi 
bizonytalanság. Kabátját az asztalra dobta, de nem ül le. Hirtelen a kijárat felé 
indul azzal az ürüggyel, hogy behozza csomagját a kocsiból. 

Mayer mintha eszét vesztette volna. Most csússzék ki a kezéből az 
áldozat, most szalassza el a négyezer ezüstöt, a polgári érdemkereszt II. 
osztályát; hiábavaló lett volna annyi hónap munkája, hiába nézett volna 
szembe ennyi veszéllyel? Nem és nem! Még ha az életembe kerül sem! Az 
ügynök teljesen elveszti hidegvérét. Dávid rárohan Góliátra. Az megbotlik és 
ebben a pillanatban előugranak az elbújt vendégek is, ki vasvillával, ki 
fegyverrel, ki cséphadaróval. Kétségbeesett kézitusa kezdődik, a megtámadott 
ököllel védekezik és állítólag tőrrel is, végül azonban Johannes Georg Grasel 
mégiscsak ott fekszik megkötözve a kocsma padlóján. Schopf pedig meghallja 
a kocsizörgést, éppen a harc végére megérkezik. A legsúlyosabb kézi- és 
lábbilincsekkel vasalják meg a rablóvezért, Bécsbe viszik, és egész úton 
a mellett az ember mellett kénytelen ülni, akitől megmenekülését remélte és 
aki most a vérpad felé viszi. 

A spicli 2509 forint költségtérítést kap és megkapja a kiírt 4000 forint 
jutalmat is; Penkhart asszony, mint a spicli segítőtársa 400 forintot, 

a fogadóbeli segítők 70, illetve 30 forintot, Schopf, a járásbíró (Grasel 
életrajzírójának, Robert Bartsdhnak a dédapja), a polgári érdemérem középső 
fokozatát, Johann Georg Grasel pedig halálos ítéletet. 

Több mint két évvel később, 1818. január 31-én viszik csak 
a vesztőhelyre. Szeme láttára akasztják fel barátait, Jakob Fáhdinget és Ignatz 
Stanglt, akit ,szép Nácinak" hívtak, és csak ezután teszi a hóhér az ő nyakára 
is a kötelet. 


Az elítélt egy pillanat türelmet kér. Azt hiszik, hogymég mondani akar 
valamit, de csupán annyi történik, hogy tétován, csodálkozva és megvetően 
mosolyog a tömegre, az akasztófák körül tolongó hatvanezer bécsire, és lassan 
- micsoda befejezése ez egy rabló életének! - így szól: , Jézusom, mennyi 
ember!" És ekkor megrándul a kötél. 


A RENDŐRMINISZTER IFJÚ VEJE 


Joseph Fouchét, Otranto hercegét, aki jakobinusként előkészíti a , lyoni 
vérfürdőt", aki XVI. Lajosnak megácsolja a vérpadot, aki Robespierre-nek fejét 
véteti, aki Franciaországban keresztülviszi Napóleon politikáját, aki annak 
elbai száműzetése idején XVIII. Lajos tanácsadója, aki a visszatért császár 
száznapos uralma alatt ismét átveszi a rendőrminisztérium vezetését, aki 
azután a Bourbonok újabb bevonulásáig a hatalom egyedüli birtokosa 
Franciaországban, hogy végül a , legkeresztényibb király""" minisztere legyen 
- ezt a Joseph Fouchét a maga kora természetesnek vette s a történelem is úgy 
kezeli, mint valami nélkülözhetetlen, de érdektelen bútordarabot. 

Harminc hosszú éven át, hat, egymásnak ilyen szögesen ellentmondó 
államforma váltakozása közepette hatalmon tudott maradni! S úgy vélte, 
hatalma tetőpontján áll, amikor Gabrielle-Ernestine de Castellane-Majestro 
kisasszonyt oltár elé vezeti. Öt évvel korábban, 1810-ben, midőn önhatalmú 
angliai tárgyalásai miatt száműzték, Aix-ben pillantotta meg az elragadó 
mademoiselle de Castellane-t. DtArdaud-Jougues alprefektus vezette ott be az 
arisztokrata társaságba, amelynek royalista érzelmei ellenére is imponál 
a Bonapartétól kapott hercegi cím, különösen, ha ez a herceg még , Napóleon 
áldozata" is. Akkoriban még élt Fouché első felesége, a polgárlány Johanna; 
apja, Cognard, a legbefolyásosabb választópolgár volt abban a département- 
ban, amely Fouchét képviselőként beküldte a nemzetgyűlésbe. 

A legitim Bourbonok miniszterének más vitorla alatt kell beeveznie 
a házasság révébe, mint amilyet 1792-ben kifeszített; egy valódi Castellane 
kisasszony ugyanannyi az ő számára, mint amennyi volt császári főnökének 
egy Habsburg-feleség." Fouché, az egykori polgár, 1815. augusztus 1-én olyan 
családba nősül be, amelynek az a büszkesége, hogy ősei részt vettek 
a keresztes hadjáratokban és a Rhone völgyében szuverén hercegként 
uralkodtak. A félhivatalos Indépendant a hymen-hírhez politikai színezetű 
mellékmondatot is fűz; a restauráció minisztere nem mulasztja el, hogy 
magánéletének ez eseménye alkalmából is el ne dicsekedjék azzal, hogy egy 
ideig (bár rövid ideig) kegyvesztett volt Napóleonnál: , Mint értesültünk, 

a király hozzájárult Otranto hercege és a Provence egyik legősibb nemesi 
családjából származó Castellane kisasszony házasságához. Az új házasok 
ismeretsége Aix-ben kezdődött, ahová Bonaparte száműzte volt a herceget, 
akire azóta is szeretettel emlékezik az egész Provence." 

Gábrielle nem visz magával nagy hozományt a házasságba, viszont 
káprázatosán szép, , környezete imádja", s az öregedő herceg féltékeny 
gyöngédséggel szereti. Ez lesz a veszte. 


57 Franciaország királyainak címe 1469 óta. 


58 Mária Lujza, I. Ferenc császár leánya, Napóleon második felesége. 


A rendőrségi iratok nem ismernek olyan rubrikát, hogy , féltékeny 
gyöngédség". 

Úgy vélte, hatalma tetőpontján áll, holott már túllépett rajta, s az út 
lefelé vezet. A Kamara, amelybe három választókerület is beválasztotta (s 
népszerűségét még tovább növelte az a filippika, amelyet a Franciaországban 
vandál módra pusztító szövetséges csapatok ellen tartott), feláldozza őt 
a szélső jobboldalnak. XVI. Lajos leánya, alighogy visszaköltözik a Tuileriákba, 
máris újból nagyon királyi és máris nagyon kérlelhetetlen és kijelenti, hogy 
a , királygyilkost" - pedig a Bourbon-ház neki köszönheti, hogy simán 
visszatérhetett Párizsba! - semmi esetre sem fogadja, még ha tízszer miniszter 
is. És a király is elárulja az árulót: Drezdába küldi követnek. 

Hamarosan vérszemet kapnak a Kamara gyáva reakciósai is, hiszen 
nincs már mit tartaniok az öreg rendőrminiszter leleplezéseitől, és a Chambre 
Introuvable? szavazattal 32 ellenében száműzi azt a férfit, akit a javaslat még 
, Duc d"Otranti"-nak, a határozat azonban már csak , Monsieur Fouché"-nak 
nevez... 

Prága lesz a menedéke. Metternich, aki büszke a rendőrségére, 
Ausztriát Napóleon letűnt császárságának múzeumává teszi, menedéket nyújt 
Louis és Jérőme császári hercegeknek, Elisa és Caroline hercegnőknek, 

a császár második rendőrminiszterének, Savarynak, továbbá Rovigo 
hercegének, Marét külügyminiszternek, Bassano hercegének és sok más 
államférfinak és hadvezérnek, és egyenesen meghívja Fouchét. 

Prágában él Thibaudeau is, Fouché egykori konventi társa, aki szintén 
Napóleon kegyeltje volt, később a gironde császári prefektusa lett, végül pedig 
annak az összeesküvésnek a vezére, amelynek Fouché is részese és - árulója 
volt. Fouché mindezek ellenére azt írja Thibaudeau-nak: abban, hogy éppen 
Prágát választotta menedékhelyül, nagyban közrejátszott az a körülmény is, 
hogy ott régi barátra lelhet; s a , régi barát" megbízást kap, hogy a , Hesseni 
udvarhoz" címzett szálló felét bérelje ki Fouché számára. 

1816. július 4-én a herceg ifjú nejével és első házasságából származó 
gyermekeivel Prágába jön. Sietve tudatja Metternichhel érkezését és 
levelében emlékezteti arra a megbeszélésre is, amelyet pontosan három évvel 
ezelőtt folytatott ebben a városban a kancellárral; már akkoriban is elismerte, 
hogy Napóleon helyzete tarthatatlan, de - zseniális módon - éppen azzal 
próbálta Ausztriát Napóleon oldalára vonni, hogy csakis így lehetne a francia 
császári trónt - megmentve a Bourbonoktól is meg a köztársaságiaktól is - 
Ferenc császár unokája" számára biztosítani. A továbbiakban Fouché, 


59 ,A ritka kamara", az 1815 — 1816 között Párizsban ülésező népképviselők gúnyneve. A kamarai 
választások olyan erős reakciós többséghez vezettek, hogy maga XVIII. Lajos király is meglepetten 
kiáltott fel: , Une chambre introuvable!" ami kb. annyit tesz: Ritkaság egy ilyen kamara! 


6O 1. Napóleon fia, II. Napóleon, a reichstadti herceg (, sasfiók"). 


Horatiusként, arról ír, mily boldog így procul negotiis", - mintha már 
lemondott volna minden földi becsvágyról - s eközben konspirál és levelez 

a fél világgal. Többnyire éppen rejtjeles levelei azok, amelyeknek tartalmát az 
udvar és a kormányzat tudomására akarja hozni - hiszen jobban tudja bárki 
másnál, hogy a , fekete kabinet" elfogja és meg is fejti azokat. Fouché a trón és 
az oltár minden barátjának, vagyis mindazoknak, akik őt száműzték, felajánlja 
segítségét a minisztérium megbuktatására. A szélső baloldal egyik frakciója 
már-már hajlik is az együttműködésre, hiszen olyan adatok vannak Fouché 
birtokában, hogy a kényelmetlen politikusokat - magánéletükre vonatkozó 
leleplezéseivel - mind elhallgattathatja. 

Decazes, Fouché fiatal utódja, rendkívül aggódó hangú levélben 
igyekszik Metternichnél védelmet találni Fouché ármánykodásaival szemben; 
szerinte Fouchénak az a szándéka, hogy , a rendőrminisztériumba való 
visszahelyeztetése érdekében éppolyan heves jakobinusa legyen az 
ellenforradalomnak, mint amilyen jakobinusa volt annak idején Lyonban és 
Nevers-ben a vérszomjnak". Az ifjú rendőrminiszter lehetetlenné akarja tenni 
az idősebbet a bécsi kancellár előtt; szerinte Fouché egyrészt már örökre 
levitézlett, másrészt pedig Poroszország osztrákellenes politikájához próbál 
csatlakozni, ahhoz a politikához, amelynek Justus Grüner a reprezentánsa. Ő, 
ha Decazes gróf tudta volna, hogy négy évvel ezelőtt egy másik állam 
rendőrminisztere hasonló vádakkal illetett Metternichnél egy másik, akkor 
prágai száműzetésben élő rendőrfőnököt, s hogy az a száműzött nem volt más, 
mint a ma ismét hatalmas Justus Grüner! S ha Metternich hercegnek még 
szándékában állt volna is, hogy - akárcsak annak idején a berlini 
rendőrfőnököt - most letartóztassa a párizsit, ez a párhuzam bizonyosan 
meggondolásra intette volna! 

Kolovrat gróf, a prágai legfőbb várgróf, Sedlnitzky osztrák 
rendőrminiszter külön utasítására, természetesen kémkedik a kémkedés 
nagymestere után, dehát ehhez nem kellett párizsi feljelentés, hiszen ezt a célt 
szolgálta már maga a meghívás is a Március előtti feketesárga világba. 

Az, hogy figyelik, nemigen zavarja Fouchét. Reménykedik. Azt reméli, 
hogy visszahelyezik hatalmába. Egyre támad. Reggel hattól este tízig 
kovácsolja a damoklészi kardokat és szövi a szálakat, hogy összebogozhassa 
őket; írja a Feljegyzések Otranto hercegéről című könyvét, közzéteszi 
Wellington herceggel való levelezését s megszámlálhatatlan mennyiségű 
levelet küld Franciaországba, amelyekben bejelenti emlékiratai kiadását. 

A prágai felső tízezer számára egyhónapos szenzáció volt a híres 
párizsi államférfi megjelenése; maga a legfőbb várgróf is szívélyesen fogadta 
és meg is látogatta. De a kíváncsiság hamar kielégül, s a cseh arisztokrácia 
gőgösen fordul el , a csőcselék egykori szövetségesétől". 


61 Távol a közügyektől. 


A francia menekültekkel nemigen érintkezik, helyesebben, azok 
nemigen érintkeznek vele, hiszen 1815. július 24-én ő írta alá azt a listát, 
melynek alapján Napóleon ötvenhét legbensőbb hívét száműzték - holott 
nevének a felsorolás élén kellett volna állnia. 

A hercegné, bár hercegi címét a parvenű Bonaparténak köszönheti, 
mégiscsak született Castellane grófnő, s a forradalom e kísérteteit, , ezeket 
a Brutusokat" látni sem akarja. Valószínűleg utálja Thibaudeau-t is, aki pedig 
feleségével és Adolf fiával gyakori vendég a háznál. Éppoly ellenszenvesek 
neki, mint a férjének. Habár a császár két egykori bizalmasa barátságos és 
udvarias egymás iránt, másokhoz intézett leveleikből mégis kitetszik, hogy 
a ,régi barátok" - az áruló és az elárult - gyűlölik egymást. 

Fouché brosúráinak és annak a fenyegetésnek, hogy memoárjainak 
megjelenése várható, nagy hatása van Franciaországban. Chateaubriand De la 
monarchie suivant la Charte című könyvében súlyosan megvádolja Fouchét, 
aki azonban válaszképpen leleplezi, milyen bensőséges kapcsolat állt fenn 
Chateaubriand és Napóleon meg az általa bíborossá tett nagybátyja, Fesch 
között; a Journal des Débats szerkesztőjét, Mr. Saint-Victort, aki a Wellington- 
levelekről írt glosszájában megtámadta a , királygyilkost", Fouché úgy 
jellemzi, mint egykori megvesztegetett rendőrbérencet, s megfenyegeti, hogy 
leleplezi magánélete titkait. A Pamphlétaire azt tárgyalja, milyen hóhér- 
tevékenységet fejtett ki Fouché Napóleon alatt; a Vrai Libéral pedig arról ír, 
hogyan árulta el a forradalmat, és a kerületi bíróság, amelynek hatáskörébe 
tartozik Fouché ferriéres-i birtoka, megvonja tőle, a polgári értelemben halott 
embertől azt a jogot, hogy gyermekei gyámja lehessen. 

A nyugdíjas Fouché ekkor megtízszerezi önmagát, titkára, Demarteau, 
cikkeket ír és küldöz szanaszét; Ribou kisasszonynak, a gyerekek 
nevelőnőjének is diktál, azonkívül a szegény asszony szinte a végkimerülésig 
körmölheti a másolatokat; névtelenül és álnéven ragyogó védőiratok jelennek 
meg a Írancia és az osztrák sajtóban, sőt még Madame de Staél hagyatékából 
is előkerül egy, a hercegre nézve előnyös levél? (hamarosan ki is tudódik, 
hogy hamisítvány), egy bizonyos szépnevű (de nem létező) Chevalier de la 
Roche-Saint-André úr , a herceg akarata ellenére" küldözgeti a hercegről írt és 
őt tisztára mosni szándékozó leveleit a sajtónak. Fouché lakása a prágai 
Kelmefestő-szigeten (a későbbi Zsófia-szigeten, ma Slovansky ostrov) 
valóságos propagandaközpont, amely egész Franciaországot ellátja anyaggal. 

Váratlanul azonban magántermészetű kellemetlenségei támadnak 
ennek a rendőri hatalmasságnak, aki világéletében magántermészetű dolgok 
leleplezésével kellemetlenkedett. 

Az ifjú Thibaudeau és az ifjú hercegné között gáláns szálak szövődnek; 
az asszony látja, hogy a , legkeresztényibb király" teljhatalmú minisztere, 


62 Mme de Staül francia írónő Napóleon ellen foglalt állást, aki őt 1803-ban Párizsból száműzte. 


akihez valaha nőül ment, immár sem nem teljhatalmú, sem nem miniszter, 
ellenben továbbra is beletemetkezik a politikába, miközben neki, 

a hercegnének, halálra kell unnia magát Prágában, emellett a férj öreg is, 

a barát pedig fiatal - a született Castellane grófkisasszony tehát eltekint 

a ténytől, hogy Adolf Thibaudeau csak polgár, s apja ráadásul , azokhoz 

a Brutusokhoz", a forradalom kísérteteihez tartozik... Fouché jobb rendőr, 
mint az osztrákok; előbb veszi észre - micsoda szégyen Metternichre! - 

a szerelmi játékot, mint amazok, habár a saját házában játszódik le. 
Magánkívül a dühtől, levelet ír Thibaudeau-nak, a fiút kitiltja házából, az apát 
pedig - biztosítja, hogy megőr6zi iránta a régi barátságot. 

A botrány az utca szájára kerül; egyesek azt gyanítják, hogy az öreg 
Thibaudeau és neje maguk biztatták fel a fiukat, hogy próbálja elcsábítani 
a hercegnét s eképpen álljon bosszút a bonapartisták árulóján; Fouché pedig 
elterjeszti a hírt, hogy Adolf csupán leánya kezét kérte és kosarat kapott. 

A faubourg Saint-Germain? nagy örömére a francia lapok is 
tudósítanak a botrányról s szabályszerű szöktetésről közölnek részleteket, azt 
állítják, hogy az ifjú Ihibaudeau-t és a hercegnét Frankfurtban látták s hogy 
ott a hercegné szépsége és ékszerei feltűnést keltettek. És minél több levelet, 
helyreigazítást és újsághírt küldöz szét Fouché, annál inkább tapasztalnia kell, 
hogy a személyes védekezésben nem áll olyan biztos lábon, mint a személyes 
támadásban; hogy írásai nem keltettek bámulatot politikai munkabírása iránt 
és visszahívását sem vonták maguk után; - hogy nevetségessé vált abban az 
országban, ahol eddig csak rettegtek tőle. Minden reményétől megfosztva 
költözik el 1818 augusztusában Prágából előbb Linzbe, majd Triesztbe; itt hal 
meg 1820-ban, hatvanegy éves korában, bár már régóta nyolcvanévesnél is 
idősebb aggastyánnak látszott. 


63 Ar1francia főnemesség lakónegyede Párizsban. 


AZ ELADOTT MENYASSZONY MEGVÁSÁROLT SZÖVEGÍRÓJA 


Karel Sabina. Neve üstökösként tűnt fel a Március előtti cseh irodalom egén; 
magasztalták mint költőt és publicistát; A sivatagban című könyve a csehek 
első naturalista és társadalmi regénye; ő írta meg Smetana számára 

A brandenburgiak Csehországban címmel az első hazai operaszöveget, és 
nemzetének zenei büszkesége, Az eladott menyasszony is neki köszönheti 
szövegkönyvét. 

A Március letörése után 1849. május 10-én Karel Sabinát mint 
a forradalmi bizottmány volt főnökét a császári és királyi poroszlók 
letartóztatják. Három évig ül vizsgálati fogságban, kötél általi halálra ítélik, de 
az ítéletet kegyelemből tizennyolc évi börtönbüntetésre változtatják. 
Letartóztatásának nyolcadik évfordulóján, 1857. május 10-én, újabb 
amnesztiával, elhagyhatja az olomouci erődöt. 

Utolsó cellatársaival, Sladkovsky doktorral és Zimmer doktorral együtt 
visszatér Prágába. Itt oly nagyarányú írói, újságírói és szónoki tevékenységet 
fejt ki, hogy munkái - felületességük miatt - sokat vesztenek irodalmi 
értékükből. Ennek ellenére hatása változatlanul nagy, az új eszmék 
előharcosát, a vértanút látják benne, s továbbra is népszerű. 

... továbbra is népszerű, amíg egy szép napon ki nem zárják a nemzet 
soraiból. Kitudódik ugyanis, hogy Karel Sabina besúgó; jelentéseket küldözött 
a rendőrségnek. Bűnét hazaárulásnak minősítik és egy titkos vésztörvényszék, 
amelynek illetékességét elfogadja, kiutasítja az országból. 

A sajtó a vádak pergőtüzét zúdítja Sabinára: egyedül ő felelős 
a nemzeti mozgalmak minden kudarcáért; ő szónokolt a leghevesebben 
a tiltakozó gyűléseken Ausztria ellen, hogy utána beárulja a többi szónokot; ő 
biztatta fel Vincenc Kerbert a rendőrkapitányság elleni bombamerényletre s ő 
adta fel a merénylőt; munkásoknak tartott előadásaiban vérszomjas tanokat 
hirdetett, hogy a rendőrség a munkásszervezeteket feloszlassa és 
funkcionáriusaikat letartóztassa, s ő mindezért a júdáspénzt zsebrevághassa. 

Sabina megírja védekezését. Eszeveszetten vagdalkozik, majd minden 
második szava szitkozódás. Gazemberek, hazugok, csibészek, sohasem voltam 
rendőrspicli, sohasem voltam áruló! A hazugságok és a rágalmak elleni 
védekezés című brosúrájának minden mondatából szenvedély, fájdalom és düh 
árad. És aztán megvallja, mi a vétke. 

, Hogy abban a kétségbeesett pillanatban kiszabaduljak a zsarolók 
karmaiból, hogy ne kelljen lemondanom azokról az eszményekről, amelyeket 
évek óta követtem s amelyek fegyházba, sőt majdnem bitófára juttattak, hogy 
szóval és tollal tovább dolgozhassam céljaimért, anélkül, hogy ki lennék 
szolgáltatva az akkori áldatlan kiadói viszonyok közepette az írókat ért 
megaláztatásoknak, és hogy folytathassam írói munkásságomat anélkül, hogy 
a nemzetnek ártanék - e gondolat kísértett szüntelen s végül belevitt abba 


a bűnbe, amely most, tizenegy év után, oly rettenetesen bosszulja meg magát. 
E miatt az egyetlen bűn miatt most olyan árulások százaival is vádolnak, 
amelyekben pedig sosem voltam vétkes. Megtévedésem bizonyítékaként egy 
1861-ből származó levelet lobogtatnak, ami elegendő volt nekik ahhoz, hogy 
most engem kárhoztassanak a haza minden szerencsétlenségéért, a csehek 
üldöztetéséért; s habár röviddel ezután a sors csodálatos fordulata révén 

a közállapotok jobbra fordultak és én, visszatérve a helyes útra, jobbik énem 
sugallatára hallgatva, buzgó és sokoldalú tevékenységgel szolgáltam ismét 
a haza ügyét - a hazugok és rágalmazók rosszindulatból és rövidlátásból 
károsnak állítják be tevékenységemet s a bosszú e fanatikusai már második 
dédici Mílotánakő: is nyilvánítottak." 

Ezután a titkos vésztörvényszék tárgyalásának leírása következik: , Az 
a bizonyos 1861. évi írásom hazafiak kezébe került. Egyikük egy este magához 
rendelt, s odaérkezve, bíráim körében találtam magam. Erre már az első 
szavaknál rájöttem és nem is mocskoltam be magam hazugsággal, hanem 
megmondtam nyíltan és becsületesen: rIgen, én írtam ezt a levelet. c 
Határozottan visszautasítottam azonban a többi vádat, mivel minden más 
hazugság volt. Bíráim választás elé állítottak: vagy elhagyom nyolc napon 
belül a hazai földet, vagy nyilvánosságra hozzák az ügyet. Egyikük 
kijelentette: xön elmehet Oroszországban élő leányához. Elutazása senkinek 
sem fog feltűnni, hiszen közismert, hogy betegsége után levegőváltozásra van 
szüksége. Bizonyos idő elteltével ismét visszatérhet és folytathatja irodalmi 
tevékenységét.cx A kivándorlást választottam. Azért tartottam ezt 
előnyösebbnek, mert tudtam, mennyire örülnének ellenségeim, ha a dolog 
nyilvánosságra kerülne; mint ahogy most is a végtelenségig felnagyítják 
ügyemet hazugságaikkal s egy bűnből százat csinálnak. Nyolc nappal később 
száz forintot kaptam a hosszú, talán évekig tartó útra, amely az idegenbe vitt." 

A tárgyalás részvevői nem tudták megakadályozni, hogy Sabina árulása 
ki ne szivárogjon. 

, Drezdába utaztam - írja Sabina - de már három nap múlva 
olvashattam az egészet a német lapokban.És ezzel megindultak a véget nem 
érő sajtótámadások, hazugságok és rágalmak s mind a mai napig újra meg 
újra elölről kezdődnek. A nekem tett ígéretet nem tartották be, s nyíltan 
megmondhatom, hogy hazugságaikkal, rágalmaikkal és azzal, hogy így 
megtévesztik a nemzetet, messze fölülmúlják az én vétkemet. És én 
egyetlenegyet sem ismerek e gazok közül, aki bűnös eltévelyedését a nemzeti 
ügy oly lángoló szolgálatával próbálná jóvátenni, mint ahogyan én tettem 
eddig, érzésem és lelkiismeretem szavát követve." 

Sabina ezzel a védekezéssel a rázúduló ütéseket próbálta kivédeni, de 
írása nem hatott a kortársakra. Nyomorban halt meg, 1872. december 9-én. 

Koporsóját csak néhány hű munkásember követi. A Smetana-opera címlapján 
továbbra is csak ez áll: , Szövegét írta K. S." 

Több író foglalkozott már Sabina személyével lélektani alapon, de úgy 
látszik, egyikük sem tudta elképzelni, hogy a rendőrséggel oly jelentéktelen 
híreket is titkos értesülésekként lehetett közölni, amelyek bármely újságban 
megjelenhettek volna. Egyedül Hálek veszi számításba ezt a lehetőséget: , Ha 
csupán egyetlen sor is fennmaradt volna abból, amit Sabina kenyéradóinak írt, 
akkor tudnánk meg, kivel is volt dolgunk." És J. Máchal professzor 
hasonlóképpen vélekedik: , Kérdéses, hogy egyáltalán kárt okozott-e Sabina 
a mi érdekeinknek a jelentéseivel. Ez nem bizonyosodott be. Sabina titkát 
a titkos rendőri irattár rejti." 

De ma már az sem. Sabina rendőri iratai állítólag elégtek. 

7, vő 

Amikor Skedl professzort megbízták azzal, hogy adja ki Taaffe miniszterelnök 
politikai hagyatékát, az akkori Prága egyes helyi eseményei és személyiségei 
iránt érdeklődve, hozzám fordult felvilágosításért. Én viszont felhasználtam az 
alkalmat arra, hogy Taaffe iratai között Sabinára vonatkozó vagy tőle 
származó dokumentumok után kutassak. 

Egyet sikerült találnom, Sedlaczek prágai rendőrkapitány jelentését, 
aki a kormányelnököt közvetlenül tájékoztatta a politikai eseményekről: 

, Megbízható (bizalmas) értesülések szerint dr. Sladkovsky Bécsben 
járt, ahol tárgyalásokat folytatott a választói reformról és a választási 
rendszerről, és csak tegnap este tért vissza gyorsvonattal Prágába. 

Megbízottam eddigi értesülései szerint Sladkovsky bécsi útjára mintegy 
két nappal ezelőtt igen titokzatos körülmények között került sor, s egyedül dr. 
Julius Grégr tudott róla. Sladkovsky két-három nappal ezelőtt betegségével 
mentette ki magát az Ifjú-csehek pártjának" klubjában (a Mozny-féle 
vendéglőben) s tegnap este 11 óra tájban érkezett meg, bizonyára nagyon 
éhesen, de , győzelemittasan" a vendéglőbe, ahol bizalmasan közölte Karel 
Sabina íróval és dr. Kucerával, hogy a kiegyezést illetően a legjobb úton 
haladnak. Megbízottam szerint dr. Sladkovsky közlései nyomán fel lehet 
tételezni, hogy őt valaki Bécsbe hívta és hogy a tárgyalásokon dr. Giskra 
miniszter úr őexcellenciája is részt vett. 

Sladkovsky állítólag úgynevezett , kiegyezési szivarokat" kapott 
a miniszter úrtól, amelyeket ezekkel a szavakkal köszönt meg: xEbben 
a szellemben viszem őket Prágábacx. Három ilyen szivart állítólag Sabina is 
kapott tőle. 

Prága, 1869. december 1-én. 

sedlaczek." 

Mily jellegzetesen osztrák ez az irat! A prágai rendőrfőnök jelentést 
tesz a bécsi kormány főnökének, hogy a kormány vendégül látta az Ifjú-csehek 
egyik vezetőjét Bécsben és az valóban járt is Bécsben! Spicli jelenti viszsza 
a kabinetnek, hogy annak egyik tagja kiegyezési tárgyaláson vett részt! 

A prágai rendőrfőnök eredeti értesülése csupán annyi, és sajátkezűleg, 
sürgősen tudatja is Béccsel, hogy Sladkovsky , nagyon éhesen" érkezett 
a vendéglőbe. Igen, de melyik vendéglőbe? - kérdezhetné a miniszterelnök, ha 
a rendőrfőnök nyomatékosan nem közölte volna, hogy Mozny vendéglőjéről 
van sző. És az osztrák miniszterelnöknek Prága útján kell arról értesülnie, 
hogy belügyminisztere szivarokat ajándékozott a prágai vendégnek! Továbbá, 
hogy ezekből a szivarokból Sladkovsky hármat Sabinának hozott. Illetve 
, állítólag" hozott. Ilyen óvatosan fogalmazza meg a rendőrfőnök ezt az 
államtitokfontosságú közlést, amellyel közvetlen titkos jelentése zárul. 

Sedlaczek udvari tanácsosnak természetesen esze ágában sincs azt 
hinni, hogy valami újat jelentett volna legfelsőbb elöljárójának vagy hogy az 
idézőjelbe tett , győzelemittas" hangulatnak bármi jelentősége is volna. 
Csupán annak akarja jelét adni, milyen tájékozott és milyen gyors, s ezért 
aztán minden olyan apróságot leír, amiről csak tud, sőt megbízottját is 
félreérthetetlenül elárulja: Sabina az, aki a jelentést tette. 

Sabina tehát hazudik, amikor a hazugok ellen írt védőiratában azt 
akarja elhitetni: csak 1861-ben volt a rendőrség besúgója, de , röviddel 
ezután", amikor , a sors csodálatos fordulata révén a közállapotok jobbra 
fordultak", ismét , a helyes útra" tért. Ez az irat azonban azt bizonyítja, hogy 
még 1869-ben is, tehát valószínűleg egészen leleplezéséig, a rendőrség 
szolgálatában állott. Hogy milyen terepen vetették be, az írói 
rátermettségéből és politikai helyzetéből következett: a nagy politika 
területéről kellett értesüléseket szolgáltatnia, a politikai helyzetről kellett 
írnia, vezércikkszerűen, az olyan névtelen spicli-jelentések modorában, mint 
amilyenek az összeomlás után a bécsi levéltárakból nyilvánosságra kerültek és 
amelyekről a cseh sajtó is elismerte, hogy azok a nép véleményét és vágyait 
helyesen tárták fel a kormány előtt. 

Sabina így Az eladott menyasszony hőséhez hasonlíthatta magát, aki 
csak látszatra adja el becsületét és csak azért, hogy vetélytársának ártson. Ha 
semmi mást nem tett, mint azt, hogy a fentihez hasonló jelentéseket adott 
a rendőrségnek - és mindaddig ezt kell hinnünk, amíg más terhelő 
bizonyítékot nem találunk -, akkor bízvást elhihetjük neki, hogy ,én sem 
a nemzet ügyének, sem senkinek nem ártottam, s szerencsétlenségbe senkit 
sem sodortam." 

De ez sem változtat tárgyilagos ítéletünkön egy olyan emberrel 
szemben, aki a reakció besúgójaként együttműködött a rendőrséggel. 


BOMBAMERÉNYLET A RENDŐRSÉG ELLEN 


Éjjel fél kettőkor robbanás ébreszti a Ferdinánd utca lakóit. Ablaktáblák 
törnek be, a repeszdarabok még a harmadik emeleti lakásokba is berepülnek. 
A rendőrkapitányság pincéiben és folyosóin lőporszag terjeng. 

Megállapítást nyer, hogy az egyik pinceablakon egy régi osztrák 
hatfontos gránátot dobtak be az utcáról a rendőrség épületébe s gyújtózsinór 
segítségével felrobbantották. 

A prágai rendőrség - amelyet éppen a minap államosítottak, mert 
a régi városi közbiztonsági szervek nem tudták megakadályozni a Német Ház" 
előtti tüntetéseket - úgy érzi, hogy gúnyt űznek belőle és hogy fenyegetett 
helyzetben van. A tettesek talán azt akarták mondani: , Látjátok, még 
magatokat sem tudjátok megvédeni!" De az is meglehet, hogy most 
egymásután minden osztrák hivatal ellen bombarényletet próbálnak elkövetni. 
Amúgy is erjed-forrong most Prágában minden. 

Felhívások jelennek meg az utcasarkokon: , Ezer forint jutalom annak, 
aki célravezető bejelentésekkel elősegíti a tettes elfogását..." A hirdetményt 
maga Öméltósága Albert Sedlaczek, Ritter von Granthal, cs. és kir. udvari 
tanácsos, rendőrkapitány írja alá. Ezer forint - nagy pénz. Meg is növeli 
a felrobbant bomba hatásfokát. El is éri, hogy másnap reggel, 1869. június 12- 
én elfogják a főbűnöst s hamarosan bűntársait is. 

Abban a szobában, ahol Vincenc Kerbert, azt a huszonegyéves kitanult 
géplakatost, aki most az , Oul" ( kaptár") munkás önképző egylet könyvtárosa, 
letartóztatják, nyomdagépet is találnak a szükséges felszereléssel, továbbá 
tízkrajcáros érmék galvanoplasztikai úton való előállítására alkalmas 
matricákat, a , Jednatelství z Blaníka" (Blaníki rend) egyesület alapszabályait, 
amelyeknek első cikkelye , Csehországnak az osztrák németség 
rabszolgajárma alól való felszabadítását" tűzi ki célul, és végül egy illegális 
újság kézirat-anyagát, köztük egy Ferenc Józsefhez, Ausztria császárához 
intézett felmondólevelet. Lefoglalják azoknak a röplapoknak és plakátoknak 
néhány példányát is, amelyeket az elmúlt két évben a kapualjakban szórtak 
szét vagy az ajtóréseken dugdostak be a lakásokba, ilyen vagy hasonló 
szöveggel: Nem alkuszunk! Közeleg már felszabadulásunk pillanata! Elárulja 
nemzetét, aki kegyet koldul a zsarnok Ausztriától! Vesszen a vérünkön, 
kultúránkon és szabadságunkon élősködő vámpír! Legyünk résen! J. Z. B." 
Ilyen röplapokra nyomtatták a fehérhegyi csatáról szóló dal szövegét is, 
melynek fordítása így hangzik: 

, Láttad a sírt? 

Prágán zúg a vad vihar, 

Gyászba dől a nap s kihal. 

Csengve bong harangok tornya, 

Hősök buknak itt a porba. 

A Fehér Hegy vérben áll, 

Rőtre festi száz halál. 

Bosszút ki áll? 

Tűnt napok, hogy mennydörögnek, 

Szellemük maradt öröknek, 

Mártírsorsunk kínja tép, 

Meddig tűrje még a nép? 

Tett a fegyver, tettre fel, 

Bosszulónk immár közel. 

Mikor jön el? 

Kínjaink még meg se szűntek, 

Vér itatja még sebünket, 

Holt atyáink síri házát 

Most is gyilkosok gyalázzák. 

Fogd a kardod! Mindenütt 

Készen állj, az óra üt!" 

Kerberrel együtt letartóztatják a rend többi vezetőjét is, és 
bűntetötörvényszék elé kerül valamennyi: Otakar Fiala tapétázósegéd, más 
néven Kopriva, huszonkét éves; Frantisek Kolacií reálgimnazista és Jan 
Ladislav Chalupa munkás; Vilém Kerber huszonnégyéves biztosítási tisztviselő, 
Vincencnek, az elsőrendű vádlottnak bátyja, és a negyvenhárom éves Alois 
Grossmann fogyasztásiadó-beszedő. Több mint fél évet töltenek vizsgálati 
fogságban. Érzik, hogy honfitársaik meleg rokonszenvvel kísérik sorsukat, 
ilyen jelszavakat kiabálnak: Éljen a cseh köztársaság! Éljenek a felkelők! Le 
a németekkel! Halál a császárra! - és énekelik a dalt, melyet Vilém Kerber 
szerzett: 

, A tu prazskou policii vvhodíme pumama.(És bombával röpítjük 
a levegőbe a prágai rendőrséget.) A cellából bizakodó hangú leveleket 
csempésznek ki, és a prágai rendőrség, attól való félelmében, hogy 
a néphangulat a bírákra is hatással lesz, s a letartóztatottak nagyobb baj 
nélkül fogják megúszni a tárgyalást, nyomban , elfog" egy ilyen kicsempészett 
levelet és sietve továbbítja azt a miniszterelnökhöz, mégpedig a cs. és kir. 
büntetőtörvényszéket egyenesen denunciáló bevezetéssel. , Ebben a levélben 
benne van mindaz, amiről Fialát a büntetőtörvényszék előtt kihallgatták, ami 
nyilvánvaló bizonyíték arra. nézve, hogy a letartóztatottaknak jó értesüléseik 
vannak, valamint arra is, hogy kedvük szerint levelezhetnek a külvilággal!" 

1870. január 29-től február 18-ig tart a tárgyalás a merénylet szervezői 
ellen, nyolcvan tanú jelenik meg a bíróság előtt, a tanácsterem s az utca 
zsúfolt. A közönség szíve a vádlottaké, a tömeg gúnyolódása zavarba hozza 


a terhelő tanúkat, ezért az utolsó héten a tárgyalást zárt ajtók mögött 
folytatják le. 

A tárgyaláson kiderül, hogy Václav Jedlicka kesztyűkészítő, a titkos 
szövetség tagja jelentette fel barátait, hogy a jutalmat megkapja. A vádlottak 
ügyesen védekeznek. Mindent egy Wilhelm Schaffner nevű német íróra 
fognak, aki 1869. július 13-án a börtönben felakasztotta magát, és egy 
bizonyos Kornalik nevű szűcsre, aki már elmenekült Csehországból. 

A hazaárulás vádja miatt körözött Leopold Schmid váratlanul megjelenik 

a bíróság előtt, hogy a vádlottak javára tegyen vallomást. Azonnal 
letartóztatják. Vincenc Kerber vádlottat hazaárulás, hatóság elleni merénylet 
és pénzhamisítás bűntette miatt tíz évi fegyházra! Otakar Fialát alias Koprivát 
hazaárulás miatt hat évi, böjtnapokkal szigorított fegyházra, és Vilém Kerbert 
rendzavarás miatt héthónapi fegyházra ítélik. 


EGY HAMIS KULTÜTÖRTÉNETI OKMÁNY IGAZ TÖRTÉNETE 


Fél évszázadon át adózott csodálattal az irodalmi világ a Dvúr Králové-i 
(königinhofi) kéziratnak, és azután csaknem fél évszázadig tartott még, míg 
a nyelvtudósok harca eldőlt és a nagyértékűnek nyilvánított lelet 
hamisítványnak bizonyult. 

1817. szeptember 16-án az ifjú Václav Hanka, az ószláv irodalom egyik 
legreményteljesebb tudósa, a Labe-(Elba)parti Königinhof templomának 
tornyában, a huszitakori oszlopok alatt régi kéziratokat talált: tizenkét lapot és 
két pergamen-szalagot, melyek cseh nyelvű lírai és epikai költeményeket 
tartalmaztak. Hanka boldogságtól sugárzó levélben számol be felfedezéséről 
pártfogójának, a tudós Dobrovsky abbénak. Ez nem kevésbé boldog és 
izgatott. És azzá lesznek a művészet és tudomány iránt mind ez ideig nem 
túlságosan érdeklődő nacionalisták is, miután Dobrovsky, Hanka és Palacky 
a talált kincset szövegkritikailag kiegészítve, azzal a következtetéssel adták ki, 
hogy az írásmű az 1280-1290 közötti évekből származik s a 830. év körüli 
eseményeket írja le. 

Csehországon kívül is óriási feltűnést keltett a lelet. Goethe is üdvözli 
és A csokrocska című lírai költemény német fordítását hatsoros versszakokban 
költi át; Grimm és Chateaubriand elragadtatott hangon nyilatkoznak, La 
Motte-Fougué hódoló versben köszönti a felfedezőt, az egyetemek 
irodalomtörténészei új fontos megállapításokat tesznek a Dvűr Králové-i 
kéziratról és új szépségeket fedeznek fel benne; Berlinben és Rómában még 
olyanok is akadtak, akik azért kezdtek csehül tanulni, hogy a Jaroslav-eposzt 
eredetiben olvashassák. 

Tudósok revideálják és helyesbítik életük főművét az újonnan 
felfedezett adatok alapján; megszületik az új, harcos nacionalista 
irányköltészet, de egyben az új, mélységesen cseh líra is; a népben pedig 
nemcsak azok iránt a harcias ősök és daliák iránt támad lelkes tisztelet, 
akikről a pergamenek tudósítanak, hanem a nemzeti nyelv iránt is. - A kézirat 
felfedezése egyébként a nemzeti fejlődés egyik különösen élénk szakaszára 
esett; a cseh politikai élet felvirágzott és talán egyetlen más népnél sem 
fejlődött ily sikeresen és határozottan. És hogy a hála természetes 
kötelességét leróják, a Dvür Králové-i lelet negyvenedik évfordulóján az írók 
és költők Neruda vezetésével megjelentek Hanka előtt, hogy köszönetét 
mondjanak neki, hiszen szerencsés felfedezésével új alkotásokra serkentette 
az évszázadok óta alvó honi művészetet. Hanka nem elégedett meg első 
sikerével, hanem időközben különböző könyvtári gyűjteményekben hét újabb 
ócseh írást kutatott fel, talált egy latin szövegbe beiktatott fordítás-töredéket 
János evangéliumából (tizedik század) és a 109. és 145. zsoltárból; cseh nyelvű 
glosszákra bukkant a Mater Verborum egyik példányában, ezenkívül felfedezte 
a VWysehradról szóló ősi regét meg Libusa jövendölését, és régi nyelvemlékre 


ismert egy Zelená Horából neki küldött kéziratban. Igazán megérdemelt hát 
minden tiszteletet. 

De az ünnepélyes jubileum után egy évre villám csapott le a derült 
égből: a ma már nem létező Tagesbote aus Böhmen című újság aláírás nélküli 
tárca-sorozatában, nyilván egy szakember vizsgálódásai alapján, nyíltan 
hangot kapott a gyanú, hogy a híres Dvűr Králové-i kézirat hamisítvány s 
a híres Václav Hanka hamisító. Micsoda harc kezdődött! Ez a harc nemcsak 
a tudományos igazságért folyt; a cikk szerzőjét csehellenes politikai 
motívumok és bizonyos káröröm is vezette. És a túlsó oldalon is eltorzította az 
igazság megtalálásának óhaját a Right or wrong, my country! ( [gaz vagy nem 
igaz, mégiscsak a hazám!") motívuma. Maga Hanka, aki eredetileg a Kéziratos 
hazugságok és paleográfiai igazságok címen megjelent öt cikket előkelőén 
észre sem akarta venni, a közvélemény nyomására kénytelen volt pert indítani. 

A prágai tartományi törvényszék 1859. augusztus 25-én David Kuh 
alperest, a Tagesbote aus Böhmen kiadóját, a büntetőtörvénykönyv 498. §- 
ában meghatározott, a becsület biztonsága ellen sajtó útján elkövetett 
vétségben bűnösnek mondja ki és ezért kéthónapi, mindkét hónap első és 
harmadik napján böjttel súlyosbított elzárásra, valamint a száz forint 
óvadékösszeg elkobzására, továbbá a büntetőeljárás költségeinek 
megfizetésére ítéli. Az ítélet indokolása kimondja, hogy , a cikkek nem is 
magyarázhatók másképpen, mint hogy V. Hankának mindaddig viselnie kell az 
irodalmi hamisítás gyanúját, míg nem tudja ez alól tisztázni magát, s mivel 
a paleográfiai vizsgálatokat mind ez ideig még nem ejtették meg, a cikk 
szerint mind a mai napig csalónak számít!" 

A prágai tartományi felső törvényszék 1859. szeptember 26-án 
jóváhagyja az ítéletet és még többet lát a JTagesbote cikkeiben: azt a vádat, 
hogy , Hanka tudatosan félrevezette és megtévesztette a közönséget. 

A tartományi felső törvényszék véleménye szerint nem vonható kétségbe, hogy 
ez kimeríti a felperes részéről az alperes ellen emelt becstelen eljárás vádját." 

A legfelső törvényszék azonban - mert a per az elé is eljutott - nem 
osztotta a két alsó bíróság felfogását. Megváltoztatta az ítéletet, felmentette 
David Kuht az ellene emelt vádak alól és ártatlannak nyilvánította. , Annak 
a kérdésnek az eldöntése, vajon a felfedezett kéziratok egyike vagy másika 
eredeti-e vagy pedig újabb kor terméke..., nem a büntetőtörvényszék feladata, 
mert ezek az írások nem olyan okiratok, amelyek magánjogi következtetésekre 
szolgálhatnának alapul; tartalmuk kizárólag az irodalom területére tartozik... 
A Dvűr Králové-i kéziratnak különben is oly általánosan ismert belső irodalmi 
értéke van, hogy szövegét, mint maga Hanka is állítja, tizenhét nyelvre 
fordították le. Ha tehát élő személyt vádolnak az írások szerzőségével, ez az 
állítólagos szerzőség nyilvánvalóan nem volna becsületbevágó, hiszen nem 
tenné ki az illetőt közmegvetésnek, és nem is alázná meg, hanem ellenkezőleg: 
az a bizonyosság, hogy ő a szerzőjük, valószínűleg megalapozná és növelné az 


illető irodalmi hírnevét, miként ez például Macpherson§ esetében is történt." 
(Legfelső bírósági döntés, 1860. április 12-én, 2. 3166. sz.) 

Miközben a cikksorozat a Tagesbotéban megjelent és a per folyt, már 
felvetődött a kérdés, ki sugalmazta ezeket a cikkeket, kinek a tudományos 
eredményeit fordította le David Kuh az újságírás nyelvére? De sem az ellenfél, 
sem a felháborodott tömeg nem jutott nyomára, ki az, aki elsőnek mondta ki 
a nemzet nyilvánossága előtt a nagy gyanút. Az első számú feltevés: Václav 
Nebesky könyvtáros volt. Nebesky azonban 1860. december 20-án nyilvánosan 
kijelentette: nincs része a közlemény megjelenésében, sőt azt , undorító 
aljasságának is tartja s határozottan állást foglalt a Dvür Králové-i kézirat 
eredetisége mellett. A másik feltevés szerint dr. Legis-Glückselig, Hanka 
életrajzírója lett volna a szerző; de ez is tévedésnek bizonyult. David Kuht 
váltig kérdezték, ki a tudományos , Hintermann"-ja. De még legbensőbb 
barátai kérdésére is csak a vállát vonogatta. 

A per után Hanka hamarosan meghalt. Úgy temették el, mint egy 
uralkodót. Prágában fekete zászlók lobogtak, szólt valamennyi harang, 
fáklyavivők százai, lámpásvivők százai, énekesek, a kapucinusok, a ferencesek, 
a kanonokok, a főnemesek, a professzorok, a városi tanács, bolgár, szerb, 
horvát küldöttek, külföldi akadémiák képviselői, az egyesületek - tizenkétezer 
ember lépdelt a menetben, az olvasókör tagjai bársonypárnán vitték Hanka 
kitüntetéseit s Kaunitz gróf vitte a babérlevéllel koszorúzott Dvür Králové-i 
kéziratot. 

Húsz év telt el. Ezúttal egy tudós, egy cseh honfitárs, a Bécsben élő 
Sembera professzor merte a Dvűr Králové-i lelet eredetiségét kétségbe vonni. 
Ő is szembe találta magát a védelem egységírontjával, s mint árulót ki is 
közösítették. Tíz évvel később Gebauer, Goll és Masaryk mégis újra kezdték 
a harcot, amely az utcára is kikerült. A kézirat eredetiségében hívők vezére 
Josef Ladislav Pic archeológus professzor volt. Végül azonban ő is felismerte, 
hogy erről írt művei téves feltevéseken alapultak és hogy a kézirat 
hamisítvány; ezért 1911. december 19-én öngyilkosságot követett el. 

A filológiai, irodalomtörténeti, történelmi, nyelvészeti és paleográfiai 
vizsgálatok kétségtelenül bebizonyították, hogy Hanka, barátainak: a cseh 
nyelvtudós Linda írónak, Svoboda és Navarov történészeknek és Horcicka 
festőnek a segítségével hamisította a Dvür Králové-i, valamint a többi hét 
pergamen kéziratot is. Azóta nincs többé vita a Dvűür Králové-i kézirat körül. 

Azok a bizonyos névtelen újságcikkek indították meg a vitát. Jan 
Herben, az igazság harcosa a kézirathamisítás körüli sajtóvitában Boj o 
podvrzené rukopisy (Harc a meghamisított kéziratok körül) című történelmi 
tanulmányának első fejezetében megemlíti a JTagesbote tárcáit. De ki volt 


683 James Macpherson (1736 — 1796) a skót nép ajkán élő kelta költészet maradványait gyűjtötte 
össze, azokat szabadon feldolgozta és kiegészítette, s a XII. századbeli legendaszerű kelta dalnok, 
Ossian műveként adta ki 1765-ben. 


a szerzőjük? Ekkoriban már úgy tűnt, hogy ez a kérdés örökre 
megválaszolatlan marad, mert David Kulhl, a titok egyedüli tudója, régen 
meghalt. És ekkor, 1913 januárjában, kilencven éves korában elhalálozott egy 
nyugalmazott prágai könyvtári igazgató, Anton Zeidler kormánytanácsos. 
Ugyanakkor előállt David Kuh fia, hogy apja megbízásából nyilvánosságra 
hozza: Zeidler volt az, aki ötvenöt évvel ezelőtt a cikkekhez az anyagot 
szolgáltatta. 

Tehát egy jelentéktelen, harmincötéves könyvtári alkalmazott. Mit sem 
sejtve a közvéleménytől félő nagy tudósok titkolt aggályairól, lopva 
megvizsgálta a kéziratot és megállapította, hogy az egész világ csodálta nagy 
mű nem más, mint hamisítvány. Ezernyi kétséggel, ezernyi aggállyal küzdött 
meg, amíg a nyilvánosság elé mert lépni. Akkor is láthatatlanul próbált 
a háttérben maradni. Óvta névtelenségét, talán mert állami tisztviselő volt, 
talán mert attól tartott, hogy a tűz, amelyet leleplezése gyújt majd, szörnyű 
lángjaival az ő tudósi kamrácskáját is elhamvasztja. 

Évtizedekkel később azonban, amikor a harc már győzelmesen véget 
ért és a bátor leleplezőket is majdnem úgy ünnepelték, mint egykor 
a hamisítót, Zeidlernek sem kellett volna már félnie. Akkor nem volt már 
szolgálatban; vizsgálódásainak és következtetéseinek igaza tökéletesen 
bebizonyosodott. A cseh nemzetnek azok a fiai pedig, akik a leleplezőket 
nemcsak nemzeti bátorságukért, hanem tudományos érvelésükért is 
csodálták, a legcsodálatraméltóbbnak azt tartották, hogy akadt olyan tudós, 
aki már sok évtizeddel ezelőtt meg merte támadni a művet, ki merte mondani 
kétségeit egy mindaddig általánosan elismert hiedelemmel szemben, s 
nemcsak magában mérlegelte a kézirat eredetisége mellett és ellen szóló 
érveket. 

Zeidler azonban továbbra is hallgat... Tudós - nem harcos természet.... 
nem bátor, de nem is becsvágyó... Megmarad ismeretlennek, névtelennek... 

Lakása a Komensky téren volt, a földszinten, közvetlenül a söröző 
mögött. Egy kocsi elgázolta, megbénult és szobáját nem tudta elhagyni; 
reggelenként kiemelték ágyából és azután spanyol, angol vagy középfelnémet 
műveket olvasgatott vagy pedig írt. Látogatót csak ritkán fogadott az öreg 
agglegény. Barátja, Josef Bayer, az esztéta, régen Bécsbe költözött és ott meg 
is halt. Bayer ezt írja utolsó könyvének előszavában: , Visszatekintve tehát 
életem folyására, nem állhatom meg, hogy az előszó befejezéseképpen ne 
szóljak néhány szót legjobb és legrégibb barátomhoz, Anton Zeidler 
kormánytanácsoshoz, a prágai egyetemi könyvtár nyugalmazott igazgatójához, 
s ne küldjem el egy aggastyán testvéri üdvözletét ennek a drága, nekem oly 
kedves aggastyánnak. Engedd meg, hogy kimondjam az egész világ előtt, mily 
sokat köszönhetek nekea, fiatalságom óta egészen jelen, magas korunkig. 
Széleskörű tájékozottságoddal és mélyen szántó műveltségeddel első 
tollvonásaim óta megértő tanácsadóm, szerető bírálóm voltál, s hű baráti 


szemmel figyeltél. íme, néhány az utolsó tollvonások közül: legyen részük 
csöndes áldásodban." 

Az utolsó években már csak az elhunyt orientalistának, Ludwig udvari 
tanácsosnak a nővére, azután Virgil Grohmann udvari tanácsos és Ottomar 
Keindl magántudós járt el hozzá látogatóba. 

- Keindl úrnak még röviddel a halála előtt vittem tőle egy levelet - 
beszéli öreg gazdasszonya. 

Ottomar Keindl megőrizte Zeidler utolsó levelét, szerénységének ezt 
a dokumentumát. , Az én kedves, jó, nemes barátomnak, Ottomar Keindl 
úrnak! Hiábavaló fáradság volna, ha A mammon a világtörténelemben és 
Humanisták a Vogézekben című két írásomat fel próbálnák kutatni. Öt éve, 
hogy már nem áll módomban rajtuk dolgozni, s a mások számára 
hasznavehetetlen töredékeket meg is semmisítettem. A cs. és kir. egyetemi 
könyvtár Serminoes Pomerii íratris Pelbarti de Themesvar, Hagei naw per 
Henricum, Gran, 1500. 8. die Junii (föl.) című latin nyelvű könyvében talált 
Niebelungen-töredékre vonatkozóan azonban olvashat egyet-mást Pfeiffer 
Germaniajának 1862. évfolyamában. Szívből üdvözli A. Zeidler." 

A prágai Szent István templomból temették el Anton Zeidlert. Heten 
haladtak a koporsója mögött. 


BABINSKY, A RABLÓVEZÉR 


, AZ 18...-as év egyik sötét éjszakáján történt. Szörnyű vihar közeledett fekete 
felhőkön. A menny egyre közelebbről dörgött, rőt villámok világították meg 
rövid pillanatokra a cseh hegyvidék N... környékbeli vad tájait, kiálló szikláit, 
félelmetesen sűrű erdőségeit, rohanó vizeit és iszonyú szakadékait. A meredek 
sziklák megremegtek a hatalmas mennykőcsapások alatt, a sötét hegyi 
patakok harsogva vágtattak szikláról sziklára, a hatalmas fák gyökerestül 
kitépve, iszonyú robajjal zuhantak a mélybe, zuhogott a zápor, mintha 
dézsából öntötték volna, és szünet nélkül követték egymást a cikcakkos 
villámok. E félelmetes villámok egyike egy óriási termetű, erőteljes férfi 
alakját világította meg a legvadabb vidék közepette. Fekete köpenyébe 
burkolózva, hanyagul vetette magát a földre egy meghasadozott szikla mellett. 
Fejét könyökére támasztva, látszólag nyugodtan (habár félelmetesen szikrázó 
szemmel) szemlélte a felgerjedt elemek ijesztő tombolását. Széles kalapja alól 
csigákban hullott a tömött, fekete haj széles vállára. Egy váratlan szélroham 
megemelte lobogó köpenyét, s felcsillant alatta az arannyal hímzett és 
ékkövekkel kirakott öv, a beléje dugott két hegyes tőrrel s három nagy 
pisztollyal. Szemmelláthatólag nem lehetett egyszerű parasztember, hanem - 
miként azt éleseszű olvasóink talán már el is találták - a nagy Babinsky maga, 
ama elvetemült rablóbanda nemesszívű kapitánya, amely a cseh határ 
legszélén félelmet nem ismerve űzte gyalázatos mesterségét." 

Ez a bevezetés. Ennek a frázistömegnek, ennek a hátsólépcső- 
romantikának, ennek a giccses színtérnek az a feladata, hogy a hőst 
kellőképpen mutassa be nekünk. Nincs az a vidéki színtársulat, amely a , Fra 
Diavolo""? előadásában megengedhetne magának annyi ripacskodást, mint az 
a ponyva, amelyből ezeket a hülye, dagályos és vulgáris mondatokat idéztem. 

Elnézést kérek kifejezéseimért, amelyek tökéletesen ellentmondanak 
szokásos magatartásomnak, annak a szenvedélymentes, komoly, hűvös 
modornak, amely hozzám, a józan könyvtárosi munkában megőszült tudóshoz 
illik. És bizonyára megbocsátják a kutatónak, hogy erőteljes kifejezésekre 
ragadtatja magát, hiszen silány skriblerek a tudományos kutatómunka éveit, 
egy életmű álmát rabolták el tőle. 

Kis híján egy emberöltő óta lelkesít egyedül és kizárólagosan 
a becsvágy, hogy megírjam Babinsky Vencelnek, a haramiának minden 
részletre kiterjedő életrajzát. Babinsky, aki a maga korában egyidejűleg 
Csehország Rinaldo Rinaldinije" és Sherlock Holmesa volt, a hatvanas 
években hihetetlen népszerűségnek örvendett, olyannyira, hogy a Spielberg 


69 Daniel Francois Auber francia zeneköltő operája egy Fra Diavolo nevű olasz haramiáról. Eugéne 
Scribe szövegére (1830). 


70 Olasz rablóhistóriák hőse. 


erődjében, Brno határában, ott őrzik arcképét, az irodalomtörténeti 
jelentőségű Sylvio Pellico"! (1789-1854) költő és a világtörténelmi 
nevezetességű Irenck báró"? (1711-1749), a pandúrezredes arcképe mellett, s 
Jicín határában, a prachovi homokkősziklavonulatnak azt az erdős részét, ahol 
a poroszok 1866. június 29-én oly véres ütközetet vívtak az osztrákokkal és 

a szászokkal, a világért sem erről a csatáról vagy annak egyik hőséről 
nevezték el, hanem , Babinsky-erdő"-nek hívják, a rablóvezér neve után, aki 
ugyan a jicíni kartauzi kolostor környékén... - de azt hiszem, félbe kell 
szakítanom ezt a mondatomat, hiszen nem a tudósok számára írom mindezt 
egy tudományos folyóiratban, hanem csupán a laikus közönségnek kell itt 
kutatásaimról beszámolnom, amelyek, sajnos, nem jártak olyasfajta 
eredménnyel - de nem, tegyünk inkább pontot. 

Szorgos munkával könyvtárakat, antikváriumokat, 
magángyűjteményeket, bírósági irattárakat kutattam át, hogy munkámhoz az 
adatokat összeszedjem, és sikerült a Babinskyről szóló legritkább, még Bécs 
és Prága nagy könyvtáraiban sem található, nyomtatásban megjelent irodalmi 
műveket is megszereznem. Egyebek között a következő műveket sikerült 
felhajtanom: 

- (...) , Babinsky, a rablóvezér a cseh erdőkben." Regényes elbeszélés 
a közelmúltból. Pardubitz, 1867. Wenzel Pospissil kiadása, nyomatott Johann 
Spurnynál Prágában. 8. kiadás. Ara 26 krajcár. (Az előzéklapon egy lovagvárat 
ábrázoló fametszettel.) 

- (...) Ugyanez cseh nyelven. A következő megjegyzéssel: ,Z 
nömeckého volné pfelozil J. Z." Ára 26 krajcár. Wenzel Pospissil kiadása, 
Königgrátz, 1862. - , Babinsky él!" avagy , Húsz évi börtön után". Ára 10 új 
krajcár. Kapható a kiadónál, Heinrich Adalb. Nowohradsky, Kampa-sziget, 
Meyer-féle ház, 493-III. szám, 2. emelet, Prága. Nyomatott B. E. F. Mohrmann 
özvegye és Fiainál, Liliom utca 496-1. szám, Prága. A brünni Spielberg, B. 
börtöne látképével (acélmetszet), a címlapon Justitia jelképeit ábrázoló 
fametszettel. 

- Ugyanez cseh nyelven, három szövegközti acélmetszettel, amelyek 
közül az első a Spielberget ábrázolja, a második B.-t, amint egy parasztnak, ki 
egyetlen tehenét vezeti vásárra, 200 forintot ajándékoz, a harmadik Babinskyt, 
amint a börtönből kilépve honfitársai bocsánatáért s szeretetéért esedezik. 

- (...) , Babinsky, powiestny wudce loupeznicky geho milady, wiek muzny, 
dgwacetilety neprestaly trést wiezenj a konecznie geho smrt roku 1879." 
Félrét hajtott címlappal (Spielberg) és három, a szöveggel összefüggésben 


71 Részt vett az osztrák megszállók elleni mozgalomban, elfogták s börtönbe vetették. Nyolc évig 
raboskodott Spielberg várában. Szenvedéseit Le mié prigioni (Börtöneim) c. könyvében írta meg. 


72 Az osztrák örökösödési háborúban Mária Terézia szolgálatában pandúr-csapat élén vitézül harcolt, 
de kegyetlenkedéseiért haditörvényszék elé állították és életfogytiglani fogságra ítélték. Spielberg 
várában halt meg. (Jókai A két Trenk c. regénye róla és unokabátyjáról, Frigyesről szól.) 


nem álló szövegközti fametszettel, amelyeket látszólag egy indiánus tárgyú 
könyvből vettek át. Gót betűkkel. 

- (...) Johann Slawik, Babinsky rablóvezér vakmerő barátja." 
Kalandregény a közelmúltból. Pardubitz, 1867. Wenzel Pospissil kiadása, 
Johann Spurny nyomása Prágában. Ara 20 krajcár. 

- (...) Ugyanez cseh nyelven. Gót betűkkel. 

- (...) , Wrach Babinsky". Ára 1 krajcár. Vásári ponyva e szavakkal 
kezdődik: , Waszlaw ach, - To by! sslechetny wraoh, -(Egy oldal újságnyomás.) 

- (...) , Babinsky kalandjai." Szenzációs regény az évszázad első feléből. 
írta J. Tvrdy. Alois Hynek kiadása Prágában. Zeltnergasse. (Füzetekben 
megjelenő regény két részben, az I. kötet 866, a II. kötet 342 old.) A teljes mű 
ára 5 forint 70 krajcár, az egyes füzetek ára 20 krajcár. 

- Ugyanez cseh nyelven. 

- (...) , Sötét történetek Ausztriából." írta Moritz Bermann. Illusztrálta 
Vinzenz Katzler, Bécs, 1868. R. von Waldheim kiadása. A 391. oldaltól a 409. 
oldalig: , Babinsky, a cseh Karl Moor". Egyik kép , a cseh Karl Moor 
menyasszonyát" ábrázolja, egy másik B.-t, amint 1839-ben a dobrísi erdei 
fogadóban Hoch prágai rendőrkapitány közrendőrnek öltözve letartóztatja, 

a harmadik pedig Babinsky szerelmének, Annának agyonlövetését. 

- , Do Kartouz", Obrazy z truchloher zivota. Od Petra Koprivy. (P. Kopal 
álneve.) Prága, 1880. A Cyrill és Methodius könyvkereskedés, J. Jennar és Tsa 
nyomása és kiadása. 

- , A Golem". Gustav Meyrink regénye. 122. ezer. Kurt Wolff kiadása, 
Lipcse, 1919. 

Eszerint tehát a nyomtatásban megjelent irodalmat hiánytalanul 
sikerült megszereznem. Szerelmes kacskaringókkal rajzoltam fel leendő 
művem címét egy dosszié kartonfedelére, művemét, amely mindeme könyvek 
szubsztrátuma lesz, sőt még több is annál: , Babinsky Vencel cseh rabló 
életrajza és bűntettei, különös tekintettel azokra a társadalmi viszonyokra, 
amelyek ezt a garázdálkodást Ausztria úgynevezett patriárkális korszakában 
lehetővé tették; annak okaira, miért használja az irodalom romantikus leírások 
színteréül oly gyakran a cseh tájat; arra a tényre, hogy az úriszék korában 
a falvak népe, amely különösen Csehországban elkeseredetten gyűlölt minden 
felsőbbséget és minden földesurat, miért tüntette ki rokonszenvével a hatalom 
birtokosainak minden ellenségét; és végül arra, milyen hatással voltak 
a lovag-, rabló- és kalandorregények a kor gondolkozásmódjára. írta Prof. dr... 

Ha sikerül megírnom ezt a művet az irodalomban is ünnepelt 
rablóvezérről, akkor megalapoztam hírnevemet. Hogy mi is volt még hátra? 
Csupán a szorgosan összegyűjtött könyveket kellett még módszeresen 
áttanulmányoznom, az összehasonlító olvasás eredményeit kicéduláznom, 


a cédulákat kartotékrendszerbe gyűjtenem és a bibliográfiai utalásoknak 
utánanéznem. 

Lárifári! Kell is itt módszeres tanulmányozás, cédulázás és 
rendszerezés! Bibliográfiai utalások és forrástanulmányok! 

A testes regényekben egyetlen olyan sort sem találni, amelyet a komoly 
kutató felhasználhatna; az évszámok helyén csillag áll; sehol semmiféle utalás 
okiratokra vagy bizonyítható tényekre, térképmellékletek vagy pontos 
helymeghatározások helyett csupán ily szólamok olvashatók: , N-ben, a kedves 
kis mezővárosban...", lábjegyzetet pedig - holott azok minden könyv lényeges 
alkotóelemei, hogy úgymondjam, a leírt dolgok alappillérei - mindössze egyet 
találtam, s az is a , farm" szót értelmezte (,a majorság neve az amerikai 
steppéken"). 

És mivel sem a cseh lexikonban, sem pedig Csehország 
bibliográfiájában nem fordul elő a Babinsky név, holott mint egy egész külön 
irodalom hőse s a rablóromantika megtestesítője legalábbis említést érdemelt 
volna; továbbá mivel Meyrink , Golem"-jében a haramia által állítólag Krcben 
elkövetett nőgyilkosságok leírása nem más, mint egy felelőtlen regényíró 
próbálkozása, hogy tévútra vezesse az exakt bűnügyi kutatást - önálló 
nyomozásra kényszerültem s csupán a szájhagyomány adataiból levont 
következtetésekre voltam utalva. Tevékeny segítségéért különösen hálás 
vagyok Pohl úrnak (Jicín), Babinsky volt börtönőrének, aki a háború kitöréséig 
( háború"-n Jicínben természetesen az 1866-os háborút értik) börtönfelügyelő 
volt Kartouzy-Valdicében. 1855. május 29-én megszüntették a spilberki állami 
börtönt és az épületet a katonaságnak adták át, a női foglyokat átvitték az új 
mezirícii fogházba, a férfiakat pedig a Jicín melletti, valdicei volt kartauzi 
kolostorba. Közöttük Babinskyt is, aki tizennégy évet töltött a spilberki erőd 
József-szárnyának 14. sz. cellájában, eleinte megvasalva, később napközben 
mint betegápoló, az intézmény kórházában. 

A Spilberki Törzskönyvben, a brnói államfogház felvételi naplójában 
a következő bejegyzés olvasható az 1841. június 16-án beszállított, rablásért, 
fosztogatásért és csalásban való bűnrészességért húszévi szigorított börtönre 
ítélt fegyencről: , Vencel Babinsky, közönséges neve 3xa pokratici Vencelx vagy 
Pokratic Vencel, de Joseph Schmidt, Franz Mally, Anton Müller és Fischer 
néven is ismert. Született a csehországi Litomérice melletti Pokraticében; 
negyvenöt éves, katolikus, nős, foglalkozásnélküli; korábban közlegényként 
szolgált a Wellington-gyalogezredben. 1830-tól kezdve Pokraticében 
tartózkodott; 1832-ben megszökött a prágai vizsgálati fogházból; Lodzban 
(Orosz-Lengyelországban) megnősült, de onnan kiszolgáltatták. Bűntársai: 
Bartholomáus Klopschitz, Franz Anton Vater, Apollonia Hoffmann, Michael 
Latner és Ignatz Bittner." 

A fogolytörzskönyv , Testi és erkölcsi tulajdonságok" rubrikájában ez 
áll: , Egészséges, egyébként rendkívül merész, megátalkodott, 


a közbiztonságra nézve nagyon veszélyes ember. Kapcsolatot tartott fenn egy 
kiterjedt rabló- és tolvajbandával; igen ravasz és vállalkozószellemű; 
hihetetlen vakmerőséggel, élete kockáztatásával, két ízben szökött meg 

a fegyházból és szöktetett meg másokat is." 

Ennyit mondanak a rabfelvételi napló feljegyzései. A Prágában 1888- 
ban Alois Hyneknél megjelent, Frantisek Bauer gimnáziumi tanár írta 
Podzemní zaláre na brnenském Spilberku a osudy nejzajímavéjsích véznú (A 
brnói Spilberk földalatti tömlöcei és a legérdekesebb rabok sorsa) című 
könyvből megtudhatjuk, hogy Babinsky apja jómódú kovácsmester volt 
Pokraticében, hogy a tehetséges Vencel fiú a litoméficei gimnázium diákja is 
volt és hogy többéves merész rablóélet után, szeretője árulása következtében 
- vonzotta a magas jutalom! - a sziléziai határon, Ottersdorf közelében egy 
magányos malomban került zsandárkézre. Üldözői szabályos ostrom alá fogták 
a malmot, de csak miután a tetőre menekült banditát az egyik katona golyója 
eltalálta, sikerült őt ártalmatlanná tenni és beszállítani a litoméficei körzeti 
bíróság elé. Teljes éven át tagadja, nemcsak a vizsgálóbíró, hanem cellatársai 
előtt is, hogy ő Babinsky, s a szembesítéskor megtagadja saját apját. Végül 
azonban nem tudott ellenállni a kísértésnek s egy csipetnyi tubákért elárulta 
valódi nevét. A brünni Spielberg, különös tekintettel a kazamatákra és azok 
legemlékezetesebb foglyaira című német könyv (történelmi források nyomán 
írta Anton Rosetti von Rossanegg, cs. kir. hadmérnök-őrnagy, a brünni katonai 
építkezések parancsnoka; kiadta a Carl Winiker nyomda- és kiadóvállalat, 
Brünn, 1880) azonban azt állítja, hogy Babinsky, az után a mise után, amelyet 
megtakarított pénzéből apja emlékére mondatott, gyóntatóatyja előtt tett 
vallomást. 

E könyv szerint különben is jámbor és istenfélő volt, fogsága alatt 
örökösen rózsafüzért hordott magánál és szakadatlanul imádkozott. 

A kartauzi kolostorban irgalmas nővérek viseltek gondot a rabok testi 
és lelki épségére, és Babinskyt annyira kedvelték, hogy láncok nélkül járhatott 
be Jicínbe. Ezt a kitüntetést részben regényes hírnevének, még inkább 
azonban a kertészkedésben való ügyességének köszönhette. Pohl úr az 
intézmény kertjében maga is látta Babinsky legszebb ojtásait, például öt 
különböző színű rózsát egy bokron. 

Az apácafőnöknő szépségére féltékeny, pletykás jicíni vénasszonyok 
ugyan egészen más okkal magyarázták Babinsky kiváltságos helyzetét, és 
olyasféle kapcsolatokat véltek látni közte és a kartauzi nővérek között, 
amilyeneket a pajzán Boccaccio ken, a Dekameron huszonegyedik 
elbeszélésében, a süketnémának vélt lamporecchiói Masettóra, a zárda 
kertészére. Pohl úr ez állítás ellen rendkívül lagymatagon, inkább csak 
hivatalból tiltakozik, de hozzáfűzi, hogy ezek miatt a híresztelések miatt az 
apácáknak 1861-ben valóban el kellett hagyniuk a férfi-büntetőintézetet; ámde 
új működési területükre, a Prága melletti Repy női fogházba - magukkal vitték 


Babinskyt, a hű kertészt, hogy kertjüket továbbra is szépen megművelje. Ott 
tevékenykedett tehát s ott maradt azután is, mikor a büntetése már letelt, s 
újra szabad emberré lett. Anna Maria Coudenhove grófnő, aki 1866 és 1872 
között néhány hetet a repyi zárdában töltött, hogy testvérét, Charitas nővért 
meglátogassa, megírta szentéletű nővére életrajzát s megemlíti benne 
Babinskyvel, a nyugalomba vonult rablóvezérrel való találkozását. Babinsky 
keserűen panaszolta neki, mily gonosz is a világ: , Naponta lopkodják 
kertemből a virágokat meg a földiepret!" 

Repyből Babinsky gyakran bejárt Prágába. Habár felvette az , Adam 
Müller" nevet, szívesen felfedte inkognitóját, és mind , A nagy udvarhoz" 
címzett kocsmába a Pohorelecen, mind , Az arany hajóhoz" címzett fogadóba 
a Belvedere utca és Luzicei utca sarkán tömegesen tódultak a vendégek, akik 
a nagy embert látni és hallani akarták. Külsőre akár fríz szenátor is lehetett 
volna; arcát pofaszakáll övezte, homloka boltozatos volt. Mindig fekete 
öltönyben járt (a magas gallér fölött fekete selyem biedermeier-nyakkendőt 
viselt) és komoly, sőt kenetteljes hangon mesélgette, hogyan támadta meg és 
rabolta ki az erdőn átutazó kereskedőket - vagy egyéb históriákat mondott el, 
amiket a különféle regényekben saját magáról összeolvasott. 

1879. augusztus 1-én, isten akartában megnyugodva, nyolcvanhárom 
éves korában, Repyben hunyt el. Motol fölött nyugszik a temetőben. 

A Babinsky-kultusz óriási volt. Metternich herceg 
magángyűjteményében, Königswartban (Kynzvartban) őrzik Babinsky 
kromoplasztikus önarcképét, azt a szobrot, amelyet , az utolsó Karl Moor""? 
spilberki fogsága idején megrágott kenyérből mintázott és később kiszínezett. 
A hercegi magángyűjteményben található egy Babinsky készítette, 
kenyérbélből gyúrt óra is. Hosszú éveken át közmondásként járta Prágában, 
hogy , inkább egy Babinsky, mint egy Schmidinger", amikor is a becsületes 
bűnözőt az aljas bűnözővel állították szembe. (Schmidinger prágai 
rendőrbiztos, hivatalos hatalmával visszaélve, Marianské Láznéban kirabolt, 
majd az őrültek házába vitetett egy lengyel grófnőt.) Schmidingernek nem is 
akadt soha irodalmi védelmezője, míg a Babinsky tetteiről szóló füzeteket 
ezrével falták az emberek. 

Más bűnözőket csupán a bárd vagy a hóhér kötele segíti hozzá 
a népszerűséghez és ünnepeltetéshez - Babinsky azonban megérte, hogy 
a róla szőtt mesék nyomdafestéket lássanak; kortársa volt saját személye 
legendává válásának, megélte és túlélte saját mítoszát. A regények szerzőinek 
tehát - én legalábbis, mint tudós, így okoskodtam - mégiscsak tekintetbe 
kellett venniük, hogy az emberek agyában még mindig frissen él a valóságos 
tettek emléke, az írók elbeszéléseinek tehát valóságos eseményeken kell 
alapulniuk. Ennélfogva kijegyeztem magamnak mindazokat a passzusokat, 


73 Utalás Schiller , Die Ráuber" (A haramiák) c. drámájára. 


amelyek több Babinsky-könyvben is megtalálhatók, mivel úgy spekuláltam, 
hogy az ugyanolyan formában több forrásmunkában is előadott események 
bizonyos fokig kölcsönösen megerősítik egymást s az esemény valódisága 
mellett bizonyítanak. 

Az eredmény a következő: Babinsky, katonakorában, beleszeret Lydibe, 
egy ártatlan varróleányba. Lydi nagy nyomorba jut és halálosan beteg anyjával 
együtt a kilakoltatás veszélye fenyegeti, hacsak meg nem hallgatja a kéjsóvár 
háziúr szerelmi ajánlatait. Hogy Lydit megmentse, Babinsky közlegény 
kirabolja az ezred pénztárát s a zsákmányt Lydi elé teszi, hogy kifizethesse 
a házbért. De már késő! A leány sírva ül ágya szélén... Ekkor esküszik 
Babinsky bosszút a gazdagok ellen és határozza el, hogy a szegények javát 
fogja szolgálni. Az erdőbe menekül és egy malomban talál menedéket. 

A szegény molnárt a gazdag földesúr agyondolgoztatja. Egy éjjelen, 
földalatti folyosón át, rablók hatolnak be a malomba - Babinsky szembeszáll 
velük és kényszeríti őket, hogy ne bántsák a szegény bérlő vagyonkáját. Ennyi 
bátorságtól és nagylelkűségtől elbűvölve, a rablók vezérükké választják. 
Nevezetes tettei közül leginkább Wallenfeld, az uzsorás bankár megtámadása 
érdemel említést - Babinsky kényszeríti a bankárt, mondjon le a szép 
Jozefinnel tervezett házasságáról, hogy a leány hozzámehessen szegény, de 
derék szerelméhez, Adolf von J.-hez. Babinsky maga egy Erzsébet nevű 
molnárleányt szeretett, de miután Erzsébetet Babinsky távollétében a banda 
egyik tagja, bizonyos Kratky megbecstelenítette, a rablóvezér, visszatérése 
után, egy szakadék mélyén folyó vad hegyi patakba löki a lelketlen fickót, majd 
bandájától megválva, kiszolgáltatja magát a csendőröknek. Börtönében, 
kapucinus barátnak öltözve, megjelenik hű barátja, Slavik: szökésre próbálja 
bírni - de hiába. 

Ezek az adatok, ismétlődésük folytán, hihetőknek tűntek fel. Miután 
azonban, összehasonlítási célból, más rablóregényeket is feldolgoztam, arra 
a megállapításra kellett jutnom, hogy ugyanezek a tettek előfordulnak 
Schinderhannes, Calob Williams, Abellino, Lips Tullian, Cartouche, Rinaldo, 
Grasel, Jack Sheppard s a bajor Hiesl életrajzaiban is, sőt sok helyen még 
a nevek is hasonlók! Csalás! 

A Babinskyról szóló művekben mindössze egyetlen olyan részletre 
bukkantam, amely a többi vaskos könyvben nem található, s ennélfogva ezt itt 
most közzé is teszem. A börtönből elmenekült Slavik haláláról szól: ,,... és 
amidőn Slavik, a távoli Arábia egyik homoksivatagában, ahol a vándor messze 
földön egyetlen korty vizet sem talál s egyetlen élőlénnyel sem találkozik, 

a földre rogyott, a bosszuló isten igazságos kezére kellett gondolnia: lám, ha 
késve is, de biztosan elérte őt még ebben a messzi országban is. És e 
kiáltással: xBabinsky!x - kilehelte lelkét." 

Ez bizonyára hiteles. 


TOMASCHEKÉK GYÁSZA 


Az 1850. év egyik komor és jéghideg téli éjszakáján Poroszország nagy 
fővárosában, Berlinben, komolyarcú férfiak haladtak végig lobogó fáklyákkal 
az oranienburgi kapu közelében lévő katolikus Hedvig temetőn. 

Egy sírnál állapodtak meg, ahol a sírkövön a fáklyák imbolygó fénye 
a következő feliratot világította meg: 


-k 

Itt nyugszik 

az Istenben boldogult 

FRANZ TOMASCHEK 

úr, 

koppenhágai szabómester. 

született 1801. november 

20-án a csehországi 

sobietuschban, 

meghalt 1848. november 

20-án Berlinben. 

Mélyen gyászolja hitvese, 

gyermeke és fivére. 

Nyugodjék békében! 

A fáklyavivők néhány percig tanácstalanul álltak a sírkő előtt. Ennyire 
meghatódtak volna, vagy talán a márványba vésett fájdalmas szöveg 
torpantotta meg őket? Türelem, mindjárt kiderül. 

Mindenekelőtt azonban, nyájas olvasó, még mielőtt az éjjeli 
temetőlátogatókkal foglalkoznánk, hagyjuk el a komor gyásznak ezt a színterét 
és menjünk vissza két évvel, ama szerencsétlen 1848-as esztendőbe, amikor 
a félrevezetett népek nem átallották gálád, fenyegető kritikát gyakorolni 
nemeslelkű, alattvalóik jólétéről oly önfeláldozóan gondoskodó fejedelmeik 
csalhatatlan határozatai felett! 

Az Unter den Linden szép utcájának 47. számú házában élt ez időben 
Anton Tomaschek szabó, aki a Königgrátz (Hradec Králové) melletti Sobetus 
faluból származott Berlinbe s akit ismerősei, de különösen szomszédai csak , a 
vasgyűrűs eskütevő"-nek neveztek. Az 1848-as év kezdetén ugyanis a berlini 
újságokban olyan nyilttéri hirdetmények jelentek meg, amelyek fölött egy 
fametszet díszelgett: egy torz pofát ábrázolt, nyaka körül hatalmas 
vasgyűrűvel. A dagályos szövegből csupán annyit lehetett (fáradságos 
agymunkával) kivenni, hogy Anton Tomaschek szabómester, a nyílttéri 
hirdetmények feladója, azzal vádolja az egyik berlini tűzbiztosítási társaságot, 
hogy megkárosították őt, mivel a műhelyében kiütött tűzeset alkalmából nem 


fogadták el tanúvallomását. Közleményei a megfogalmazásban eltértek 
egymástól, mindig ugyanaz maradt azonban a torz fej és a misztikus-zavaros 
bevezetés: , Én, a vasgyürűs eskütevő..." 

Ezek a hirdetések igen terjedelmesek és gyakoriak voltak, tehát 
alighanem sok pénzbe kerültek. Holott , Én, a vasgyűrűs eskütevő", azaz 
Anton Tomaschek olyan anyagi viszonyok között élt, hogy nyílttéri vádjait 
legfeljebb a sobetusi helyi lap apróhirdetési rovatában tehette volna közzé. 
Röviden: Anton Tomaschek tekintélyes formában hirdetett ugyan, de szegény 
volt, bár mindenkori albérlőit (utoljára Anton Springer, a későbbi 
művészettörténész lakott nála) alaposan becsapta. 

1848. október 23-án, tehát abban az évben, amelyben a forradalom is 
kitört és az eskütevő-közlemények is megjelentek, váratlanul betoppant Anton 
Tomaschekhez Dániában élő öccse, Franz. Saját bevallása szerint elmenekült 
Koppenhágából, mert a fanatizált dán nacionalista tömegek országszerte nagy 
németüldözéseket rendeztek, s őt, Franz Tomascheket, aki kijelentette, hogy 
a csehek nem németek, dán részről azzal torkolták le, hogy ilyen kicsire 
igazán nem nézhetnek. 

Berlinben azonban Franz Tomaschek megbetegedett, nyolc napig őrizte 
a szobát és két napig az ágyat és a , Dr. Meyer" aláírta halotti levél szerint 
1848. november 20-án éjjel 11 és 12 között ismételt tüdővérzési rohamok 
következtében jobblétre szenderült. November 25-én a Szt. Hedvig temetőben 
temették el. Anton bátyja, akit korábban már mint derék újsághirdetőt 
ismertünk és szerettünk meg, a megboldogult emlékére gyászverseket tett 
közzé a lapokban, virággal és koszorúkkal ékesítette szeretett öccse sírját és 
felállíttatta azt a sírkövet is, amelynek feliratát történetünk kezdetén 
(szószerint) közreadtuk. 

Most azonban vezessük vissza a Franz Tomaschek halála fölött 
bizonyára mélyen megrendült olvasót a fáklyavivők csoportjához, akiket éjnek 
idején s ráadásul télen! hagytunk a sír körül. Hogy közben mit csináltak? 
Felásták a füves dombot, s feszült izgalommal kezdtek hozzá a koporsó 
kiemeléséhez. 

Kit nem fog el a felháborodás, ha a Franz Tomaschek sírkövére vésett 
feliratra gondol - , Nyugodjék békében!" - és azt kell látnia, hogy ennek 
a valóban jámbor óhajnak a legdurvább módon fittyet hányva, miként zavarják 
meg a halott békéjét! Az áhítatot nem ismerő éjjeli temetőlátogatók kíméletlen 
kézzel nyitották fel a koporsót, amelyben az istenben boldogult Franz 
Tomaschek földi maradványai... 

Nem, a koporsóban nem voltak ilyen maradványok. 

Miként az éjjeli temetőlátogatók - a rendőrség és az államügyészség 
képviselőiből alakult bizottság - jegyzőkönyvileg megállapították, 

a koporsóban nem oszladozó hulla feküdt, hanem egy közönséges 
vasalódeszka, egy szalmával és gyaluforgáccsal körülcsavart, halotti ingbe 


öltöztetett vasalódeszka. És fehér halotti sapkája is volt ennek az 
örökkévalóságnak átadott vasalódeszkának! 

De hol volt Franz Tomaschek holtteste? Két nappal később, a berlini 
bűnügyi hatóságok megkeresésére a császári csendőrség Hradec Králové-i 
őrsparancsnoksága eleven állapotban tartóztatta le Sobétus falujában. Ő, ha 
Franz Tomaschek, ahelyett, hogy előírás szerint nyugodott volna sírjában, el 
nem dicsekszik a kocsmaasztalnál, hogy ő egy eleven holttest - talán sohasem 
jöttek volna rá a berlini hatóságok, hogy minden szabály ellenére tovább éli 
életét. így azonban névtelen feljelentés ment Berlinbe, s ennek eredményeként 
exhumáltak egy vasalódeszkát és letartóztattak egy hullát. 

Letartóztatták Anton Tomascheket is, a , gyászoló hátramaradott"-at, 

a rímes gyászjelentések szerzőjét és vasgyűrűs eskütevőt. Mivelhogy kiderült: 
ő volt a be nem következett haláleset értelmi szerzője. Afölötti dühében, hogy 
a tűzkárbiztosító vélt jogaiban megrövidítette, bosszút esküdött az egész 
biztosító brancsnak és rávette öccsét, kössön ezer font sterlinges 
életbiztosítást az angol , Globe Assurance Company" -val (biztosítótársasággal) 
- egy koppenhágai dán életbiztosítónál Franz Tomaschek már biztosítva volt -, 
azután haljon meg és maradjon is halva, habár, miként a figyelmes olvasó már 
észrevehette, a halál egyáltalában nem állt be. Franz Tomaschek neje 
Koppenhágában szintén egyetértett a dologgal és a kézhez kapott összegből 
küldött is később Anton Tomascheknek kétezer dán tallért; Koppenhágában 
utóbb bíróság előtt kellett felelnie érte. 

1852. április 15-én a Tomaschek testvéreket, azt is, aki meghalt és azt 
is, aki túlélte, elevenen bíróság elé állították Berlinbe. Vádlott-társuk volt egy 
Kunze nevű sebész, aki a halotti levelet kiállította, arra a Meyer doktor nevet 
írta s a koppenhágai biztosítótársaságnak a következő tartalmú bizonylatot 
küldte: 

, Október 29-e óta kezeltem a megboldogultat és többszörösen is 
meggyőződtem róla, hogy testvére, valamint többi hozzátartozói egészen 
haláláig minden szempontból a legmelegebb együttérzéssel viseltettek iránta 
és szeretetteljes ápolásban részesítették, ami idegenben maradt családjának 
bizonyára nagy vigaszt és megnyugvást ad s amit én, kívánságukra 
kötelességemnek és az igazságnak megfelelően, készséggel tanúsítok." 

Ezért a munkájáért a sebész mindössze nyolc dukátot, a későbbiek 
folyamán pedig 50 tallért kapott Anton Tomaschektől. (Franz, halála 
éjszakáján, elutazott Berlinből.) 

A három vádlottat okirathamisítás vétségében mondták ki bűnösnek és 
három-három évi kényszermunkára ítélték, továbbá csalásért fejenként 15 333 
tallér és 10 ezüstgaras pénzbüntetéssel sújtották őket, ami behajthatatlanság 
esetén a Iomaschek testvéreknél öt-öt évi, Kunzenél négy évi 
kényszermunkára változtatható át. Büntetésük után a Iomaschek testvéreket 
visszatoloncolták hazájukba, a tetszhalott vasalódeszkát pedig öt tallérért 


nyilvánosan elárverezték. Vajon hol korhad most? Vagy talán nem is korhad 
sehol, hanem egyszerűen tűzre vetették, mint bármely más, kiszolgált 
vasalódeszkát? Béke poraira! 


LINCSELÉS A CELLÁBAN 


A , Prágai Pitaval" élére tulajdonképpen a Szent Vencel cs. és kir. tartományi 
fegyházban elkövetett orgyilkosság leírását kellett volna tenni, mit sem 
enyhítve a részletek állatiasságán. 

Ez a bűntett, vagy még inkább az a felháborodás, amelyet kiváltott, az 
első fejszecsapás volt az 1848-as forradalom előtti büntetőrendszer bástyáján. 
Most szűnt meg a Spielberg Spielbergnek lenni - s amit II. József császár nem 
tudott keresztülvinni, azt megtette nyolc elállatiasodott gyilkos. Bűntettük 
hatására több fogházat szüntettek meg vagy építettek át. Habár a nép 
mindenekelőtt kíváncsiságból ostromolta a bíróság kapuit, hogy részt 
vehessen a Szent Vencel-házbeli gyilkos cellatársak tárgyalásán, s bár alantas 
ösztönök változtatták a tömegnek az akasztófák körüli tolongását és a kordon 
elleni küzdelmét veszedelmes harccá - az államnak éreznie kellett, hogy ő 
maga az oka, ha leggondosabban őrzött házában ilyen hidegvérűen, semmiféle 
ellenállásba nem ütközve, lehet gyilkolni. Azzal, hogy nyolc bűnözőt egyetlen 
börtönlyukba zárt, nyolc bűnöző hajlamot összesített. E gyilkosság után egész 
Ausztriában megszüntették a börtönök tömegcelláit és reformálták az 
ellenőrzés rendszerét. 

Néhány évvel később le is bontották a Vencel-fegyházat. A szociális 
kérdések iránt érzékeny költőt ez a kőművesmunka reménnyel és 
lelkesedéssel töltötte el. 

Jaroslav Vrchlicky így énekelt: 

 .. . KÖNnnytől nedvesnek látod 

Ezt a holt követ, melyet a munka ökle 

Dörögve zúz szét; 

Ez, ez az erőteljes, szent, kérges ököl, 

Melyet a szorgalom és igyekezet táplál, 

Átkokkal eltellett börtönöket bont le, 

Rácsokat tör szét, 

Melyek mögüött gaztett gubózott, 

Testvérgyiloktól gyalázott véres hajával 

Bűnhődött bennük Kain utódja 

Bilincsben, sötétben. 

Látó szememmel látom most a jövendő jelképét: 

A szorgalom két keze lendül s börtönfal omlik. 

Mint Krisztus a templomból egykor sok kufárt kiűzött, 

Ügy űz el a munka 

Haragvó ostora gaztetteket, 

Vétket, bűnt letörve, a kétségbeesésnek 

Hajlékát földig rombolja, földig és úgy kiált 

A szabadságért..." 


A gyilkosság, amely ezeket a reménytkeltő bontási munkálatokat 
eredményezte, így történt: 

1852-ben, a prágai Újvárosban, a Szent Vencel büntetőintézet egyik 
cellájába összezárva ült Csehország kilenc gonosztevője, 

a legveszedelmesebbek közül valók: Matej Soukup, született 1800-ban, 
rablógyilkosság kísérlete miatt húszévi fegyházra ítélték, Matej Basta, 
született 1815-ben, ugyancsak rablógyilkossági kísérlet miatt ítélték húszévi 
fegyházra; Frantisek Stepina, született 1810-ben, rablásért tizennyolcévi 
fegyház; Jozef Stempin, született 1815, cipész, rablógyilkosság és lopás miatt 
életfogytiglani, kegyelem folytán tizennyolc évi fegyház; Jan Petrousek, rablás 
miatt életfogytiglani, kegyelem folytán tizennégyévi fegyház; Jan Loula, 
rablásért tizenkét év; Václav Sisan, rablógyilkosság és lopás miatt 
életfogytiglani, kegyelem folytán tizennyolc évi börtön; Ignác Cerny, 
gyújtogatás miatt hüszévi, kegyelem folytán tizenkétévi börtön. A kilencediket 
Franz Schubertnak hívták, rablásért ítélték tizenkét évre. 

Majd százötven év börtönbüntetés egyetlen helyiségben! Mi sem 
nyilvánvalóbb, mint hogy ennek a kilenc gonosztevőnek örökösen csak 
a szökésen járt az esze. Megállapodtak, hogy kitördelik az ablak rácsait, 
csíkokba vagdalt takaróikon leereszkednek az udvarba és annak a falán át 
kiszabadulnak. Utána Dalmáciába menekülnek, , valahova a tengerpartra, ahol 
senki sem ismeri és senki sem keresi őket". A szalmazsákok alatt három kés 
volt elrejtve, felkészülvén az esetleges védekezésre. A kilenc férfi csupán 
a szökésre alkalmas pillanatot várta s addig is kártyázással ütötte agyon az 
időt; a kártyát dohánycsomagok papírjából vágták és téglaporral meg szénnel 
jelölték meg őket. 

1852. június 3-án kártyázás közben izgatott vita keletkezett Schubert 
és a többi nyolc között. Schubert így fenyegetődzött: , Várjatok, majd én 
elhúzom a nótátokat!" Amiből a cellatársak arra következtettek, hogy dühében 
el akarja árulni szökési tervüket. Gyanújukat megerősítette Schubertnak az 
a kijelentése is, hogy , fütyül az egész bandára" és kihallgatásra fog 
jelentkezni, hogy tegyék magánzárkába. 

Ekkor állapodtak meg, hogy agyonütik Schubertot. Egyikük előhúzott 
egy törülközőt és saját nyakán próbálta ki, meg lehet-e fojtani vele egy 
embert. Mihelyt Schubert elaludt, a többi nyolc rárohant, ütötték és 
fojtogatták. Kérésére: 

- Engedjetek el, cimborák, nem árullak el benneteket! - gúnyos nevetés 
volt a válasz. 

A megtámadott védekezni próbált, beleharapott Basta és Loula kezébe, 
de végül is nyolcán voltak egy ellen, a hold bevilágított a rácsos ablakon s így 
az egy karámba hajtott nyolc bűnöző közül mindegyik kivehette részét 
a dologból, megmutathatta, micsoda legény. 


- Mindenkinek van valami specialitása, - sziszegte Stepina az 1852. 
december 9-e és 17-e között megtartott tárgyaláson gúnyosan cella- és 
bűntársai arcába - amihez leginkább ért: Loulának a nyak, Cernynek az altest. 

A kegyelemdöfést azonban mégis Stepina maga adta meg Schubertnak, 
amikor az már eszméletlenül hevert. E szavakkal: , Eltörtem a nyakcsigolyáját, 
eleget kapott már" jelentette társainak, hogy vége. 

Basta levette a halott nyakkendőjét és a saját nyaka köré tekerte, 

a lepedőt is lehúzta Schubert ágyáról és ráfeküdt. Loula előkotorta az áldozat 
zsebéből a tubákos szelencét és kivett egy szippantásnyit: 

- A megboldogult helyett. 

Cerny, Schubert szavaira célozva, így dicsekedett: 

- Hát ennek én húztam el a nótáját! 

És Basta megdicsérte Cernyt: 

- El sem hittem volna rólad, fiú! 

Aztán szétvágtak egy törülközőt és áldozatukat felakasztották az 
ablakkeretre, előbb azonban még lemosták a vért a szájáról. A hulla 
himbálódzott egy ideig, háta neki-nekiütődött a börtönfalnak, amit a gyilkosok 
hallatlanul mulatságosnak találtak: 

- Még holtában is vakarja a fenekét! 

A hulla alá vizet öntöttek, ,mert minden akasztott összehugyozza 
magát", és hajnali háromkor kikiáltottak a kémlelőnyiláson az őrnek: 

- A Schubert felakasztotta magát! 

Amikor a bizottság a cellába lépett, a gyilkosok mély sajnálkozást 
tettettek: 

- Szegény fiú, felakasztotta magát. 

- Nem bántotta pedig senki. 

- Olyan jó lélek volt, tegnap délután még olyan buzgón imádkozott. 

De az erőszak nyomai vallottak, s már csak az volt a kérdés, ki a tettes. 
Az előzetes vizsgálatkor mind tagadott, mindegyik megpróbálta tisztára mosni 
magát. A főtárgyaláson azonban, miután mindegyik a másikra akarta kenni 
a vádat, újabb leleplezésekkel álltak bosszút egymáson - és olyan gyilkosságok 
is napfényre kerültek, amelyeket a fegyencek egykor bizalmasan megvallottak 
egymásnak. 

Mind a nyolcat kötél általi halálra ítélték, s ők a megrendülés legkisebb 
jele nélkül vették tudomásul az ítéletet. A cellában Cerny verset írt az esetről, 
Loula pedig kérvényt fogalmazott, hogy ne kegyelmezzenek meg neki, hajtsák 
végre rajta a halálos ítéletet. De mind Loula, mind Cerny, Sisan és Petrousek 
kegyelemben részesült, csupán Soukup, Basta, Stepina és Stempin ítélete 
maradt: halál. 

1853. április 14-én Zizkovban felállították a négy akasztófát s 
deszkafalat emeltek közibük, ne lássa egyik elítélt sem társa halálküzdelmét 
és hulláját. A vesztőhely köré gyalogosokból és huszárokból vontak kordont, 


a rendet rendőrök és a Csehország különböző részeiből oda vezényelt 
csendőrség tartotta fenn. A kíváncsi tömeg ennek ellenére háromszor is 
áttörte a katonák sorfalát. Korabeli tudósítások a közönség számát százezerre 
becsülik. Kivégzés után kétszáz-kétszáz példányban cseh és német nyelven 
röplapokat osztogattak; a bíróság kiadványai voltak, a kivégzettek 
gonosztetteit ismertették. Azután eltávolították az akasztófák közül 

a válaszfalakat. Délután ötig bámulhatták a prágaiak, hogy himbálódzik a négy 
gyilkos hullája, s áldhatták az igazságszolgáltatási szerveket, amelyek e 
rémtett előfeltételeit megteremtették, évről évre és éjjel-nappal összezárva 

a volt gyilkosokat a leendő áldozattal, amíg csak az újabb gyilkosság be nem 
következett. 


HOGYAN VESZTETTE EL KARDJÁT A KÁROLY-HÍD TÖRÖKJE 


Már esküvője éjjelén is félelemtől reszketve fúrta fejét Miluska a párnái közé, 
amikor urának és parancsolójának ruhái alatt megpillantotta a bőrövet s 
benne a görbe kést. Zadriades Patkanian úr nyugtatóan simogatta meg 
felesége kibontott aranyszőke haját: 

- Csak nem félsz tőlem, Miluska? 

Nem, nem, dehogyis, miért is félne tőle. 

- Dehát akkor miért reszketsz? 

Némi habozás után elárulta Miluska, miért reszket: a kés miatt... 

Zadriades Patkanián úr jegyessége idején olyan gálánsán viselkedett, 
mintha Miluska nem is egy nyerges és szíjgyártó lánya volna, ő pedig Prága 
leggazdagabb szőnyegkereskedője, mintha nem egy negyvenhatéves jól 
megtermett, testes, hosszú, kacskaringós bajuszú férfi volna, Miluska pedig 
csupán egy tizenkilenc éves tapasztalatlan leányka. 

Attól a naptól kezdve, hogy Miluska, egy apjának szóló üzenettel 
belépett Patkanian házának udvarába - apja ott a hintó üléseit javította éppen 
- és Patkanian úr a Szultán kutyának fütyült, mert a leány félt a kutyától - 
szóval attól a naptól kezdve Patkanian úr Miluska meghódításán fáradozott. 
Pedig a leány akkor még nagyon szűkszavú válaszokat adott, hogy kimutassa: 
nincs kedve a törökkel beszélgetni. De a szőnyegkereskedőt az egyáltalában 
nem riasztotta vissza, az apánál érdeklődött a leány iránt és meg is kérte 
a kezét. 

A szíjgyártó csak nehezen tudta leplezni, mekkora szerencse ez a nem 
várt ajánlat az ő számára, Miluska pedig a legnagyobb zavarban vette 
tudomásul sorsának ezt a nagyon is váratlan fordulatát. 

A jegyesség alatt sohasem kért vőlegényétől semmit, sohasem állt meg 
vele séta közben a kirakatok előtt, hogy alkalmat ne adjon arra az enélkül is 
gyakori kérdésre, milyen ajándékot szeretne. 

Ezek után viszont biztosra vehette Miluska, hogy a férfi, immáron 
hitvese, leteszi a kést, hiszen az ő sürgetésének engedve vallotta be végül 
félelme okát. És bár Miluska sok tapasztalattal még nem, de annyi női 
ösztönnel mégiscsak rendelkezett, hogy tudja: a férfiak ilyen pillanatokban 
egészen más áldozatokra is készek. 

De tévedett. 

- Ő, a handzsártól félsz, - mondta Patkanian úr fölényes mosollyal és 
tovább simogatta szűzi hitvesének selymes szőkeségét - majd megszokod! 

És valóban, egész házassága alatt egyetlenegyszer sem kapcsolta le az 
övét, amelyet testén, az ing alatt viselt és amelybe a rövid, görbe kard be volt 
szúrva. 

Miluska asszony azonban nem tudta megszokni. Sohasem tudta 
elfeledni, hogy férje, életének abban a legérzékenyebb pillanatában nem 


teljesítette első kívánságát. Még egy Malá Strana-i szíjgyártó bájos leányának 
is vannak ilyenkor idegei, amiket nem szabad egy görbe késsel egyszerűen 
átvágni. Nem is kért többé soha semmit, bármennyire is szerette volna például 
a Szultán vackát kirakni a hálószobából. 

Bizonyos, hogy eleget tett kötelességeinek. Nem voltak túl 
megerőltetőek, hiszen Patkanian úr gazdag, negyvenhatéves férfi volt, aki már 
régen kialakította a maga háztartását és a maga életmódját, feleségének 
csupán bele kellett illeszkednie. 

Kedden és pénteken kocsmába járt örmény barátaival, fűszeres bort 
ivott és összehúzott szemmel nézett a feketehajú, feketeszemű pincérlány 
után; pontban éjfélkor ért mindig haza. Szombatonként a feleségét is magával 
vitte, színházba, kávéházba, vagy mulatóba. A mulatóban egyszer majdnem 
rendezett egy csúnya jelenetet, az elsőt és az utolsó előttit házasságuk alatt. 
Miluska asszony ugyanis átmosolygott a szomszéd asztalhoz, még oda is 
bólintott valakinek, habár annál az asztalnál egyetlen ismerős sem ült, és nem 
is köszöntötte őt senki. Patkanian úr falfehér lett, érthetetlen szavak tolultak 
ajkára, s mellényét és ingét feltépve, megmarkolta kését. És ha ebben 
a pillanatban nem lép a szomszédos asztal felől egy hölgy Miluska elé, - 
egykori osztálytársnője, akivel rég elfeledett okok miatt haragban volt, s az 
előbbi összenevetés hozta meg köztük a békét - akkor Patkanian úr leszúrta 
volna feleségét. 

Igenis, leszúrta volna. Zadriades Patkanian huszonöt évvel ezelőtt 
Erzerumban megölte első feleségét. Féltékenységből. Azzal a görbe késsel, 
amelyet ma is testén visel. A dolgot ő maga beszélte el Miluskának, annak 
a négy napnak az egyikén, amelyet a hétből együtt töltöttek odahaza. Ezeken 
az estéken Miluska vacsora után nyomban lefeküdt ágyába, Patkanian úr 
pedig, bő hálóköntösében odaállt melléje, karját az ágy faragott támlájára, 
arcát pedig bal kezére támasztotta, jobbját viszont a háta mögé dugta. 

S Keletről mesélt. 

Miluska látta már valahol ezt a mozdulatot. Nem tudott hirtelenében 
visszaemlékezni, hogy ezt a férfit, aki arcát bal kezére támasztja és jobbját 
a háta mögé dugja, hol látta már, mielőtt még Patkaniant ismerte volna. 
Először a táj merült fel emlékezetében, kis körben, akárcsak a mozivászon 
jobb oldalán. 

A Károly-híd alatt, a Malá Strana-i hídbástya közelében, a lépcsősor az 
egykori fürdőbe vezet. A híd egyik vége a szárazföld fölött emelkedik, egy 
szárazföldi hídpillér is áll itt és sok-sok kocsi: hintó, teherkocsi, taliga, zárt 
fiáker, némelyiknek csak egy kereke van, némelyiknek csak három, az egyik 
oldalra dőlt, a másik előre, a harmadik hátra. Miluska újra gyermeknek érzi 
magát. Apa a kocsiműhelyben dolgozik, és ő a színben, a kocsik mögött meg 
a híd íve alatt önmagával játszik bújócskát, vagy egy igazi hintóban ülve és 
képzelet alkotta lovakat ostorozva sétakocsizik, vagy a szekérrudakon 


tornázik, vagy a kézikocsikon hintázik. A hídkorláton is elüldögélt és lelógatta 
a lábát, csoda-csodaszép volt az, de apa meglátta és megtiltotta: ,Ha még 
egyszer ilyet csinálsz, elvisz a török..." 

Ó, a török! Attól valóban tartott a kis Miluska. Félénken lopakodik el 
mellette, valahányszor át kell mennie a hídon. 

Nagyon gonosz ember az a török a Károly-hídon. Szűk sziklaodújában 
három embert is tart fogva. Vasra verve kínlódnak szegények és 
nyomorúságosán soványak, nincs mit magukra venniük és ordítanak 
éhségükben, fájdalmukban. Az odút az egyik oldalon egy nagy kutya őrzi, 

a másik oldalon pedig maga a török áll, bajusza a melléig ér, háta mögé dugott 
jobbjában korbácsot tart, kilencágú kancsukát, arcát bal kezére támasztja. 

A hasa körül szíjat hora, s azon görbe kard lóg. Azzal vágja le a rossz gyerekek 
fejét, ha meglátja, hogy a híd korlátján lovagolnak és lábukat a víz fölé 
lógatják; már sok gyerek fejét levágta, tudja jól Miluska, apja mesélte neki. 

Félénken, de mégis kíváncsian pillant Miluska oldalvást. 

Íme, a török, a híd mellvédjéről, a sziklaodú elől, ahol azt a három 
szerencsétlent őrzi, s most az ágy támlájára könyököl... Igen, itt áll az ágya 
mellett... Arcát bal kezére támasztja... Oldalán a szablya... Jobb karja a háta 
mögött... És még a kutya is itt van... 

Bolondság, nyugtatja magát Miluska asszony, nem kell félnem. Bántotta 
őt valaha az a török? Lehunyja szemét és tovább pergeti a filmet; ismét 
gyermeknek látja magát, amint a törököt figyeli. De csak távolról, a híd másik 
oldaláról, hogy még idejekorán elfuthasson... A török nem mozdul, kővé 
meredten áll a mellvéden. Pedig ezelőtt utána szaladt a rossz gyereknek és 
levágta a fejét és ez egészen bizonyos, hiszen apa mesélte; de lehet, hogy most 
már öreg és lusta. Talán már nem is bánja, ha egy kislány a híd korlátjára ül és 
lelőgatja a lábát? Hisz valaha a csősz is nagyon szigorú volt a parkban, de egy 
idő óta csendesen ül a pádon s még akkor sem ugrik fel, ha egy gyerek 
beszalad a fűbe a labdájáért. 

Nincs is annál szebb, mint behunyt szemmel ülni a kőkorláton, 

a kifeszített két karra támaszkodva felemelkedni kissé, és a lábat hintáztatva 
szállni, szállni, huss! a Kampa-sziget fölé, a Moldván át, a part felett, 
Vysehradon is túl, fel, egészen az égig. Kis Miluska, az engedetlen gyerek újra 
felmászott tehát a híd korlátjára. Félénken pislogott a törökre; s mert az nem 
mozdult, behunyta a szemét. Köröket írt le lábával, lágyan hintáztatta a testét 
és szállt - míg szálltában hátulról meg nem ragadta a török. Rettenetesen 
megijedt. Hátra sem mert nézni. Pedig nem is a török volt, hanem az apja. 
Alaposan összeszidta, azután odaparancsolta az inasgyereket, Toníkot, 
vigyázzon kissé a kislányra. 

Miluska ettől kezdve gyakran játszott Toníkkal. Voltaképpen az még 
sokkal érdekesebb volt. A fiú ismert egy titkos átjáróházat, a Velkoprevori 
(Nagypriorátus) téren, és néha még a Cetlovsky-műhely tetejére is felmászott 


vele; együtt ültek a diófa lombjai alatt, diót szedtek, meghámozták és 
megették, s lógatták a lábukat, de nem a föld fölött, mint azelőtt, hanem igazi 
víz fölött. Felettük ott állt a török, de nem láthatta őket, mivel a szikla, 

a szentek szobrai és a kereszttel díszített szarvastehén elválasztotta tőlük. 

Tonik egyszer azt mondta neki: 

- Helyes kislány vagy, Miluska - mire ő elpirult és a szíve gyorsabban 
kezdett dobogni. 

Más alkalommal pedig, amikor a diófa alatt ültek, azt ígérte neki Tonik: 

- Ha adsz egy puszit, nagy titkot árulok el neked. 

S mielőtt még meggondolhatta volna a dolgot, Tonik hirtelen átölelte és 
olyan hosszú csókot nyomott a szájára, hogy még a lélegzete is elállt tőle. 

- Jézus Mária, a török felénk fordul - kiált fel Miluska rémülten. 

De Tonik megnyugtatja: 

- Bolondság, hiszen az egy öreg kővévált törökbasa. Nem árt ez már 
régen senkinek! 

És azután elszalad Miluskával, hogy megmutassa neki a titkot. 
Átmennek a Velkoprevori tér átjáró házán, a Szőlő utcai kis hídon is át, át 
a Kampán, le a kettős lépcsőn, fel a Károly-hídra, egészen az óvárosi 
hídbástyáig (Tonik sem akar elhaladni a török előtt, ezért a nagy kerülő!), s 
máris itt a nagy titok: egy kis szobor, illetlen szerzetes egy apácával, a torony 
párkánya mögé rejtőzve. 

De amikor visszafelé szaladnak, a Malá Strana-i part felé, mégiscsak 
végig kell menniük az egész hídon, idejükből már nem telik a kampai kerülőre; 
nem akarják elkerülni az apát, aki talán már végzett is mára a munkával. 

A török előtt kell elhaladniuk, és Miluska úgy fél tőle meg a késétől, mint még 
sohasem. 

És a török ott áll a híd mellvértjén, a szentek meg a szarvastehén 
társaságában, könyökével Miluska asszony ágyának faragására támaszkodik, 
és olyan, mint máskor. 

Vasárnap, hétfőn, kedden és csütörtökön, valahányszor Zadriades 
Patkanian esténkint a felesége ágyára támaszkodva mesélt, Miluska 
szendergésében mindig a Károly-hídi törökre gondolt, aki megragadta őt, 
amikor a korlátról a levegőbe lendült, aki megfordult, amikor a felesége 
Erzerumban a Toníkkal a diófa alatt ült és eltűrte, hogy megcsókolják; 
akkoriban le is szúrta görbe kardjával a feleségét, hogy aztán újra odaálljon az 
odú elé, amelyben a vértanúk szenvednek megvasalva, és arra várjon, amíg 
Miluska elalszik. 

És Miluska apja azt meséli egy szép napon; 

- Talán emlékszel még Toníkra, aki Cetlovskyéknál az inasom volt? Neki 
adtam el a műhelyemet. 

Ő, hogyne, Miluska még emlékszik; Miluska segít apjának a költözésnél 
és találkozik Toníkkal. Ő sem felejtette el Miluskát, sem a diófát, sem 

tőle, ugye, Patkanianné asszony?") - és a nagy titkot sem, amelybe egykor 
beavatta. 

A következő napon ismét találkoznak az apa műhelyében. Véletlenül. 

A rákövetkező napon ismét találkoznak. De már nem véletlenül. Sétálni 
mennek. A Velkoprevori térre. Át a Máltai lovagok terén. Át a szűk utcákon. 
Fel az Örök lépcsőn. Egészen a Petrínig. A rácsos kapu zárva. Leülnek hát az 
alacsony falra. 

Kedden és pénteken, valahányszor Patkanian úr örmény barátaival 
kocsmába jár, Tonik úr és Patkanianné elballag az Örök lépcsőn fel a petríni 
rácsos kapuig és ott üldögél. Amikor féltizenkettőt üt a Miklós templom órája, 
Miluska feláll, lesimítja ruháját és hazasiet, hogy még férje előtt hazaérjen. 

A kutya kissé dühösen morog, és csak miután Miluska asszony már az ágyába 
osont, nyugszik meg Szultán. 

Egyszer azonban, Tonik és Miluska még javában egymás mellett 
üldögél, amikor a Szent Miklós templom órája éjfélt kongat. Kétségbeesetten 
ugrik fel helyéről az asszony és még azzal sem gondol, hogy ruháját lesimítsa. 
Az az érzése, hogy a török a hídon feléje fordult. 

- Jaj, megöl az uram! 

- Bolondság, - nyugtatja meg Tonik, akárcsak annak idején is - ,nem 
bánt az már régen senkit sem." Miluska azonban tudja, hogy megöli. 
Végigrohan a szűk utcákon, át a Malá Strana-i hídrészen. Ott áll a török, aki 
ma megfosztja életétől. Miluska megragadja a kardját, hogy eltörje - el kell 
törnie! A kard azonban szilárd, nem mozdul, ahogyan a török sem mozdul. 
Miluskában felülkerekedik a düh. Körülnéz. A híd túlsó oldalán, ahol az 
úttestet javították, vörös lámpás ég: hogy az éjjeli járókelők meg ne botoljanak 
az ott heverő utcakövekben. Miluska felkapja a legnagyobb követ, visszarohan 
vele és közvetlen közelről, teljes erejéből a szobor oldalához vágja. 

Darabokra törve hull a török kardja a járdára. Már csak az öv, s benne 
a markolat, övezi továbbra is a muzulmán vastag derekát. A görbe kardnak 
alig egy darabkája látszik még ki a burnuszból. A kard maga a földön hever. 
Szilánkokban. 

Izgatottan és mégis megnyugodva szalad Miluska tovább. Hazafelé. 

Ugyanezen az estén Zadriades Patkanian úr a szokottnál valamivel 
többet ivott a kocsmában a fűszeres borból, valamivel mélyebben 
belecsodálkozott a feketehajú pincérnő bogárszemébe és valamivel tovább is 
maradt a szokottnál. Már elütötte a tizenkettőt is, amikor Patkanian 
felemelkedett és megpróbált belebújni a kabátjába. A feketehajü pincérnő 
éppen az asztalterítőt szedte le. Patkanian úr hozzálép, hogy megölelje. De 
a nő visszahőköl, az asztal mögé ugrik. Patkanian űr üldözi és sikerül is az 
egyik sarokba szorítania; mármár ráveti magát, de a nő hirtelen egy széket tol 
önmaga és tüzesvérű udvarlója közé. Patkanian úr hevesen nekivágódik a szék 


támlájának. Egy reccsenés hallatszott, mintha egyik bordáját törte volna el. 
Ijedten hagyta abba a cicázást és lihegve, sajgó derékkal távozott. 

A hálószobában azt kell látnia, hogy felesége még nincs otthon. Ekkor 
lép be Miluska. A férfi ajkára érthetetlen szavak tolulnak és még az asszonynál 
is sápadtabb. Feltépi kabátját, mellényét, és tébolyult lendülettel rántja ki 
a handzsárt... 

Nem, nem a handzsárt. Csupán a markolatát. Letört a pengéje. 
Zadriades Patkanian úr rámered csonka fegyverére. 

És arcára kiül a beletörődés kényszerű mosolya. 

Brokoff szobrászművész Szent Jánost és a Valoisi Szent Félixet" 
ábrázoló szoborcsoportjai alatt, a prágai Károly-hídon, ott áll a török 
a kutyájával. Övében csupán kardmarkolat van. A pengéje letört. Bárki 
meggyőződhetik róla s egyben arról is, hogy a fenti történet hiteles. 

LENORE 


Odalent nyugosznak azok, akik odafent elestek. A távoli hazában sírva és 
jajveszékelve várták vissza őket a lányok, hollóhajukat tépték és őrjöngve 
vetették hótestüket a földre. így, istenben kétkedve és istent megtagadva, 
várta vissza szerelmesét Lenore is, a legszebb polgárlány." Frigyes király 
hadával vonult az ifjú a prágai csatába, s azóta nem jött róla hír, nem jött 
semmi válasz arra a kérdésre, amelyet Lenore, nehéz álmaiban, minden 
éjjelen feltett neki: 

- Hűtlen vagy, Wilhelm, vagy halott? 

Halott vagy, Wilhelm. Még a prágai csatában lőttek le, különben 
megírtad volna, hogy épségben maradtál-e. Itt fekszel azzal a tizennyolcezer 
ifjúval együtt, akik , pour le roi de Prusse" (Poroszország királyáért) " estek el, 
nem is beszélve arról a húszezerről, akik , pour Vimpératrice de TV Autriche" 
(Ausztria császárnőjéért) hulltak itt földre. Itt földeltek el téged is, Wilhelm, 
együtt a többi Wilhelmmel. " 

k 

Egyenest ebből a tömegsírból, Sterbohol mellől érkezik Wilhelm - amikor már 
király és császárné belefáradt a hosszú viszályba és békére hajlott kemény 
szívük - lóháton kedvesének ajtaja elé. 

- Csak éjféltájban nyergelünk - mentegeti magát e szokatlan időben 
tett látogatásért, s hozzáteszi: 

- Messzi cseh földről jöttem. 

Oda is vezet vissza az út, immár Lenoréval a nyergében. Prága felé 
vágtatnak, forgószélben, holdfényes éjszakában, susogó falevelek között, 
tájtékzó fekete paripán. Prága felé, Wilhelm szállására; ott várja őket a nászi 
ágy. Kísértetek halotti menete húz el mellettük, el kell haladniuk a vesztőhely 
kerékbetört bűnözői előtt, fogynak a mérföldek. Még vágtatnak, amikor 
a szellem járás órája véget ér. Már szól az első kakasszó, mire új otthonukba 
érnek, Chvaly és Pocernice falvai között, s a paraszti udvarok kakasai 
továbbharsogják az ébresztőt. 

A vékony lovaglópálca egyetlen ütésére csikorogva tárulnak fel 
a rácsos vaskapu szárnyai. A holdfényben körös-körül sírkövek fehérlenek. 


75 Lefordíthatatlan szójáték: a , das schönste Bürgerkind" jelentése egyrészt: a legszebb polgárleány, 

Ez Wilhelm szállása. Leveszi köpenyét, hogy kényelembe tegye magát, 
s bőrzekéje úgy hull szét, mint a száraz tapló; feje meztelen koponyává válik, 
teste pedig csontvázzá. 

És Lenore? Lenore kísérteties nyöszörgő hangokat hall a föld alól, látja, 
amint halott katonák szellemei körtáncot járnak a parancsnoki domb körül - és 
lelke elszáll testéből. 

k 

Ugyanezen a magaslaton állt 1757 egyik májusi napján a tábornok és 
távcsövébe kémlelt. Frigyes nyolcvanezer katonája állt szemben Mária Terézia 
százhúszezer emberével. Schwerin grófja elfordította látcsövét a két seregről 
és Prága felé nézett. 

- Vajon megint abban a jó ágyban fogok ma éjjel aludni? - kérdezte 
mosolyogva szárnysegédétől. Tizenhárom évvel ezelőtt, amikor a poroszok 
bevonultak Prágába, Schwerin grófját a Colloredo-Mansfeld kastélyban 
szállásolták el és a feleségéhez intézett leveleiben nem győzte az ágyat eléggé 
dicsérni. Mert csak a hadak embere, aki sokfajta ágyban alszik és gyakran 
semmiféle ágyban sem alszik, tud igazán különbséget tenni ágy meg ágy 
között. 

Akkor hatvanéves volt, s azóta tizenhárom háborús év telt el. És 
a tizenhárom szerencsétlen szám. 

- Ma éjjel Browne aludt abban a jó ágyban - mormogta a porosz 
tábornagy s átkozta az osztrák tábornagyot, aki csapataival meg akarja 
akadályozni, hogy betérhessen Prága városába, a Colloredo-kastélyba (a 
Károly-hídnál) és a jó ágyba. 

- Hát majd meglátjuk, ki alszik ma benne, ő vagy én! 

És megindul a csata. Mivel az első porosz támadás az osztrák 
gránátosok erején megtorpan, Schwerin kitépi a zászlót a zászlóvivő kezéből, 
megállítja a menekülőket és elesik. 

Odaát Browne tábornagy kartácsgolyót kap a lábába. Még visszaviszik 
a jó ágyba - amelybe ellenfele úgy vágyódott -, de már csak meghalni. 

Nemcsak a két harcias öregúr halt meg a prágai csatában, meghalt 
még négyszer tízezer fiatal férfi is, köztük Lenore Wilhelmje. Az ő hősi haláluk 
nem hosszú hősi életre tette fel a koronát. 

Tagjaikban a küzdelem, a halálküzdelem s a halál fáradtságával - 
nyomban a csata után megkezdték volna balettjüket? S azóta is járják minden 
este a körtáncot, akár a legénybúcsú estéjén, amelyen bajtársuk, Wilhelm, 
hazahozta Lenorét? Áll a tánc vajon még ma is, Sterbohol nekropolisza fölött 
és alatt? Kihallatszik-e nyöszörgésük a sírból s hajladoznak-e még a hold 
fényszóró sugarában a halott parancsnoki domb körül? 

k 
Krnovsky úr erről nem tud felvilágosítást adni. Krnovsky úr osztrák 
hadirokkant, és csehszlovák tisztviselőként, porosz fizetési pótlékért felügyel 


a halott katonákra. Szolgálatát napközben látja el, éjjel alszik s így nem 
tudhatja, ha legénysége ily hátborzongató módon zavarja a közrendet, s 
esetleg még Lenoréhoz hasonló lánykák is vannak körükben. Krnovsky úron 
kívül pedig nem találni itt éjfél tájban más élő tanút. 

Aki élőlény erre jár, az nappal jön. Nappali világosságban meglátni az 
árkokat és a köveket, nem kell beléjük botlani s ki lehet térni a pocsolyák elől. 
Falvak látszanak ide, nevük összecseng: Chvaly és Pocernice, Mecholupy és 
Hostivice, Kyje és Malesice; tetőik pirosak és a földek zöldje békésen csillog. 
Éppen olyan itt minden ma is, mint annak idején, mielőtt még 
a világtörténelem megtisztelte volna ezt a vidéket. 

Csak éppen a hősi temető nem volt még itt az előtt a májusi nap előtt, 
amelyen a világtörténelem idelátogatott. 

, AZ ellenség - írta Frigyes király a prágai ütközetet követő napon - 
huszonnégyezer embert vesztett, köztük ötezer foglyot; a porosz veszteség 
tizennyolcezer harcosra rúg, nem számítva Schwerin tábornagyot, ki egymaga 
tízezer emberrel ért fel." 

Kinek - ha szabad a legalázatosabban megkérdeznünk felségedet - 
kinek ért fel a grófi aggastyán tízezer emberrel? Kegyeskedjék felséged tízezer 
olyan anyát és hitvest és gyermeket mutatni nekünk, akik odaadnák 
legkedvesebbjüket cserébe a tábornagyért! Ismer felséged egy bizonyos 
Gottfried August Bürger nevű német költőt? 

- Nem ismerem a német költőket! 

- Úgy hát felséged bizonyára nem ismeri , Lenoré"-jét sem? 

- Nem ismerhetek minden polgárleányt. Mi van vele, ama Lenoréval? 

,Lenore hajnaltájt felriad nehéz álmaiból..." 

Frigyes figyelmesen meghallgatja a dolgot. 

- Huszonötöt arra a poétára. Nekem olyanok kellenek, akik az én 
érdekeimet zengik. 

Frigyes, aki idáig egy hordágy fölé hajolt, most lassan megindul 
a kolostor-folyosó mellvédje mellett és recsegő hangon mondja: 

- Hallgassa csak, mit dalolnak odalent a vitézeim! Ez különb, mint 
a maga , Lenoré"-jének a nyöszörgései. Ezek még keveslik is, hogy én tízezret 
adok közülük egyetlen tábornokért. 

S valóban, odalent ezt éneklik a Seydlitz-huszárok: 

, Henrik herceg jön, ott terem 

S véle nyolcvanezerén. 

vsEgész ármádiám odaadnám érte, 

Ha az én Schwerinern még élne.c 

Ő szörnyű baj, a szív remeg, 

Schwerint golyó ölte meg." 


Magától értetődik, hogy a király a csatatéren csupán jelképesen van jelen: 
képe Krnovsky temetőőr lakószobájában lóg. A képen Frigyes az ütközet után 
egy nappal a brevnovi kolostor folyosóján látható, amint mélyen 

a felravatalozott Schwerin fölé hajol. 

Magától értetődik, hogy Schwerin is csupán képletesen van itt, nem itt 
temették sírba, holttestét előbb beszentelésre a brevnovi kolostorba, onnan 
pedig Schwerinburgba vitték, a grófi családi kriptába. 

Magától értetődik, hogy Frigyes és Schwerin katonái nemcsak 
képletesen vannak itt, hanem valóban és holtan nyugszanak sterboholi 
táborukban. 

A nagy sírkövek és obeliszkek mégis egyedül a tábornagynak szólnak. 
Az első emlékművet, a tompacsúcsú kőpiramist, az ellenség fia, II. József 
emelte. A piramis azonban egy évszázad múlva megrepedezett, és immár nem 
volt méltó arra, hogy önálló emlékmű legyen; annál méltóbb, 
tiszteletreméltóbb lett egy új emlékmű talapzataként. Ez az újabb, ez a száz 
évvel fiatalabb, fekete horicei homokkőből készült szarkofág, rajta 
reliefarckép... A szobrász ahelyett, hogy hősiesnek állította volna be, inkább 
eszményíteni próbálta a képet, olyannyira, hogy a zord, harcias aggastyánt 
akár az ifjú Goethének is nézhetnők. Éppen elég a megtiszteltetésből - 
gondolná az ember. De még korántsem elég. 

Egy magasra púpozott, fallal körülvett, borostyánnal benőtt dombon 
emelkedik a hármas számú emlékmű: szétlőtt ágyúk ércéből öntött 
óriásprizma, amelyet a hősi halálról alkotott csendélet díszít, porosz 
saspecsenyével, tölgyfalomb-főzelékkel, babér fűszerrel és 
ágyúgolyódinnyékkel s a legkülönbözőbb evőeszközökkel; nyelükön ,,F. R." 
(Fridericus Rex), a király monogramja. 

k 
A vén porosznak szerencséje volt, hogy itt érte a halál s nem amott, az ágyban. 

A vén osztrák tábornok (egyszerűen csak , vén osztrák"-nak nem 
nevezhetjük, ez ellen szólna a neve is, a , Browne") szerencséje az volt, hogy 
csatában érte a halálos golyó. Különben a Habsburgok intézték volna el, 
akárcsak elődeit; miként kivégezték Russwurmot, meggyilkolták Wallensteint, 
a Spielbergbe zárták Trenck Ferencet és , elfűrészelték" Benedeket. "? 
Lehetséges, hogy Browne-nal még cudarabbul bántak volna. Hiszen a prágai 
csatát Lotharingiai Károly herceg vesztette el, a császárnő sógora, s 
a császárnő sógora csak nem veszíthet csatát! Ennélfogva Browne-nak kellett 
elveszítenie; valóságos szerencse, hogy a csatával egyidőben életét is 
elvesztette. 


78 Benedek Lajos osztrák hadvezért a Hradec Králové-i (königgrátzi) csata elvesztése miatt 
haditörvényszék elé állították; utóbb ugyan megszüntették ellene a vizsgálatot, de a szolgálattól 
végleg vissza kellett vonulnia. 


Pedig a csatavesztés nem is volt olyan nagyon súlyos. A poroszok 
minden roham és ágyúzás ellenére nem tudtak behatolni Prágába; csupán 
Kolínig jutottak el, s ott végül is éppolyan vereséget mértek rájuk, mint 
amilyet ők mértek ellenfelükre Prága alatt. 

Bárhogyan volt is: Browne-ra, az osztrák történelem egyetlen olyan 
tábornagyára, aki a csatatéren lelte halálát, a csatatéren még csak egy útszéli 
kereszt sem emlékszik. Pedig a csata színtere jó hosszú ideig számított osztrák 
földnek. A kapucinusok kicsiny, elhagyatott prágai Szt. József templomában 
félhomály uralkodik, s alig lehet kibetűzni az egyik háromszögletű sírkőről 
a nevet: Maximilian Ulysses Browne. 

k 

A három időtálló emlékműhöz hasonlóan egyedül Schwerint illetik 

a gömbakácok is, a szomorú fűzek is, a fehér nyírfák is meg 

a galagonyasövény és a sírt körülvevő vizesárok, amelynek vaskereszt formát 
adtak. De mivel ez a hősi temető már megvolt, zárt háborús terület a békés 
vidéken, zárt porosz terület osztrák földön, 1813-ban a tábornagyhoz osztották 
be a napóleoni háborúk áldozatait is, főleg akik Chlumnál estek el. Egyszerű 
emlékmű alatt nyugszik , kétszáznyolcvanöt porosz harcos", egy másik alatt 

, várja Megváltóját Carl Aug. Ferd. von Katte, porosz kir. önkéntes vadász, 

szül. 1796. júl. 4., megh. 1813. okt. 5." Élt tizenhét évet. 

1866-ban Schwerin egy újabb halott regruta-szállítmányt kapott 
a Königgrátznél (Hradec Králové), Jicínnél és Trutnovnál elesett katonák 
közül. Ez rövid háború volt, s úgy tűnik fel, Poroszországnak nagyobb 
veszteséget okozott egy baleset, mint az akkori ütközetek. Emléktábla ad róla 
kőbevésett hírt: 

,Két tiszt, egy zászlós és huszonnyolc katona, a prágai Laurenzibergen 
(a Petrínen) osztrák gránát szétszerelése közben, 1866. augusztus 25-én 
darabokra tépetett." 

Ez a 2 plusz 1 plusz 28 valóban szintén idetartozik a hősi ligetbe, 
hiszen a gránát, amely az ágyúcsőből kilőve csap le áldozatára, nem kevésbé 
vak, mint az, amely szétszerelés közben robban. Bajosan tudnak azonban ezek 
a darabokra szakadtak a Lenore-táncban résztvenni, hiszen még csontvázuk 
sem maradt; lelkűk - isten irgalmazzon nekik - még inkább elszállt testükből, 
mint azoké, akik itt fekszenek. 

Valahányszor a cseh földön megvívott, Poroszország számára döntő 
prágai ütközet óta újabb döntő porosz ütközetet vívtak Csehország más 
vidékein, akik túlélték, utána mindig eljöttek - hurrá, hurrá, hopphopphopp -, 
hogy a sírdombok láttán örvendezhessenek, amiért ők épségben maradtak. Az 
1866-os hadjárat befejezése után ellátogatott ide Frigyes Károly porosz herceg 
és Albrecht porosz herceg, utóbbi a szárnysegédével, aki egy néhai osztrák 
tábornagy cseh nevét viselte, ,von Radetzky"-nek hívták. Később bejegyezte 
nevét a vendégkönyvbe egy Beneckendorf-Hindenburg is, , szolgálatonkívüli 


őrnagy, a Szt. János lovagrend tagja, és fia": Az atyai kettőspont után fiának 
aláírása húzódik, öntelt, óriási aláírás, ferdén át az egész oldalon: , Paul von 
Beneckendorf-Hindenburg, a 3-ik gyalog-gárdaezred alhadnagya, részt vett az 
1866-os trautenaui, königinhofi és königgrátzi ütközetekben. 1866. augusztus 
24." 

Szerényebben írták be nevüket a történészek (T. Carlyle, September 
14th, 1855), kevésbé szerényen a poroszok és más militaristák, valamint 
a Schwerin grófi család tagjai. Nagynémet egyesületek itt , a szláv világban 
a német hősi föld levegőjét érzik", s ezt az érzést sokszoros éljennel és még 
több felkiáltójellel emelik ki. 

Egy névtelen látogató, aki feltehetően sokáig lapozgátta e könyvet s 
végigolvasta a sok porosz nemesi címet, a sok katonai rangot és 
a látogatásokat feltüntető sok évszámot, ezt az egyszerű megállapítást fűzi 
mindezekhez: , Mindig eljöttek ide és mindig el is kellett takarodniok." 


STIEBER MIKULOVBAN ÉS VERSAILLES-BAN 


Marx Károly, Leleplezések a kölni kommunistaperről című művében" újabb 
Jénát jósolt? a porosz királyságnak és a porosz junker kormánynak, amely egy 
Stieber szolgálataira szorult. , Jéna, ez az utolsó szó egy olyan kormány 
számára, amelynek fennmaradásához ilyen eszközökre, s egy olyan társadalom 
számára, amelynek védelmére ilyen kormányra van szüksége: Jéna!" 

És amikor 1875-ben Marx utószót írt a pert bíráló mesterművéhez, az 
utószót is e jóslat megismétlésével zárta, mitsem törődve azzal, hogy azóta 
Poroszország Königgrátznél uralmi helyzetet vívott ki magának, hogy azóta 
Versailles-ban kimondták az , örökös" német császárságot?! és hogy egy újabb 
Jéna örök időkre lehetetlennek tűnt. 

Az 1866. és az 1871.? évi békekötésnél jelen volt dr. Stieber is, 

a belső ellenség legyőzője a külső ellenség legyőzői között. Stieber a politikai 
rendőrség hatalmát képviselte az új porosz-német birodalomban. Azóta 
emelkedett ebbe a tekintélyes és méltóságteljes állásba, amióta IV. Frigyes 
Vilmos, a rendőrügynökök felséges atyja, személyesen nyerte meg őt a szakma 
számára, amely még a királyi megbízó szerint sem , sorolható a tisztes 
szakmák" közé. 

És ebben a szakmában olyan sikereket ért el, hogy Marx 
rábizonyíthatott egy csomó hazugságot, hamis tanúvallomást, renegátságot, 
hamis esküvéseket, csalásokat, besúgásokat, sőt még a betöréses lopásra és 
okmányhamisításra való felbujtást is. 

Ez az ember tehát, ez az ily módon leleplezett, ez a demokraták és 
szocialisták által egyaránt úgy jellemzett ember, mint aki még a gazemberek 
között is a legnagyobb gazember, 1866-ban és 1871-ben jelen van a győzelmi 
tárgyalásoknál. Hiszen ő verte le a kommunistákat és ha valahol még fel 
mernék ütni a fejüket, a szocialistaellenes törvény?! hamarosan eltörli utolsó 
nyomukat is a föld színéről. 


79 Megjelent 1853-ban. 


830 Poroszország a Napóleonnal szemben 1806. okt. 14-én Jénánál szenvedett vereségével elvesztette 
hatalmi állását és függetlenségét. 


81 A német-francia háború idején 1871. jan. 18-án. 
32 Békekötés Poroszország és Ausztria között 1866. júl. 26-án Mikulov (Nikolsburg) városában. 


33 Ideiglenes békekötés Versailles-ban 1871. febr. 26-án (végleges megerősítése a Majna-menti 
Frankfurtban, 1871. május 10-én történt). 


84 A vnémet szociáldemokrácia ellen 1878. okt. 21-én hozott kivételes törvény. 1890-ig maradt 
érvényben. 


Marx dr. ugyan vitairatában arról beszélt, hogy legkésőbb ötven éven 
belül beérnek az eszmék - de hát világos, hogy mindez csak ostoba fecsegés, 
üres jósolgatás! Ki is emlékszik majd ötven év múlva a német császárságban 
arra, hogy valaha szocialisták is léteztek, működött egy Kommunisták 
Szövetsége is, nem is beszélve valami dr. Marx Károlyról! 

A királynak és a junkereknek éppen az ilyesfajta , demagóg írások" 
elleni dühe juttatta dr. Stiebert a legmagasabb állásokba, habár üzelmei miatt 
olykor-olykor ugyancsak felhúzták nemesvonalú orrukat. Amíg csupán azért 
fosztott meg egyes személyeket jogellenesen a szabadságuktól, hogy porosz 
hercegek erotikus botrányait segítsen elleplezni, addig ez a felsőbbség urai 
részéről csakis helyesléssel találkozhatott. De amikor már gazdag polgárok 
kedvéért is megtette, hogy egyszerűen letartóztatta a nekik kényelmetlen 
embereket, s minekután a sajtó, sőt már az államügyészség is tiltakozott e 
módszerek ellen, akkor a kormány is megsokallta a dolgot: 1860. május 13-án 
lakásán letartóztatták Stiebert, a bűnügyi rendőrség aktív főnökét - családi 
körben vacsoráját fogyasztotta éppen - és a városi börtönbe vitték. 

Az ellene emelt vád: törvénytelen kényszer alkalmazása. Vysoky női 
szabót, aki szövet-maradékokból varrt ruhákat adott el, Stieber arra 
kényszerítette, hogy fizessen ezer tallér kártérítést Gerson 
divatárukereskedőnek, helyezzen kétezer tallér zálogot letétbe és vonja vissza 
Gerson elleni feljelentését; Goldberg járadékost és Fürstenberg istállómestert 
Stieber arra kényszerítette, hogy vonják vissza a Schragow és Tsa bankházhoz 
benyújtott négyezernégyszáz tallérról szóló követelésüket; hasonló nyomást 
gyakorolt Wagner küldöncre is, azzal az indokolással, hogy Wagner 
háromszázhetvenüöt tallért vett át Wallner színigazgatótól a Blumenstrasséról 
a színházépületig vezető fedett folyosó építésére, de a pénzt nem használta fel 
azonnal. Stieber fogsága azonban nem tartott sokáig. Felmentették, s 
ellenfeleit, köztük Simon porosz igazságügyminisztert és Starck 
főállamügyészt nyugdíjazták. 

A gyermekgyilkossággal kapcsolatban is szerencséje volt. Dr. Eichhoff, 
a tekintélyes író, szenzációs cikket helyezett el a Hamburger Reformban arról, 
hogy Stieber huszonegy gyermekének egyikét egy hivatásos orgazdánál 
helyezte el, hogy az a gyermeket éheztesse ki és így ölje meg. (A gyerekek 
kétharmad része feltűnően fiatal korban pusztult el.) Stieber nem pereli be dr. 
Eichhoffot, de az államügyész maga hivatalból emel vádat, hiszen a cikk egy 
porosz tisztviselő hivatali becsületét sérti; a tárgyaláson egy sereg 
rendőrtisztviselőt vonultatnak fel, akik természetesen azt tanúsítják, hogy 
a gyermek természetes halállal halt meg; dr. Eichhoffot pedig elítélik. 

Stiebert mégiscsak felmentik rendőrfőnöki tisztje alól. A berlini orosz 
nagykövetségen teljesít rendőri szolgálatot, amíg a Bismarck gróf elleni Blind- 
féle merénylet (1866. május 6.) után Marianské Lázneból Berlinbe rendelik és 
egy újfajta politikai-tábori rendőrség megszervezésével bízzák meg. 


Június végén Stieber, a Írissen kinevezett politikai-tábori rendőrfőnök, 
a csehországi hadszíntérre utazik, ugyanazon a vonaton megy I. Vilmos, 
Károly porosz királyi herceg és a szőkébb berlini vezérkar is. Stieber felel 
a király és Bismarck személyes biztonságáért a hadjárat alatt. Az 
eseményekről szóló magánlevelezése birtokunkban van. E levelekből is 
kitűnik, milyen hiú kis emberke volt a világtörténelmi eseményeknek ez 
a szemtanúja; mennyire nem képes ez a rendőrfőnökké feltört vizesnyolcas az 
eredetét letagadni. Kizárólag a külsőséges semmiségekkel törődik és a való 
helyzetet teljesen helytelenül ítéli meg. Liberecben, ahová a főhadiszállás 
1866. június 30-án települ át, éli meg Stieber az első kalandot, el is dicsekszik 
vele: mivel a poroszok térítés nélkül elkoboztak minden vasanyagot, 

a lakatosműhelyek bezártak és a kovácslegények elfutottak, nem találni 
hirtelenében senkit, aki Stieber díszhintájára féksarut szerelne fel - Stieber 
rövid úton két kovácsmestert jelöl ki túszul és már-már letartóztatja 

a polgármestert is, amíg végre egy bognár felszereli a féksarut. Stieber 
nagyon büszke erre a sikerére. 

Liberecből a főhadiszállás Jicínbe települ, onnan pedig július 3-án, 
amikor a königgrátzi döntő győzelem híre megérkezik, Horicébe. Hogy Stieber 
valóban kikocsizott volna a csatamezőre, ahol a halottak és sebesültek ezrei 
feküdtek még szerteszét, ezt kétségbe kell vonnunk, hiszen ő maga állítja. 
Azon az emlékezetes tényen kívül, hogy ő - tizennégy, idegenben, idő előtt 
elpusztult gyermek atyja! - merő nagylelkűségből két üveg bort ajándékozott 
vadidegen embereknek, nincs semmi mondanivalója egy politikai fordulatnak 
erről a kegyetlen színteréről. 

Ezzel szemben így ír: , A király és Bismarck gróf az előző este tábori 
konyha nélkül nyomultak előre...! A főhadiszállásnak a szabad ég alatt kellett 
táboroznia. Végül persze feltörtük a házakat, hogy elszállásolhassunk. Én egy 
korábbi fogadót nyittattam fel, odahozattam a konyhánkat és kávét főztem 
a biliárdasztalon. De nyomban ezután katonaorvosok hatoltak be a felnyitott 
házba és telerakták sebesültekkel. Azon a biliárdasztalon, ahol kávét főztem, 
tíz perccel később hat tisztet, négy poroszt és két osztrákot amputáltak. 
Előkelő ifjak! 

- Egy gyerekképű osztrák zászlósnak mind a két lábát levágták. 
Nyomban elmúlt minden étvágyam. Az orvosok azt mondták, hogy betegeik 
fele menthetetlenül meghal, mert mindenben hiány van, különösen jégben, 
pedig az volna a legfontosabb. Ezután egy másik házat törettem fel, 
beszállásoltam magam, aludni próbáltam egy öreg karosszékben, de alig 
negyedóra múltán már hörgő sebesültek között feküdtem. Ismét tovább 
mentem és felnyittattam egy harmadik házat is, ahonnan egy öreg, reszkető, 
piszkos cseh asszony bújt elő... Délben, tizenegy óra tájban (a csata utáni 
napon) Bismarck gróf megjelent a piacon. Nem mulaszthattam el, hogy oda ne 
rohanjak, meg ne ragadjam a kezét és örömömet ne nyilvánítsam afelett, hogy 


épségben túlélte a napot. Nagyon kedves volt hozzám s mondhatom 
meghatottnak látszott. Nyomban ezután Ujest (Ojezd) herceggel találkoztam 
össze. Kenyeret kértem tőle szekerész katonáim számára. Mentegetőzött, hogy 
ő maga sem evett még egy falatot sem. 

- Akkor hát én vendégelem meg - válaszoltam neki - fenségedet, az 
ország leggazdagabb emberét. Ihatik nálam fenséged egy csésze feketekávét. 

Ebből is látható, milyenek az itteni állapotok. 

Nyomban ezután Károly herceg jött velem szembe az utcán. Könnyes 
szemmel nyújtott kezet és elmesélte az egész tegnapi ütközetet. A gárda 
rettenetes veszteségeket szenvedett, különösen az 1. gárdaezred. Az egyik 
zászlóaj minden tisztjét elvesztette, úgyhogy végül egy őrmester vezette 
a zászlóaljat. A beszélgetés közben a herceg félrefordult és keserűen sírt. 

A herceg jó egy órát beszélgetett velem és nekem külön elmagyarázott 
mindent. Jelen volt a berlini Hiltl úr is, aki haditudósítóként van itt. Mert itt 
aztán megszűnik minden rendi különbség." 

A főhadiszállás Pardubicén és Vysoké Myton át Morvaországba vonul, 
Svitavában és Cerná-Horában éjjeleznek és július 12-én Brünnben (Brnóban) 
szállásolják be magukat. 

, Én azonnal a tanácsházára mentem és követeltem a rendőrigazgatás, 
a posta és a távíróhivatal átadását. Óhajomnak nagyon barátságosan tettek 
eleget. Délután a magisztrátus ülésezett, én díszegyenruhában jelentem meg 
és elfoglaltam hivatalomat. A király és udvartartása csak este érkezett ide és 
engem ért a megtiszteltetés, hogy Őfelségét a magisztrátussal és a magas papi 
méltóságokkal együtt a város határában üdvözölhessem. Szállásom most egy 
igen előkelő fogadóban van, teljes ingyenes ellátással. Egy hintó és két 
rendőrszolga áll rendelkezésemre és ha kikocsizom, két porosz csendőr 
lovagol az élen, egy osztrák rendőr ül a bakon, szóval nem játszom itt 
jelentéktelen szerepet. Az itteni lapok közül ötöt betiltottam, négy továbbra is 
megjelenik, persze cenzúrázom őket." 

A következő napon (július 13.) Stieber a következőket írja feleségének: 
,Ha jelentős is az az állás, amelyet itt betöltők, mégsem alszom 
rózsaszirmokon. Túlságosan nagy a feljebbvalók száma és a magasabb rangú 
tisztekkel nagyon nehéz az érintkezés. Úgy látom, Bismarck úrnak is nagyon 
nehéz a helyzete a magasrangú katonák között." 

Július 17-én, délután, Mikulovba (Nikolsburgba) helyezik 
a főhadiszállást. , Nikolsburg - írja Stieber július 19-én a feleségének - 
Mensdorff osztrák külügyminiszter szép birtoka, azé az emberé, aki e háború 
okozója volt. Amikor Bismarck gróf tegnap ideérkezett, így szólt hozzám: 

- Az én Schönhausenom szerény kis házikó ehhez a fejedelmi lakhoz 
képest. Mégiscsak jobb, hogy én alszom Mensdorff úrnál, s nem pedig ő 
énnálam Schönhausenban." 


Jellemző, hogyan írja le Stieber a Poroszország és Ausztria közötti 
előzetes tárgyalásokat: mindig részt vett bennük, mindent láthatott volna és 
mégsem látott semmit. 

, A hatalmas kiterjedésű nikolsburgi kastély titkos folyosóin járkálok. E 
kastélyban lakott az austerlitzi csata után? I. Napóleon. Nagyon érdekes, 
valahányszor egy-egy osztrák, olasz, francia vagy porosz diplomata jelenik 
meg a színen és én arcvonásaikat tanulmányozhatom. Közben nyugodt fényű 
meteor módjára néha feltűnik királyunk is meg Károly herceg, Bismarck gróf 
és Roon úr. Tegnapelőtt este éppen a kastély bejáratánál volt dolgom, amikor 
két eléggé silány batár és egy 382. számú bécsi koníflis érkezett a ház elé. 

A béketárgyaláson résztvevő négy osztrák megbízottat hozták: Degenfeld gróf 
hadügyminisztert, Károlyi gróf berlini" osztrák nagykövetet, s Brönner és 
Kufstein követségi tanácsosokat. Az urakat én magam kísértem a kastély 
kertjén át. Nagy történelmi pillanat volt, amely Európa térképét jelentősen 
módosítani fogja, amikor a büszke Lotharingiai háznak, Ausztria császárának 
követei megjelentek az egykori hűbéres, a nürnbergi várgróf küszöbén, hogy 
békéért esedezzenek és könyörögve kérjék, kíméljük meg Bécs városát, azt 

a várost, ahol a Hohenzollern grófoknak"" egykoron a császár udvarában 
kellett szolgálniuk. És mindez, ráadásul, az osztrák birodalmi külügyminiszter 
elfoglalt kastélyában játszódott le. A király a követeket csak másnap fogadta, 
Bismarck úr azonban még aznap este bizalmas négyszemközti beszélgetést 
folytatott Károlyi gróffal - aki korábban Berlinben olyan fennhéjázóan 
viselkedett vele szemben - egy korsó sör mellett, amit az egyik irodai altiszt, 
aki velem együtt jött le a kastélyból, olyan agyag-korsóban hozott fel, amilyet 
én elibém a szobalány még mosdóvízzel sem állíthatna. 

Csodálatos, hogy az ilyen nagy történelmi pillanatok a valóságban 
milyen igénytelen formák között mennek végbe! Bismarck különben sokkal 
messzebbmenő követeléseket támaszt, mint maga a király, aki, úgy tűnik fel, 
nem tud teljesen érvényt szerezni akaratának, s mint hallom, még 
a trónörökös is Bismarck gróf oldalán áll." 

Július 25-én Stieber (akinek sejtelme sincs róla, hogy Bismarck 
éppenséggel nem a ,messzebbmenő követelések", hanem egy annexiók és 
hadisarc nélkül kötendő béke híve) azt hiszi, hogy a tárgyalások már-már 
hajótörést szenvednek. , Bismarck nagyon határozottan képviseli hazája 
érdekeit, a lehető legelőnyösebb békét akarja elérni Poroszország számára, és 
véleménye még mindig nem egyezik az udvari pártéval. Poroszország igazán 

várgrófjai voltak. 


emlékművet állíthat ennek a nagy embernek. Ha Bismarckon múlnék, már 
régen Bécsben lennénk." Utóirat: , Az imént hívattak a kastélyba, 
lehetségesnek tartják a háború folytatását is - az ördög sem ismeri ki magát. - 
Feltételezem von Bismarck úrról, hogy felborítja az egész békét, ha nincs 
megelégedve a feltételekkel. Olaszország még nem adta beleegyezését." 

Hogy a király ellen tervezett merényletekről szóló hírek - amelyek 
alapján Stieber érdemeket szerezhetett magának biztonsági intézkedéseivel. - 
honnan erednek, az sem magánleveleiből, sem az iratokból nem derül ki, de 
még ha szó is esnék bennük erről, az sem volna hiteles bizonyíték. 

A csehországi németeknek nemzeti szempontból nem volt okuk rá, hogy 
a poroszok ellen fellépjenek, a cseheknek pedig meglehetősen mindegy 
lehetett, hogy országukban a bécsi vagy a berlini német arisztokraták és 
tisztek uraskodnak-e. 

Versailles-ból, ahol Stieber öt évvel később, Párizs ostroma alatt újra 
rendőrfőnöki tisztet tölt be és könyörtelenül kemény kézzel bánik az 
elkeseredett lakossággal, már súlyosabb esetekről is tudósít leveleiben. 
Házkutatásokról, túszok kijelöléséről és letartóztatásáról, az áldozatok 
agyonlövetéséről. Amikor Jules Favre?? Bismarckhoz jön, Stiebernél kénytelen 
megszállni, anélkül, hogy közölnék vele vendéglátójának foglalkozását, s az 
előzetes békeszerződés szövegét olyan ember tollával írják, akit még egy 
rendőrfőnök (Hinckeldey) is Németország legnagyobb csirkefogójának 
nevezett - Stieber tollával. 

Stieber a császár koronázásakor is jelentékeny szerepet játszott: , Az 
udvari és a katonai párt elég hűvösen viselkedett - írja -, én a polgári 
lakosságot és a német népet képviseltem. Csodálatos idők!" 

Valóban csodálatos idők, amikor egy rendőrspicli képviseli , a polgári 
lakosságot és a német népet!" 

Nem is csoda, hogy ötven évvel később már összeomlott az 
a birodalom, amelyet ilyen emberek tartottak keresztvíz alá. 

,Jéna" bekövetkezett. És életre kelt a Kommunisták Szövetsége is, új 
formában, de a régi szellemben, Marx szellemében. 

EGY ASSZONY, AKI HUGO SCHENKRE VÁR 


- Ugyan már - szólt valaki (a társaság bűnesetekről beszélgetett éppen) -, ha 
igaz, hogy a bűnözők ostoba emberek, mivel magyarázható mégis, hogy 
bűncselekményeiket jól tervelik ki és sikeresen hajtják végre? 

- Mert áldozataik még ostobábbak. 

- Ez igaz - bólintott Hj-né. - Maga ugye ismeri a szobalányomat? 

- Az öreg Klárát? 

- Igen, az öreg Klárát. A múlt hónapban töltötte be a hatvanadik évét. 
Nemrégiben meggyónta nekem szerelmi bánatát. Fiatal korában Hannoverben 
egy bécsi hölgy gyerekeit pesztrálta, nyaralni pedig Vöslauba"?? utazott 
a család. Klára ott megismerkedett egy férfival és el is jegyezte magát vele. 
Hannoverbe visszatérve, beszerezte iratait és felvette megtakarított pénzét, 
hogy Bécsbe utazzék, az esküvőjére. A vőlegény már nagyon sürgette. Azt 
állította magáról, hogy mérnök, de célzott arra is, hogy valójában herceg, 
Wipolinski herceg... 

- Nem Winipolski? - szakítottam félbe. 

- De, Winipolski, magának van igaza. Ismeri ezt a nevet? Ki ez 
a Winipolski herceg? 

- Kérem, mesélje tovább. 

- Ha ismeri ezt a nevet, akkor talán mégsem olyan valószínűtlen ez az 
egész história, mint amilyennek én hittem. Én elképzelhetetlennek tartottam, 
hogy az orosz cár gyilkosokat küldjön a nyomába, de ha maga ismeri a nevét, 
akkor talán mégiscsak van a dologban valami. - H-nét kissé megzavarta 
a közbeszólásom. - Én szilárdan meg voltam győződve, hogy Klára valami 
házasságszédelgő karmaiba került... 

- Hogyan történt az eset? 

- Tehát, Klára poste restante írt neki Bécsbe, hogy érkezik. A férfi nem 
várta az állomáson. Klára szállodába ment, ha jól emlékszem , Az arany 
pókhoz" címzett szállodába, mert a férfi egyszer említette, hogy majd ott 
laknak. Érdeklődött a postahivatalban, átvették-e már a leveleit, de azok még 
ott voltak. Gondolta, vőlegénye vagy beteg vagy elutazott valahová. Néhány 
napig a szállodában maradt, aztán vonatra ült és visszatért Hannoverbe. 
Várta, hogy üzenetet kap, tulajdonképpen várja még ma is, hogy a herceg érte 
jön, s belőle hercegné lesz, mert ilyeneket írt neki az a férfi. 

- Láthatnám azokat a leveleket? 

- Nem hinném, hogy Klára kiadja a kezéből. A jegygyűrűjével és néhány 
szál fonnyadt virággal együtt ereklyeként őrzi őket egy dobozban. 


839 Nyaralóhely Bécs közelében. 


- Esetleg azt lehetne neki mondani, hogy ön ismer egy grafológust, aki 
a kézírásból meg tudja állapítani, él-e még az illető, visszajön-e valaha, vagy 
valami ehhez hasonlót. Sértetlenül visszakapja a leveleket. 

- Megpróbálhatom. De árulja el, miért érdekli. 

- Ha majd láttam a leveleket, elmondom. 

k 

Klára ugyan nem volt hajlandó kincseit kiadni a kezéből vagy akár csak meg is 
mutatni, H-né azonban nem tudott ellenállni egy szenvedélyes rendőri riporter 
sürgető kérésének és meghívta teára vasárnap délutánra, amikor Klárának 
kimenője volt. 

1883. július 25-e és december vége között keltek a levélkék, összesen 
hat darab. Egy vagy kétszeri találkozás, öt rövid levél meg egy levelezőlap, két 
rózsa s egy fehér zafírköves gyűrű elegendő volt ahhoz, hogy Klára kisasszony 
negyven éven át hittel, reménnyel és szeretettel várja vissza jegyesét és várja 
még ma is. Többre nem volt semmi szükség, s a férfinak nem is igen lett volna 
ideje a gyakoribb levélváltásra - alapos munkát végzett az alatt a hat hónap 
alatt. 

A feladó, aki , Hermann Siegel, mérnök"-ként tüntette fel magát s a név 
alatt megadta a postacímét is: , H. K. S., Bécs, Nyugati pályaudvar, poste 
restante", nem más, - miként azt , Winipolski herceg" nevének említésekor 
már tudtam - mint Hugo Schenk, a cselédlányok gyilkosa. És abban az időben, 
amikor a fiatal hannoveri pesztonka megismerte és megszerette, olyan 
tettekkel dicsekedhetett éppen, amelyeknél bestiálisabbat alig ismer 
a bűnügyi krónika. A perről szóló régi hírlaptudósításokból napra meg lehet 
állapítani, mikor ismerkedett meg Klárával, sokkal pontosabban, mint ahogy 
Klára maga emlékszik rá, s azt is elmesélhetnénk Klárának, mivel foglalkozott 
a tartózkodó modorú, előkelő úr jegyességük ideje alatt. 

Mit keresett Schenk Vöslauban? Nem sokkal azután járt ott, hogy egy 
Josefine Timal nevű cselédlánnyal Weiskirchenbe utazott és onnan Kari 
Schlossareck, a hétpróbás cinkostárs kíséretében Zernodinba ment vele. Az 
erdőben egy mély tó, a , Gevatterloch" közelében, letelepedtek; Schenk 
kloraldehiddel? kevert borral kínálta a leányt, Schlossareck ezalatt kissé 
távolabb egy nagy követ keresett. A két férfi megkötözte a lányt és 
a , Gevatterloch"-hoz hurcolták. Miután magukhoz vették ékszereit és 
takarékkönyvét, testére erősítették a követ és a lányt letaszították a lejtőn, 
bele a , Gevatterloch" vizébe. , Micsoda szemmel nézett ránk, - szólt 
mesteréhez Schlossareck, aki egyébként minden gondolkozás nélkül 
készséges és érzéktelen bűnsegéde volt Schenknek - lelkemre, amíg élek, nem 
fogom elfelejteni." 

Ez az eset Schenk működésének arra a szakaszára esik, amikor már 
felismerte, hogy alapos munkát kell végeznie, vagyis nem elég az áldozatot 
kirabolni, hanem meg is kell azt ölni, sőt még azokat az embereket is el kell 
tenni láb alól, akik adatokat szolgáltathatnának a rendőrségnek a tett 
felderítéséhez. A meggyilkolt Josefine Timal esetében ideszámított például 
a nagynénje, Katharina Timal kisasszony is Ceské Budejovicéből. Két okból is 
tanácsos volt őt eltávolítani az élők sorából: egyrészt, mert Katharina Timal 
buzgón érdeklődött unokahúga sorsa felől, s így fennforgott a veszély, hogy 
nyomozni kezd az eltűnt leány után; másrészt, mert pénze is volt. 

Schenk elhatározta, hogy , unokahúga nevében" meghívja, költözzék 
hozzá, a pöchlarni tanyára. Mivel azonban Katharina címét nem ismerte, 
Vöslauba utazott, hogy Josefine nővérétől megtudakolja a Katharina néni 
pontos címét. 

Ezt sikerült gyorsan elintéznie, s még arra is maradt ideje, hogy az 
utcán leszólítson egy fiatal hannoveri pesztonkát, örök szerelmet és hűséget 
esküdjék neki, szívét és kezét kérje, s a boldogító igent hallva, felfedje előtte 
élete titkát, hogy ő valójában Winipolski herceg és lengyel hazafias 
propaganda miatt maga a cár üldözi; megtudakolja továbbá a leány 
takarékbetétjének nagyságát, kitűzze a Bécsben tartandó esküvő időpontját és 
a leányt szigorú titoktartásra bírja. Mindezt oly ügyesen, hogy a lánynak sem 
akkoriban, sem az azóta eltelt négy évtized folyamán eszébe sem jutott 
tüzetesebben átgondolni, mi célt is szolgálhatott a vallomások és esküdözések 
e feltűnő nagy bősége. 

Hogy már az első alkalommal a lánynak ajándékozta-e azt a két rózsát s 
a fehér zafírköves gyűrűt (vajon melyik áldozatáról szedhette le?) vagy hogy 
járt-e Vöslauban még egyszer látogatóban, azt nem tudjuk. 

A bírósági iratokban csupán annyi áll, hogy az eljegyzett férfiú 
törvényes neje, a mit sem sejtő Wanda asszony, akit férje Prágában hagyott, 
kétségbeesve utazott Bécsbe, hogy férjét visszahódítsa; dolgavégezetlenül 
kellett azonban visszatérnie, s végül is nevelőnőként helyezkedett el Zatecben, 
egy komlókereskedő házában. 

Bécsbe érkezett Katharina Timal is Budejovicéből, újházas 
unokahúgának meghívására. Új unokaöccse, Hermann Siegel, a pályaudvaron 
várta és július 21-én Krumm-Nussbaumba utazott vele. Éjjel értek a , birtok" 
közelébe, amikor a Duna partján elébük lépett Schlossareck, Karl Schenkkel, 
Hugo testvérével: , Nincs szükségük révészre?" Hugo igenlőleg felelt - ez volt 
a megbeszélt jel -: s abban a szempillantásban rá is rontottak Katharina 
nénire, Karl Schenk elölről, Schlossareck hátulról, s fojtogatni kezdték. Mivel 
kétségbeesetten védekezett, Hugo Schenk egy disznóölő késsel átvágta 
a nyakát és torkát. A haldoklóról a gyilkosok leszedték az ékszert, elvették 
1200 forint 60 krajcárra szóló takarékkönyvét, követ kötöttek a derekára és 
a vízbe lökték. 


A rákövetkező napon Hugo Schenk kiváltotta Bécsben a takarékbetétet, 
és Emilie Höchstmannal, egy jómódú polgárlánnyal, akit már régen üldözött 
szerelmével, kirándult Melkre; ott végre kívánsága szerint alakult a helyzet. 

Ezen a napon fényesen kiöltözött a mi Kláránk is Vöslauban; várta 
szerelmesét. De az nem jött, csak az alábbi levelet írta - közvetlenül Katharina 
Timal meggyilkolása után - a leánynak: 

, Wien, 1883. július 25. 

Tisztelt Kisasszony! 

Nyugtázom 22-én kelt b. sorait és nagyon sajnálom, hogy vasárnap nem 
jöhettem, mivel levele túl későn érkezett. 

Az én szívem vágya is az lett. volna, hogy a vasárnapot Kegyeddel 
együtt, vidéken töltsem, de levelét csupán tegnap kaptam meg. Ma már sajnos 
késő, mivel feltételezem, hogy a közeli napokban H.-be utaznak vissza. 
Szívesen elvártam volna Bécsben, de ma este Magyarországra utazom, 
favásárlás végett, ami egy vagy két hetet vesz igénybe. 

Szerencsés utat, tisztelt Kisasszony, biztosan remélem, hogy hazájában 
sem fog megfeledkezni azokról az ígéretekről, amelyeket egymásnak tettünk 
és amelyekhez én teljes szívből tartom magam. 

Maradok szívbéli üdvözlettel 

Siegel mérnök." 

A levelet, miként a többit is, fehér papírra, kiírt kézírással és 
gördülékeny stílusban írta; Schenk egy járásbíró iskolázott fia volt, alig 
harmincnégy éves létére már világlátott ember. A következő levelet már 
Hannoverbe írja Klárának, egy újabb szörnyű gyilkosság után, amelyet ezúttal 
egyedül hajtott végre. 1883. augusztus 5-én Lilienfeldbe utazott egy Therese 
Ketterl nevű, rendkívül szép kis szobalánnyal, elcsalta egy elhagyatott 
hegyszakadékhoz s ott agyonlőtte. A bíróság előtt ugyan azt vallotta, hogy 
csak megmutatta a leánynak a töltetlen revolvert; később, észrevétlenül golyót 
csúsztatott belé és rávette a leányt, hogy - , tréfából" - emelje a fejéhez és 
nyomja meg a ravaszt... A holttestet Hugo Schenk tökéletesen kifosztotta, még 
a ruhát és fehérneműt is lehúzta róla, majd a hullát a folyóba süllyesztette. 
Három nappal később így ír Hannoverbe Klárának: 

, Wien, 1883. augusztus 8. 

Tisztelt Kisasszony! 

Közlöm Kegyeddel, hogy visszatértem üzleti utániról, sok izgalomban 
volt részem, de végül is, azt hiszem, mindent sikerült megfelelően elintéznem, 
jövőnk így most biztatóbbnak tűnik fel. Megkaptam mindkét b. levelét, s 
gondolhatja, mennyire örültem. 

Én tökéletesen megbízom Kegyedben, miként Kegyed is tökéletesen 
megbízhat bennem. Az élet sok nehéz pillanattal jár, de a türelem és bátorság 
mindent legyőz. S két hűséges szív egyesülése ellen még a gyűlölet és 
a rosszindulat sem tehet semmit. 


Azt tanácsolnám Kegyednek, küldesse meg magának b. szüleitől 
a szükséges iratokat s tartson készenlétben minden egyebet is. Hamarosan 
értesítem, mit határoztam kettőnk további sorsát illetően és hiszem, hogy 
a boldogságunk teljes lesz. 

Sokszor és őszinte szívbőT köszönti 

Hermann S." 

Ezzel a levéllel újabb áldozatot próbál biztosítani magának. Ez annál 
inkább is figyelemre méltó, mivel az utolsó zsákmány - amelyen ezúttal sem 
testvérével, sem pedig Schlossareckkel nem kellett osztozkodnia - igen 
jelentős volt, Schenk egy ideig pihenőt is engedélyezhetett volna magának. 
Hiszen hozzájutott Therese Ketterl 813 forintos, valamint 364 forint 58 
krajcáros bankbetétjéhez, azonkívül a leány értékpapírjaiért a , Merkur" 
pénzváltónál 1400 forintot kapott és a hulláról értékes ékszereket is rabolt. 

Emilie Höchstmann-nal, akit a leánygyilkos úgy látszik mégiscsak 
szeretett, Steinbe utazik - miután előzőleg még kioktatta a következő 
áldozatnak kiszemelt Klárát, hogy az élet sok nehéz pillanattal jár, de 
a türelem és bátorság mindent legyőz stb., stb. Emilie Höchstmann sógorának 
a halott Ketterl pénzéből virágüzletet rendez be Stettinben, a mézeshetek 
utolsó napjait Bécsben töltik - Bécsben, ahol immár falragaszok adnak hírt 
Therese Ketterl! eltűnéséről és felmerül a rablógyilkosság gyanúja. 

Lehetséges, hogy Schenk most már maga is szeretne szünetet tartani, 
de Klára ostromolja szerelmes leveleivel, sürgeti boldogságát. Nem válaszol. 
Amikor Klára bejelenti, hogy szeptember 1-én Bécsbe utazik, leinti. 
Levelezőlapot ír csupán, megteszi az is: 

, Wien, 1883. augusztus 25. 

Tisztelt Kisasszony! 

Távirati hívásra kénytelen vagyok bizonyos időre ismét elutazni s 
ennélfogva kérnem kell, halassza el útját, amíg visszaérkezésemről, 
remélhetőleg minél előbb, értesíthetem. 

Maradok sok üdvözlettel 

Hermann S." 

Hermann S. új vállalkozásokba kezd. Josefine Edert, a komornát meg 
sem kell gyilkolnia; a leány akaratnélküli eszközévé lesz, minden külső erőszak 
alkalmazása nélkül kiszolgáltatja Schenknek megtakarított pénzét, sőt, 
meglopja úrnőjét, Malfatti bárónőt, hogy ennek ékszereit vőlegényének 
adhassa. Kiszemelt magának Schenk egy másik szobalányt, Ferenczy Rózát is, 
a lánynak 800 forintja van, de elvesztette a betétkönyvét, s előbb még el kell 
intéztetni vele a könyvecske hivatalos érvénytelenítését, csak azután 
gyilkolhatja meg. Közben a pénzhiányban szenvedő Schlossareck - hiszen 
a részesedése mindig csekély volt, és Therese Ketterl kincséből semmit sem 
kapott - újabb tettekre buzdítja cinkostársát. Schenk ír is néhány 
menyasszonyának - a bíróság később megállapította, hogy nyolc is volt 


tartalékban -, szorosabbra fűzi a meglazult kapcsolatokat is. Kláránk ezt 
a levelet kapja: 

, Wien, 1883; október 12. 

Tisztelt Klára Kisasszony! 

Örömmel közölhetem Kegyeddel, hogy egészségben visszaérkeztem és 
leveleit átvettem. Nagyon fájdalmasan érint, hogy Kegyed kételkedik 
hűségemben, holott én szavatartó ember vagyok, amit egyszer elhatározok, 
azt keresztül is viszem, még ha mérhetetlen nehézségek állják is utamat. 

Biztosíthatom Kegyedet, hogy én is szívesen emlékezem a V.-ban 
eltöltött szép órákra, s magam sem vágyódom másra, mint hogy végre 
egymáséi lehessünk. 

Írja meg, mikor jöhet Bécsbe, hogy én, aki el vagyok halmozva hivatali 
ügyekkel és gondokkal, megtehessem a megfelelő előkészületeket. 

Fogadja legteljesebb szerelmem és odaadásom ismételt kifejezését 

Hermann S. mérnök, 

Bécs: Nyugati pályaudvar, poste restante." 

A két Schenk és Schlossareck Pöchlarn és Artstetten között meg akar 
támadni egy postást, de ez nem sikerül; az a tervük, hogy betörnek és megölik 
egy postamester családját, kivihetetlennek bizonyul; Ferenczy Róza még nem 
érett meg a rablógyilkosságra, mivel betétkönyvének megsemmisítése 
elhúzódik; és Klára, aki szeptember 1-vel el akarta hagyni Hannovert, 
feltehetőleg azt írja a levelezőlap hatására, hogy egyelőre marad s hogy meg 
kellett ígérnie az uraságnak, hogy még legalább egy negyedévig szolgál náluk, 
különben nem tartották volna meg tovább. Vőlegényének válasza így hangzik: 

, Wien, 1883. november 2. 

Tisztelt Klára Kisasszony, 

nyugtázom október 18-i és 26-i levelét és nagyon szomorú vagyok, hogy 
ilyen hosszú időre kötelezte még el magát. Egyesülésünket, amelyre már 
annyira vágyódom, a közeli napokra vártam és nagyon szomorú vagyok, hogy 
újévig várnom kell. írja majd meg, mikor érkezik, hogy epedve várhassam 
a pályudvaron. 

Életem váratlanul rendkívül kedvező fordulatot vett, s nyugodtan 
biztosíthatom Kegyedet, hogy jövőnk nagyon kedvezően alakul majd. 

El ne feledje iratait és minden más egyebet is magával hozni, nehogy 
emiatt bármi is késedelmet szenvedjen; én magam itt már minden 
előkészületet megtettem. 

Abban a reményben, hogy végre nemsokára viszontlátjuk egymást, 
szívélyesen üdvözli az önt szerető 

H. S. mérnök. 

Nyugati pályaudvar, poste restante." 


Az utolsó levél, amelyet Schenk a menyasszonyának ír és amelyben - 
talán igazából is - őszinte szívvel kíván neki boldog karácsonyt (, hizsen ez az 
utolsó... ) ugyancsak a leány jöveteléről intézkedik: 

, Wien, 1883. december 10. 

Tisztelt Klára Kisasszony, 

miként f. hó 1-én kelt b. leveléből látom, Kegyed mindent úgy intézett, 
hogy jobban nem is kívánhattam volna! Ami aggályait illeti, tökéletesen 
megnyugtathatom: szabadelvű ember vagyok, nincsenek előítéleteim. 

Őrizze meg számomra b. vonzalmát és bizalmát és legyen róla 
meggyőződve, hogy én azt azonos módon fogom viszonozni s gyöngéd 
érzelmeim sohasem fognak kihűlni. Legőszintébb szívből kívánok Kegyednek 
boldog karácsonyi ünnepet, hiszen ez az utolsó, amelyet még hajadon fővel él 
meg. 

Utazni tehát a köv. hó 1-én fog, hozzon magával mindent és tudassa 
még velem érkezése óráját. Ha akkor Bécsben leszek, a peronon várom. Ha 
nem volnék ott, menjen , Az arany pókhoz" címzett szállodába (Landstrasse), 
szobát biztosítok ott Kegyednek. Előadódhat ugyanis, hogy fontos, 
halaszthatatlan ügyben rövid időre el kell utaznom. (Üzleti ügyben.) 

Engedje meg, hogy szándékaim tökéletes tisztességéről biztosítsam s 
maradjak 

Siegel mérnök. 

Kérem, válaszoljon azonnal. 

HK. S. 

Bécs, Nyugati pályaudvar; poste restante." 

Mire azonban Klára eljut odáig... A levél feladása után egy héttel 
Ferenczy Róza végre értesítést kap a takarékpénztártól, hogy a könyvecske 
érvénytelenítése megtörtént, a pénz felvételének nincs akadálya. Schenkék 
Pozsony (Bratislava) közelében, a dunaparton kikeresték a megfelelő helyet 
a gyilkosságra és a helyszínen meg is állapodtak mindenben. December 28-án 
Schenk odautazik Rózával, velük megy Schlossareck és Karl Schenk is. Hugo 
barátaiként mutatja be őket. Miután ettek, valamennyien a megbeszélt helyre 
mennek. Ott Schlossareck egy fejszével leüti a leányt (a baltát zsákjában hozta 
magával), a művet Hugo Schenk fejezi be, szétveri a lány koponyáját. A hullát 
megmotozzák, leszedik róla a fülbevalót és a gyöngyökkel díszített karperecét 
(Schenk ajándékait, amelyeket Josefine Eder lopott Malfatti bárónőtől) és 
mindenekelőtt magukhoz veszik a takarékkönyvet. A halottra követ kötnek és 
a Dunába dobják. 

Schenk egyre óvatosabb. A betétkönyv töröltetése, továbbá a teljes 
összeg felvétele gyanút kelthet, összefüggésbe hozhatják Ferenczy Róza 
eltűnésével; és az eltűnt lány gazdái is ismerik őt. Napközben vagy testvére, 
vagy Schlossareck lakásán tartózkodik. Esze ágában sincs Klára leveleiért 
vagy magáért a menyasszonyért elmenni. 


Klára megérkezik s mivel a vőlegény nincs a pályaudvaron, megszáll 
, Az arany pókhoz" címzett szállodában. Szobát nem foglalt számára senki, 
vőlegényét nem ismeri senki. Klára mégis marad. A pályaudvari 
postahivatalban megtudja, hogy utolsó leveleit nem vették át. Talán 
Hannoverbe írt neki a vőlegény. Visszautazik Hannoverbe. De ott sem várja 
semmi. Akkor bizonyára nem volt a, férfinak ideje. Klára bizalmát nem lehet 
megingatni. 

Schenket felfedezik és letartóztatják. A tárgyalást a rendkívüli bíróság 
tanácsa márciusban már meg is tartja. 1884. április 22-én Schenk, 
a legbestiálisabb gyilkosok egyike, már Schlossareck mellett himbálódzik 
a bitón. De Klára még ma is várja. Ereklyeként őrzi a leveleket, a rózsákat, 
a gyűrűt meg a herceg emlékét, aki olyan előkelő volt és olyan tartózkodó, 
mint egyetlen más férfi sem, akivel valaha is találkozott. Negyvenkét éve várja 
és meggyőződése, hogy egyszer visszatér és feleségül veszi. 


LÁTOGATÓBAN HALOTT RABOKNÁL 


Attól a hármas épülettől, amely a pankráci? börtönkomplexum északi részén 
áll, a fal végében levő sötét házikóig 94 lépést kell tennie a katonai őrnek. 94 
lépést. Eggyel sem többet, eggyel sem kevesebbet. A katona unalmában 
számolta meg, hány lépésnyi mozgásteret engedélyeztek. 94 lépés nem nagy 
távolság. S ha azon a hármas épületen, a börtönkórházon, nyitva volnának 

a rácsos ablakok, akkor amabban a mindössze 94 lépés távolságra levő 
házikóban tisztán kivehetően meg lehetne hallani a betegek köhögését és 
krákogását. Ám abban a házikóban nem lakik senki, aki meghallhatná. 

Az a halotti kápolna. 

Akit itt végigvisznek, ezen a 94 lépésnyi távon, annak nincs már 
reménye a szabadulásra, nincs már reménye a szökésre. 

Még a halottak előtt sem nyílik meg az intézet kapuja. Inkább lyukat 
törtek a falon embermagasságban és azt erős vaslemezzel zárják le. Ezen 
a nyíláson tolják ki reggel hat órakor a fekete fakoporsót, festett fehér 
kereszttel, a szabadba. 

Kívül hét fegyenc áll; négy börtönőr töltött fegyverrel, feltűzött 
szuronnyal vigyáz rájuk. A koporsót Szent Mihály lovára helyezik. A falon 
a lyukra ismét rácsapódik a fedőlemez. Kialakul a gyászmenet. Elöl megy egy 
fegyenc a kereszttel, a többi hat a koporsót viszi. A szuronyok, a töltött 
fegyverek a halottas menet mellett és mögött haladnak. 

Vagy egy negyedórán át lépdel a szomorú karaván dülőutakon át 
a börtöntemető felé. Ott elkaparják a halottat, keresztet (két falécből) dugnak 
a halom fejrészébe, a kis toronyban megkondul a lélekharang, s aztán 
eltávoznak a temetőből, ahová idegennek belépni tilos. 

A temetőhöz közel a , Zöld róka" síkon terül el a nagy katolikus temető 
Felső-Krc és Felső-Pankrác között. Távírópóznák szegélyezik az utat, jobbfelől 
földek trágyadombokkal, rajtuk verebek százai szórakoznak; egy 
viaszosvászonnal gondosan bevont verkliből slágerek törnek elő. Váratlanul ér 
véget a temető cementezett, gondozott, bordázott barna fala. Az utat egy 
másik fal szegélyezi: omladozó, düledező, elhanyagolt. 

A falat fakapu töri meg, két oldalán egy-egy dísztelen négyszögletű 
oszlop; felső sarkuk letöredezett. Olyan, mint egy majorság kapuja. Nincsen 
rajta kereszt, sem jámbor felirat, sem díszítés. Különben aligha karcolta volna 
valaki azokat a rajzokat a kapura, amilyenek általában a vendégfogadók 
mellékhelyiségeinek falán láthatók, és senki sem ragasztotta volna ide 
a plakátot, hogy Jandácek mozija új filmet mutat be vagy hogy július 27-én 
a , Pályaudvarhoz" címzett vendéglőben, Krcben, az összes Annák tiszteletére 

nagy kerti hangversenyt és táncünnepséget rendeznek. A többi plakátnak már 
csak a foszlányait fújja a szél. 

- Ez a rabok temetője. - Egy férfi mondja ezt, részegen tántorog végig 
az úton. 

- Igen, tudom. 

- Tudod? Szóval én egy barom vagyok, amiért megmondtam? 

- A világért sem. ön nem tudhatta, hogy én ismerem a temetőt. 

- Valóban, nem. Barom vagyok. 

A részegnek jólesik, hogy felesleges közlése miatt szidalmazhatja 
magát, gyalázkodhat és csökönyösen és siránkozva ismétli: 

- Barom vagyok. - Azután tovatántorog. 

Nem volna érdektelen megnézni ezt a temetőt, amelyről egyetlen 
Baedeker, egyetlen krónika sem tesz említést. De éppen annak, aki itt körül 
akar nézni, tiltja ezt meg az Igazságügyminisztérium külön rendelete. És 
a Főállamügyészség ma már közölte is vele. A döntés az újságíró zsebében 
van, hivatalos, ajánlott levélben érkezett, fekete-sárga pecséttel. 

,Nr. 10. 231./11. G. W 

Cs. kir. Főállamügyészség, Prága. 

Egon Erwin Kisch úrnak, szerkesztő, 

Prága. 

A cs. kir. Igazságügyminisztérium 1911. március 7-én kelt 5974/11 sz. 
rendelete értelmében az ön kérelme a pankráci cs. kir. férfibüntetőintézet, ill. 
börtöntemető megtekintésének engedélyezése tárgyában nem teljesíthető, 
mivel az Igazságügyminisztériumnak a Hivatalos Közlönyben 1887. augusztus 
17-én közzétett 28. sz. rendelete értelmében a büntetőintézetek szolgálati 
rendjének zavartalansága és a büntetés komolyságának megőrzése érdekében 
azok megtekintése általában csak tudományos vagy szolgálati célokból 
engedélyezhető. 

Merhaut s. K. 

Prága, 1911, március 15." 

A címzett be is látja, hogy nem szabad megzavarni a rabtemető 
szolgálati rendjének zavartalanságát. És ha nem is látná be: áthághatná-e 
valaki is az Igazságügyminisztériumnak és Főállamügyészségnek egyenesen 
őhozzá intézett tilalmát? 

Áthághatná? A fal két méter magas. Egy ugrással bizonyosan el lehet 
érni kézzel a fal peremét. De hogy azután fel is lehet-e húzódzkodni, az már 
kérdéses. Ebben a kis bemélyedésben a falon szerencsére megtámaszkodhat 
a jobb láb. így. Fenn volnánk. Még egy ugrás - alig két méter mélyre! - és már 
meg is érkeztünk. 

És a zsebben megzizzen a magas cs. kir. Igazságügyminisztérium 
szigorú rendelete. 


Személyzetet nem látni, sem temetőlátogatókat, se temetőőrt, se 
sírásót, se harangozőt, se sekrestyést. Az egyetlen élőlény egyesegyedül 
lépked a halottak sorfala között. 

Itt vannak a sírok, húsz-húsz egymás mellett; egyforma mind. A hátsó 
sorokban sötétszürkék a fakeresztek és elkorhadtak, az. elülső (még félig 
üres) sírsorokban még sárga a két gyalulatlan, testetlen léc, a kereszt. Csalán, 
pitypang, bogáncs, lapulevél és mindenfajta egyéb gyom és poros fű burjánzik 
a sírokon. Az egyik kereszt lábánál koszorú hever, egykor zöld lehetett; 

a hűség fonta; a hűség tovább élt, még akkor is, midőn az, akinek szólt, immár 
másod ízben halt meg, A koszorú ma már barna, hervadt, zilált, töredezett. 

A kereszteken nincs felírás, még az előhántoltak neve sem szerepel. 
Nem akarják megszégyeníteni, aki a börtönben halt meg? Attól félnek, hogy 
a kíváncsiság, a gyűlölet vagy a vérbosszú még a sírban sem hagyja őket 
nyugodni? Avagy azt, aki életében csak szám volt s halálában is csak szám 
maradt, számként kell el is temetni? A számot sablonnal mázolják rá 
a keresztre. Nem azt a számot, ahogyan az elítéltet még életében, odaát, 

a halálnak abban a magasfalú házában nevezték - a halál új sorrendet vezetett 
be: a földbeásott cellákat úgy számozzák, ahogyan egymás mellett feküsznek. 
A legszürkébb, legkorhadtabb kereszt, a bejárat melletti jobb sarokban, az 
egyes. A legírissebb síron a keresztet formáló két keskeny léc sárgás színétől 
még élesen elüt a közéjük ütött szög ezüstösszürke színe, és ezen a 380. 
számú halmon még egy fűszál sem nőtt ki. 

Itt nyugszanak hát mind, a névtelen szerencsétlenek, névtelenül 
egymás mellett, amint a halál a törvényszéke elé rendelte őket, az 
életfogytiglaniakat és a tízhónapra ítélteket, öreg tolvajokat és világnézetük 
áldozatait, fiatalkorúakat és megrögzött bűnözőket, a rablógyilkosokat és 
azokat, akik eszüket vesztve kaptak a kés után, amikor kedvesükben 
csalódniok kellett. Egymás mellett mind. A halál, az utolsó hóhér, nem ismer 
különbségeket fegyház és fogház, magánzárka és fiatalkorúak elzárása között; 
a halál megszünteti a különbségeket. 

... Nem, mégsem szünteti meg. 

A bejárati fal sarkában a többitől tüntetőén elkülönül hat sír. Azoknak 
az utolsó lakhelye talán, akik haláluk előtt elutasították az egyházi vigaszt; 

a legelvetemültebb, legmegátalkodottabb gyilkosok halotti cellája volna, 
akiket még ebben a szegény bűnösök temetőjében sem lehetett , tisztességes" 
temetésben részesíteni, akiktől meg kellett tagadni, hogy a többiek mellett 
élvezhessék a halotti békét? Nem, ez a hat számkivetett - öngyilkos lett. Ezek 
azok, akik magakészített szerszámukkal észrevétlenül csíkokra tudták vágni 
takarójukat, hogy az ablakrácsra akaszthassák magukat, ezek azok, akik saját, 
illetéktelen kezükkel meg merték rövidíteni a csalhatatlan, bölcs törvényszék 
által kiszabott büntetést. Olyan ítéletet hajtottak végre önmagukon, amelyet 


a törvény nem írt elő és amelynek végrehajtásához császári jóváhagyás 
szükséges. 

Így hát a túlsó oldalon kell feküdniük, utolsó földi tettüknek ez 
a büntetése, elrettentő példaként a többieknek. De vajon ki tudja, hogy az 
a tekintet, amelyet a lapátoló és sírásó rabok időnként az öngyilkos-sarokra 
vetnek, nem rejt-e irigységet, vágyódást, kívánságot? 

Mindössze két síron van a fakereszten kívül más díszítés is. Az egyiket, 
a 79. számút széltől-időtől megviselt bronzkereszt díszíti. Már nem lehet 
felismerni, hogy a felírás az évek folyamán vált-e olvashatatlanná vagy 
sohasem is volt rajta; a kicsiny síremléket benőtte a borostyán. A másikat 
azonban cizellált, nagy kereszt díszíti, tövénél két angyal térdel; széles kőlap 
fedi a sírt, meg egy emléktábla. A tábla elé azonban a szégyenkező rokonság 
lőne-cserjét ül tettetett; át kell törni a sűrű bozóton, hogy az ember 
kibetűzhesse; itt Josef O. nyugszik, ki 1896. február 20-án harminckilencedik 
életévében halt meg. , Szűz Mária, Isten anyja, adj neki boldog feltámadást az 
üdvözítő Jézus Krisztusban!" Ez az egyetlen felirat, az egyetlen jámbor 
kívánság az egész temetőben. 

Egy háromméteres tornyocskán, amely egy miniatűr minarethez 
hasonlít, csüng a harang. A szegény bűnösök lélekharangja. A torony előtt egy 
horpadt, törött, megrozsdásodott pléhkorsó fekszik, nem messze tőle pedig 
egy elkorhadt koporsó két fele. Más látnivaló nincs. 

A temető hívatlan látogatója tehát újra átmászik a falon. Munkások 
jönnek az úton, tányérjuk és bögréjük kendőbe kötve, csodálkozva, 
gyanakodva és rosszallóan néznek a férfi után, aki szemmelláthatóan 
megrendülve éppen most lendült át a rabok temetőjének falán. 


REDL VEZÉRKARI FŐNÖK ESETE 


A világháború kitörése előtti évben példátlan feltűnést keltett Alfred Redl 
ezredesnek, a prágai hadtest vezérkari főnökének parancsra elkövetett 
öngyilkossága és az a hamarosan közismertté vált tény, hogy Redl 
kémtevékenységet folytatott. A szenzáció nagyságát politikailag a feszült 
európai helyzet, bűnügyileg a szereplő munkaköre és magas rangja indokolta. 
Rémhírek, interpellációk, vádaskodások, gyanúsítások és találgatások 
követték egymást egészen 1914 teléig, különösen, miután az osztrák-magyar 
hadsereg oroszországi és szerbiai felvonulása kudarcot vallott. 

Az a parancs, hogy Redl , önként" vessen véget életének, kizárólag azt 
a célt szolgálta, hogy a botrányos ügyet hangtalanul elsüllyeszthessék; és 
amikor az agyonhallgatási terv már régen megvalósíthatatlannak bizonyult, 
még akkor is mélységesen hallgattak arról, mely nagyhatalmak javára 
kémkedett a vezérkari ezredes, mit árult el, hová juttatott el katonai 
okmányokat, mennyi pénzt kapott mindezért és végül is kitől kapta 
a borzasztó, elrettentő utasítást, hogy végezzen önmagával, ki ügyelt fel 
a harakiri felett, és végül: milyen hatást váltott ki az eset a császári udvarban 
és a hadseregben. Sőt, a tett felfedezéséről és a tettes leleplezéséről is csak 
egymásnak ellentmondó vagy éppenséggel az igazság leplezésére irányuló 
közlések jelentek meg. 

August Urbanski von Ostromieczet, a nyilvántartó iroda (az osztrák 
hadsereg kém- és kémelhárító szolgálata) akkori főnökét sokat emlegették 
ezzel az esettel kapcsolatban. 

A lappangó háborús veszélyre való tekintettel, amely- ben Ausztria- 
Magyarország Bosznia annektálása?? óta lebegett, Urbanskinak - aki 1908-ban 
vette át a vezérkar nyilvántartó irodáját - ki kellett építenie a hírszerző 
szolgálatot. Elődje, Giesl tábornok idején, a hírszerzőket az akkoriban még 
csak őrnagyi rangban levő Alfred Redl irányította. Alája tartozott Ausztria- 
Magyarország egész aktív és passzív kémszolgálata, vagyis a katonai 
kémkedés megszervezése idegen államok területén és a külföldi 
kémtevékenység elhárítása belföldön. Az irodát bűnügyi szempontból 
korszerűen szervezték meg, minden titkos látogatót, anélkül, hogy az 
tudomást szerzett volna róla, lefényképezték elölről és oldalról. Két 
olajfestménybe ugyanis apró nyílást vágtak a szomszédos szobából kezelt 
fényképezőgépek lencséi számára. 

Ujjlenyomatot is vehettek fel minden jelenlévőről, azok tudta nélkül. 
A tiszt felemelte a telefonkagylót és másik kezével cigaretta- vagy 
cukorkadobozt kínált oda a látogatónak - a dobozt szabad szemmel nem 
látható selymes porral hintették be. Az öngyújtót és hamutartót, amelyeket 

a látogató megérintett, szintén hasonló módon preparálták. És ha netán 
visszautasította volna a cukorkát is, a cigarettát is, akkor az ügyeletes 
vezérkari tiszt kihívatta magát a szobából. Ha a vendégnek kémkedési 
szándékai vannak, bizonyosan kezébe veszi az asztalra jó előre odakészített 
, Titkos! Bizalmas betekintésre!" feliratú aktát, amelyet szintén beszórtak 

a selymes porral. 

A falon egy házipatikához hasonló szekrénykébe beépített hallócső volt. 
Lehallgatókészülékül szolgált a szomszéd szobában dolgozó gyorsíróknak, de 
egy fémtűt is meg tudott indítani, hogy a beszélgetést szószerint hanglemezre 
vehessék. Bármilyen könyvet vagy iratot úgy szét tudtak itt szedni néhány 
perc alatt s a falra vetíteni, oldalanként lefényképezni, majd ismét bekötni, 
hogy a legrövidebb időn belül ismét - mintha érintetlen maradt volna - 
visszakerült ugyanarra a helyre, ahonnan , kölcsönvették". Itt gyűjtötték 
albumokba és kartotékokba Európa, de különösen a brüsszeli, zürichi és 
lausanne-i kémközpontok valamennyi kémgyanús személyének fényképét, 
kézírását és gépiíráspróbáját. 

Alfred Redl vezérkari tiszt 1900-tól 1905-ig mint szakértő szerepelt 
valamennyi bécsi kémperben: kérlelhetetlen volt, nem vett tekintetbe 
semmiféle enyhítő körülményt, mindig a törvény által megszabott 
legsúlyosabb büntetést követelte. 1902-ben erélyes fellépésével elérte, hogy 
négy és fél évi szigorított börtönre ítéljék Alexander von Caric volt tisztet és 
négy-négy évi börtönre Paul Barstmann nemzetközi kémet és Pietro Contin 
olasz mérnököt. Amikor Red! 1904-ben házkutatást tartott a kémkedés miatt 
letartóztatott Wienckowsky őrnagy, a sztanyiszlavi katonai körzet parancsnoka 
lakásán, kedveskedve játszadozni kezdett Wienckowsky hatéves leánykájával 
és így sikerült megtudnia, hová szokta rejteni a papa a titkos iratokat. Hogy 
Redl mennyire lelketlen volt, tanúsítja egy figyelemre méltó bécsi eset is 
ezekből az évekből: egy Jonasch nevű ember lefényképeztette az egyik 
erődítmény tervrajzát. A dolgot jelentették a rendőrségnek és amikor Jonasch 
a képekért ment, letartóztatták. Ez a Jonasch csalás miatt már ült kilenc évet 
börtönben. Letartóztatásakor nyomban bevallotta, hogy a fényképet mint 
a trienti erőd tervrajzát akarta eladni külföldön, noha az egyszerűen , egy 
modern erődítmény sémája" volt, s egy bárhol beszerezhető erődítéstani 
könyvből másoltatta ki egy rajzolóval. Miután bebizonyosodott, hogy állítása 
igaz, a rendőrség szabadlábra akarta helyezni. Redl véleményét minden 
kémügyben előzetesen ki kellett kérni: ő tiltakozott a szabadonbocsátás ellen s 
ragaszkodott hozzá, hogy Jonascht adják át a büntető törvényszéknek: 

- Kérdem önöket, mit árt az neki, ha néhány hetet vizsgálati fogságban 
tölt? Nekünk pedig az a jó, ha minél nagyobb számú kémügyet mutathatunk 


fel. - Jonaschnak valóban öt hónapot kellett a Szürke Házban? töltenie, az 
eljárás beszüntetéséig. 

Talán Redlnek ez a taktikája hozta magával, hogy a kémelhárítást még 
jobban megszervezték - jobban, mint ahogy azt maga Redl is sejtette, mert 
hamarosan csapatszolgálatra vezényelték alezredesi rangban, miként ez 
a vezérkarban szokásos volt. Egy évvel később Giesl tábornok, a prágai 
helyőrség 8. hadtestének akkori parancsnoka kérte, osszák be hozzá ismét 
egykori hírszerző referensét. A tizenöt osztrák-magyar 
hadtestparancsnokságon akkoriban egy-egy vezérkari osztályt létesítettek, 
amelynek vezetője a , vezérkari főnök" címet viselte, míg az egész osztrák- 
magyar vezérkar parancsnokát a ,, cs. és kir. vezérkar főnöke" cím illette meg. 
A fővárosban töltött sokéves szolgálat után Redlt tehát ezredesként és 
vezérkari főnökként Prágába helyezték. Szükségük volt itt erre a földalatti 
kapcsolatokkal rendelkező emberre. A cseh államjognak, amely a bécsi 
centralizmus ellen irányult, itt sok ezer híve volt; az antimilitaristák pere 
megmutatta, hogy a hatalmas cseh nemzeti párt felkészült a hadsereg elleni 
tevékenységre; szinte naponta kellett vidéki cseh lapokat elkobozni, amiért 
részleteket közöltek a Ferenc Ferdinánd trónörökös konopisti birtokain folyó 
rablógazdálkodásról és kegyetlenkedésekről. , El Bécstől" - ez volt a jelszó. 

Miközben Redlnek Prágában meg kellett szerveznie a katonai besúgó- 
hálózatot, Bécsben Redl szellemében új intézkedéseket hoztak a kémkedés 
leküzdésére. A levéltitkot biztosító alkotmányos alaptörvényt például 
a nyilvántartó iroda a fenyegető háborús veszélyre való tekintettel 
a valóságban felfüggesztette; a postát ellenőrizték; egy titkos, zárt 
helyiségben naponta közel ezer levelet nyitottak fel, és ha a tartalom 
gyanúsnak tűnt, vizsgálatot indítottak. Maguk a tisztviselők, akik ezt 
a törvénytelen levélcenzúrát végezték, nem is sejtették, hogy katonai feladatot 
hajtanak végre; azt hitték, hogy hivatali tevékenységük mindenekelőtt 
a különleges vámcsalások és csempészés felderítését szolgálja. Redl éppen 
úgy nem sejtette, hogy egy , fekete kabinet" ellenőrzi a magánlevelezést, - 
Prágába való vezénylése után hozták létre - mint bárki más a háború előtti 
Ausztriában. Miután ilyen gátlástalanul növelték az ellenséges kémkedés 
elleni elhárító intézkedések számát, hatalmas mértékben megnőtt 
a hazaárulási perek száma is. Marcsenko ezredest, az orosz katonai attasét, 
sőt utódját is visszahívták, miután az előbbi magának Ferenc Józsefnek 
a viselkedéséből - a császár feltűnően mellőzte őt az udvari bálon - tudomást 
szerzett arról, hogy fény derült titkos tevékenységére. 

k 
1913 tavaszán két gyanús levelet bontottak fel, amelyek , Operabál 13" 
jeligére poste restante érkeztek Eydtkuhnenből" a bécsi főpostára. Pénzt 

tartalmaztak - minden kísérő szöveg nélkül - osztrák valutában; az egyikben 
hatezer korona volt, a másikban nyolcezer. Egyáltalában nem látszott 
valószínűnek, hogy ekkora összeget, ha az jogos tulajdon, poste restante 
küldjenek valakinek. 

Széleskörű intézkedéseket foganatosítottak, hogy a levél címzettjét 
kézrekerítsék. A postahivatal őrszobájában két detektív állandó ügyeletet 
tartott, villamoscsengő révén összeköttetésben állottak a postaablaknál 
dolgozó tisztviselővel: ha az csenget, azonnal őrizetbe veszik a levél átvevőjét. 
Hetek, hónapok teltek el. Dr. Novak rendőrfőnököt, aki az ügyeletre utasítást 
adott, időközben a minisztériumba helyezték, az ügyet átadta utódjának, dr. 
Schobernek (a későbbi szövetségi kancellárnak). A levelek után pedig, 
amelyekben annyi pénz volt, senki sem érdeklődött. 

1913. május 24-én este, egy szombati napon, a hivatalos órák vége felé, 
váratlan csengőjel riasztotta fel az ügynököket hosszú nyugalmukból. 

Mire a postahivatal folyosóján ahhoz az ablakhoz értek, amelyből egy 
tisztviselő lassan, ha nem is feltűnő lassúsággal, kiadta az , Operabál" jeligéjű 
leveleket - az átvevő már eltűnt... 

Utána siettek. Még látták, amint egy jól megtermett férfi éppen 
bevágta maga mögött a begyújtott motorral várakozó gépkocsi ajtaját. 

Azt is látták, amint az autó elindult. Bérautó volt. 

A detektíveknek nem volt kocsijuk, hogy üldözőbe vehették volna. Mit 
ér, ha megjegyezték is az autótaxi számát? Mit ér, hogy másnap felkereshetik 
a sofőrt és megtudhatják, honnan indult és hová tartott a , fuvar"? Az bizonyos, 
hogy az ismeretlen férfi nem hajtatott egyenesen a lakására! A bűnöző, akinek 
ekkora összeg nyomja a zsebét, vagy az utcán száll ki, vagy egy átjáróház 
előtt, s másik kocsit fogad. Csupán egy dolog volt világos a két detektív előtt: 
az, hogy ellenük fegyelmi vizsgálat indul. Kimenetele nem is lehetett kétséges. 

De hihetetlen véletlenek láncolata következik s megmenti őket 
a ,vadász-szerencse". 

Miközben a két ügynök azon tanácskozik, felkutassák-e még ma éjjel 
saját szakállukra a sofőrt, hogy vele egyetértésben kitaláljanak valami mesét 
az ismeretlen férfiú kalandos szökéséről vagy jelentsék-e mégis az 
államrendőrségnek balszerencséjüket - a Kolowratringen egy bérautó halad el 
előttük. Ránéznek a számra - ez az a kocsi, amely húsz perccel ezelőtt 
megszökött zsákmányukkal. Fütyülnek, kiabálnak, utána futnak. Az autó 
megáll, üres. 

- Hová vitte azt az urat a postahivatalból? 

- A Kaiserhof kávéházba. 

- Vigyen minket azonnal a Kaiserhof kávéházba. 

A rövid úton a detektívek a kocsi belsejében szaglálódnak és egy 
zsebkés tokja akad a kezükbe; világosszürke szövettok. 


A Kaiserhof kávéházban, ahová együtt lépnek be a sofőrrel, már 
nincsen ott az utas. 

A következő taxiállomáshoz rohannak. Igen, egy úr, aki így meg így 
nézett ki, éppen az imént indult innen. Hová indult? Bécsben vagyunk, és itt 
mindig akad valaki, aki az ilyesmit tudja; ez esetben a lóitató. Tulajdonképpen 
nem is itató, hiszen a taxiállomáson nem állnak fiákeresek, hogy lovaiknak 
itatóvödröt kellene nyújtania, hanem a karosszériát mossa és főleg 
ajtónyitogatóként teszi magát hasznossá. Természetesen hallotta, hogy hová 
parancsolta a , naccságos úr": , A Klomser szállodába." 

Utána hát a Klomser szállodába! Az előcsarnokban a hotelportásnál 
érdeklődnek. 

- Éppen most érkezett két úr autón, bolgár kereskedők. 

- És korábban egy magányos úr? 

- Autón? Azt nem tudom. Negyedórával ezelőtt jött Redl ezredes úr. 
Civilben volt, arra emlékszem. De azt nem tudom, hogy autón jött-e. 

Red! ezredes? A rendőrügynököket félelemmel tölti el ez a név. Jól 
ismerik. Sajnált tőlük minden perc pihenést, éjjel sem hagyta őket nyugodni, 
ha az ő hajtói voltak a kémvadászaton. És mily mesterien tudta leteríteni 
a vadat, valahányszor a törvényszéki tárgyalóteremben, mint a leghivatottabb 
szakértő, mint az osztrák-magyar hírszerző szolgálat vezetője, a legélesebb 
megvilágításba helyezte a vád alatt álló kém bűnösségét! Meglepő dolog 
volna, ha a pénzküldemény átvevője, egy kém, véletlenül egy házban laknék 
a kémelhárítás főnökével, sőt talán éppen a tőszomszédságában, az oroszlán 
barlangjában! 

De most nincs idő az ilyen elmefuttatásokra. Gayer kormánytanácsost 
az államrendőrségen már bizonyára értesítette a bécsi főpostahivatal, hogy 
a leveleket elvitték. Tájékoztatniuk kell, milyen véget ért az üldözés. Ki kell 
kérniük a véleményét, egyetért-e vele a kormánytanácsos úr, hogy 
a szállodában a vizsgálatot Redl ezredes vezesse - véletlenül ugyanis éppen itt 
lakik. A szállodát mindenesetre azonnal megfigyelés alá kell helyezni. S míg az 
egyik ügynök telefonálni megy, addig a másik a portással tárgyal. Átadja neki 
a késtokot, hogy megkérdezhesse vendégeitől, ki vesztette el. 

Éppen akkor jön le a lépcsőn az első emeletről egy egyenruhás úr s 
a portás asztalára teszi az 1. sz. szoba kulcsát. 

- Nem vesztette el ezredes úr a zsebkése tokját? - kérdi a portás. 

- De igen - válaszolja Redl ezredes és szórakozottan zsebre vágja 
a halványszürke szövettokot. - Már kerestem. Hol is hagy... 

Félbeszakítja a mondatot. Hiszen utoljára akkor használta a zsebkést, 
amikor a postahivatalból jövet felvágta a pénzeslevelek borítékját. Akkor 
vesztette el a kés tokját! 

Rápillant arra a férfira, aki a portás mellett áll és látszólag nagy 
érdeklődéssel lapozgatja a szálloda vendégkönyvét. 


Red! ezredes nem fejezte be a kérdést, hogy hol is hagyta el a tokot. 

Red! ezredes nagyon sápadt. 

Tudja: néhány órán belül meg kell halnia. 

Kilép az utcára. Körülnéz kissé és jobbra tart a Herrengassén. Mielőtt 
a Central kávéház előtti sarokra érne, újra visszapillant, nem hagyta-e el még 
valaki a szállodát. Senki. De az a két úr, aki most lép ki a Klomser vendéglő 
söntéséből, bizonyára nem növeli a biztonságérzetét. 

Az egyik utólag megbízta a portást, hívja fel a 12-3-48-as számot, 

a politikai államrendőrség titkos számát: 

- Mondja meg, hogy minden rendben - a tok Redl ezredes úré. 

Mire a két ügynök a Strauchgasse sarkára ér, Redl ezredes eltűnt. Nem 
látni már sem a Strauchgassén, sem a Wallnerstrassén. Elérhette-e ennyi idő 
alatt a Haarhofot, amely a Naglergasséhoz vezet? Nem, még futva sem. Akkor 
hát a régi tőzsdeházban tűnt el; a háznak három kijárata van, kettő a Central 
kávéházon át vezet, egy pedig a Freyung tere felé. Tisztelet-becsület annak az 
embernek, akit két perccel ezelőtt váratlanul lelepleztek, aki két perce tudja, 
hogy eljátszotta az életét, máris hidegvérűen keresi a szökés lehetőségét! 

Közben a Klomser szálló telefonja az államrendőrséget hívja, 

a Schottenringről a Stubenringre repül a hír. Itt van a cs. és kir. vezérkar 
nyilvántartó irodája. Redl ezredes! A hírszerző csoport tisztjei körében 
példátlan az izgalom. Elöljárójuk, tanítómesterük, példaképük, tanácsadójuk 
volt, akiről szó van. 

Egy tiszt azonnal a főpostára siet, hogy kifaggassa a postatisztviselőt, 
milyen volt a levél átvevője. Megtalálják a cédulát is, amelyre az átvevő 
a levelek jeligéjét ráírta. 

A nyilvántartó iroda többi tisztje előkeresi Redl kézírásos feljegyzéseit. 
Akad belőlük bőven: Útmutatás hírszerzők beszervezéséhez és 
felülvizsgálatához. Írta Alfred Redl, cs. és kir. vezérkari százados, ötven 
pontban; Útmutatás hírszerző anyagok megszerzésére: Kémek felderítésének 
normái bel- és külföldön s egy vastag iratköteg: Szakértői vélemények az 
1900-1905. évben. Mindezt előkészítik az asztalra. De amikor a tiszt 
visszaérkezik a főpostáról, kezében az , Operabál 13" feliratú cédulával, nincs 
többé szükség íráspróbára. Bár a szót könnyedén és halványan írták, 
félreismerhetetlenül Red! ezredes írása. 

A detektívek közben tovább üldözik áldozatukat. A Freyunghoz vezető 
átjáróban újra megpillantják. Ő is észreveszi üldözőit. És tudja: nem 
menekülhet előlük. 

Papírokat húz elő zsebéből (mint később kiderült: nagyon is terhelő 
papírokat, amelyektől feltétlenül meg kell szabadulnia, ha védekezni akar) és 
széttépi őket. A papírdarabkákat az átjáró kövezetére szórja. Úgy gondolja, 
hogy amíg az egyik detektív a felszedegetéssel foglalatoskodik, addig 
a másiktól talán megszabadulhat. De mindketten továbbra is nyomon követik. 


A Freyungon leállítanak egy autót, és azt az utasítást adják a sofőrnek, hogy 
kövesse Redlt lépésben. Csak ezután tér vissza az egyik ügynök az átjáróba, 
hogy összeszedje és a rendőrségre vigye a papírdarabkákat. 

Onnan a papírdarabokat autón nyomban a nyilvántartó irodába viszik 
és összerakják. Postai elismervények egy Stefan H. ulánus-hadnagynak küldött 
pénzösszegről, valamint Brüsszelbe, Varsóba és Lausanne-ba küldött ajánlott 
levelekről - mind a három címet kémközpontok fedőcímeiként ismerik 
a nyilvántartó irodában. 

Itt cselekedni kell. Tartóztassák le azonnal? Katonai vagy rendőri 
letartóztatást rendeljenek-e el? Értesítsék-e azonnal a császárt? Vagy várják 
meg a további vizsgálatot? 

Tegyék-e lehetővé a bűnösnek, hogy kivonja magát a földi 
igazságszolgáltatás alól? 

Redl! ezredes a Tiefer Grabenen és a Heinrichgassén át a Ferenc József 
rakpartra megy. Időről időre körülnéz; árnyéka követi őt. A rakparton balra 
fordul. Bizonyára Brigittenauba? tart. Hiszen ma délután négy órakor oda 
érkezett meg Prágából, 1911 augusztusában tizennyolcezer koronáért vásárolt 
Daimler kocsijával. Szép autó, ajtaján egymásba fonódó arany A. R. névbetűk; 
az , A" keresztvonása nem egyenes, hanem két ferde vonalból áll: olyan mint 
egy ,v" betű. A monogram fölött korona, habár csupán ötágú köznemesi 
korona - de ki veszi ezt észre? Az autót Redl Lednicek karosszériakészítőhöz 
adta be, hogy az alváz oldalfalát alul fényes bőrrel, belsejét pedig bordó 
selyemmel újonnan vonják be. Négy nap alatt el kell vele készülniök, mivel az 
ezredes úr kedden már vissza akar kocsizni Prágába. A sofőrt Redl azzal bízta 
meg, hogy Prowodniknál vásároljon két új gumit és kedden reggel álljon 
készenlétben, mert elutaznak. Ezután bérautót hozatott és a Klomser 
szállodába hajtatott, ahová Josef Sladek nevű szolgája a 11. sz. gyalogezredtől, 
a prágai vonattal már délben megérkezett. 

A szállodaszobában délután Stefan H., egy fiatal stockeraui lovassági 
tiszt látogatta meg. Hosszasan vitatkoztak - a vita lényegéről Redl! levelei 
utóbb felvilágosítást adtak. Redl a szállodában újra megnyerte magának fiatal 
barátját. Stefan H. hadnagy félhatkor távozott. Redl pedig tíz perccel később. 
Sietett. A postahivatalba kellett mennie. Átvenni a pénzt. Hetek óta 
halasztgatta. Most meg kellett lennie. Autót akart vásárolni Stefannak. És 
autókirándulást akart vele tenni vidékre. 

, Autókirándulásra menni." Most pedig, kényelmetlen kísérőivel 
a hátában, Redl a Duna-csatorna mentén rohan és arra gondol, milyen jó 
volna, ha túrakocsijában ülhetne és - az alváz alsórészének fényes bőr- 
bevonata és a bordó selyemhuzat nélkül is - szépen vidékre utaznának. 


95 Bécs egyik külső városnegyede. 


Vidékre utazni... Be kell azonban látnia, hogy erre nem is gondolhat, s 
a Schottenringen át hazatér. 

Urbahski von Ostromiecz, a nyilvántartó iroda vezetője a Grand Hotel 
elé hajtatott. Az étteremben nagy társaságban ott ül a , főnök"; , Mi jót hozol?" 
- kérdi Conrad von Hötzendorf a barátját. A zene egyveleget játszik az új 
operettből, a Luxemburg grófjából. 

- Alázatosan kérném nagyméltóságodat egy négyszemközti 
beszélgetésre! 

- Ilyen sürgősen? No, akkor menjünk! 

A nagyvezérkar főnöke a nyilvántartó iroda főnökével átmegy az 
éttermen. 

Az egyik mellékteremben Urbanski jelentést tesz. Conrad már sejtette, 
hogy valami rossz hír várja. Mégis krétafehér lett, amikor meghallotta, miről is 
van szó. Semmit sem szól. Megkísérli, hogy felmérje a bűntett horderejét. Az 
eset nyilvánosságra kerül - kitör a felháborodás - a csapatok amúgy is gyűlölik 
a vezérkart, a , kiváltságosakat" - és mit szól hozzá majd a külföld! - az 
ellenség!? - micsoda gyalázat! Minden korhadt a monarchiában! - 
mondogatják úgyis úton-útfélen... - és a szövetséges birodalomban is mennyi 
aggályt, mekkora bizalmatlanságot kelt majd az eset! Hát még az 
ellenzékieskedő nemzetiségek! Gyújtóanyag kerül ebbe a lőporos hordóba. És 
éppen most, amikor oly kritikus a helyzet. Conrad töri a fejét. , Legalább ez az 
átkozott zene hallgatna el néhány percre!" 

Leül, újra feláll. És kimondja a döntést: 

- El kell csípni a gazembert, az ő szájából kell megtudnunk, meddig 
ment el az árulásban - és azután azonnal meg kell halnia! 

- Saját kezétől, kegyelmes uram? 

- Igen. Senkinek sem szabad megtudnia semmit a halál okáról! 
Megértette, ezredes úr? 

- Parancsára, kegyelmes uram! 

- Még ma éjjel! 

- Parancsára, kegyelmes uram! 

- Ezredes úr, ön azonnal összeállít egy bizottságot. Höfer vezesse; 
tagjai a hadbíróság főnöke, ön és a hírszerzőszolgálat vezetője legyenek, 
összesen négyen. Jelentést közvetlenül nekem tesznek. 

- Parancsára, kegyelmes uram! 

Miközben Redl! ezredes a detektívtől követve Brigittenau felé tartott, 
majd megváltoztatta útirányát; a Klomser szálló halijában régi ismerőse várta. 
Redl Prágából táviratilag értesítette jöttéről dr. Viktor Pollakot, a legfelsőbb 
törvény- és semmítőszék főállamügyészét, hogy az estét együtt tölthessék. 
Redl és Pollak hivatásukból kifolyólag ismerik egymást. Amikor Redl mint 
katonai szakértő terhelő anyagot terhelő anyagra halmozott egy kémgyanús 
vádlott ellen, dr. Pollak volt az, aki mint legfelsőbb közvádló vádbeszédében 


a szakértői vélemény alapján a vádlottat megsemmisítette. Társak és barátok, 
- kérlelhetetlenül szigorú ember mindkettő. 

Ma együtt mennek a josefstadti Riedhof vendéglőbe. A főállamügyész 
nem is sejti, hogy megfigyelés alatt vacsorázik. Azt sem tudja, hogy barátja, 
akivel most éppen koccint, olyan súlyos bűnöző, amilyennel még sohasem 
találkozott sokéves államügyészi gyakorlatában. De az feltűnik 
a főállamügyésznek, hogy asztaltársa ideges, izgatott, szűkszavú. 

Red! ezredes fontolgat: hogyan menekülhetne meg a haláltól. Valljon 
meg mindent barátjának, a főállamügyésznek, és kérjen tőle tanácsot és 
közbenjárást? És mi célból? Hogy külföldre szökhessen? Hogy elmezavarra 
hivatkozva szanatóriumban kereshessen menedéket, vagy talán nemi 
eltévelyedésének áldozataként tüntesse fel magát? 

Kompromisszumos megoldást választ e lehetőségek közül. Bár nem fedi 
fel magát teljesen barátja előtt, mégis célzásokat tesz; homoszexualitásáról 
nem szól, de erkölcsi tévelygésekről tesz említést; nem vallja be, hogy kém, de 
ha homályosan is, súlyos bűntettel vádolja magát; zavarosan beszél, hogy 
barátja elmezavarra következtethessen. Segítségét kéri ahhoz, hogy azonnal 
akadálytalanul visszatérhessen Prágába. Ott elöljárója, a hadtestparancsnok 
előtt fenntartás nélkül el kíván mondani mindent. 

Dr. Pollak főállamügyész ijedten hallgatja. Bizonyos, hogy 
számtalanszor vetett már embereket fogságba kisebb vádak esetén is s rendelt 
már el ennél jelentéktelenebb gyanúokok miatt is azonnali letartóztatást vagy 
utasította el a büntetés felfüggesztését. Most azonban ember vagyok, ezek 
személyes kapcsolatok, gondolja, s Redl a barátom. Kijelenti, hogy kész 
a kérést teljesíteni és felhívja a politikai rendőrség főnökét. 

Meglepetésére Gayer kormánytanácsos, kinek a lakását hívta fel előbb, 
még a késő éjjeli órában is hivatalában van. 

- Redl vezérkari ezredessel vacsorázom itt - kezdi. 

- Igen, a Riedhofban, főállamügyész úr. 

- Honnan tudja, kormánytanácsos úr? 

- Véletlenül, főállamügyész úr. És mit kíván? 

- Redl ezredes úgy látszik lelki zavarban szenved. Erkölcsi 
tévelygésekről és általa elkövetett bűnökről beszél. Arra kért, tegyem lehetővé 
számára a Prágába való zavartalan utazást. Talán ön tudna egy kísérőt adni 
melléje? 

- Ma este már semmit sem tehetek, főállamügyész úr. De kérem, 
nyugtassa meg az ezredes urat s mondja meg neki, hogy reggel forduljon 
közvetlenül hozzám, ami erőmből telik, szívesen megteszem. 

Ennél többet nem tud a főállamügyész elérni. 

Urbanski ezredes és Ronge vezérkari százados eközben Kunz hadbíró- 
ezredesnek, a katonai bíróság főnökének lakására hajtattak. De az éppen nem 
volt Bécsben. A két tiszt tehát belép egy kávéházba és utánanéz 


a címjegyzékben, hogy melyik törzstiszti rangban álló hadbíró lakik még a IX. 
kerületben. S megtalálják , Wenzel Vorlicek cs. és kir. hadbíró-őrnagy" nevét. 
Szegény Vorlicek őrnagy. Háza előtt éppen kocsi áll, lakásában 

összecsomagolva a bőröndök. Rendkívüli szabadságot kapott, hogy súlyos 
beteg sógornőjét Davosba kísérhesse. Hálókocsijegyet csupán nagy 
utánjárással tudott szerezni, végre ma sikerült. Davosban táviratilag foglalt 
szobát. A vonat 11 óra 20-kor indul a nyugati pályaudvarról. És ekkor lép 
lakásába a nyilvántartó iroda főnöke, meg a hírszerző szolgálat vezetője azzal 
a paranccsal, hogy vegyen részt egy bizottság munkájában. A dolog 
előreláthatólag hetekig tartó vizsgálattal jár. A sógornő kétségbeesetten 
tördeli kezét, maga az őrnagy is elképed. Nem lehetne esetleg...? Nem, 

a dolog sürgős. A vezérkar főnökének parancsa. Vorlicek leveti civilruháját, 
egyenruhát ölt és autóba száll. 

A vezérkar főnökének helyetteséhez mennek: Höfer vezérőrnagyot 
ágyából ugrasztják ki, ő lesz a bizottság vezetője. 

A négy úr a hadügyminisztériumba hajtat és mindenekelőtt a dolgok 
állása iránt érdeklődik. Értesülnek a riedhofi vacsoráról s dr. Pollak kéréséről, 
hogy a rendőrség tegye lehetővé Redl visszatérését Prágába, őrizet alatt. A két 
úr vacsora után a Kaiserhof kávéházban is megfordult; onnan a főállamügyész 
ismét felhívta Gayer kormánytanácsost, nem lehetne-e Redlt mentőautóval 
szanatóriumba szállítani. De most is csak azzal biztatják, hogy holnap elintézik 
az ügyet. 

Éjjel fél tizenkettő előtt búcsúzott el dr. Pollak főállamügyész Redl 
ezredestől a Klomser szálló előtt. 

Éjfélkor négy tiszt csenget a Klomser szálló ajtaján. A portás - 

a szállodai rend értelmében - nem akarja őket felengedni a szobákba. De az 
urak határozott fellépésére kénytelen felhagyni az ellenkezéssel. 

Kopognak az 1. sz. szoba ajtaján. Rekedt , szabad" hallatszik, 
benyitnak. Redl ezredes az asztalnál ül és ír. 

Inogva áll fel, arca halottsápadt. 

- Tudom, miért jöttek az urak - mondja tagoltan. - Eljátszottam az 
életemet, és most a búcsúleveleimet írom éppen. 

Az asztalon hever Redl! bátyjához írt levele, a másik megkezdett levél 
címzettje Giesl tábornok, a prágai hadtest parancsnoka. A mosdóasztalon egy 
zsebkés hever és egy kis darab madzag. (, Tőrszerű kés meg kenderzsineg" , 
mondotta egy héttel később Georgi hadügyminiszter a birodalmi tanácsban, 
miután a hadseregparancsnokságot vádolták azzal, hogy parancsot adott az 
öngyilkosságra.) 

A bizottság bűntársai felől faggatja Redlt. 

- Nem voltak - válaszolja. 

Az árulásának mértékére, részleteire és tartamára vonatkozó 
kérdésekre azt feleli, hogy minden bizonyítékot megtalálnak prágai szolgálati 


lakásában, a hadtestparancsnokság épületében. A bizottság beéri ezzel. 
Mielőtt elhagynák a szobát, egyikük megkérdezi: 

- Lőfegyvere van, Redl úr? 

Redl ezredes: - Nincs. 

A bizottság tagja: - Kérhet egy lőfegyvert, Redl! úr. 

Red! (akadozva): - Kérek... alázatosan... egy pisztolyt. 

Egyiküknél sincs fegyver. De megígérik neki, hogy kap fegyvert. 

A bizottság egyik tagja hazamegy, elhozza browningját, hogy átadhassa , Redl 
úrnak". 

Ezután a négy magasrangú tiszt őrt áll a Herrengasse és a Bankgasse 
sarkán, hogy a hazaáruló meg ne szökhessen a halál elől. Nem látják az 1. sz. 
szoba ablakát, mert udvari szoba. Váltogatják egymást, hogy közben 
feketekávét ihassanak. Azután bezár a Central kávéház is. 

Örák telnek így el. Sem lárma, sem izgalom, sem lövés, amellyel 
a kémdráma egyelőre véget érne. A bizottsági tagok váltakozva hajtatnak 
haza, hogy civilruhába öltözzenek, mivel a csendes Herrengasséban máris 
feltűnést keltett a négy fel s alá sétáló törzstiszt. Múlnak az órák. Semmi. 

Pedig mégsem mehetnek fel és nem mondhatják az ezredesnek: - 
Siessen, már aludni szeretnénk. 

- Hány óra van? 

- Alázatosan jelentem, öt óra! 

Reggelig fel kell hívniuk a vezérkar főnökét és jelenteniük kell az ügy 
, befejezését". Két tisztnek az első gyorsvonattal, 6 óra 15-kor Prágába kell 
utaznia s ott házkutatást kell foganatosítania. 

Telefonon odarendelik tehát az államrendőrség egyik detektívjét - az 
egyiket azok közül, akik tegnap Redlt üldözték és még az éjjel külön esküt 
tettek, hogy egyetlen szót sem szólnak erről az ügyről. (Az egész dolog 
ismeretét tíz személyre akarták korlátozni, és senki másnak nem lett volna 
szabad egyetlen szót sem megtudnia arról, hogy egy vezérkari főnök 
kémtevékenységet folytatott.) 

Az odaérkező detektívnek pontos utasításokat adnak. 

Ha Redl ezredest halva találja, ne szóljon a szállodában egy szót sem, 
nehogy a nyilvánosság elé kerüljön és feltűnést keltsen az a tény, hogy 
a holttestet egy rendőrügynök fedezte fel. 

Egy levélkével, amelyben Redl ezredest találkára hívják, állít be 
a detektív a Klomser szállóba és azt állítja, hogy az ezredes úr reggel fél hatra 
iderendelte. A portás, miután hiába tiltakozott a négy tiszt éjjeli látogatása 
ellen is, felengedi az üzenethozót. Az alig két perc múlva már vissza is tért és 
négy megbízója elé lépett. 

- A szoba nyitva volt, - jelentette izgatottan - beléptem. A pamlag 
mellett fekszik az ezredes úr... holtan. 


Ezzel véget is ért a törzstisztek utcai ügyelete - pontosan tizenkét 
órával a poste restante levél átvétele után. Álnéven felhívták a szállodát, hogy 
a holttestet még virradat előtt felfedezzék: - az ezredes úr azonnal jöjjön 
a telefonhoz. De nem várakoztak tovább a készüléknél. 

Néhány perccel később a Klomser szálló értesítette a rendőrséget, 
hogy a házban öngyilkosság történt. Dr. Tauss főfelügyelő és dr. Schild kerületi 
főorvos ment ki helyszíni szemlére, öngyilkosságot állapítottak meg. 

Redl, a tükör előtt állva szájába lőtt, a lövedék áttörte a szájpadlást és 
ferdén, jobbról balra haladva, az agyba hatolt; a lövedék a bal 
halántékcsontban akadt meg, az elvérzés a bal orrüregen át történt. 

A díványnál esett össze, a holttest mellett ott hevert a browning. 

Az íróasztalon két zárt levelet találtak, az egyik az öngyilkos 
testvérbátyjának, a másik báró Giesl prágai hadtestparancsnoknak szólt, 
továbbá egy címzés nélküli, nyitott cédulát. Ez állt rajta: , Könnyelműség és 
szenvedély tette tönkre az életemet. Inádkozzatok érettem. Halállal vezeklek 
tévelygéseimért. Alfred." 

Utóirat: , Háromnegyed kettő. Én most meghalok. 

Kérem, holttestemet ne boncolják fel. Inádkozzatok érettem." 

Nyilvánvaló volt, hogy öngyilkosság történt és a tisztviselők - miután 
erre utasítást is kaptak - hamar és feltűnés nélkül akarták befejezni 
a hivatalos eljárást. De nem számoltak a tisztiszolgával: Josef Sladek, a 11. sz. 
gyalogezred katonája (az ezredzászló jelmondata: , Ősi hűséggel"), 
egyáltalában nem akart belenyugodni abba, hogy itt öngyilkosság történt. 

Rossz németséggel és nagy izgalommal magyarázta előbb 
a rendőrtisztviselőknek, majd - miután azok félretolták - a fülelő szállodai 
személyzetnek: hogy a browning nem az uráé, hogy gazdájának nem voltak 
öngyilkossági szándékai, tegnap még javában vásárolgatott, a mai napra pedig 
különböző utasításokat adott és kedden az újonnan kárpitozott autóval vissza 
akart térni Prágába. Az ezredes urat tehát lelőtték, s a pisztoly a gyilkosé. 

Bármily kellemetlen lehetett is a szállodai személyzetnek mindennemű, 
különös feltűnést keltő dolog, valami mégiscsak a szolga gyanúja mellett szólt: 
az idegen férfi, aki reggel fél hatkor állított be a szállodába, hogy üzenetet 
vigyen az ezredesnek. Ha valóban átadta, látnia kellett a holttestet! Miért nem 
szólt róla egy szót sem? 

És mi dolga volt éjfélkor annak a négy tisztnek az 1. sz. szobában? 

A bizottság, amelyhez időközben a térparancsnokság egyik tisztje is 
csatlakozott, hiába fáradozott a rémhírek és találgatások elhallgattatásán. 
Kivált Josefet nem lehetett megnyugtatni. Az egyik tisztviselőnek később 
eszébe ötlött, hogy a kényelmetlen puccerrel el kellene hitetniük: az ezredes 
úr visszaélt hivatalos hatalmával alárendeltjeivel szemben, és miután ez 
kiderült, végzett magával. A tisztiszolga ettől a pillanattól fogva elhallgatott. 
Hiszen ő is tudott valamit, amit sem a rendőrfelügyelők, sem pedig az 


öngyilkosságot megrendező vezérkariak nem tudtak: hogy Redl homoszexuális 
volt. Viszont sem a rendőri bizottság, sem a derék Josef nem sejtett semmit 
ennek a parancsra elkövetett önkéntes halálnak az igazi okáról: 

a kémkedésről. 

A halott holmiját ezután összecsomagolták és lepecsételték, a holttestet 
pedig este a helyőrségi kórház halottaskamrájába szállították. 

A császári és királyi távirati iroda jelentést adott ki a prágai vezérkari 
főnök öngyilkosságáról. A jelentés ilyen kitételeket tartalmazott: , a 
nagytehetségű tiszt, aki előtt bizonyára fényes karrier állt volna, pillanatnyi 
elmezavarban..." utóbbi időben nagyfokú álmatlanságban szenvedett..." , ,, .. . 
Bécsben, ahová hivatali feladatai szólították..." 

Urbanski, a nyilvántartó iroda főnöke, és Vorlicek hadbíró Prágába 
utazott. A két úr dél tájban érkezett meg. Urbanski Giesl báró 
hadtestparancsnoknál ebédelt, akit táviratilag már értesítettek, hogy vezérkari 
főnöke öngyilkosságot követett el. Giesl csupán ebéd közben értesült a tett 
indítékairól. Előző nap hosszú levelet kapott bátyjától, a belgrádi osztrák- 
magyar követtől; a levélben az állt, hogy a szerb kormány elkerülhetetlennek 
tartja a háborút. A két fivér rendszeresen levelezett egymással, különösen, 
mert a 8. hadtest volt arra kijelölve, hogy a ,, 3. sz. eshetőség" (a Szerbia elleni 
háború) esetén keljen át a Száván, a Drina és a Száva torkolata között. Annál 
fájdalmasabb volt tehát a tábornok számára a megrázkódtatás, hogy most meg 
kellett tudnia: bizalmasa és kedvence mindent elárult. 

Ebéd után a hadtestparancsnokságra mentek, Redl lakásába. A lakás 
zárva volt, fel kellett törni. Az íróasztalt és a szekrényeket is erőszakkal kellett 
felnyitni. 
kk 

- Lakatos törte fel? - kérdezem a nyilvántartó iroda egykori főnökét, 
aki erről a szolgálati útról beszél nekem. 

- Azt hiszem, igen. Vasárnap délután lévén, a parancsnokságon nem 
találtunk egyetlen hozzáértő katonát sem. 

- Nem emlékszik már nagyméltóságod, honnan hívták a lakatost? 

- Nem. Természetesen, valahonnan a szomszédságból. 

Urbariski altábornagy eddig csodálatra méltó türelemmel és készséges 
szívélyességgel válaszolt minden kérdésre - első ízben felel most kelletlenül. 
Az újságíró mentegetni szeretné buta kérdését. 

- De hiszen a lakatos elfecseghette, hogy erőszakkal nyitotta fel 
a lakást és a fiókokat. 

- Gondolja? - kérdi Urbanski gúnyosan. 

- Bizonyos vagyok benne, kegyelmes uram. Azt hiszem, hogy még 
a sajtóval is közölte. 

- Úgy? - Urbanski hitetlenül mosolyog. 


Az újságíró tehát közbeékeli egy személyes élményét. Azon 
a vasárnapon, 1913. május 25-én, labdarúgó mérkőzés volt Prágában 
a , Sturm" német futball-klub (DBC) csapata és az , S. K. Union-Holesovice" 
között. A Prager Tagblatt című újság erről másnap a következő hírt hozta: 

,"BDC Sturm I-SK Union V (Holesovice) 5:7 (félidő 3:3). A Sturm 
kezdettől fogva fölényben volt, ami góljai nagy számában is kifejezésre jutott. 
Marecek és Wagner távolléte miatt azonban a csapat védelme meggyengült, és 
Atja önmagában nem tudta az Union valamennyi áttörését elhárítani." 

Egyszóval, az eredmény korántsem volt kedvező. A legjobban 
a , Sturm" kapitánya mérgelődött Wagner váratlan távolmaradásán, holott 
éppen azt megelőzően tett Wagnernek valami olyan szívességet, amilyet 
kapitányok szoktak tenni az első csapat legjobb játékosának. Wagner ennek 
ellenében pontos szereplést ígért - és már az első vasárnapon elmaradt. Így 
hát a kapitány (civilben az egyik prágai lap riportere és az egyik berlini újság 
prágai levelezője) egyáltalában nem fogadta őt barátságosan, amikor Wagner 
hétfőn a szerkesztőségben felkereste. 

- Igazán nem tudtam eljönni - mentegetődzött a boldogtalan 
védőjátékos. 

- Nem érdekel - hangomban komor elutasítás csengett. 

- Már fel voltam öltözve, de egy katonai küldönc jött a műhelyünkbe, 
hogy egy segéd menjen azonnal a hadtestparancsnokságra és törjön fel egy 
lakatot. 

- Ne próbálj nekem ilyet bemesélni. Az öt percig tart. És mi egy teljes 
óráig vártunk a kezdő rúgással. 

- De egy tiszt lakását kellett feltörnöm, aztán meg az összes fiókot és az 
összes szekrényt..., valami bizottság érkezett Bécsből és papírok után 
kutattak. Meg fényképek és tervek után... 

- Úgy? És kinek a lakása volt az? 

- Azt hiszem, egy tábornoké. Nagyon elegánsan berendezett lakás. 

- És a tábornok nem volt jelen? 

- Nem, az tegnap halt meg Bécsben. 

Tegnap halt meg Bécsben? A kapitány, civilben riporter, már 
egyáltalában nem haragszik a hanyag védőjátékosra. Már nem mondja neki, 
hogy , ne próbálj nekem ilyet bemesélni", hanem a legrészletesebben 
elmesélteti magának, hogyan nyújtott át a bécsi ezredes minden egyes 
fényképet a hadtestparancsnoknak és hogy az milyen kétségbeesetten 
csóválta a fejét, mondván: , Szörnyű, szörnyű! Ki hitte volna!" 

Megtudta a riporter azt is, hogy a lakás nagyon furcsa volt, olyan, mint 
egy hölgy lakása, tele toilette-szerekkel és parfümmel meg hajsütővassal, de 
a legparfümözöttebb leveleket férfiak írták. Nevüket a bécsi urak feljegyezték. 

A riporter persze már tudja, hogy Redl vezérkari főnök lakásáról van 
szó. Az öngyilkosságról szóló közleményt, lelkes hangú életrajz kíséretében, 


ma adta ki a cs. és kir. távirati iroda, és a déli lapok már szószerint közölték is. 
De a riporternek semmi oka, hogy diszkrét maradjon - hiszen fel sem kérték 
rá. - vagy hogy megőrizze azt a titkot, amelyet rá sem bíztak. Iehát tudósítani 
fogom róla berlini lapomat. Hiszen Prágában bizonyosan elkoboznák a lapot. 

Vagy talán mégis meg lehetne próbálni? Tanácskozás a főszerkesztővel. 
Kompromisszumos megoldás mellett döntünk: megkockáztatjuk az esti kiadás 
elkobzását, és a hírt cáfolat formájában hozzuk. , Illetékes helyről felkérték 
lapunkat annak a különösen tiszti körökben elterjedt hírnek a megcáfolására, 
hogy Redl ezredes, a prágai hadtest vezérkari főnöke - ki, mint ismeretes, 
tegnapelőtt Bécsben öngyilkosságot követett el - katonai titkokat árult volna 
el s Oroszország javára kémkedett volna. Az a Prágába küldött bizottság, 
amely egy ezredesből és egy őrnagyból állt, és vasárnap báró Giesl 
hadtestparancsnok jelenlétében felnyittatta Red! ezredes lakását és fiókjait, 
merőben más jellegű botlások után kényszerült kutatni stb." Az olvasó elérti 
az ilyen cáfolatokat, olyan ez, mintha azt mondanák: , X. Y. nem hamiskártyás". 
De kifogást emelni a hír közlése ellen nem lehetett, a sajtóügyek államügyésze 
talán azt hitte, hogy a cáfolat a hadtestparancsnokságtól ered, 

a hadtestparancsnokság meg úgy vélhette, hogy Bécsből. 

Az esti lap mindenesetre megjelent, a hírt megtáviratozták Bécsbe; az 
újságírók megrohanták a Klomser szállót, a parlamentben húsz sürgős 
indítványt és interpellációt terjesztettek be. Egész Ausztria tudomást szerzett 
tehát az öngyilkosság okáról, amelyet a külföld mértékadó körei enélkül is 
ismertek - hiszen Redl az ő kémjük volt - s amelyet belföldön még a császár 
előtt is titokban akartak tartani. 

Ezért tekintettek el a kém letartóztatásától, ezért mondtak le a - 
bizonyára tanulságos - törvényszéki tárgyalásról, a tanúkihallgatásokról, 
jegyzőkönyvekről, stb., ezért őrizték egy teljes éjszakán át a szállodát, tétettek 
külön titoktartási esküt. És most mégis megtudta ország-világ. Mert egy 
védőjátékos elmaradt egy bajnoki mérkőzésről. Az Union-Holesovice elleni 
mérkőzésről. 

k 

Az első, ami a bizottságot Redl lakásában elképesztette, az a mindenütt 
szembetűnő nőies ízlés volt. Vörös huzatú bútorok, a mennyezetes ágyon 
selyempaplanok és rózsaszín plüss-takaró, mindenfelé csupa alabástrom: 

a dohányzó-készlet, az éjjeli szekrény lapja meg a szobrok (csak az íróasztalon 
álló nagy Napóleon mellszobor volt bronzból), a három szoba tömve díszes 
csecsebecsékkel s a lakásban parfümillat terjeng. Az óriási toilette-asztalon 
hajfestékek, tubusok, tégelyek, hajsütővasak, manikűrkészletek, pomádé, 
parfüm. 

Miután az íróasztalt feltörték és megállapították, hogy a számtalan 
rózsaszínű, illatos levélke erotikus tartalma férfikéztől ered, megoldódott 
a rejtély: Redl ezredes homoszexuális volt. A papírkosárban megkezdett, 


azután széttépett leveleket találtak: a levelek Redlnek a fiatal stockeraui 
ulánus tiszt iránti gerjedelméről tanúskodnak. Ám az beleszeretett egy 
leányba, meg akart nősülni, Redl pedig kétségbeesett felhívásokkal próbálta őt 
visszaszerezni. 

Háromszor kezdett bele Red! ebbe a levélbe és mind a három változatát 
eldobta. Elhatározta, hogy inkább élőszóval könyörög barátjának, ne hagyja el 
őt. Bécsbe utazik és Stefan is odaérkezik közeli állomáshelyéről. A szállodai 
beszélgetés hihetőleg Redlnek azzal az ígéretével zárult, hogy megvásárolja 
a hadnagynak az Austro-Daimler túrakocsit. És ezért hajtott a postahivatalba, 
amely pedig megfigyelés alatt állt... 

Bizonyítékokat Redl áruló tevékenységére nagy mennyiségben találtak: 
vevényeket Oroszországból érkező pénzküldeményekről, beváltott rubelek 
nyugtáit, mindenekelőtt azonban fényképlemezeket. Lakásában, zárt 
ablaktáblák mögött fényképezte a titkos szolgálati könyveket, mozgósítási 
utasításokat és hasonló iratokat. Fényképeket készített Redl megbízói 
számára, a felfegyverzésre és az ellátásra, a vasúti szállításokra és 
a csapatmozdulatokra vonatkozó parancsokról, továbbá Krobatin 
hadügyminiszternek, Ferenc Ferdinánd trónörökösnek és Conrad von 
Hötzendorfnak, a vezérkar főnökének, a 8. hadtest szervezési kérdéseiről 
szóló legújabb parancsairól is. 

Arra vonatkozóan viszont nem találtak semmi bizonyítékot, hogy Redl 
konkrét háborús előkészületeket is elárult volna, mint például felvonulási 
terveket, a határok megerősítését, erődítmények tervrajzait, 
lövegszerkezeteket vagy a külföldön működő osztrák-magyar kémek neveit - 
miként ezt annak idején általában hitték. A fiókjaiban fellelhető nyomok 
mindössze másfél évre, prágai tevékenységének tartamára nyúltak vissza. Ez 
idő alatt Redl kémkedéssel közel hatvanezer koronát keresett, fizetésének 
mintegy tízszeresét. Georgi hadügyminiszter, korábbi keletű bizonyítékok 
híján, később arra a következtetésre jutott, hogy az árulás mindössze két évre 
terjedt. A minisztertől a parlamentben erre azt kérdezték, hogy akkor hogyan 
lehetséges, hogy Redl! legalább tíz éve mértéktelenül költekezett és már 
hosszabb ideje két autó tulajdonosa volt. Redl elhitette az emberekkel, hogy 
nagy magánvagyona van és hogy örökséghez jutott. Néhány évvel ezelőtt 
birtokot is vásárolt. Prágai lakásán kívül gazdagon berendezett lakása volt 
Bécsben is, hátaslovakat tartott és pezsgős dáridókat rendezett. Bűne tehát 
valószínűleg legalábbis arra az időre nyúlik vissza, amikor még a vezérkar 
nyilvántartó irodájában az osztrák-magyar hírszerző szolgálat vezetője volt, 
hacsak nem arra az időre, amikor még határmenti erődítményekben volt 
csapatszolgálaton. 

k 
Ausztria legnagyobb kémperében, a Hekailo-Wienekowski-Acht perben Redl 
olyan furcsán viselkedett, hogy tíz évvel később, már öngyilkossága után, 


a néhány beavatottban fel kellett a gyanúnak vetődnie: Redl annak idején 
kettős szerepet játszott és úgy bánt el emberekkel, hogy annál ördögibbet 
aligha lehetne kigondolni. 

1903-ban Bécsben ugyanis előzetes nyomozást indítottak Hekailo 
hadbíró-ezredes, a lembergi 43. hadosztály jogi előadója ellen. Azzal 
gyanúsították, hogy számlákat hamisított és pénzt sikkasztott. Míg 
a vizsgálatot szigorú titokban folytatták, a szabadlábon védekező Hekailo 
megszökött. Szökésének hírére újabb károsultak jelentkeztek; vallomásukból 
kiderült, hogy Hekailo elsikkasztotta egy lovaskapitány házassági óvadékát és 
egy gyámfia vagyonát Is. 

Néhány hónappal később Alfred Red! vezérkari százados megjelent 
a Hekailo elleni vizsgálatot vezető Wilhelm Haberditz, a későbbi katonai 
főügyész irodájában, és azt a váratlan bejelentést tette, hogy Hekailo a Redl 
által összegyűjtött, megcáfolhatatlan bizonyítékok szerint orosz szolgálatban 
álló kém és egy thorni kém útján valószínűleg kiszolgáltatta az oroszoknak az 
osztrák-magyar hadsereg felvonulási tervét is. Hekailo szökése után levelet írt 
egy galíciai barátjának, ebből sikerült tudomást szerezni arról, hogy jelenleg 
Karl Weber álnéven a brazíliai Curitybában tartózkodik. Ennek alapján ki kell 
kérni Hekailót Brazíliától. 

A jegyzékben, melyet nyomban megfogalmaztak, természetesen 
kizárólag csak a csalás és a hűtlen kezelés közönséges bűncselekményéről 
tettek említést. A kiutasítást kérő jegyzéket a Külügyminisztérium táviratilag 
közölte a brazil kormánnyal. Amikor azonban Hekailót le akarták tartóztatni, 
Karl Weber névre kiállított orosz útlevelet mutatott fel és az orosz konzulátus 
védelme alá helyezte magát. Már elhatározták azt is, hogy egy 
magasabbrangú tiszt utazzék Brazíliába a letartóztatott 
személyazonosságának megállapítására, amikor befutott Brazíliából az 
osztrák-magyar konzulátus értesítése: Hekailo felhagyott a tagadással, miután 
bőröndjének felnyitásakor legfelül megtalálták osztrák díszegyenruháját. 

Miután nyilvánvalóvá vált, hogy a letartóztatott osztrák tiszt, a brazil 
csendőrtisztek ,megértőén" töltött pisztolyt csúsztattak be zárkájába. Hekailo 
éppen úgy nem nyúlt a fegyverhez, mint ahogy nem élt azzal a lehetőséggel 
sem, amelyet pedig az őt kísérő brazil tüzéralezredes ismételten megadott 
neki, hogy a Paranagua-Rio de Janeiro tengeri úton a tengerbe vesse magát. 
Rio de Janeiróban Hekailót egy Triesztbe induló szénszállító hajóra vitték át. 
Egy fedélközi kabinban helyezték el, s bizonyára nagyon szenvedhetett 
a trópusi hőség miatt, mert Bécsbe érkeztekor alig lehetett ráismerni. 

A tervnek megfelelően Hekailót előbb csupán többrendbeli sikkasztásai 
miatt hallgatták ki. Ferenc József császár élénken érdeklődött a per iránt, s 
bizalmasa, Beck gróf, a vezérkar főnöke, a tárgyalás minden részletéről 
tájékoztatta. Végre ott tartottak, hogy Hekailo elé tárhatták árulásának 
bizonyítékait. A bizonyítékok főként levelek és fényképek voltak, amelyeket 


Hekailo a varsói orosz vezérkari főnöknek, egy ott alkalmazott nevelőnő 
címére küldözött. Redl jelentése szerint a Hekailo elleni bizonyítékok 
megszerzése huszonkilencezer koronába került, amit a Hadügyminisztérium ki 
is fizetett. Hekailo kihallgatásakor Redl százados szakértőként működött 
közre. 

Hekailo, aki kétségtelenül tudta, hogy a kiutasítási kérelem szövege és 
a Brazíliával fennálló államszerződés alapján kémkedés címén nem ítélhetik el 
(ezért nem élt az öngyilkosság lehetőségével), a vizsgálat során igen 
nyíltszívűnek mutatkozott és leplezetlenül bevallotta, hogy mit adott át az 
oroszoknak, így többek között a lembergi helyőrség riadóztatására vonatkozó 
utasítást is. A felvonulási tervről azonban hallani sem akart, és amikor Redl 
feltűnő túlbuzgósággal újra meg újra nyaggatta, hogy vallja be a felvonulási 
terv kiszolgáltatását is, Hekailo találóan válaszolta: , Ugyan, százados úr, hol 
juthattam volna én ehhez a felvonulási tervhez? Ezt csakis a bécsi vezérkari 
irodából adhatta el valaki az oroszoknak." 

Hosszas faggatás után Hekailo megnevezte bűntársát is: lovag 
Wienckowski őrnagyot, a sztanyiszlavi kiegészítő parancsnokság vezetőjét. 
Haberditz hadbíró-őrnagy, Redl százados és dr. Seliger hadbíró-őrnagy, 

a legmesszebbmenő teljhatalommal felruházva már másnap odautaztak. 
Miután Wienckowskit irodájában letartóztatták, hozzákezdtek 

a házkutatáshoz. A bizottság először nem talált semmi említésre méltót 
a letartóztatott lakásán. 

A gyermekszobában a német nevelőnővel játszadozott az őrnagy 
hatéves kislánya. A bájos gyermek eleinte nagyon elfogódottan viselkedett és 
ijedten bámult a behatolókra. De miután Redl megfogta kezecskéit és 
lengyelül kezdett vele beszélgetni, bizalmasabbá vált. Redl néhány kérdést 
intézett a gyerekhez, például, hogy mennyi kétszer kettő. Úgy tett, mintha 
nagyon meglepődnék, amikor a gyerek helyes válaszokat adott, s megdicsérte, 
ami a kicsit boldoggá tette. 

- Ha ilyen okos vagy, azt is tudod, hogy a papa hova dugja el a leveleit? 
- kérdezte Redl. 

- Természetesen - nevetett a gyerek és az őrnagy dolgozószobájába 
szaladt, a hatalmas íróasztal alá mászott és az asztal sarkára mutatott. 

Felfordították a nehéz bútort, találtak rajta egy elrejtett gombot, 
megnyomták, s feltárult a titkos fiók, tömve súlyosan terhelő iratokkal. 

A bizottság örülhetett a bűnügyi sikernek, de örömébe ürmöt vegyített az az 
alattomos módszer, amellyel Redl az ártatlan gyermeket apja elárulására 
késztette. 

Az ügy befejezésekor a vizsgálati iratok százhúsz kilogrammot 
nyomtak. Az iratokat egy nagy ládába helyezték, a ládára katonai őrség 
vigyázott, s az őrséget a két őrnagy éjjelente személyesen ellenőrizte. Egyik 
nap - Haberditz hadbíró őrnagy éppen távol volt - Redl! azt kérte dr. Seligertől, 


hogy betekinthessen az iratkötegben található egyik szigorúan titkos 
mozgósítási parancsba. Dr. Seliger ezt, a kapott parancsra való hivatkozással, 
megtagadta, mire Redl ingerülten távozott. Röviddel ezután Redl 
Oroszországba akarta kiküldetni magát, hogy Varsóban felderíthesse az ügy 
néhány tisztázatlan mozzanatát. Javaslatát elutasították, mert ez a vizsgálat az 
eljárás szempontjából nem volt feltétlenül szükséges. Egy további bűntársnak, 
Alexander Acht főhadnagynak, a lembergi katonai parancsnok segédtisztjének 
letartóztatása után a bizottság visszautazott Bécsbe, hogy folytassa 

a letartóztatottak kihallgatását. 

Redl magatartásában ekkor feltűnő változás állt be: míg ez ideig azon 
buzgólkodott, hogy Wienckowski őrnagyra rábizonyítsa a bűnösséget, most 
hirtelen ártatlansága mellett szállt síkra. Buzgóságában oly messzire ment, 
hogy a vizsgálatot vezető Haberditz egyszer négyszemközt szemrehányást is 
tett neki és kérdésessé tette a további együttműködést. Ez után a vita után 
Haberditz a nyilvántartó iroda vezetőségénél, Hordliczka ezredesnél Redlnek, 
mint szakértőnek a leváltását kérte. Hordliczka ezredes lényegében igazat 
adott neki és megígérte, hogy a lelkére beszél Redlnek, de a leváltás mellett 
nem dönthet, hiszen a fővádlott bűnösségének bebizonyítása Red! érdeme, és 
nem foszthatja meg őt fáradozásának gyümölcsétől. Haberditz hadbíró-őrnagy 
belenyugodott, Redl pedig ettől fogva valóban sokkal tartózkodóbban 
viselkedett s beszüntette akadékoskodását! 

Egy napon azt is felajánlotta, hogy beszerzi Varsóból az állítólag 
Wienckowski őrnagy által sajátkezűleg lemásolt mozgósítási utasítás egy 
darabját. Hiszen van Ausztria-Magyarországnak a varsói vezérkarnál fizetett 
embere, egy igen megbízható orosz tiszt, aki könnyen kitéphetné a , H" 
dosszié szóban forgó iratának egyik lapját. Haberditz hadbíró-őrnagy mélyen 
megdöbbent, midőn körülbelül három héttel később Red! közölte vele, hogy 
Varsóban észrevették, amikor az a bizonyos orosz vezérkari tiszt a , H" dosszié 
körül matatott, átkutatták az íróasztalát és Ausztriával kapcsolatos 
elszámolásokat találtak benne. Az illetőt két nappal később statáriálisan 
felakasztották. 

Red! leleplezésekor fény derült akkori kettős játékára: ő maga adta el 
Ausztria-Magyarország felvonulási tervét az oroszoknak, de ugyanakkor 
megmagyarázta nekik, hogy Ausztria számára is kell valamilyen kémügyben 
eredményt felmutatnia. Annál is inkább szüksége volt valamilyen eredményre, 
mivel akkor már híre terjedt, hogy az osztrák-magyar felvonulási tervet 
elárulták, s Redlnek feltétlenül bűnbakot kellett találnia. Az oroszok erre 
kiszolgáltatták neki Hekailo fővádlottat, aki szökése után nemcsak értéktelen, 
hanem kényelmetlen is lett számukra: hiszen az orosz vezérkar adósa maradt 
a kialkudott bér felével és ki volt téve annak, hogy Hekailo feljelenti. De 
amikor azután a vizsgálat olyan aktív osztrák tisztekre is kiterjedt, akikre még 
szüksége lett volna az orosz vezérkarnak (Wienckowski és Acht), a varsói 


orosz kémközpont Redlt szemrehányásokkal és fenyegetésekkel árasztotta el. 
Ezért állt ki Redl váratlanul Wienckowski őrnagy és a másik tiszt ártatlansága 
mellett s ezért próbálta a törvényszéki szerveket az eljárás beszüntetésére 
rábírni. De ez nem sikerült, Redlnek tehát más módon, de mindenáron meg 
kellett győznie az oroszokat további , lojalitásáról". Ekkor követte el 

a legnagyobb gazságot: fondorlatos csapdát állított az osztrákoknak dolgozó 
varsói orosz tisztnek és hóhér kezére is juttatta. 

Hekailo, Wienckowski és Acht nyolctól tizenkét évig terjedő 
börtönbüntetést kapott; Wienckowski a josefovi börtönben halt meg. 

Egy másik eset is említésre méltó, amikor Redl kiszolgáltatott egy 
Ausztria javára kémkedő orosz ezredest. Ferenc Ferdinánd trónörökös 
Pétervárott járt látogatóban és különböző politikai kérdésekben megegyezett 
a cárral. Hazautazásakor az akkori pétervári osztrák-magyar katonai attasé, 
Müller alezredes kísérte Oroszországon át. Útközben a főherceg lelkére 
kötötte a katonai attasénak, ne ingerelje fel most a cárt fölösleges 
kémkedéssel. Müller alezredes Varsóban búcsúzott el a trónörököstől. Itt 
állított be Müllerhez Cirill Petrovics Lajkov orosz vezérkari ezredes, és 
eladásra kínálta fel az egész orosz felvonulási tervet. Míüller alezredes 
a főhercegi figyelmeztetés ellenére sem mulaszthatta el ezt a kínálkozó 
alkalmat, s közvetítette a felvonulási terv megvásárlását. 

Rövid vadászkirándulás után Müller visszatért Pétervárra és már az 
első napon észrevette, hogy olyan emberek, akik idáig igen barátságosan 
viselkedtek irányában, most fagyosan, szinte sértő módon távoltartják 
magukat tőle. De amikor olvasta az újságban, hogy Cirill Petrovics ezredes 
öngyilkosságot követett el, megértette elhidegülésük okát: ismerősei 
bizonyosan megtudták, hogy Lajkov felkínálta neki a mozgósítási terveket és 
azt gyanították, hogy ő vette rá erre a szerencsétlent. 

De a cári tisztek nem ezt vették zokon tőle, hanem azt, hogy elárulta 
saját kémjét Oroszországnak. Holott Müller, akit egyébként röviddel ezután 
felmentettek állásától, ez utóbbi dologban teljesen ártatlan volt. A birodalmi 
tanács egyik képviselője, Adalbert Sternberg gróf, amikor erről az esetről Pál 
orosz nagyherceg feleségével és Ferenc Ferdinánd osztrák trónörökössel 
beszélgetett, szavaikból azt a következtetést vonta le, hogy Redl árulta el 
Lajkovot Oroszországnak, kiszolgáltatva őt a biztos halálnak. 

Sternberg képviselő különben Redl ezredest teszi felelőssé 
a világháborúért is. 

- Ez a gazember - mondja Redlről - kiszolgáltatta az oroszoknak az 
összes osztrák kémeket, hiszen az orosz ezredes esete többször is 
megismétlődött. Red! elárulta a mi titkainkat az oroszoknak és 
megakadályozta, hogy az oroszok hadititkait kémeink révén megtudjuk. Ezért 
nem tudtak 1914-ben az osztrákok és a németek hetvenöt orosz hadosztály 


létezéséről, ami pedig nagyobb erő volt, mint az egész osztrák-magyar 
hadsereg... 

- Ez háborús veszteségeink és vereségünk oka. Ha tisztán láttunk 
volna, tábornokaink nem hajszolták volna az udvari főméltóságokat 
a hadüzenetbe. 

A beavatottak valóban ismételten hangoztatták, hogy Redl beárulta az 
oroszoknak az összes Oroszországban működő osztrák-magyar, sőt német 
birodalmi kémet. És ez nagyon valószínű is, akárcsak az a feltevés, hogy Redl 
konkrét háborús előkészületeket is elárult. Georgi osztrák hadügyminiszter 
ugyan tagadta ezt, az interpellációkra adott válaszában, de hiszen abban 
a kérdésben is tévedett, hogy mióta állt Red! ellenséges szolgálatban. Georgit 
a vezérkar vezette félre, mivel még akkor is mentegetni próbálták a vezérkari 
tisztet, amikor már a legnagyobb katonai bűn bizonyult rá. Redlnek mindent el 
kellett árulnia, amit megbízói csak kívántak tőle; ez nyilvánvaló, ha 
végiggondoljuk, hogy megbízói hogyan szervezték be Redlt és mivel tartották 
kézben olyan erősen. 

Egy, a Redl tehetségével és rangjával rendelkező férfit nem lehet oly 
könnyen kémkedésre csábítani, mint egy tapasztalatlan katonát. Azoknál 
a módszer szinte mindig ugyanaz: a fiatal hadnagyot, aki a cattarói, 
drohobyczi vagy rasuljacai erődben unatkozik, egy szép napon felszólítja 
valamelyik holland vagy svájci lap: írjon tudósításokat a helyi lakosság életéről 
és a tájról. Sokat hallottak már írói tehetségéről stb., stb. A hadnagy 
megkísérli, beküld valamit, kap egy - többnyire külön erre a célra nyomott - 
újságpéldányt, sugárzó örömmel látja, hogy cikkét megjelentették, kap kétszáz 
frank tiszteletdíjat, és ráadásul egy csomó bókot az , elragadtatott" 
szerkesztőségtől. Majd újabb tudósításokat kérnek tőle, vagy fejedelmi 
fizetéssel szerkesztői állást kínálnak neki - vegye ki szabadságát, jöjjön 
Lausanne-ba vagy Hágába. Ha a hadnagy erre nem volna hajlandó, jön a nagy 
nyomás: az osztrák-magyar követség szervei már tudakozódtak a cikkíró után, 
de ők szigorúan megőrizték a szerkesztőségi titkot, , hiszen nem akarnak 
elveszíteni egy ilyen értékes munkatársat". Ebből már eleget érthet 
a szerencsétlen hadnagy. Ha nem mutatkozik továbbra is szolgálatkésznek, 
elárulják a nevét. , A sajtónak adott jogosulatlan közlések", sőt akár , katonai 
titok elárulása" lenne a vád - s mi minden nem lehet katonai titok! 

A magasabb rangú tiszteket, kiket büntetésből eldugott 
határállomásokra vezényeltek vagy akiket az egyhangúság és unalom az 
ivásba és a szerencsejátékba kergetett, rendszerint pénzemberek kerítették 
hatalmukba, kölcsönt ajánlva nekik. A század elején Galíciában és 
Bukovinában az ilyen csábuzsorások egész hada garázdálkodott, ők 
kényszerítették a kémszolgálatba többek között Hekailót, Wienckowskit és 
Achtot is. 


A kémek beszervezésének harmadik módja, amikor olyan embereket 
keresnek fel, akik csempészésben vagy másban bűnösek, büntetlenséget 
ígérnek nekik, így veszik fel őket a hírszerző szolgálatba. Bizonyos értelemben 
Redl is előéletének volt az áldozata. Bár feltehető, hogy őt, mint a hírszerző 
szolgálat vezetőjét, foglalkozása szellemileg is megmételyezte. Létezik-e még 
egy ilyen, a belső meghasonlás csíráit magában hordozó foglalkozás, mint 
kémeket beszervezni és leleplezni, kémeknek megbízást adni és kémeket 
a büntetésnek kiszolgáltatni! ? Szinte elkerülhetetlenül arra kellett gondolnia, 
mennyivel ügyesebben tudná ő szállítani az értesüléseket, mint ezek a szegény 
ördögök, akiket oly könnyűszerrel leleplezget és akik mégis sokkal több pénzt 
keresnek, mint ő. 

Becsvágyó ember lévén, talán mégsem vállalkozott volna ilyen 
szolgálatra - ha nem esett volna zsarolásnak áldozatul. 

Mint a kém-szervezőiroda vezetőjét, természetesen megfigyelték az 
idegen hatalmak ügynökei, hiszen tudni akarták, ki mindenkivel szokott 
találkozni. Ezek a megfigyelő szervek hamarosan megtudták azt is, amit Redl 
elöljárói és kollégái nem tudtak - hogy tiltott viszonyt folytat férfiakkal. 
Különböző körülmények arra mutatnak, hogy éppen az az orosz katonai attasé, 
akit Ferenc József az udvari bálon oly feltűnően mellőzött, kényszerítette Redlt 
- mindenesetre már jóval régebben -, hogy Oroszország javára kémkedjék. 
Mihelyt az orosz attasé tudomást szerzett ellenfele homoszexualitásáról, Redl 
el volt veszve, hiszen rangjába került volna, ha ez a rendellenesség kiderül, 
míg így titokban elkövetett bűncselekedetei ellenére is fokról fokra 
emelkedhetett a ranglétrán, egészen a vezérkari főnökségig, sőt talán még 
magasabbra is. 

k 

A bécsi térparancsnokság parancsban intézkedett a csapatoknak az elhunyt 
Alfred Redl cs. és kir. vezérkari ezredes temetési gyászszertartásához való 
kivonulásáról. A zenekar a laktanyában már próbálja is a gyászindulókat, az 
udvaron három zászlóalj gyakorolja a díszlövést, a csapatok és intézmények 
már megrendelték a koszorúkat. S ekkor a térparancsnok körtáviratot küld ki. 
, Az elhunyt Alfred Redl úr, volt ezredes, temetése teljes csendben történik. 
Ezzel a tegnapi térparancsnoki parancsban foglaltak hatályukat vesztik. Bürkl 
ezredes, s. k." 

A holttestet felboncolták és halottas-kocsin a központi temetőbe 
szállították. Egyetlen tiszt sem kísérte. A temetés költségei négyszázhatvanhét 
koronára rúgtak, beleértve a koporsót, a szállítási költségeket és a sírt is. 

A költségeket a halott bátyja (ki időközben nevét is megváltoztatta) később 
a hagyatékból egyenlítette ki. A bécsi központi temetőben, a 38. sz. sírban, 
a 29. sorban, a 79. csoportban nyugszik Alfred Redl. 

A Redl! árulásával összefüggő iratokat, könyveket és fényképlemezeket 

egy nagy bőröndbe csomagolták, amelyet a nyilvántartó iroda főnöke magával 


vitt Bécsbe. A vizsgálatot Prágában dr. Leopold Mayersbach és dr. Vladimir 
Dokoupil hadbíró folytatta; törvényszéki biztosnak a Malá Strana-i kerületi 
törvényszék dr. Uhlír közjegyzőt nevezte ki. Uhlír a berendezésről leltárt vett 
fel. 

Találtak 15 184 korona készpénzt, 5966 korona értékű kötvényeket, 
2685 koronára szóló takarékbetétkönyveket, 2618 koronára becsült 
ékszereket és 3584 koronára becsült bútorokat, valamint hihetetlen 
mennyiségű hímzett fehérneműt (közte 195 inget), tíz selyem vagy 
szőrmebélésű tiszti köpenyt, továbbá gumi- és lovagló köpenyeket, civil téli 
felöltőket és ulszterkabátokat, " 25 nadrágot, 400 pár glaszékesztyűt, 8 tiszti 
kardot, 10 pár lakkcipőt, és így tovább. Csupán egy lőfegyvert árvereztek el; 
az idegen browningot, amellyel Redl megölte magát és amelyet természetesen 
az ő tulajdonának tüntettek fel. A könyvtár százhuszonöt hadtudományi műből 
állt. 

A nyeregkamra és a fényképészeti laboratórium voltak a lakás 
leggazdagabban felszerelt részei: a nyeregkamrában díszes lótakarók, 
szügyelőszíjak, lakkbőrkantárok, ezüst sarkantyúk és kengyelek, nyergek: 

a fényképészeti laboratóriumban Zeiss-fényképezőgépek, Tessar-objektívek, 
tekercsfilm-kazetták, másolókeretek, reflektorok, villamos előhívólámpák és 
állványok. Bár a lakást egy jónevű bécsi cég rendezte be, nagyon ízléstelen 
volt. A csecsebecsék sem tanúskodtak tulajdonosuk jó ízléséről: egy 
hermelinköpenyes alabástrom női alakról például egy rejtett gomb 
megnyomásakor lehullott a bunda és meztelenül állt ott! A berendezést 
hatóságilag egészében 33 167 koronára becsülték, amihez még további 
vagyontételként egy telivér mén, két félvér hátasló, két autó és Redl Neustift- 
Innermanzing-i birtoka járult. 

E vagyonnal szemben olyan sok adósság állt fenn, hogy a passzívák 
mintegy 45 000 koronára rúgtak. 

Ezért a prágai tartományi bíróság 1913. november 10-én csődöt nyitott 
a hagyatékra, de az árverés eredménye alulmaradt a várakozáson. A hitelezők 
ennek megfelelően csak 14 938 korona 30 fillért kaptak kézhez, mindössze 
tizenhét százalékot. 

Egy prágai reáliskolai tanuló, ki az árverésen filmtekercseket vásárolt, 
felfedezte, hogy az egyik filmtekercs meg volt világítva. Tanárja jelenlétében 
hívta elő a filmet az iskola fizikai szertárában. A felvétel a J 15-ös szolgálati 
könyvhöz (háborús menetrend) kiadott, bizalmas kiegészítő lapról készült. 

A filmet a hadtestparancsnokságnak adták át, ahonnan tovább küldték Bécsbe, 
a vezérkar nyilvántartó irodájába. 

Az árulással semmilyen összefüggésben nem álló leveleket 

a csődtömeggondnok őrizte meg. Férfiak írta szerelmeslevelek voltak. 

, Örömmel ragadom meg a tollat..." - kezdődött legtöbbje s pénzköveteléssel 
fejeződött be. Egy körülbelül háromszáz névjegyből álló gyűjtemény egy nagy 
díszdobozt töltött meg: főleg arisztokrata-nevek. Redl láthatóan igen nagyra 
volt a csehországi arisztokráciához való kapcsolataival; a nemesség elnyerése 
lehetett leghőbb vágya. Egyelőre meg kellett elégednie azzal, hogy kocsijának 
ajtajára nevének kezdőbetűi fölé ötágú köznemesi koronát festessen. 

Két vagy három levelet egy prágai félvilági nőtől, Ludmilla H-tól kapott, 
kit a vezérkari főnök szeretőjének tartottak. De ő, a , fausse maítresse" 
(látszat-barátnő) csak arra szolgált Redlnek, hogy a homoszexualításnak még 
az esetleges gyanúját is elterelje. Leveleiben Ludmilla H. pénzt követel és 
kertelés nélkül megírja azt, hogy a Redllel való barátsága, , a látszatnak 
általad mindig követelt megőrzése", megfosztja a legfontosabb bevételi 
forrásoktól... 

Szellemi érdeklődésre Redl holmijai között bizonyítékokat nem találtak. 
Még nem fizette ki a nemrég egy tételben vásárolt katonai tárgyú könyvtárat, 
a könyveket még fel sem vágta. Más könyve nem volt. Színházban csakis 
operetteken lehetett látni. Dr. Pollak osztrák főügyésszel való barátságának 
egyetlen alapja valószínűleg az volt, hogy mindketten bűnügyi kérdések iránt 
érdeklődtek. 

Redl magas volt és szélesvállú, bajusza kipödörve, gondosan 
elválasztott hajának szőkeségét festőszerekkel fokozta. A vezérkar 
legszorgalmasabb emberének tartották. Ő intézte el a leggyorsabban az 
aktákat (Németországban még a békeidőkben Ludendorffnak"" volt ez a híre), 
és ez a szorgalom még figyelemre méltóbb, ha hozzávesszük a kémkedésre 
fordított munkát, kémkedésének leplezéséhez és homoszexualitásának 
álcázásához szükséges mesterkedéseket, a titkos barátaival és nyilvános 
barátnőivel való ügyeit. 

Nem kétséges, hogy Alfred Redl, a börtönőr fia (apja a lembergi 
helyőrségi törvényszék börtöngondnoka volt) még nagyobb hatalmi pozíciókra 
ért volna fel, ha titkos ténykedésére még egy évig, a világháború kitöréséig 
nem derül fény. 


97 Az első világháború egyik német hadvezére. 


AZ ÚJJÁÉLESZTETT SPIELBERG 


Míg Franciaország az 1939-es évben ujjongva ünnepelte a Bastille 
lerombolásának százötvenedik évfordulóját, addig Csehszlovákiából az a hír 
érkezett, hogy a Bastille megfelelője, a brnói Spielberg (Spilberk), a nemzeti 
szocialisták bevonulása óta új, halálthozó életre támadt: A Spielberg-börtönbe 
a tegnapi napon beszállíttatott 80... miként már ismeretes, a Spielbergben 
meghalt. 

Szörnyű jelentések. A börtön neve úgy szerepel bennük, mint más 
hasonló jelentésekben az Oranienburg név, vagy Papenburg, Boergermoor, 
Brandenburg, vagy Dachau", azok a helységnevek, amelyek csak lidérces 
álmainkban jelennek meg. 

A , Spielberg" szónak hasonló a csengése, habár korábbi időkből 
csendül felénk. Hosszabb ideje már csak képletesen beszéltünk a Spielbergről, 
akárcsak a , Zwinguri"-ról"? vagy a , Bastille"-ról: egyszer volt, hol nem volt. 

Egyszer volt, hol nem volt, volt egyszer egy Spielberg, szörnyű 
fenyegetésként mindazok számára, akik szembeszálltak az önkénnyel. És 
a Spielberg komolyan is vette, amivel fenyegetőzött. 

Ez a vár, amelyet a Nagymorva Birodalom óta újra meg újra 
felélesztenek, kőből épült kaptárhoz volt hasonló és sejtjeiben az embernek el 
kellett felednie, hogy ember volt valaha. Legalul, az alapköveken, ahol egy 
évezreddel ezelőtt fegyvercsarnok lehetett, az osztrák abszolutizmus 
megteremtette azt, amit később , bunker"-nek neveztek. A pincében olyan 
sötét van, mint a zsákban, falából nyirkos doh árad, boltívei alól szakadatlanul 
csöpög a víz azokba a tócsákba, amelyekben a már korábban lehullott 
vízcseppek egyesültek. 

Keskeny, vizes, sötét a folyosó. De nem ide hozták őket, az állam 
ellenségeit, hiszen itt járkálhattak, mozoghattak, szót válthattak volna 
egymással, és ezt az ellentmondást nem tűrő államnak meg kellett 
akadályoznia. Bátran bánt el a védtelenekkel, vagyis a legalávalóbb 
gyávasággal. 

A förtelmes folyosótól jobbra és balra harmincnégy ketrecet ácsoltak 
rönkökből és gerendákból egy-egy fogoly számára. Ezekben a kétköbméteres 
helyiségekben verték vasra a foglyokat, nyomták szájukba azt az átlyuggatott 
vaskörtét, amelynek nyílásaiból bors szóródott a szomjúhozó nyelvre, sajtolták 
az ujjaikat hüvelykszorítóba, karjukat pedig tüskés acélkarmantyúkba, zárták 
őket kalodába vagy kínozták izzó fogókkal, a mennyezetről pedig hulltak 
a vízcseppek a mozdulatlanságra ítélt vasravert fogoly testének mindig 

ugyanarra a pontjára. S az a fájdalomtól gyakran még ordítani sem tudott - 
bármily hiábavaló lett volna is -, mivel száját felpeckelték. 

Kik lehettek azok a félelmetes bűnözők, kiket ily szörnyű büntetésben 
kellett részesíteni? A saluzzói Silvio Pellico, a Francesca di Rimini lányosan 
gyöngéd és ájtatos költője nyolc évig szenvedett itt a szabadságról alkotott 
álmaiért. Mélabús barátjának, Pietro Marioncellinek itt sebesedett ki a térde 
a vasbilincsekben, s lábát le kellett vágni, anélkül, hogy fájdalmát jég, vászon 
vagy kötés enyhítette volna. Másik barátja, a fiatal Fortunato Oroboni gróf, aki 
szintén karbonari" volt, szörnyű halált halt itt vérömlésben. Pellico ablaka 
alatt temették el; zárkáik közel voltak egymáshoz. A karbonarik francia híve, 
Alexandre Andryane, itt élte meg a legszörnyűbbet, amit íróember csak 
megélhet: miután éjjel-nappal s évről évre nagyrészt saját vérével megírta az 
emberiség lényegéről szóló művét, a cella átkutatásakor megtalálták és 
elégették kéziratát: életét, tanait, dicsőségét és reményét. 

A Spielberg lakója volt Drouet"" is, Saint-Menehould kisváros kis 
postamestere, aki a nagy történelem nagy fejezeteinek volt egyik szereplője. 
Midőn Goethe útnak indult, hogy ezt a férfit szemtől szembe láthassa, Drouet 
még nem szervezte meg a nemeslelkű Gracchus Babeuff-el az Egyenlők 
összeesküvését, 92 még nem vágta le Teneriffa szigetén Nelsonnak, a későbbi 
admirálisnak a karját, és még nem vezette orránál fogva a viszszaállított 
királyság egész rendőrségét. 

Kezdetben Drouet csupán annyit tett, hogy Varennes-ben feltartóztatta 
XVI. Lajos királyt!" és ezáltal megakadályozta, hogy az, külföldre menekülve, 
hadat indítson Franciaország ellen. Két évvel később Drouet mint a konvent 
képviselője és megbízottja, megkockáztatta az ostromlott Maubeuge-ből való 
kitörést és osztrák dragonyosok fogságába is esett. Az a tény, hogy 
hadifogságba került, még nem mentette volna meg attól, hogy a Spielberg 
valamelyik földalatti tömlöcében rohadjon el. Csupán azért kapott földfeletti 
szállást ez a , királygyilkos", mivel szükség volt az életére. Marie Antoinette 
leányáért akarták kicserélni. 

Drouet mit sem tudott ezekről a tervekről, az ő terve a szökés volt. 
Engedélyt kért, hogy mechanikus malmot szerkeszthessen és kérelméhez 
vázlatokat is csatolt. (A bécsi állami levéltár még kiadatlan iratai egyikén ez 
100 , Carbonari" (olaszul) — szénégető. Titkos politikai szervezet Olaszországban. Eredetileg a francia 


uralom ellen irányult, később azonban az osztrák reakció ellen. Célja az egységes olasz állam 
megteremtése volt. 

társadalom megteremtése volt. 

áll: , Megfontolandó kérvény új malom-modellek készítésének engedélyezése 
tárgyában".) De valójában nem kevesebbet talált itt fel, mint az ejtőernyőt. 
Ejtőernyővel ugrott ki az ablakból és szétroncsolt lábszárral találták meg 

a Spielberg várudvarán. Miután meggyógyult és a királylány ellenében 
kicserélték, tájékoztatta az Ötszázak Tanácsát, 9" hogyan telt fogsága az 
önkény országaiban. 

Zárkáról zárkára megyünk. A magunkkal hozott karbidlámpa fénye 
félénken suhan a málladozó, nyirkos falakon. Ezek a falak könyörtelenül 
hallgattak, hiába hallották évszázadokon át a kétségbeesés jajszavát. Ezek 
a falak mereven álltak, hiába próbálták csontig soványodott ujjal, az őrület 
egy-egy rohamában, helyükből kimozdítani őket. A harmincéves háború idején 
így ült itt az a sok protestáns hitvédő és vezető, akiknek a Habsburgok 
,kegye" elengedte a felnégyeltetést, a lefejeztetést vagy a felakasztatást, így 
ültek itt a jámbor Morva Testvériség tagjai és a jezsuiták zsidó áldozatai, így 
ült itt Bonneval császári táborszernagy, akit ellenlábasa, Szavójai Jenő herceg 
börtönöztetett be, és aki szabadulása után a törökök legendás Ahmed pasája 
lett. Itt sínylődött láncra verve Karl von David lovag, aki az örökösödési 
háborúban Mária Terézia ellen, a bajor VII. Károly oldalán harcolt," itt 
végzett méreg Trenck Ferenc báróval, a vakmerő pandúrezredessel, így 
raboskodott itt, a Habsburg ház hálájából, Georg Olivier von Wallis gróf, 
tábornagy; itt sorvadt el a karcsú Filanghieri grófnő, az ékesszóló Don Marco 
Fortini páter, Giorgio Guido Pallavicini őrgróf és Frederico Confalionieri gróf, 
Olaszország függetlenségének előharcosai. És a külföldi ellenségek: Menzel, 
szász királyi udvari kancellista, aki elárulta Nagy Frigyesnek az osztrák-szász 
szövetséget és ezzel megadta a végső lökést a hétéves háború kitöréséhez; 
Schöning szász marsall, akit - miután választófejedelmével való teljes 
egyetértésben szövetséget próbált létrehozni Szászország, Hannover és 
Franciaország között Ausztria ellen!" - a bécsi rendőrség Teplice-fürdőn 
őrizetbe vett és köszvénye ellenére a brnói sziklavár egyik nyirkos odújába 
vetett.197 

A bel- és külpolitikának, az igazságügy, a hadügy, a kultusz- és 
oktatásügy államminisztereinek, a bizottságoknak és a kamaráknak, az 
ügyészeknek és minden közigazgatási ágnak - és mindazoknak az 
uralkodóknak, akiket a , jóságos", a , dicsőséges" névvel ruháztak fel; 

a , felvilágosult abszolutizmus" és az , alkotmányos demokrácia" uralmának 

ultima ratiója (végső bölcsessége) ennyi volt: Spielberg. És nem volt 
forradalom, amely ezt a Bastille-t megdönthette, falait a földdel egyenlővé 
tette volna. 

Gyűlölték pedig eléggé, és még érdektelen foglyoknak, pénzsóvár 
gonosztevőknek bűnös homloka köré is glóriát helyezett a nép, kizárólag 
azért, amiért itt ültek. Minden boldogtalan betörőt a szegények 
megbosszulójává magasztosított a népköltés, regényeket írtak Johann 
Anionról, a bebörtönzött rendőrfelügyelőről, Heinrich Henkelt, 

a bankjegyhamisítót, a közhit a művészetek önzetlen barátjaként tisztelte, és 
még Filip Smutny mészárost is, aki pedig feleségét és három gyermekét 
gyilkolta meg, hősévé avatta egy népdal. 

A nép szerette azokat, akik a Spielbergen szenvedtek, s az 
uralkodóknak, akár akarták, akár nem, számolniuk kellett ezzel 
a rokonszenwel. 

II. József császár 1783. augusztus 3-án egy óra hosszat tartózkodott az 
egyik zárkában és azután kinyilvánította kísérete - no meg az iskolai 
olvasókönyvek számára -: nem kívánja, hogy a földalatti cellákban valaha is 
üljön még valaki. Erre vonatkozóan írásbeli tilalmat is adtak ki, de még ötven 
évvel később is rothadtak ott élő halottak. Ferenc császár még tovább ment 
, emberszeretetében", megtiltotta a kazamaták fölött húzódó zárkasor 
használatát is, de mégsem akadályozta meg, uralkodásának idején mindvégig 
politikai foglyok üljenek ott. 1848-ban ezeket az odúkat német diákokkal 
tömték tele, akik fekete-vörös-arany zászlók alatt követelték minden német 
egyesülését, s cseh diákokkal, akik hazájuk szabadságát követelték. Ferenc 
József nem sokkal később megtiltotta, hogy a Spielberget továbbra is 
börtönnek használják; laktanyát csinált belőle és - helyőrségi fogdát. 

Egyszer volt, hol nem volt - mondtuk az imént. A Spielberg 
a Csehszlovák Köztársaságban már csak parkként, laktanyaként és 
múzeumként szolgált. Szelíden emelkedő szerpentinjein, akácok és gesztenyék 
alatt, szerelmes párok andalogtak. Az erődbe egy gyalogezred tartalék- 
zászlóalját, egy fényszóró osztagot és egy postagalamb-részleget szállásoltak 
be. A múzeum olyan volt, mint egy panoptikum rémkamrája, brnói iskolásfiúk 
és olasz hazafiak zarándokoltak el oda. 

A kínzókamra kínzó szerszámkészlete és a nyirkos boltívek alatt 
elenyészett sóhajok bizony sok látogatót elborzasztottak. Aztán a borzongás is 
elmúlt, akárcsak az önkény évei, azok az évek, amelyekről joggal hittük 
mindnyájan, hogy sosem térhetnek vissza. Százötven évvel a párizsi Bastille 
ostroma után azonban új jajkiáltások hallatszanak, új kínzóeszközök gyötrik új 
áldozataikat, halálordítások törnek fel a Spielberg falai között. Az egykori 
borzalmak színtere mai borzalmak színterévé vált, s a Spielberg ma ismét 
a , reakciós önkény Grál-vára", "98 aminek Börne száz évvel ezelőtt elnevezte. 

GYILKOSOK MAUZÓLEUMOT EMELNEK A LEENDŐ ÁLDOZATNAK 


A terv ennyi volt: ki kell irtani egy milliós népet és múzeumban kell bemutatni, 
milyen fanatikus és veszélyes ellenségei voltak az , ezeréves birodalomnak" 

a meggyilkoltak, vagyis a zsidók. Minél gazdagabban rendezzük be 

a múzeumot - gondolták a nácik -, annál nyilvánvalóbb lesz az eljövendő 
nemzedékek előtt, hogy megváltottuk a világot és történelmet alkottunk. 

- Én magam pedig - tette hozzá gondolatban az 
Obersturmbannführer"", akit a terv végrehajtásával bíztak meg - ezáltal 
ráadásul még egyetemi magántanár is leszek. 

Erre azonban nem került sor. Habár megtörténhet, hogy a megszökött 
Obersturmbannführer és egykori reménybeli magántanár egyszer még 
felbukkan és jutalmat követel a zsidóktól a mauzóleum-múzeumért. Ami 
egyébként nem volt kizárólagosan az ő alkotása. Alapállományát a prágai 
izrealita hitközség történelmi kabinetjének köszönhette. Kiegészítéséről pedig 
bőségesen gondoskodtak a náci időkben: naponta fosztottak ki zsinagógákat, 
a múzeum berendezésén pedig több munkaerő fáradozott, mint a fáraók 
piramis-építkezésein. S a nácik rabszolgáit még annyira sem kellett kímélni, 
hogy további robotra lehessen még vinni őket. Ellenkezőleg: haláluk benne 
volt a programban. 

Nemcsak az volt itt példátlan, hogy a munkaerőt még halálán túl is 
kihasználták. Példátlan volt a rabszolgák rátermettsége is. Hiszen 
a megsemmisítendő néphez tartoztak és jobban ismerték az anyagot, mint 
ahogy kutatási területét egy etnográfus valaha is megismerhetné. Aligha akadt 
köztük egy is, aki meg ne kísérelte volna, hogy az ellenséges művet baráti 
művé alakítsa, hogy azt valahogy saját hitével meg ne töltse. És sikerült! 

Hogyan sikerült? Hogyan tudták rászedni a építtető uraságot? 

Az a maroknyi zsidó ember, aki túlélte a múzeum berendezését, 
mindenképpen csodára hivatkozik. Szerintük eleinte a magántanári címre 
pályázó Obersturmbannführer becsvágyának volt köszönhető, hogy kizárólag 
tudományos szempontból kifogásolhatatlan tárgyakat vett fel a múzeumba, 
végül azonban a tárgyak bizonyítóereje győzte és térítette meg az 
Obersturmbannführert és törzskarát etikailag is. 

De ez nem igaz. A múzeumalapítók - sem önként, sem akaratlanul - 
nem kívánhattak tanaik ellen szóló bizonyítékokat kiállítani. Azért estek bele 
a csapdába, mert hittek birodalmuk ezeréves jövőjében és ennek megfelelő 
hosszú építési határidőt szabtak maguknak. Az, amihez a rabszolgákat és azok 
alkotó ismereteit fel akarták használni, csupán talpköve lett volna a rágalom 

monstre emlékművének. A talapzat fölött dicsfény övezte volna a szőke daliát, 
amint örök időkre mélységbe taszítja a ZSIDÓT. 

- Tóbiás - mondogatta az Obersturmbannführer nyájasan 
szakértőjének, dr. Jakobovitsnak -, Tóbiás, te leszel az utolsó zsidó, akit meg 
fogok skalpolni. 

Egy szép napon valóban megskalpolta szegény Tóbiás Jakobovitsot - 
gázkamrába küldte. Ezen a napon értek véget annak a bizonyos alapzatnak 
munkálatai. A további felépítéshez már nem kellettek zsidók. 

De éppen ebben az időpontban következett be az a hirtelen fordulat, 
amelyben a hívők Isten kezét látják és amelyet a tudományos szocializmus 
dialektikus változásnak nevez. Az állítólag már régen atomjaira hullott Vörös 
Hadsereg felszabadítóként vonult be Prágába és a nácik ész nélkül 
menekültek, mintha az a démon korbácsolta volna őket, amelyeket maguk 
találtak ki... 
ak 
A múzeum két részre oszlik. Az egyik, , A prágai gettó", a temetkezési egylet 
épületében, a legendás zsidó- temető földjén kapott helyet. Ezt a temetőt, 
akárcsak a középkori Altneu (Staronová) zsinagógát, a múzeum külső 
részeként meghagyták és lezárták. Megnyitni majd akkor szándékoztak, ha 
már nem lesznek élő zsidók, akik a halottakat meglátogatnák. 

Mielőtt erről a részlegről szólnánk, a szerkesztő elnézést kér, amiért 
csak olyan prágai tudósítóval rendelkezik, akire az egyes objektumok nem 
hatnak a meglepetés erejével, hanem csupán a viszontlátás, a felújuló 
reminiszcenciák érzésével. 

Az az eredetileg világosbarna brokátból készült, ötcakkos, szakadozott 
zászló például régi ismerőse tudósítónknak. Gyermekkorában ez a zászló 
annak volt a kézzelfogható bizonyítéka, hogy létezik egy kalandokkal teli világ 
is. Meghatározott ünnepeken előhozták a zászlót és egy éppen olyan ősrégi 
inget a templom kincstárából. Az egyik tisztségviselő, akit általában sok hívő 
és különösen sok fiú állt körül, elbeszélte ezeknek a daraboknak a történetét. 
A zászló és az ing is bizonyos Molchóé volt, aki barátjával, Reubenivel 
Olaszországban zsidó forradalmat szervezett, ki akarta kiáltani a zsidó 
királyságot és hősi halállal a máglyán halt meg. 

Mintegy Molcho ingének párjaként függ itt Mordechai Meisl aranyból 
szőtt, tarkán hímzett, pompás templomi függönye. Ez viszont a felnőttek 
félénk csodálatát váltotta ki, és talán még nagyobb mértékben, mint a hős 
Molcho relikviái az ifjúságét. Mert Mordechai Meis! olyan gazdag volt, hogy e 
függöny készítésekor kizárólag neki dolgozott az egész zsidó aranyhímző céh, 
és II. Rudolf császár újra meg újra kölcsönökért folyamodott hozzá. II. Rudolf 
halála után per indult a kölcsönadott pénz visszaszerzéséért, de e per során 


Philipp Lang, egy tiroli paraszt fia," játszotta Shylock!!! szerepét és végül is 
a zsidó hitelezők lettek az üldözöttek. 

A pompás templomi függöny adományozójánál nem volt kevésbé 
gazdag a pompás Tóra-köpeny ajándékozója sem. Ez a Pinchas Oppenheim egy 
orangutánnal őriztette a házát. A hívatlan vendégeket sem egy felfegyverzett 
őrcsapat, sem egy harapós kutyafalka el nem ijeszthette volna jobban. 

A majom még halála után is őrt állt: Pinchas Oppenheim kitömette és az 
ablakba támasztotta. Onnan vicsorgatta fogait még ura halála után is. Egy 
szép napon azonban feldőlt az orangután és vert aranyakat kezdett hányni. 
Vajon ezeket a dukátokat pákosztosságból nyelte-e el, avagy Pinchas 
Oppenheim használta halott majmát takarékpersely gyanánt, ezt a Sippurim 
című prágai mondagyúűjtemény nem tudta eldönteni. 

A múzeum egyes dokumentumai barátjára, Sigmund Reachra 
emlékeztetik a tudósítót. Világéletében szegény és szerény könyvkereskedő 
volt a Skorepka utcában, és azért maradt világéletében szegény és szerény 
könyvkereskedő, mert minden pénzét és minden munkáját szerelmére 
fordította. Szerelmét százágú korona!!? díszítette és Prága városának hívták. 
Mindazt, ami Prágában vagy bárhol a világon Prágára vonatkozott, azt 
felhajszolta, lefényképeztette és sokszorosíttatta. Gyűjtötte azokat 
a jellegzetességeket is, amelyek az építkezési láznak estek áldozatul. 
Amennyire tőle telt, nem hagyott szerelméből nyomtalanul eltűnni semmit. 
Neki sem lett volna szabad nyomtalanul eltűnnie - neki, aki családjával együtt 
náci kéztől halt meg. Sigmund Reach még írókat is megihletett, s egyikük, 
névszerint Strobel, A magiszter fáklyája című könyve előszavában köszönettel 
emlékezik meg róla. Miután azonban a barna rémbirodalom magához ragadta 
a hatalmat, a szerző tüstént visszavonta előszavát és új előszóban rimánkodott 
kegyelemért egy évvel korábban írt bűne miatt. Kár, hogy a múzeumban nem 
állították ki Sigmund Reach arcképét, a szegény és szerény könyvkereskedőét; 
tisztelet, becsület nevére. Arcképe mellett ki kellett volna állítani - a náci- 
irodalmár jellemét bemutatandó - Strobel előszavának mindkét változatát - 
szégyen, gyalázat nevére. 

k 

Az a cipő itt a legutóbbi időkig a prágai rabbinátus bíróságáé volt és 
használták is. Tudósítónk azonban, aki maga is prágai, Tuniszban ismerkedett 
meg egy hasonló cipővel és a cipő céljával, s egzotikumként írt róla. A cipő 
értelme a következő: ha egy házasember gyermektelenül hal el, akkor 
fivérének, hacsak nem süketnéma, házas vagy hitehagyott, nőül kell vennie az 

özvegyet és a törzset tovább kell gyarapítania. Ha azonban sem teste, sem 
lelke nem kívánja a nőt és nem mutat erre hajlandóságot, akkor az özvegynek 
a hitközség vénei előtt oda kell lépnie sógora elé, és meg kell sértenie a férfit. 
Le kell ráncigálnia a cipőt a lábáról, ki kell köpnie a lovagiatlan sógor előtt és 
e szavakkal kell arcul ütnie: , így járjanak mindazok, akik nem akarják tovább 
építeni testvérük házát. Ámen". 

A rabbiság bírósága előtt az ember elválhatott házastársától. 
A múzeum falán kora-középkori és későújkori prágai váláslevelek függenek, 
különös érdekességük az, hogy nem Prága városában keltek. Mert a városok 
nem örökkévalóak. A folyók és a tavak sokkal ritkábban tűnnek el a föld 
felszínéről. Ezért aztán a prágai válási ítéletek , demiskarja Mezigrady, 
(Vysehrad-Hradcany), dejoswo al nehar Wiltawa weal nahar Butiz" helyen 
keltek. A hely nevét csupán az tudja lefordítani, aki tökéletesen érti az 
arameus nyelvet és egyben a prágai zsargont is. A , Butiz folyam" egyébként 
kis patak csupán, mára már elvesztette színe és szaga utolsó maradványait is, 
boltozatot építettek rá, de még ma is úgy hívják, mint akkoriban. A , Wiltawa" 
(VItava) is megvan és a neve is, habár az osztrák hivatalos nyelv háromszáz 
éven át és később a nácik is csak , Moldau"-nak nevezték. Áll Vysehrad vára és 
a Hradcany is, köztük Prága városa, abban pedig egy zsidó hitközség. 
c 
A temetkezési egylet, amelynek házában a muzeális darabokat elhelyezték, 
maga is a legbámulatosabb muzeális darab. Nemcsak a zsidóság legrégibb 
egyesülete, hanem ezenkívül nincs is Európában egyetlen olyan nem zsidó 
egyesület sem, amely négyszáz év óta és napról napra ugyanazon a helyen 
folytatná tevékenységét. Azok az alapszabályok, amelyek végső 
megfogalmazásukat a tizenhatodik században Löw főrabbinak köszönhetik és 
amelyek eredetiben itt lógnak, ma éppúgy érvényesek, mint akkoriban. 
A tagságot itt is - akárcsak a máltai lovagrendben - házasokra és nőtlenekre 
osztják, s a felvételt - akárcsak a Német lovagrendben - ballotage!""? dönti el. 
A szervezet hivatalos neve kezdettől fogva , Azok szent egylete, akik a jót 
cselekszik", mivel a temetés maga is jócselekedetnek számít, hiszen akiről így 
gondoskodnak, visszafizetni sohasem tudja, hálás sohasem lehet érte, mivel 
halott. Még a barna tömeghalál korszakában is működött ez a temetkezési 
egylet, habár nevét nem használhatta, csupán , Temetkezési vállalat" lehetett. 

Azt az emlékünnepséget, amelyet az egylet a harmincéves háború óta 
a ,ros-chodes sevat" előestéjén, alapítójának sírja körül szokott megrendezni, 
a náci történelemalkotók örök időkre betiltották. 

A múzeum ablakából látni ezt a sírt, Löw főrabbi sírját. Sőt - 
természetesen csak képen - látni az ünnepséget is. A kopár fák között tartott 
ünnepséget annak a híres tizenhat képnek egyike ábrázolja, amelyek a vallási 

türelem és felvilágosodás korszakában keletkeztek. Amikor az ortodox 
jótékonyság férfiai kételkedni kezdtek a temetkezési egylet fennmaradásában, 
művész kezével örökítették meg a temetkezés helyes formáit. A képsorozat és 
az alapszabályok a halottas ház berendezéséhez tartoztak; a halottas ház 
múzeummá lett és hozzátartozik Löw főrabbi sírja is odakint. Sok halált 
túléltek már ezek itt, a nácizmus haláláról nem is beszélve. 

k 

A prágai osztállyal ellentétben, - ahol tudósítónk otthon érezte magát - 

a szomszédos Klaus-zsinagógában, a , Világ zsidósága" osztályon majdnem 
olyasfajta látogatónak képzeli magát, amilyennek a nácik álmodták a fajtiszta- 
árja jövő múzeumlátogatóit. Holott ezek a kiállítási tárgyak sem származnak 
messzi vidékekről. Többnyire morvaországi, sziléziai és szlovákiai 
zsinagógákból és a hívők lakásaiból valók. Amit ott a barna betörők, 
gyújtogatok és rablógyilkosok nem találtak elég értékes zsákmánynak, azt - 

a közjó mindenekelőtt! - beszolgáltatták a náci , Zsidókérdés-Kutató Intézet"- 
nek, a prágai győzelmi múzeum számára. 

Itt találhatók tehát azoknak a helységeknek a kultúrtörténeti emlékei, 
amerre a vandálok dúltak. 

A bejárati ajtó mellett kinyújtott kar fogadja a belépőt, mintha torkon 
akarná ragadni. Holott csak a látogató szívébe akar markolni, rézből van, 
alamizsnaperselyből nyúlik ki és tenyerébe nyílást vágtak a jótét-pénzdarab 
számára. Ilyen nyomatékosan és fenyegetően - ehhez hasonlót tudósítónk 
csengettyűs perselyen vagy gyűjtőládán még sohasem látott - gyűjtik a kegyes 
adományokat a keleti zsidók zsinagógáiban és temetőiben. 

A rituális előírás azt követeli, hogy minden zsidó ház ajtófélfájára 
ferdén egy kis csövet erősítsenek. Olyat mint egy hőmérő, de nem 
fokbeosztást, hanem egy pergamenre írott áldást tartalmaz, védelmet minden 
rossz ellen. Egy múzeum bejárata természetesen nem elégedhetik meg 
egyetlen ilyen ,mezuzá"-val, kapufélfáját teleszögezték velük. Minél 
keletebbről származnak, annál nagyobbak. Bármennyire féltek is a zsidók 
a pogromlovagoktól, kiknek ily módon elárulták, hogy házuk zsidó ház, nyilván 
még inkább hittek a mezuza erejében, hogy megvédi őket a pogromtól. 
xk 
Minden egyes üvegszekrény a vallási tevékenység más-más ágát mutatja be. 
Magyarázatot a tizennyolcadik századbeli rézkarcok nyújtanak hozzá. 
Akkoriban Németországban, többnyire a zsidók megtérítése vagy üldözése 
céljából, több fóliáns jelent meg: legvégzetesebb a kitért Pfefferkorn 
A kézitükör, "" J. A. Eisenmann Az újra-felfedezett zsidóság és Wagenseil 7ela 
ignea Satanae című antiszemita szennyirata volt, tele elferdített idézetekkel. 

Szinte arra termettek, hogy a Stürmer és Streicher!" újra felhasználhassa 
őket. 

Ám a múzeum náci szervezőjének a zsidó kényszermunkások nem sokat 
árultak el zsidógyűlölő elődeinek műveiről. Egyetlen könyvet ajánlottak neki, 
Christian G. Bodenschatz négykötetes művét, A mai német zsidóság vallási 
alkotmányát, amely 1784-ben Erlangenben jelent meg. A magyarázó szövegek 
és a rézkarcok feliratai ebből a tárgyilagos, sőt talán egyenesen filoszemita 
könyvből származnak; fényképmásolatuk ötszörös nagyításban illusztrálja 
a kiállított tárgyakat. 

A nácik népszerűbbnek és hatásosabbnak vélték azt a szemléltető 
világszemléleti oktatást, amely panoptikumszerűen mutatja be a zsidók életét. 
Ezen a téren az őrjöngésig elvakult megbízók kiélhették volna túlzó, 
rágalmazó és kifigurázó hajlamaikat, de munkatársaik ellenállása itt is sikeres 
volt. 

Egy biedermeier szobában életnagyságú viaszfigurák ülnek a húsvéti 
vacsoránál, hátradőlve székükben, miként az ezen az estén előírásszerű. 

A nagyapa azt a fehér köntöst viseli, amely hamarosan halotti leple lesz, a ház 
ura különböző fűszereket és kovásztalan kenyeret oszt szét, a ház asszonya, 
ünnepi főkötőjében, az étel körül szorgoskodik, és a fiú előtt ott van az 

a képeskönyv, amelyből majd felolvassa a tételt: miben különbözik ez az 
ünnep...? Az egyik teli serleg előtt üres a szék. Elianove széke az, Éliás 
prófétáé, aki oly szigorú inkognitóban vesz részt ezen a vacsorán, hogy 
tökéletesen láthatatlan. A falon egy szándékosan ütött lyuk tátong, 

a mesterségesen előállított romos rész neve , chorben beth hamikdas", és 
jelentése: sose feledkezzetek meg a jeruzsálemi templom lerombolásáról. 

Az Obersturmbannführer dühödten ordítozott, amikor a figurákat 
bemutatták neki: 

- Az orruk nem tetszik, két, nem, három centivel meg kell 
hosszabbítani! 

A viasz-szobrász ekkor a megparancsolt centiméterekkel valóban 
meghosszabbította a orrokat, de az ünneplő család ezáltal egyetlen 
centiméternyit sem vesztett méltóságából. 

Miként azok mesélik, akik végigélték a múzeum keletkezésének 
történetét, az Obersturmbannführer úr felbőszült a sakter ábrázolása miatt is. 

- Ez nektek állatkínzás? Majd én megmutatom nektek, mi az igazi 
kínzás! 

Azt követelte, hogy az éppen levágásra kerülő tehén szeméből fájdalom 
és vád sugározzék, alatta elborzasztó vértócsa legyen, és szadista vigyorgás 
torzítsa el a metsző arcát. 

E tapasztalatok után az Obersturmbannfühkrer felhagyott azzal 
a tervével, hogy zsidaitól még egy rituális gyilkosság plasztikus ábrázolását is 
követelje. Ezt a feladatot meghagyta az elkövetkezendő, zsidóktól immár 
megtisztított korszak modellkészítőinek; alapul a Stürmer képei szolgáltak 
volna neki. Erre azonban már nem került sor. 

k 

A múzeum bűntényeken alapuló eredetéről mindenekelőtt az a tény 
tanúskodik, hogy a tárgyak sok, egymástól alig különböző példányban 
szerepelnek. Ha a gyűjteményt fokozatosan szedték volna össze, és vétel vagy 
csere útján egészítették volna ki, s nem pedig tömeges rablás útján, akkor 
nem volna meg ez az ismétlődés. 

- Embarras de riches-ben szenvedünk - mondja tudós vezetőm, dr. 
Muneles, szójátékot képezve a francia , richesse" (gazdagság) és a héber 
,risesz" (antiszemitizmus) azonos csengéséből. 

A templomi kárpitokat, szám szerint kétezer-ötszázat, külön 
raktárakban kellett elhelyezni, mivel a Klaus-zsinagóga falaira korántsem fért 
volna rá ez a sok nehéz brokát és szőttarany tapéta. Még nehezebbek 
volnának persze, ha a közjó mindegyik szolgája - aki a kárpitok 
ideszállításában részt vett - saját zsebe ékesítésére ki nem tört volna belőlük 
néhány gyöngyöt és drágakövet. 

Egy reneszánsz serleg fedelén - állítólag Löw főrabbié volt valaha - az 
ifjú Dávid zavart mosollyal teszi lábát Góliát levágott fejére. A seiholsem 
látható és mindenütt jelenlevő Éliás prófétának olyan kelyhekben szolgálják fel 
az italt, melyeknek domborművein a próféta elevenen az égbe száll - 
egyedülálló mennybemenetel ez. Rubinpiros cseh üvegből készültek 
a kiddusserlegek, rajtuk héber felirat. Az egyik világi ivópoháron ez a szó áll: 
Lechájim - egészségedre. A temetkezési egylet nagy ezüst kancsóján egy 
halotti menet jár körül, de nem festett vagy dombormívű, hanem csupa ércből 
öntött figura, akárcsak az ólomkatonák. 

Így hát az a nép, amelynek meg volt tiltva, hogy faragott képet 
csináljon magának arról, ami az égben fent vagy a földön lent van - a tilalom 
második részét nem fogadta meg egészen. Alkotó szenvedélyét azonban 
többnyire mégiscsak díszítésekben tombolta ki. 

Még a sófár-kürtre is, amelyből az istentisztelet bizonyos pillanataiban 
oly rikoltó hangokat csalnak ki, díszeket véstek, akárcsak arra a buzogányra, 
amellyel a templomszolga a lusta hitközségi tagok ajtajain kopog, hogy 
felébressze őket az istentiszteletre. A zsinagóga-oszlopok és a templomi 
eszközök, a metszőkések és a sírkövek, a gyűjtőperselyek és a kegyszerek 
csodálatos meanderekkel""" vannak ékesítve, egyeseken még a horog-csillag és 
a dávid-kereszt elemei is megtalálhatók. 

Remekbe készültek a , bezumim"-ok, azok a finom művű vagy tömör 
kivitelű dobozok, amelyekben balzsamot, tömjént vagy rózsavizet tartanak és 
amelyek egy fonott gyertya társaságában egy tálon hevernek. 

Minderre Sabbat hercegnőnek van szüksége, aki péntek estéjén 
felkeresi a szegény zsidót, egy gyöngéd éjszakát és egy gyöngéd napot tölt 
vele és mihelyt a hétvége végére jár, átnyújtja neki arany nárdus- 
szelencéjét.!!7 

,Illat árad - őt üdíti. 

Búcsúzóul a hercegnő 

Hús italt nyújt hercegének, 

Felhörpinti ez s a serleg 

Alján csak pár csepp marad. 

Asztalára önti ezt, 

Majd a gyertyát fogja kézbe, 

S e pár cseppbe mártja, míg a 

Lángja sistereg s kihuny." 

A hölgyet azonban nem csupán Heine költői szeme látta meg. A sabbat- 
dal utolsó strófájánál az Altneu-zsinagóga valamennyi hívője minden egyes 
péntek estén hátat fordít a szent Keletnek, az ajtó felé fordul és egy lépést tesz 
a belépő Sabbat felé. Ő, milyen szép! Képe ott tükröződik valamennyiük 
szembogarán, s hacsak, egy is akadna közöttük, aki kételkednék eljövetelében, 
megláthatná a többiek szemében. 

Dehát most nem az Altneu-zsinagógában vagyunk a péntekesti 
istentiszteleten - a naptár közönséges hétköznapot mutat és mi múzeumban 
vagyunk. Előttünk egy porosz gránátos-sisak áll, feszes vigyázzban - hétágú 
gyertyatartó lett belőle. Teringettét, ilyen ragyogó feltámadásról nem is 
álmodott volna, midőn a kolíni csatában leröpült viselője fejéről vagy viselője 
fejével együtt a cseh harcmezőre. 

A múzeum képkereteiről egymagukban is külön elbeszélést, ha úgy 
tetszik, keretes elbeszélést lehetne írni. Ezüst hullámlemezbe feszítve, mutatja 
egy ,mizrach" az irányt, ahonnan legközelebb a segítség, még akkor is, 
amikor a Hitler-vész a legnagyobb. Nem messze onnan, aranykeretben több 
óralap látható, de nem a vonatok indulási idejét jelzik az ígéret földje felé, 
hanem az istentiszteletek idejét. Csillog-villog, habár szégyenlősen kellene 
elbújnia, egy , sivizi". Valaha arra figyelmeztette kellő eréllyel a zsidó 
népénekeseket, akik templomi énekesekként is felléptek, hogy az oltárt ne 
tévesszék össze a pódiummal. Ott fenn ezeket a szavakat kellett mondaniuk: 

, Sivizi - Isten szava járjon előttem." 

Ez előtt a figyelmeztető tábla előtt állva, már Isten irodalmi művének 

közvetlen szomszédságában vagyunk. A hivő, akit a frigyláda elé szólítanak, 


11 7 Illóolaj-tartalmú növény. Gyökeréből illatos anyagot gyártanak. 


előbb hálát rebeg az isteni szerzőnek és csak ezután kezdi meg ájtatosságát. 
Illő szertartásossággal először leveszi a kézzel írott könyvről a pompás 
takarót, a tizenkét törzset jelképező mellvérttel, a királyi koronával, a jogarral 
és a csengettyús országalmával. Azután magasra emeli a könyvet, amely 
immáron csak egy pergamen tekercs, hogy a hitközség láthassa és még 

a hivők között meghúzódó kételkedők is elismerjék: , Igen, ez az, ez 

a törvény!" 

De... de vajon az a férfi, aki most egy fejezetet fel fog olvasni 
a törvénykönyvből, nem hamisíthatja azt meg, nem hagyhat ki belőle valamit? 
Nem, semmiképpen sem! A felolvasó mellett ott áll a bibliatudós revizor, és 
részben szigorú ellenőrzés, részben egy kis segítség céljából, ezüst pálcikával 
követi a szent sorokat. Az, aki felolvas, csupán a betűket nézi, míg a bölcs, aki 
a pálcikával rámutat a bölcsességre, csupán a sorokat nézi. 

A múzeumban azonban a pálcikákat nézik. Sok ilyen pálca látható itt. 
Mindnek kéz-formája van, kinyújtott mutatóujjal, mindegyik kéz kecses és 
díszes, és mind másképpen az. Aprócska ujjak különböző korszakokból 
származó aprócska gyűrűket viselnek, és úgy tetszik, hogy még a körmöt is 
különböző divatok és népszokások szerint manikűrözték. És egyetlen kéz sem 
egy kézfej csupán - mindegyikhez egy-egy kar is tartozik, hol egy izmos, 
csontos, inas, meztelen kar, hol pedig egy finoman csipkézett kézelőbe és 
tompafényü fémből hímzett ruhaujjba bújtatott kar. 

A biblia szentélye a csarnok felmagasított részén volt, amelyet az arab 
, Al memor" szavakkal jelölnek meg. Itt állt a törvény, amely tanít és ítél, és 
amelyet nemcsak saját népe tekint megtámadhatatlannak és csalhatatlannak, 
hanem a keresztények és mohamedánok, az eretnekek és szektáriusok is. 

És ott fenn, holttest módjára felravatalozva, azt kellett volna 
bizonyítania az ezeréves náci birodalom eljövendő nemzedékei előtt, hogy 
uralkodó helyzetét a barna rohamosztagosok megdöntötték. A biblia azonban 
a helyén maradt, míg Hitler birodalma kilencszázkilencven évvel az ezer év 
letelte előtt szétpukkant, s bűze elszállt, mint az ördög szellentése. 


